legislatura stringclasses 4 values | id stringclasses 180 values | fecha stringdate 2012-11-20 00:00:00 2023-12-12 00:00:00 | speaker stringclasses 314 values | party stringclasses 11 values | topic stringlengths 0 767 | text stringlengths 3 64.2k | language stringclasses 1 value | url stringclasses 461 values | unique_id stringlengths 9 13 |
|---|---|---|---|---|---|---|---|---|---|
10 | 63 | 06.02.2014 | MANEIRO LABAYEN | Mixto-UPyD | Mozioa, Nerea Llanos Gómez Euskal Talde Popularreko legebiltzarkideak aurkeztua, kale borrokako azken erasoei buruz. Eztabaida eta behin betiko ebazpena | Eskerrik asko, presidente andrea. Hauxe da ondorioa eta lotsa: Euzko Alderdi Jeltzaleak, Jaurlaritzako alderdiak, ez dituela gaitzetsiko kale-borrokako ekintzak. Horixe da gaurkoan errepikatuko den ekintza lotsagarria. Euzko Alderdi Jeltzaleak ez ditu gaitzetsiko kale-borrokako ekintzak, Euzko Alderdi Jeltzaleak ez dio babesa eskainiko Ertzaintzari eta Euzko Alderdi Jeltzaleak ez die eskatuko Ertzaintzari eta Jaurlaritzari ahal duten guztia egiteko kale-borrokako ekintzak eta ETA goraipatzea galarazteko. Hau da Euskadik bizi duen egungo drama: boto gehien dituen alderdiak, Jaurlaritza duen alderdiak, EH Bildurekin bat egitea erabaki duela kale-borrokako ekintzak ez gaitzesteko, horretan koherente izanik, bestalde, hainbat eta hainbat urtez izan duen eta ETA garaitu eta suntsitu ahal izatea galarazi duen jarrerarekin. Berriz ere Euzko Alderdi Jeltzalea EH Bilduren eskutik joan da Legebiltzar honek demokrazia-ariketa zintzoa egin eta kale borrokako ekintzak gaitzestea galarazteko. Gu erdibidekoaren alde gaude, jakina. EH Bilduko bozeramaileak garrantzirik gabeko gertakaritzat jotzen ditu kale-borrokako ekintzak. Garrantzirik gabeko gertakaria. Beraz, gauza horren bozeramaileen iritziz, izua zabaltzeak ez du garrantzirik; ETAren hilketak egiten laguntzea ere garrantzirik gabeko kontua izango da; beldurra eragitea, kaleborrokaren helburu nagusia zena eta helburu nagusia izaten jarraitzen duena, garrantzirik gabeko kontua da; desberdinak baztertzea, kale-borrokak egin nahi zuena eta nahi duena garrantzirik gabeko kontua da; nazionalista ez direnak egoztea eta desberdin pentsatzen dutenei eta nazionalista ez direnei jazarpena egitea garrantzirik gabeko kontua da kausaren bozeramailearentzat. Garrantzirik gabeko kontutzat jotzen ditu EH Bilduren bozeramaileak ekintza terroristak; izan ere, kale-borrokako ekintzak ekintza terroristak dira, ETA babesteko zuen ibilbidearekin, ETAren bozeramaile-ibilbidearekin bat etorriz, horixe zarete eta zuek, ETAren bozeramaileak. Eta, horregatik, ETAren ekintza kriminalak gaitzesteari uko egiten dioten bezala, uko egiten diote kale-borrokako ekintzak gaitzesteari, eta garrantzirik gabekotzat jotzen dituzte. ETAren ordezkari politikoek bultzada eman zieten gazteei kale-borroka egiteko, ETAri izua zabaltzen laguntzeko helburuarekin. Gazte horiek beren jardueraren ondorioz sartu ziren kartzeletan, zuek errugabe gisa azaltzearen ondorioz, zuek ekintza horiek egiteko adorea ematearen ondorioz. Gazte horietako batzuk kausa naturalengatik hiltzen dira kartzeletan. Hori zuen erantzukizuna da. Zuek ETAren bozeramaile gisa aritu zarete berriz ere, eta garrantzirik gabeko kontutzat jo dituzue ekintza oso larriak, demokrazia zapuztea xede dutenak. Baina galdera Euzko Alderdi Jeltzaleari zuzenduta doa berriz ere: Noiz moztuko du Euzko Alderdi Jeltzaleak EH Bildurekin? Noiz moztuko du Euzko Alderdi Jeltzaleak ETAren izen-mailegatzaileekin? La | eu | https://www.legebiltzarra.eus/ic2/restAPI/pvgune_descargar/default/401120c0-aea2-45c6-81fd-8550eef6be37 | parl_eu_3301 |
10 | 63 | 06.02.2014 | ITURRATE IBARRA | EA-NV | Mozioa, Nerea Llanos Gómez Euskal Talde Popularreko legebiltzarkideak aurkeztua, kale borrokako azken erasoei buruz. Eztabaida eta behin betiko ebazpena | Señora presidenta, señorías. Hara, Llanos andrea, lantaldea ez da inolako babesa zerbait ez esateko, izan ere, esan behar duguna, esan behar genuena, hainbat eta hainbat aldiz esan dugu, bai Legebiltzarrean eta bai Legebiltzarretik kanpo. Eta lehen ere esan dizuet, bai zuri eta bai zure taldeko beste bozeramaile batzuei. Uste dut martxoaren 22an izan zela, osoko bilkura monografikoan. Argi eta garbi esan genuen, aurreko legegintzaldietan ere esan genuen bezala. Eta hor dago Euzko Alderdi Jeltzalearen jarrera, egun hartan zuekin eta Alderdi Sozialistarekin partekatu zuena. Jarrera horren gainean, oinarri horren gainean eta zutabe horien gainean eraikiko dira herrialde honetan bakea, normalizazio politikoa eta bizikidetza. Eta ez dugu errepikatuko zuei ondo datorkizuen bakoitzean edo bere garaian sortu zenuten munstroa gogobetetzea edo zuen eskuin muturrenekotik edo zuen eskuin muturretik egiten dizkizuen kritikak isiltzea behar duzuen bakoitzean. Nik ulertzen ditut zuek dituzuen arazoak, ulertzen ditut eta, gainera, ia-ia neure larruan balira bezala bizi izan ditut azken aste hauetan eta azken hilabete hauetan zuen nahigabeak eta zuen aieneak. Izan ere, zuek bizi izan duzuena iritzi-emaile batzuen aldetik, biktima batzuen aldetik eta elkarte batzuen aldetik, guk urte askotan bizi izan dugu zuen aldetik. Horien aldetik, eta baita zuen aldetik ere. Beraz, oso ondo ulertzen zaituztet. Guk ez daukagu inolako arazorik kaleborrokaren aurka gaudela adierazteko. Hala egin izan dugu beti! Hain absurdua da kritika, hain oinarri eskasa du, inork ez du sinesten! Zuk askotan errepikatzen baduzu ere, antzerkiarekin edo antzerkirik gabe, inork ez dizu sinetsiko. Kale-borrokarekiko gure jarrera argia da, baina guk ikusiko dugu nola jokatu une bakoitzean, zuek egiten duzuen bezala. Estutasunak badituzue eskuineko zapatak estutu egiten dizuelako, zuek egin beharko diozue aurre eta guk lagundu egingo dizuegu, baina estrategia partekatu batean, partekatu daitekeen guneetan egiten den estrategian, ez tonua altxa daitekeenetan bakoitzak bere jarrerak indartzeko eta inorantz aurrera ez egiteko. Horregatik, hain da absurdua anbiguotasunaren eta distantziakidetasunaren diskurtsoa, zuek guri leporatzen diguzuena zeuei leporatzen dizuetenean…! Anbiguotasuna eta distantziakidetasuna, zuena! Zuena, iritzi-emaile horien arabera. Guk botoa eman dezakegu, eta eman egingo dugu. Bozkatu eta babestuko ez duguna zuen kritika da, hain zuzen ere, Eusko Jaurlaritza kale-borrokako ekintzen aurrean geldirik edo ezer egin gabe geratzen dela eta ETAko kideei omenaldiak egiten uzten duela dioena. Egia esan, Entzutegi Nazionalak berak ukatu du ETAko kideei omenaldiak egin zaizkiela. Ez. Zuek hainbat urtez parte hartu duzuen eta orain zuengandik banandutakoen eta gainerako akolitoen aldetik jasaten ari zareten estrategia horretan ez gara sartuko, ez orain eta ez inoiz. Eta horregatik hitz egin nahi dugu horretaz hemen ere, baina lantaldean hitz egin ondoren. Eta egingo dugu, hitz egingo dugu. Egingo ez duguna da zuen estrategian parte hartu, eta are gutxiago hartuko du parte alderdi gehiengodunak herrialde honetan ordezkaritza txikiena duen, gezurra esaten duen, kalumniatzen duen eta etekin politikoa ateratzeko zikinkeria bozgorailuz maneiatzen ahalegintzen den alderdiaren estrategia lotsagarri, gezurti eta kalumniatzailean. Guk gauzei lehen bezala deitzen jarraitzen dugu, zuek bezala. Zuek orain jasotzen ari zareten kritika berak jaso ditugu urte askotan zuen aldetik, eta zuk orga horretara igo nahi izan duzu gaur lotsa horiek estali nahi dituzulako. Nik ere nireak ez diren hitz batzuekin bukatuko dut: "Oso bidegabea da Euskadin politika egiten dugunon konpromisoaren gainean susmoaren itzala proiektatzea", esan zuen duela gutxi Sémper jaunak San Gil andrearen kritikei erantzunez, hau da, bere alderdiko kide bati erantzunez. "Oso bidegabea da esatea PPk, nolabait esateko, baimendu egiten dituela Euskadin gertatzen ari diren ez dakit zer gauza. Bihar esan dezake PP ETAren konplizea dela eta etzi, berriz, gu garela katua sakatzen dutenak. Euskadi duela bi urte zena baino askoz leku hobea da gaur egun eta ziur nago bi urte barru gaur baino askoz leku hobea izango dela". Nik oso ondo ulertzen zaituztet; izan ere, esaldi horretatik PP kendu eta EAJ jarrita, zuek hainbat eta hainbat urtez errepikatu duzuen gauza bera da. Horregatik ulertzen zaituztet eta bat nator akusazio horrekin, Sémper jaunak egin duen akusazio horrekin. Horregatik, Urkullu lehendakariak atzo Madrilen gai honi buruz esandako hitzekin amaituko dut: "Espetxe-politikaz edo oroimenezko instituzioez modu zaratatsuan eztabaidatu beharrean" (edo kasu honetan kale-borrokaz), "zentzuzkoagoa eta eraginkorragoa da eztabaidatzea eta bi gobernuen artean edo legebiltzarindarren artean ahalik eta akordio zabalena ezartzea". Horretarako indarberritu nahi dugu ponentzia. Besterik ez. Eskerrik asko. La | eu | https://www.legebiltzarra.eus/ic2/restAPI/pvgune_descargar/default/401120c0-aea2-45c6-81fd-8550eef6be37 | parl_eu_3302 |
10 | 63 | 06.02.2014 | UNZALU HERMOSA | SV-ES | Mozioa, Nerea Llanos Gómez Euskal Talde Popularreko legebiltzarkideak aurkeztua, kale borrokako azken erasoei buruz. Eztabaida eta behin betiko ebazpena | Arzuaga jauna, gauza askori buruzko xehetasunak emateko esku hartzera behartzen gaituzu. Nire lehen interbentzioan esan nizun konpondu gabeko arazo bat zenutela: zeuek elikatutako piztia suntsitzea. Eta gaur, hemen, gauza asko frogatu dituzue. Lehena, konpondu gabeko arazo asko dituzuela demokratizatu ahal izateko. Bigarrena, kale-borrokatik urrunduz egiten dituzuen adierazpen publikoak guztiz erretorikoak direla frogatu diguzu; ez duzuela gaitzesten kale-borrokaren funtsa, sustraia, kale-borrokak berekin duen indarkeriazko ekintza. Zuek hemen esan duzue, gutxi gorabehera, batere garrantzirik gabeko kasuak zirela, huskeriak zirela Ez, bada. Indarkeria, dena delakoa, salatu egin behar da, eta sustrai horretatik abiatzen ez bagara, ezingo dugu aurrera egin izan dituen arrazoiak konpontzeko. Uste dut ondo frogatuta dagoela, argi eta garbi frogatu zela, ETAren jardueraren osagarri bat baino ez zela kale-borroka. Baterako estrategia bat zen, ahalegintzen zena…, Euskadiko kaleetan izua sortzea eta ETA-kale borroka binomioak bezala pentsatzen ez zutenak ezabatzea xede zuena. Bakoitzak bere rola betetzen zuen, batzuek tentsioa sortzen zuten kalean eta besteek aurkariak ezabatzen zituzten, baina izua eragiteko baterako estrategia zen, Euskadin urte askotan jasan duguna. Eta, Arzuaga jauna…, Euzko Alderdi Jeltzaleari ere zerbait esan nahi diot, behin eta berriz hitz egiten baitigu Bake eta Bizikidetza Lantaldeaz gai honen inguruko arazo guztiak konponduko dizkigun panazea balitz bezala. Arzuaga jaunaren interbentzioak finkatu egiten gaitu Bake eta Bizikidetza Lantaldearen inguruan daukagun jarreran. Gure iritzia finkatzen du, hain zuzen ere, ez zaigula iruditzen gaur egun funtziona dezakeen tresna denik Bake eta Bizikidetza Lantaldearen atzean ez dagoelako oinarri etikorik, denok barne hartuko gaituen oinarri etikorik, herrialde honetan izan diren indarkeria-mota guztien gaitzespen eta salaketatik abiatzeko balioko digun oinarri etikorik. Eta Arzuaga jaunak gaur erakutsi digu bere iritziz indarkeria batzuk ez direla hain garrantzitsuak. Kale-borrokarekin hasi da, eta ikusiko dugu Arzuaga jaunak indarkeria erabiltzen zuten aurrenekoen indarkeria salatzen duen, hau da, ETAkoen indarkeria salatzen duen. Kale-borroka salatzen ez badu, ez du ETA salatzen. Non dago denoi bake- eta bizikidetza-lantalde batean esertzeko aukera emango digun zoru etikoa? Berriro diot gaur frogatu egin dela ez dagoela zumerik, ez dagoela egoera bakearen eta bizikidetzaren alde lan egiteko, aurretik ez badago indarkeriaren salaketarik, era guztietako indarkeriaren salaketarik. Eskerrik asko. La | eu | https://www.legebiltzarra.eus/ic2/restAPI/pvgune_descargar/default/401120c0-aea2-45c6-81fd-8550eef6be37 | parl_eu_3303 |
10 | 63 | 06.02.2014 | ARZUAGA GUMUZIO | EH Bildu | Mozioa, Nerea Llanos Gómez Euskal Talde Popularreko legebiltzarkideak aurkeztua, kale borrokako azken erasoei buruz. Eztabaida eta behin betiko ebazpena | Sí, gracias. En primer lugar, quiero decir que vamos a votar a favor de la enmienda presentada por el PNV. Porque decir hoy que tiene que desaparecer todo tipo de violencia, tal y como se ha dicho, tiene para nosotros un significado especial teniendo en cuenta la violencia sufrida por Arkaitz Bellón. Nos parece adecuado llevarlo a la ponencia. Pero también tenemos que decir que no estamos de acuerdo con que el trabajo de la ponencia o la ponencia misma quede suspendida sine die, porque nuestra paciencia también tiene un límite. Llanos andrea, kaleko indarkeria zer den-denok dakigula esan diguzu. Badakigu, noski: 15.000 euro edukiontziak erretzeagatik, piromano bati ezarritako zigorra. Zer gertatzen da? Aldarrikapen politiko bat baldin badago, 15.000 euro horiek hamahiru urteko kartzela-zigor bihurtzen direla? Horretaz ari gara hitz egiten. Duela gutxi, Llanos andrea, zure buruzagiak esan zuen jada ezer ez dela berdin eta, ondorioz, eskatzen dituzten soluzioak oso desberdinak dira. Quiroga andrearen diskurtso ustez irekitasunaren aldekoa, errealitatearekin atxikipen handiagoa duena edo, gutxienez, atxikipen handiagoa aldarrikatzen duena. Murgil zaitezte errealitatean, errealitate eguneratuan. Ez da gaur egungoa fikziozko alarma-egoerak gogora ekartzea, ez da arduratsua gertatzen ez diren edo ia garrantzirik gabeak diren gertakariei buruzko sentimenduak asaldatzea: hamahiru kasu 2013an, ordezkatzen dudan taldearen inolako erantzukizunik edo aitatasunik ez duten hamahiru kasu. Unzalu jauna, zuk ere hondarreko terminoa erabili duzu kasu horiek aipatzeko. Nolanahi ere, erabateko zinismo-ariketa iruditzen zait niri iraganeko indarkeriei buruz kotoiaren proba egin nahi izatea. PPra itzuliko naiz, ekarri duen arazoa ez delako, nire iritziz, kale-borrokarena. Istiluei buruzko edo muskulua erakusteko premiari buruzko benetako barne- arazo bat estaltzeko finkatutako arazoa da, herritarrek edo Legebiltzar honek izan dezaketen garrantzi edo interesera baino gehiago interes partikularretara proiektatutakoa; herritarrak eta Legebiltzarra iraganeko logikak, zuek mantendu eta betikotu nahi dituzuen iraganeko logikak, ebazteko eta gainditzeko gakoetan ari dira lanean. Sus disputas internas, sus intereses partidistas o electorales tienen hoy una víctima más. La política de dispersión que ustedes impulsan y protegen tiene hoy una víctima más, que se llama Arkaitz Bellón, que ha aparecido muerto en una celda de Puerto II, como consecuencia de la falta de asistencia o de la negligencia, si no es por un motivo más grave. Acabamos de conocer que se le está practicando la autopsia y que el médico de familia no puede estar presente. ¿Qué es lo que se quiere esconder? Eso es lo que nosotros preguntamos. Arkaitz Bellón tuvo un castigo desproporcionado; sí, desproporcionado, porque le condenaron a trece años de cárcel. Cuando tan solo le restaban tres meses para conseguir la libertad tras cumplir la condena de trece años de cárcel, ha fallecido, y la responsabilidad es suya, señoras y señores del PP. PPko jaun-andreok, irabazle eta galtzailedun bukaera nahi duzuela esan diguzue. Bai, noski. Txapeldunak zarete herrialde honetan sufrimendua betikotzen, txapeldunak zarete giza eskubideak urratzen, mendekuaren txapeldunak zarete, errebantxa bizienaren, gorrotoaren eta zorroztasunaren txapeldunak zarete. Bakearen aurkako txapeldunak zarete. Alderdi Popularreko jaun-andreok, zuena da espetxe-politika kriminal honekin jarraitzeko erabakia, eta zuena da Arkaitz Bellón Blanco kartzelan hil izanaren erantzukizun zuzena. (Murmullos) La | eu | https://www.legebiltzarra.eus/ic2/restAPI/pvgune_descargar/default/401120c0-aea2-45c6-81fd-8550eef6be37 | parl_eu_3304 |
10 | 63 | 06.02.2014 | MANEIRO LABAYEN | Mixto-UPyD | Mozioa, Gorka Maneiro Labayen Mistoa-UPyD taldeko legebiltzarkideak aurkeztua, polizia-gehiegikeriak sufritu zituzten pertsonak ikasgeletara joateari buruz. Eztabaida eta behin betiko ebazpena | Eskerrik asko, presidente andrea. Hasteko, esan behar dut, presidente andrea, ezen, duela minutu gutxi, onartu duzula ETAren bozeramaile batek alderdi politiko demokratiko bat iraintzea, eta hori... La | eu | https://www.legebiltzarra.eus/ic2/restAPI/pvgune_descargar/default/401120c0-aea2-45c6-81fd-8550eef6be37 | parl_eu_3305 |
10 | 63 | 06.02.2014 | MANEIRO LABAYEN | Mixto-UPyD | Mozioa, Gorka Maneiro Labayen Mistoa-UPyD taldeko legebiltzarkideak aurkeztua, polizia-gehiegikeriak sufritu zituzten pertsonak ikasgeletara joateari buruz. Eztabaida eta behin betiko ebazpena | ... guztiz lotsagarria iruditzen zait hori gertatu izana. | eu | https://www.legebiltzarra.eus/ic2/restAPI/pvgune_descargar/default/401120c0-aea2-45c6-81fd-8550eef6be37 | parl_eu_3306 |
10 | 63 | 06.02.2014 | MANEIRO LABAYEN | Mixto-UPyD | Mozioa, Gorka Maneiro Labayen Mistoa-UPyD taldeko legebiltzarkideak aurkeztua, polizia-gehiegikeriak sufritu zituzten pertsonak ikasgeletara joateari buruz. Eztabaida eta behin betiko ebazpena | Noski nire proposamena defendatuko dudala, baina, hori baino lehen, esan nahi dut gertatutakoa lotsagarria dela, eta... La | eu | https://www.legebiltzarra.eus/ic2/restAPI/pvgune_descargar/default/401120c0-aea2-45c6-81fd-8550eef6be37 | parl_eu_3307 |
10 | 63 | 06.02.2014 | MANEIRO LABAYEN | Mixto-UPyD | Mozioa, Gorka Maneiro Labayen Mistoa-UPyD taldeko legebiltzarkideak aurkeztua, polizia-gehiegikeriak sufritu zituzten pertsonak ikasgeletara joateari buruz. Eztabaida eta behin betiko ebazpena | "Lerrook idazten ditut GALek eraildako Juan Carlosen alargun gisa. Historiaren une batean estatu-terrorismoa erabili zuen gobernu nazional baten biktima gisa idazten dut. "ETAren biktimek, zeinaren jarduna baita Euskadiko ezaugarri bereizgarria, nahiz GALen eta bestelako talde terroristen biktimek bizi duten errealitatea eta polizaren gehiegikeriak jasan dituztenek bizi dutena oso desberdina da. Bi errealitate horiek parekatzea ezmorala da, ezdeustu egiten du terrorismoa ustezko gaizkile batzuen itsasoan, segurtasun-indarren bortxakeria sistematikoki erabili zutela iradokitzen du eta ez die batere mesederik egiten belaunaldi berriei. "Terrorismoaren helburua terrorea sistematikoki erabiltzea da, konstituzio-ordena iraultzea eta bake publikoa errotik asaldatzea. Horrek ez dauka inolako zerikusirik poliziaren gehiegikeriekin. "Ikasgeletan biktimek egindako kontakizunen helburua terrorismoa deslegitimatzea izan behar luke, gazteak sentsibilizatzeko eta bortxakeriaren bidez ideiak ezin direla inposatu adierazteko. Orain, zein biktimari entzun nahi dieten aukeratzeko aukera ematen zaie. Maltzurkeria hutsa da. Ezker erradikalak kontrolatutako herri bateko zein ikastetxe ausartuko da ETAren biktima bat eramatera? "Hasieran, kolektiboarekiko enpatia sortzeko eman zen biktimek ikasgeletan beren testigantzak azaltzeko aukera, baina hezkuntza-programa horretan bertan poliziaren gehiegikerien biktimen testigantzak ere sartzen badira, erresumina sortuko da jende zintzoa defendatzeko beren bizia eman zuen erakunde bateko, alegia, Segurtasun Indarretako kideekiko". GALen biktima izan zen García Goenaren alargun Laura Martínek atzo idatzitako artikuluaren zati bat zen hori. Gu ados gaude artikulu honen funtsarekin, ados gaude defendatzen dituen printzipio demokratikoekin, eta, bistan denez, horregatik aurkeztu genuen bere garaian interpelazioa eta gaur defendatzen dugun mozioa. Azkenean, hiru puntuko erdibideko zuzenketa bat sinatu dugu Alderdi Popularrarekin: "Eusko Legebiltzarrak adierazten du hezkuntza gure gizartearen funtsezko zutabea dela eta printzipio eta balio demokratikoetan oinarritu behar duela. Euskadin, terrorismoa deslegitimatzen lan egingo duen eskola bat ere behar dugu, biktimen memoriaren eta duintasunaren alde, eta gizarte aske eta justu bat eraikitzeko oinarrizko baldintza gisa. "EAEko ikasgeletan terrorismoak kalteturikoen testigantza zuzenak bultzatzeko Biktima Hezitzaileen programarekin jarraitzearen alde dago Eusko Legebiltzarra. "Eusko Legebiltzarra ez dago ados programa horretan poliziaren biktimak sartzearekin, Eusko Jaurlaritzaren proposamen horrekin, arreta desbideratu egiten delako eta jatorrizko programaren funtsezko funtzioa desitxuratzen delako eta ETAren terrorismoa, gaur egun zenbait erakundek, ordezkari politikok eta alderdi politikok babesten eta justifikatzen duten bortxakeria bakarra, itsaso zabal batean urtzen uzten delako". Hori da Alderdi Popularrarekin sinatu dugun erdibidekoa, eta eskerrak eman nahi dizkiet agertutako prestutasunagatik. Euzko Alderdi Jeltzaleak, berriz, Bake eta Bizikidetza Lantaldearen gela ilunera eraman nahi gaitu berriro ere. UPyDri dagokionez, ez du halakorik lortuko, saiatu arren. Euzko Alderdi Jeltzaleari eta Eusko Jaurlaritzari bost axola zaizkie poliziaren biktimak. Euzko Alderdi Jeltzaleak eta Eusko Jaurlaritzak biktimak horiek erabili besterik ez du egin nahi. Euzko Alderdi Jeltzaleak eta Eusko Jaurlaritzak nahi duten bakarra da ETAren terrorismoa gaizkiaren ozeanoan ezdeustu, gatazka politikoaren teoria faltsuari eutsi ahal izateko. Euzko Alderdi Jeltzaleak eta Eusko Jaurlaritzak terrorismoaren biktimen testigantzak ezdeustu nahi dituzte, Bake eta Bizikidetza plan onartezinak nahi duen modu berean. Euzko Alderdi Jeltzaleak eta Eusko Jaurlaritzak balioa kendu nahi diote ETAk erasotakoen diskurtsoari. Euzko Alderdi Jeltzaleak eta Eusko Jaurlaritzak ETAren izatea zuritu nahi dute. Euzko Alderdi Jeltzaleak eta Eusko Jaurlaritzak ETAk egindako mina zuritu nahi dute. Duela aste batzuk Maite Pagazaurtunduak esan zuen moduan, "Biktima guztiak, bat ere egon ez dadin". Hori da helburua. Eusko Jaurlaritzak kontra egin izan die historikoki ETA garaitzea helburu zuten Espainiako gobernuek bultzatutako neurriei. Kontra egin zion Alderdien Legearen aplikazioari, kontra egin zien ETA ahuldu zuten jarduera politiko eta judizial guztiei, eta ondorioz, ezin izan zen ETA nahi bezain azkar garaitu, eta, halaber, kontra egin zion ikasgeletan terrorismoaren biktimek parte hartzeari, neurri gogortzat hartzen zuelako. Ahalik eta zangotraba gehien jarri zituen, terrorismoaren biktimen presentzia saihesteko. Duela minutu batzuk, uko egin dio kale borrokako ekintzak kondenatzeari. Duela hiru egun, EH Bilduren eskutik, Legebiltzarrak EITBri terrorismoaren biktimei buruzko zenbait programa –terrorismoaren biktimei ahotsa ematea helburu dutenak– egin ditzan eskatzea galarazi zuen batzorde batean. Horixe da Euzko Alderdi Jeltzaleak terrorismoaren biktimekin duen konpromisoa. Eta Euzko Alderdi Jeltzalearen ildo koherente horri jarraituz, orain, poliziaren biktimen presentzia eskatzen du, dena nahasteko eta lehen aipaturiko helburuak erdiesteko. Orain, poliziaren biktimen presentzia proposatzen du, esan bezala, ETAren terrorismoa ezdeusteko, garrantzia kentzeko eta guztia nahasteko. Terrorismoaren biktimen presentzia ezinbestekoa da, gaur egun, oraindik ere, euskal gizartearen zati batek eta politikako eta erakundeetako ordezkari batzuek jarraitu egiten baitute ETAren historia kriminalarekin. Horregatik, ezinbestekoa da terrorismoaren biktimen presentzia. Biktimei ahotsa emateko eta talde terroristaren historia eta ideiak deslegitimatzeko. Batzuek esango digute biktima guztiek merezi dutela aitortza eta guztiek dutela justizia jasotzeko eskubidea, eta esango digute ez dagoela izateko arrazoirik duen bortxakeriarik. Baina hori ez da kontua. Eusko Jaurlaritzak egin nahi duen parekatzea da arazoa. Kontua da, gaur egun, inork ere ez dituela aldezten tortura edo poliziaren gehiegikeriak; ez dago horren alde dagoen ordezkari politikorik edo alderdi politikorik, baina bai ETAren terrorismoa aldezten dutenak. Horregatik, ezinbestekoa da terrorismoaren biktimak EAEko ikasgeletara joatea. Horregatik, gure ustez, ez dira poliziaren biktimen testigantzak sartu behar, benetako helburua esandakoa delako: ETAren terrorismoa ezdeustea eta gatazka politikoaren teoria defendatzea. Hori da, beraz, proposatutako mozioaren eta sinatutako erdibidekoaren helburua. Hezkuntza-komunitateak oso eginkizun garrantzitsua du, eta hori azpimarratu beharra dago. Baina, zoritxarrez, azken boladan ez du bete eginkizun hori, hezkuntza-komunitatearen zeregina guztiz garrantzitsua izanik terrorismoa deslegitimatzeko. Hezkuntzaren papera, hezkuntzaren funtsezko papera, irakasleek joka dezaketen eta jokatu behar duten funtsezko papera, zeina ziur bainago, azkenean, beteko dutela, irakasleek bete behar baitute. Beraz, hor dago hezkuntzaren balioa, eta Hiritartasunerako Hezkuntzaren gisako irakasgaiek bete dezaketen paper garrantzitsua, balio demokratikoak defendatzeko; legeak eta gure bizikidetza-esparruak errespetatzearen garrantzia azpimarratzeko; gazteei azaltzeko legeak alda daitezkeela, baina ezarrita dauden prozedurak bete behar direla; gazteei ikusarazteko ahotsa eta hitza erabili behar direla beti ideia politikoak defendatzeko; EAEko gazteei adierazteko desberdina dena ulertu egin behar dela. Aniztasuna, giza eskubideak, desberdintasunaren balioa, tolerantzia; horixe da hezkuntzak, hezkuntza-komunitateak eta irakasleek jokatu beharreko paper garrantzitsua. Eta horri guztiari ikasgeletan terrorismoaren biktimen presentzia gaineratu behar zaio, eta gaineratzen zaio, bistan denez. Beraz, hori da sinatu dugun eta defendatzen dugun erdibidekoa, ziur baikaude gai honetan baditugula arrazoiak eta arrazoia dugula defendatzen duguna defendatzeko. Eskerrik asko. | eu | https://www.legebiltzarra.eus/ic2/restAPI/pvgune_descargar/default/401120c0-aea2-45c6-81fd-8550eef6be37 | parl_eu_3308 |
10 | 63 | 06.02.2014 | OYARZABAL DE MIGUEL | PV-ETP | Mozioa, Gorka Maneiro Labayen Mistoa-UPyD taldeko legebiltzarkideak aurkeztua, polizia-gehiegikeriak sufritu zituzten pertsonak ikasgeletara joateari buruz. Eztabaida eta behin betiko ebazpena | Eskerrik asko, presidente andrea. Legebiltzarkideok. Proposamen-egileak iragarri duen moduan, Talde Popularrak erdibideko zuzenketa bat sinatu du, hain zuzen ere, balioak transmititzen dituen euskal eskola bat defendatzen duelako. Benetan uste dugu hezkuntza gure gizartearen funtsezko zutabea dela eta printzipio eta balio demokratikoetan oinarritu behar duela. Balio horiek aldeztuko dituen eskola proaktibo bat behar dugu. Gure historiaren une honetan, elkarbizitzaren alde egingo duen eta terrorismoa deslegitimatuko duen hezkuntza behar du Euskadik. Horregatik, eskoletan biktimen aitortzak jasotzeko programaren alde agertu ginen. Baina oso ibilbide laburra egin du programak; serioak izan behar dugu horretan. Programak izenburu asko izan zituen prentsan, polemika handia eragin zuen, baina eskoletan oso ibilbide laburra izan zuen. Oso mugatua izan zen; hori da errealitatea. Edonola ere, biktimen testigantzak EAEko eskoletara eraman nahi zituen gobernu baten borondatearen alde egin genuen guk. Eta jarraitzen dugu pentsatzen beharrezkoa dela eskolan terrorismoa deslegitimatzearen alde egitea. Jaurlaritzaren planetan esaten den moduan, gure gizartean dogmatismoak, sektakeria eta fanatismoa borrokatu behar direla uste dugu. Eskolak lehen lerroan egon behar du fanatismoaren, dogmatismoaren, jarrera sektarioen aurkako borrokan, gure herriko edozein txokotan iritzia emateko askatasuna defendatzeko. Balioak transmitituko dituen hezkuntza bat nahi dugu, bai, baina ez da nahikoa gatazkak konpontzeko eta bortxakeria guztiak eta giza eskubideen urraketa guztiak aztertzeko proposamenekin, munduko beste edozein lekutan bageunde bezala. Jakina beharrezkoa dela. Ederki geundeke eskola ez balitz gai bortxakeriaren –edozein bortxakeriaren– aurkako jarreran hezteko! Jakina balioak eta giza eskubideen errespetua transmitituko dituen eskola bat behar dugula, baina gauzak nahasiko ez dituen, manipulatuko ez duen eskola bat behar dugu. Memoriari buruzko heziketa emango duen eskola behar dugu, gure herrian gertaturikoari buruzko kontakizun egiazkoa eraikiko duena. Izan ere, Euskadik egoera berezi bat bizi izan du. Guk, horrelako programak aurrera ateratzen ditugunean, beste hemisferio bateko komunitate batek edo herri batek bezala egiten dugu? Arau orokorretan bai, baina guk arazo jakin bat dugu, eta, hain zuzen ere, horren falta sumatzen dugu Jaurlaritzaren planetan: gai honi ez heltzea gure gizartea astindu duen arazo jakin baten moduan, gure historia hurbila baldintzatu duen arazo baten moduan, askatasunezko elkarbizitza bat baldintzatzen duen arazo baten moduan, benetan, etorkizunari begiratu nahi badiogu. Gatazkaren teoria hori haizatuko ez duen hezkuntza bat nahi dugu, eta, horregatik, arduraz jokatzeko eskatu nahi diogu Eusko Jaurlaritzari. Izan ere, gatazkaren teoria haizatzen duen hezkuntzan sentitzen dira eroso bere garaian bortxakeria justifikatu zutenak, oraindik ere terrorismoarekiko konplizitatea izan zuten iragan hori justifikatzen dutenak, erruak banatuz, beren erantzukizuna ezerezten saiatuz, eta horrelako hezkuntza batekin ez dago balioak transmititzerik. Gure ustez, akatsa da, eta hartu beharreko norabidearen kontrakoa da. Gatazkaren teoria defendatuz, hauspoa ematen zaie terrorismoa erantzunezko bortxakeria gisa justifikatu nahi dutenei, Euskadiko terrorismoa beste bortxakeria batzuei erantzuteko bortxakeria gisa saldu nahi ditugunei, eta hori da larriena. Arrisku horixe dugu Jaurlaritzak egiten dizkigun proposamenekin; guztia nahastuz, biktima guztiei buruz eta bortxakeria guztiei buruz hitz eginez, testigantzak eramanez baina zehazki zertarako jakin gabe, helburua zein den jakin gabe, beste bortxakeria batzuei buruzko testigantzekin zer lortu nahi den jakin gabe; horrela, erantzukizuna gainetik kentzeko erruak banatu nahi dituztenen estrategian ari gara korapilatzen. Nire ustez, Jaurlaritzak aurkezturiko Adi-adian moduluak, zeinarekin Patxi Lópezen gobernuaren planak ordezkatu eta biktima hezitzaileen testigantzen programak beste zerbait bihurtu nahi diren –programak eguneratzeaz hitz egiten dute, baina giza eskubideen urraketez oro har hitz egiten dute–, ez du aitortzen gure arazo berezia, ez du aitortzen gizarte honek aurrean duen benetako erronka. Ez du aitortzen gizarte honek benetan zer erronka duen elkarbizitza eraikitzeko, eta iruditzen zaigu Jaurlaritzak ez duela benetako plan bat nahi, ez duela nahi eskolatik terrorismoaren justifikazioari aurre egiteko erronkari heltzea, baizik eta kontzientziak lasaitzeko plan bat proposatzen duela. Nire ustez, Jaurlaritzaren kontzientzia lasaitzea da helburua. Edozer jar daiteke paperean, eta, azkenean, beste batzuetan gertatu izan den bezala, azkenean, edozein tiraderatan kabitzen da plan hau ere. Izan ere, ibilbide laburra izango du. Laburra, ikuspegi laburreko plana delako. Galdera hau egiten diogu geure buruari: Ez al geunden ados guztiok terrorismoaren biktimak, terrorismoaren biktimen testigantzak ikasgeletara eramatearekin, bazegoelako hori bultzatzen zuen ingurune bat, aurre egin behar zitzaielako, oraindik ere, sektore batzuetatik, helburu politikoak lortzeko bortxakeria justifikatzen jarraitzen zutenei? Ez al genion erantzun bat eman behar Arartekoak egindako alarma-hotsari, hark esan baitzuen EAEko gazteen % 18k ETAren terrorismoa justifikatzen zuela, hilketak justifikatzen zituela helburu politikoak lortzeko? Ez al genion erantzun bat eman behar, eta biktimen testigantzak ez al zeuden terrorismoa deslegitimatzeko neurri-multzo baten barruan; ez al ziren ekintza berezi bat –eta ez beste askoren artean ahaztua– arazo bat genuelako aurrean? Gizarte honek ez al du bada arazo hori? Ez al daude bada Ganbera honetan ETAren iragan terrorista kondenatzen ez duten jaun-andreak? Ez al ditugu bada ezagutzen gure gizartearen zati bati –bereziki gazteei– buruzko datu horiek? Guztiok bat gentozen eskolak lan bat egin behar zuela esatean. Zer lortu nahi da diktaduran zehar eta 1978ra arte, gure Konstituzioa indarrean sartu arte, poliziaren gehiegikeriak edo giza eskubideen urraketak jasandako biktimen testigantzak eramanez? Zer lortu nahi da? EAJ hona etor dadin eta zer lortu nahi duen esan dezan nahi dut. Ba al dago inor halakorik justifikatzen duenik? Bortxakeria horren legitimazioari aurre egin behar al diogu? Ba al dago inor, euskal gazterian ba al sektorerik poliziaren bortxakeria legitimatzen duenik, giza eskubideen urraketak justifikatzen dituenik? Gazte-talderen batek justifikatzen al du? Ez dakizkigu datuak, ez dago daturik; ez da egia. Hortaz, zertarako, zergatik azaldu beharko digute, baldin eta aurre egin beharreko ezer ere ez badago. Eragile publikoen artean ere ez du inork ere giza eskubideen halako urraketarik justifikatzen, eta are gutxiago gure Konstituzioa onartu aurreko, alegia, demokrazia aurreko egoerez ari garelarik. Ez du inolako zentzurik, ez bada bi bortxakeriaz hitz egin nahi dutenei leku ematea, elkarren aurkako bi bortxakeriaz, elkarren aurka jarri gintuen gatazka baten ondorengo adiskidetzeaz. Zentzua du, soilik, EAJk leku egin nahi badie, haize eman nahi badie ETAren terrorismoa erantzun-terrorismo gisa –Estatuaren ustezko bortxakeriaren erantzun gisa, errepresiozko beste bortxakeria batzuen erantzun gisa– aurkeztu nahi dutenei; eta horrek, nahasmena sortzeaz gainera, kontrako norabidean dago, guztiz. Horregatik, uste dut ez gaudela garrantzi gutxiko gai baten aurrean. Ez da garrantzi gutxikoa. Nire ustez, EAJk erantzun egin behar du. Sailburuak hona etorri beharko luke zer egin asmo duen, zer helburu duen azaltzera; ez duelako inolako zentzurik, une honetan ez duelako zentzurik gauzak desitxuratzeak, nahasteak, gatazkaren teoria bultzatzeko. Besterik ez, eta eskerrik asko. | eu | https://www.legebiltzarra.eus/ic2/restAPI/pvgune_descargar/default/401120c0-aea2-45c6-81fd-8550eef6be37 | parl_eu_3309 |
10 | 63 | 06.02.2014 | UBERA ARANZETA | EH Bildu | Mozioa, Gorka Maneiro Labayen Mistoa-UPyD taldeko legebiltzarkideak aurkeztua, polizia-gehiegikeriak sufritu zituzten pertsonak ikasgeletara joateari buruz. Eztabaida eta behin betiko ebazpena | Eskerrik asko, mahaiburu anderea. Legebiltzarkideok, sailburua, egun on guztioi. Guk pentsatzen dugu gaurkoa momentua izan beharko litzatekeela guztion artean neurri eraginkorrei buruz hitz egiten egoteko eta ez liskarren gatibu bilakatzen gaituzten eztabaida hauetan, ikusita egunero –eta atzo ere ikusi genuen– sufrimenduaren zerrenda areagotzen ari dela, eta tartean, hildakoak. Baina, tira, eztabaidatu beharko dugu gaurkoan ere. Eta gaurkoan hizpide dugun mozioak bi alor ukitzen ditu: alde batetik, hezkuntza, eta, bestetik, biktimak. Eta norbaitek esango dit aipatutako kontzeptu biak elkarrekin eta elkarren baitan txertatzen direla eta kontzeptu banaezinak direla, eta, gure ustez, Euskal Herria Bilduren ustez ere, hala da. Hala da, bai. Hezkuntza ezinbestekoa da eta ardatz funtsezkoa da bizitzako esparru guztietan. Baloreetan oinarritutako hezkuntza; errespetua, elkarri entzutea, enpatia, gatazkak konpontzeko gaitasunak eskuratzea, pertsona guztiok elkar aitortuz eta, ondorioz, aniztasuna onartuz, desberdinen arteko elkarbizitza ahalbidetuz. Eta barkatuko didazue, baina hori ez da soilik ikastetxekontu bat, ez da ikastetxeen betebeharra, ikastetxeetan burutu beharreko funtzioa eta soilik ikasleei, irakasleei edota hezkuntza-komunitateari dagokiena ez dakit nolako programa baten bidez (joan ikastetxera, edukiak buruan sartu, eta listo). Ez. Egunerokoan, esparru guztietan, guztiok egin beharreko ariketa bat izan beharko litzateke; baita Legebiltzar honetan ere, eta ahaztu egiten zaigu ariketa hori egitea. Badakigu gizaki guztiontzat oso zaila den ariketa bat dela. Adibidez, gaurkoa: elkarren iritziak entzun; enpatiaz jaso, nahiz eta ez konpartitu; errespetatu. Baina aurrera egiteko. Eta aurrera egiteko, guztion artean, eta ez liskar antzuetan, inora eramaten ez gaituzten liskarretan, preso bilakatzeko eta, azken finean, herritarrek eskatzen dizkiguten soluzioak eman ahal ez izateko. Gaurkoan, hementxe, eztabaida honetan, gero kafe bat hartzen, bihar batzorde batean… mila esparru ditugu bizitzan aprobetxatu ditzakegunak. Baina ez, gaur planteatzen zaigun ariketa kontrako noranzkoan doa: pertsonen sufrimenduan oinarritutako instrumentalizazioa izenburua duen antzezlana eszenifikatzea. Hau da, antzezlan bat eszenifikatzea non gidoiaren ardatz nagusiak gorrotoa eta mendekua diren, eta helburu nagusia, ikusleei garaile eta garaituen mezua helaraztea, eta, lehen esan dudan bezala, guztiok inora ez doan liskarren gurpil zoro horretan preso bilakatzeko. Baina, sentitzen dut, guk ez dugu antzezlan horretan parte hartuko, ez gaude prest antzezlan horretan parte hartzeko. Nahiago dugu, nahiz eta bide neketsuagoa izan, benetan etorkizunera begiratuko duen luzemetraia batean parte hartzea, gure gabezia, gure akats eta gaitasun guztiekin. Luzemetraia bat non amaieran irabazlerik eta galtzailerik ez den egongo, non, iritziak iritzi, guztiek bere tokia izango duten, bai Maneiro jaunarenak, bai Oyarzabal jaunarenak, bai Isasi jaunarenak. Guztionak, nahiz eta ez konpartitu. Baina errespetatuz –gaur egun oraindik ez gara hori egiteko gai hemen gauden guztiok–, bestearen egia ezagutzeko baliabideak jarriz eta bideratuz, pertsona guztiak berdintasunean jarriz. Badakigu ez dela luzemetraia arrosa izango, badakigulako orain arte ere erraza ez dela izan, eta bidean sufrimendu asko eta asko sortzen ari garelako eta sortuko dugulako, egiten dugunagatik eta egiten ez dugunagatik, eta atzo bertan ere beste heriotza bat horren lekuko. Sufrimendu gehiago. Noiz arte? Noiz arte, jaun-andreok? Zerbait egin beharko dugu, ez? Edo dena ETAk eta Gobernuak? Guk ere hemen zerbait aportatu genezake. Edo ez? Hitzez esaten dugun bezala gehienon helburua giza eskubideak, bakea, konponbidea, askatasuna baldin badira, luzemetraian parte hartu beharko genuke salbuespenik gabe, betorik gabe, baldintzarik gabe. Eta bide horretan ere, biktima guztiei, kolore guztietakoei, tokia eginez, guztion artean gure gizartearen memoria eraikitzeko, konpartituko ez duguna, seguru, baina ikasi beharko duguna elkarren ondoan errespetatzen. Eztabaidak eztabaida, autokritika, kritika… denetarik egin beharko dugu. Noski, eta egunero egiten ditugu. Baina, zama ikastetxeetara bideratzeaz gain, zerbait egin beharko genuke, ze badirudi, ez daukagunean ideia brillanterik, okurritzen zaiguna dela ikastetxeetarako programa bat asmatu eta pilota, beti bezala, hezkuntza-komunitatearen gain jartzea. Gaurkoan plan hau da, bestean beste bat da, baina beti pilota beste batzuen gain. Badirudi guk ez dugula inolako erantzukizunik. Eta ez duguna ulertzen da nolatan egin dezakegun hori oraindik ere eztabaidagai daukagun gai baten inguruan. Hau da, hemen maila politikoan, erakundeen mailan, ez gara gai izan eztabaida hori bideratzeko; ez dugu egin benetako hausnarketa bat biktimen aitortzaren inguruan, erreparazioaren inguruan, zer-nolako memoria eraiki nahi dugun, nola eraiki nahi dugun (parte-hartzearekin, aniztasunarekin…); ez dugu hausnartu hau, eta ja eztabaida eramaten dugu beste toki batera. Eta ez. Utz diezaiogun hezkuntzakomunitateari bere lana egiten, orain arte egin duen bezala, oso ondo egiten ari dena, eta askotan erakundeen babesik gabe eta aitortzarik gabe. Eta jakina bideratu beharko direla eta landu beharko direla gai horiek hezkuntza-komunitatean eta eskolan, baina aurretik hemen bideratu beharko ditugu eztabaidak. Adostasun minimo-minimoak lortu beharko ditugu, ez? Baina, tira. Gaurkoan erdibideko bat lortu dugu, eta hor ikusten da Euskal Herria Bilduren borondatea zein den aurrera egiteko urratsak emateko. Eta ponentziara bideratuko dugu, ze, gure ustez, foro guztiak dira beharrezkoak. Eztabaida hau ere beharrezkoa da, beste foro batzuk ere. Kalean, erakundeen barruan… eta baita bake-ponentzian ere, hor ere hitz egin beharko dugu. Ez duena balio da eztabaida ponentziara bideratzeak eta hor geratzeak. Herritarrek argia behar dute, tunelaren bukaeran argia ikusi behar dute; eta ez da alderdion beharrei erantzuteko, baizik eta herritarrei erantzuteko. Eta iruditzen zaigu Legebiltzar honetan ditugun tresnez ere baliatu behar garela eztabaida hauei bide emateko, garatzeko, hausnartzeko. Baina, lehen esan dudan bezala, askotan badirudi ikastetxeetan dagoela soluzio guztia. Eta, lehen esan dudan bezala, ikastetxeak gure aurretik ditugu ez dakit zenbat urte. Urteak daramatzate egunerokoan baloreak lantzen, aniztasunaren onarpenean, gatazkak bide baketsuetatik konpontzeko estrategiak lantzen, enpatia… Jolastokian, heziketa fisikoan, proiektuen bidez. Batzuk hobetoxeago eta beste batzuk zailtasun handiagoekin. Eta bere momentuan Hezkuntza Sailetik bideratu ziren programak ere hau lantzeko eta hezkuntza-komunitateari bere babesa emateko, baina aspaldi kendu zitzaizkien bitartekoak, nahiz eta ikastetxeek sakrifizio handiarekin aurrera jarraitzen duten; sarri, esan dudan bezala, inolako aitortza eta babesik gabe. Horregatik, gaurkoan aprobetxatu nahiko nuke hezkuntza-komunitate osoari urteetan egindako lanarengatik gure eskerrak eta aitortza adierazteko. Eta bide batez, eta bukatzeko, agian ez litzateke gaizki egongo gure ikastetxeetako irakasle eta ikasleak eredutzat hartuko bagenitu Ganbera honetan, ea zerbait ikastea lortzen dugun hemen gaudenok, eta, bide batez, Legebiltzar honetan eta hemendik kanpo ditugun tresnak erabiliko bagenitu etorkizunera begira urratsak emateko, hainbatetan aldarrikatzen dugun askatasuna, bizikidetza, desberdinen arteko elkarbizitza hori benetan aurrera eramateko. Eta baita ere, nola ez… | eu | https://www.legebiltzarra.eus/ic2/restAPI/pvgune_descargar/default/401120c0-aea2-45c6-81fd-8550eef6be37 | parl_eu_3310 |
10 | 63 | 06.02.2014 | UBERA ARANZETA | EH Bildu | Mozioa, Gorka Maneiro Labayen Mistoa-UPyD taldeko legebiltzarkideak aurkeztua, polizia-gehiegikeriak sufritu zituzten pertsonak ikasgeletara joateari buruz. Eztabaida eta behin betiko ebazpena | … bake-ponentzia aktibatuz. Eskerrik asko. | eu | https://www.legebiltzarra.eus/ic2/restAPI/pvgune_descargar/default/401120c0-aea2-45c6-81fd-8550eef6be37 | parl_eu_3311 |
10 | 63 | 06.02.2014 | UNZALU HERMOSA | SV-ES | Mozioa, Gorka Maneiro Labayen Mistoa-UPyD taldeko legebiltzarkideak aurkeztua, polizia-gehiegikeriak sufritu zituzten pertsonak ikasgeletara joateari buruz. Eztabaida eta behin betiko ebazpena | Señora consejera, señorías. Sozialistok balio demokratikoetan oinarritutako hezkuntza integrala defendatzen dugu. Halaxe erakutsi genuen Patxi López lehendakariaren Gobernuak eta, zehazki, Celaá andrea buru zuen Hezkuntza Sailak hezkuntza-eragileekin lortutako akordio zabalaren bidez, Carlton akordioa deiturikoa, zeina ezinbesteko erreferentzia baita gaur hemen hitz egiten ari garen gaiari buruz hitz egiteko. Eta arrakasta handiz Euskadiko ikastetxeetan zabalduz joan zen plan horrek oso helburu zehatzak zituen: ikasleei gure bortxakeriazko eta terrorismozko iragana erakustea, memoria lantzea askatasunezko eta justiziazko etorkizuna eraikitzeko, bizikidetza demokratikorako heztea eta bortxakeriaren justifikazioari eta giza eskubideen urraketei aurre egitea. Testuinguru horretan sortu zen biktima hezitzaileen programa, zeinak, gure historian lehen aldiz, isiltasuna hautsiko baitzen ikasgeletan, hainbeste urtez jasan dugun terrorismo totalitarioak gure herrian izan dituen ondorioei buruzko isiltasuna. Hasieran, nazionalistek kritika gogorrak egin zizkioten programari, Ibarretxeren aurreko gobernuek bezala, arriskutsuegi iritzi ziotelako. GALen biktima batzuk ere programa horretan sartu ziren hasieratik. Gero, 2012ko ekainean, Ganbera honetako 75 kideetatik 74ren babesa jaso zuen ebazpen baten bidez, Patxi López lehendakariaren Gobernuak dekretu bat onartu zuen motibazio politikoko giza eskubideen urraketen biktimak erreparatzeko, 1960 eta 1978 artean izandako gertaeretara mugatua. Dekretu hori argitaratu zenetik, polizia-indarrek eta indar parapolizialek egindako giza eskubideen urraketen biktimek ez daukate inolako arazorik biktima hezitzaileen programan sartzeko. Gertaera ikaragarrien biktima izan ziren pertsonak dira, ikuspegi demokratikotik inolako justifikaziorik ez duten gertaeren biktimak. Pertsona horiei aitortza publikoa zor zitzaien, terrorismoaren biktimei bezala, eta urte asko itxaron behar izan dute horretarako. Eta aitortza publikoa merezi zuten ondorio guztiekin eta alor guztietan, baita hezkuntzaren arloan ere. Eta hori ez da, UPyDk eta Talde Popularreko bozeramaileak esan duten moduan, ETAren terrorismoaren larritasuna lausotzea. Memoria demokratikoaren ariketa osoa eta integrala egitea da. Terrorismoaren amaierak eskaintzen dizkigun aukerak aprobetxatzea da, herri honen etorkizun demokratikoari memoria barneratzaile bat eginez heltzeko. Azken finean, demokrazia osoago batera eramango gaituen bidea egitea da, bere legeak, bere erakundeak eta bere jokoarauak izango dituena, baina noski, harira ez datorren parekatzerik egin gabe; izan ere, ezin dira parekatu izaera desberdineko giza eskubideen urraketak, eta ezin dira erabili poliziaren edo indar parapolizialen biktimak bi bandoren arteko gatazkaren teoria babesteko aitzakia bezala, hainbeste urtez bizi behar izan dugun terrorismoa justifikatzeko. Horregatik, gaur bortxakeriari buruzko kontakizun bateratu bat eraiki arte itxarotearen alde ageri direnak, Ubera andrea, zuk gaur defendatu duzun moduan..., kontakizun bateratu hori lortzeko, ETA eta ETAren terrorismoa babestu dutenak salatu behar dituzue. Horretarako, aitortu beharko duzue gertatutako guztiak ez zuela ezertarako balio izan, mina, sufrimendua eta euskal gizartearen zatiketa eragiteko baino. Gure gizartearen gehiengoa bere kontakizuna egiten ari da, oso ondo bereizten ditu biktimak eta biktima-eragileak, eta ez duzue inor ere engainatuko, guztion memoriaren bidez, denak berdindu nahi badituzue. Terrorismoaren larritasuna oso ondo definituta dago Legebiltzar honek onarturiko Biktimen Legean. Hala, lege horrek dio ETAren ekintzak ez zirela izan ustekabekoak, baizik eta proiektu totalitario eta baztertzaile baten ondorio, eta ekintza horien bidez, pertsona errugabeen –biktimen– odola erabiliz, herritarrak izutu nahi zituzten, atzera eginaraziz. Hori azaldu behar zaie ikasleei, edergarririk gabe: Euskadin terrorismo totalitario bat izan dugula urte askotan, askatasunak, zuzenbide-estatu demokratikoa eta herritarrek elkarbizitza integratzaile baterako duten eskubidea deuseztatzen saiatu dena. Baina horrek ez luke galarazi behar azaltzea, halaber, Euskadin, Espainiako gainerako lekuetan bezala, izugarrizko basakeriak egin zituen diktadura bat izan zela, hori ere ez baita ahaztu behar, ez eta demokrazia hasiberria desagerrarazteko egin ziren delituak ere. Memoria horrek ere gure ikasleen buruetan egon behar du, eskubidea baitute gure historia ezagutzeko, bai gertukoa, bai urrunekoa. Eskubidea dute gure historia osoa ezagutzeko, giza eskubideen urraketa ugariren lekuko izan den historia horren berri izateko, hartara jakin dezaten zer ez den berriro gertatu behar. Hori zen aurreko Jaurlaritzak onarturiko dekretuaren funtsa, eta poliziaren indarkeriaren biktimak ere aitortzen ziren, berriz diot, Legebiltzar honek berariaz emandako aginduak betez. Beraz, ez ditugu aurrez aurre jarri nahi giza eskubideen urraketa desberdinak jasan dituztenak. Batu egin nahi ditugu. Horretarako trebatuta eta prestatuta dauden pertsonek, bortxakeriaren atzaparkada sufritu dutenek beren aitortza- eta justizia-beharra gure neska-mutilei adieraztea nahi dugu, halako izugarrikeriarik berriz izan ez dadin gure gizartean. Horixe da aurkeztu dugun zuzenketaren funtsa, zeina bi puntuz osatua baitago. Lehenengo puntuan, azpimarratzen da guztiz indarrean dela Euskadiko ikastetxeetan hezkuntza, printzipio hauetan oinarritua: balio demokratikoak, gure bortxakeriazko eta terrorismozko iraganaren ezagutza, memoria askatasunezko eta justiziazko etorkizun bat eraikitzeko oinarri gisa eta giza eskubideen urraketa ororen justifikazioari aurre egitea. Gaur egungo Jaurlaritzak aurkezturiko planarekiko zuhur izanik, biktima hezitzaileen programaren jarraipena babesten dugu, ikuspegi pedagogiko demokratiko oso, serio, zorrotz eta orekatu batetik, Legebiltzarreko aginduak betez. Gracias. La | eu | https://www.legebiltzarra.eus/ic2/restAPI/pvgune_descargar/default/401120c0-aea2-45c6-81fd-8550eef6be37 | parl_eu_3312 |
10 | 63 | 06.02.2014 | VAQUERO MONTERO | EA-NV | Mozioa, Gorka Maneiro Labayen Mistoa-UPyD taldeko legebiltzarkideak aurkeztua, polizia-gehiegikeriak sufritu zituzten pertsonak ikasgeletara joateari buruz. Eztabaida eta behin betiko ebazpena | Ni laburlabur arituko naiz gai honen inguruan, zeren gure intentzioa ez da polemikatan sartzea. Baina puntualizazio bat, bai, egin behar dut, eta Alderdi Sozialistako ordezkariari egin nahiko nioke puntualizazio hori. Usted ha dicho que el Partido Nacionalista Vasco practicó el silencio en las aulas, que los gobiernos del Partido Nacionalista Vasco practicaron el silencio en las aulas. Eso no es cierto, y lo saben, porque tuvo un programa piloto del cual ustedes tuvieron informe (Bakerako Urratsak), en el que los testimonios de las víctimas iban a las aulas. Ya sé que esto es volver al rifirrafe y no quería hacerlo, y mucho menos con ustedes, porque creo que lo que es el programa Adi-adian, que procede o que es consecuencia tanto de Bakerako Urratsak como del de las víctimas educadoras, que da un paso más, incluyendo a otras víctimas, con lo que ustedes están de acuerdo, creo que no es motivo de discusión entre nuestros partidos políticos. Pero eso sí me gustaría aclararlo, porque parece que es el Partido Nacionalista Vasco el que siempre se ha negado a que las víctimas y sus testimonios vayan a las aulas, y ya sabemos que no es así. Bueno, harira. Legebiltzar honek, gure zuzenketan edo gure proposamenean jasotzen den bezala, badu instrumentu bat (bake- eta bizikidetza-ponentzia) eztabaida guzti hauek bertan tratatzeko. Zertarako? Bake eta bizikidetzaren inguruan liskarra ekiditeko, adostasunak lantzeko, bilatzeko eta proposamenak egiteko. Horregatik, gure proposamenean instrumentu honen baliotasuna erreibindikatzen dugu, eraginkortasun politikotik, errespetutik liskar politikoa alde batera utz dezagun. Eta eskaera hori alderdi politiko guztiei egiten diet. Taldeen nahia proposatzea baldin bada, adostasunik ez baldin badago Gobernuak egiten duen gauza batekin, goazen diagnosi baten inguruan gai hori tratatzera, baina egin dezagun lanerako dugun instrumentu batean, hau da, bake-ponentzian. Eta zertarako? Erabilpen politikorik ez egiteko eta biktimak ez erabiltzeko, eta, areago, gure haurren hezkuntza liskar politiko honetan ez sartzeko. Gaurko debate honen helburua, berriz, liskarra sortzea baldin bada, gu ez gara joko honetan sartuko. Ez dugu gizartean eta hezkuntza-komunitatean dagoen adostasuna zapuztuko. Errespetua eskatzen dugu, beraz, Gobernuari, hezkuntza-komunitateari, proiektu pedagogikoan parte hartzen duten biktimei, biktima guztiei eta orokorrean euskal gizarteari. Utz diezaiogun lanean hezkuntza-komunitateari eta Gobernuari. Adostasunak landu dira aurreko gobernuetan ere eta lortu dira; utz diezaiogun bere lana egiten. Ez dezagun Legebiltzar honetatik hezkuntza-komunitateak duen akordioa apurtu. Pedimos respeto para la comunidad escolar, para el Gobierno, para que desde el acuerdo sigan trabajando en la promoción de la cultura de la paz, la convivencia y el encuentro y en la prevención de la violencia. Respeto para el trabajo desarrollado por tantos profesionales y centros escolares durante muchos años, y respeto para las víctimas, para todas las víctimas. | eu | https://www.legebiltzarra.eus/ic2/restAPI/pvgune_descargar/default/401120c0-aea2-45c6-81fd-8550eef6be37 | parl_eu_3313 |
10 | 63 | 06.02.2014 | MANEIRO LABAYEN | Mixto-UPyD | Mozioa, Gorka Maneiro Labayen Mistoa-UPyD taldeko legebiltzarkideak aurkeztua, polizia-gehiegikeriak sufritu zituzten pertsonak ikasgeletara joateari buruz. Eztabaida eta behin betiko ebazpena | Bai, eskerrik asko, presidente andrea. Eskerrak eman nahi dizkiot berriz ere Talde Popularrari erdibideko hau sinatzeagatik eta, berariaz, poliziaren biktimak ikasgeletara joatearen aurka agertzeagatik. Uste dut nahiko sakon azaldu ditugula ikasgeletan poliziaren biktimen lekukotzak ez jasotzeko arrazoiak. Eta Euzko Alderdi Jeltzaleari berariaz eskatu zaio zein diren ekimen hori aurrera eramateko arrazoi pedagogikoak, eta Euzko Alderdi Jeltzaleko ordezkariak esan duen bakarra da, beno, ez duela liskarretan sartu nahi, hau legebiltzar bat ez balitz bezala. Hitz egiteko gaude hemen, batzuen arrazoiak eta besteenak alderatzeko, eta batzuek besteak konbentzitzen saiatzeko, edo, suertatuz gero, besteek konbentzi gaitzaten uzteko. Baina norbait konbentzitu ahal izateko, bistan denez, gainerako taldeen arrazoiak entzun behar ditu; baina talderen batek esaten badu ez duela liskarretan sartu nahi, bada, ez dago erraz, oso zail baizik. Edonola ere, guk ez dugu ekarri ekimen hau liskarrak sortzeko. Eztabaidatzea nahi dugu, eta baliteke liskarra sortzea, baina eztabaida interesgarria iruditzen zaigulako ekarri dugu, eta Legebiltzar honetan adierazi nahi genuelako zer jarrera dugun gai honen inguruan. Eta errespetu osoz esaten dugu hori. Zuek ez dituzue azaldu poliziaren biktimen presentzia defendatzeko arrazoiak; ez duzue gaiaren funtsera jo, inolaz ere. Biktima guztiek dituzte eskubideak, errespetatu egin behar dira, hezkuntza-komunitateari ulertu behar zaio, eta abar, eta abar, baina ez dituzue azaltzen poliziaren biktimak ikasgeletara eramateko edo eraman nahi izateko arrazoiak. Guk, ordea, argi ikusten dugu zergatik egiten den eta horrek zer ekarriko lukeen. Gure ustez, poliziaren biktimen presentziak gatazka politikoaren teoria defendatzea edo bultzatzea ekarriko luke, eta hemen elkarren aurkako bi bando egon zirela iradokiko litzateke. Eta, halaber, ETAren terrorismoa hutsaldu nahi duzue, eta balioa kendu nahi diezue terrorismoaren biktimei. Nire ustez, horixe da benetan lortu nahi dena: ETAk erasotakoen diskurtsoari balioa kentzea. Eta, noski, eskola proaktibo bat behar dugu, ez eskola isil bat; askotan horrelakoa izan baita gure eskola. ETAren terrorismoa deslegitimatuko duen eta elkarbizitzaren zerbitzura egongo den hezkuntza bat. Eta ezin dugu ahantzi hemengo, Euskadiko ordezkari politiko batzuek ETAren ibilbidea defendatzen dutela. Hori da Euskadiren ezaugarri bereizgarria: hemengo ordezkari politiko batzuek ibilbide hori aldeztea. Horregatik da garrantzitsua terrorismoaren biktimen presentzia, eta gainerako arrazoi guztiengatik. Balioetan oinarrituriko heziketaz gainera, giza eskubideak defendatu behar direla azaltzeaz gainera, elkarbizitza errespetatu behar dela defendatzeaz gainera, horretaz guztiaz gainera, horregatik da garrantzitsua terrorismoaren biktimen presentzia. Beraz, kontua ez da erruak banatzea, zuek nahi duzuen bezala; kontua ez da gatazka politikoaren teoria babestea edo ETAren terrorismoa hutsaltzea, nire ustez hori defendatzen baituzue eta hori lortu nahi baituzue ekimen honekin. Beraz, terrorismoaren biktimen presentzia ezinbestekoa da, hemen izan delako terrorismoa babestu duen ingurune bat. Horregatik da ezinbestekoa terrorismoaren biktimen presentzia. Beraz, bistan denez, hezkuntza ezinbestekoa da, eta ez bakarrik hezkuntza, EH Bilduko bozeramaileak zioen moduan. Familietan ere lan egin behar da, gizartean lan egin behar da; hainbat arlotan egin behar da lan. Baina atentzioa ematen du EH Bilduko ordezkaria hona etortzea egin behar dugunari buruzko irakaspenak ematera, eta gainera, enpatiari buruz, autokritikari buruz eta desberdin pentsatzen duenari buruz hitz egiten entzutea. Zuek ez duzue-eta ETAren terrorismoa kondenatu ere egin! Baina, hala eta guztiz ere, irakaspenak ematen dizkiguzue gainerakooi. Ez baduzue ETA kondenatzen, zuen ustez gaizkileak espetxean egotea bortxakeriazko ekintza bada, nola ulertuko dugu bada elkar! Beraz, elkarbizitzari ekarpen bat egin nahi badiozue, bakeari ekarpen bat egin nahi badiozue, lehenik eta behin, ETA eta ETAren ibilbidea kondenatu behar duzue. Baina oraindik ere ez duzue egin. Edonola ere, ez dut dagoeneko izandako eztabaidarik errepikatu nahi. Beraz, defendatutzat ematen dut erdibideko hau. Guztiz funtsezkoa iruditzen zait. Herritar asko daude ados ideia horiekin, eta, nire ustez, funtsezkoa da balioetan oinarrituriko heziketa lantzea, irakasleak isilik ez egotea, argi eta garbi hitz egitea, eta, gainera, terrorismoaren biktimak ikasgeletara joatea, beren testigantzak azaltzeko eta zer gertatu zen kontatu ahal izateko. Horregatik eusten diogu gure erdibideko zuzenketari. Eskerrik asko. La | eu | https://www.legebiltzarra.eus/ic2/restAPI/pvgune_descargar/default/401120c0-aea2-45c6-81fd-8550eef6be37 | parl_eu_3314 |
10 | 63 | 06.02.2014 | OYARZABAL DE MIGUEL | PV-ETP | Mozioa, Gorka Maneiro Labayen Mistoa-UPyD taldeko legebiltzarkideak aurkeztua, polizia-gehiegikeriak sufritu zituzten pertsonak ikasgeletara joateari buruz. Eztabaida eta behin betiko ebazpena | Eskerrik asko, presidente andrea. Vaquero andrea, Bake eta Elkarbizitzarako Planaren Oinarriak eta Proiektuak izeneko planaren barruan, zenbait proposamen eta zenbait programa jasotzen dira hezkuntza-alorrerako. Tira, plan bat onartzen baduzue, eta esaten badiguzue plan horri buruz hitz egiteko ere Bildukoekin daukazuen lantalde sekretu horretara joan behar dugula, bada, gureak egin du! Dagoeneko esana duzue programa hori aurrera eramango duzuela –hala da ala oraindik eztabaidatu egin behar duzue lantaldean Bildurekin?–, plan hau aurrera eramango duzue, eta, gainera, iragarria duzue aurreko Jaurlaritzak proposaturiko biktima hezitzaileen testigantzen planaren ordez beste bat ezarriko duzuela, guztia nahasten duena, bortxakeria guztien biktimak bilduko dituena eta orokorrean hitz egingo duena bortxakeriari eta giza eskubideen urraketei buruz. Eta, horretarako, 1978aren aurretik izandako poliziagehiegikerien biktimen testigantzak gaineratuko dituzue. Aizu, bada Jaurlaritzaren erabakia da hori; iragarri duzue dagoeneko! Ezin al dugu hitz egin Legebiltzar honetan Jaurlaritzak egindako ekintzen eta hartutako erabakien gainean? Beraz, zuekin ados ez gaudenean, gela ilun horretara joan behar dugu, Bildurekin partekatzen duzuen gela sekretu horretara, noizean behin hitz egiten duzuenari buruzko paperak ateratzen diren horretara? Baina lantaldetik kanpo hitz egiten duzue itxuraz! Itxuraz, lantaldetik kanpo Bildurekin hitz egiten duzue. Bakeari eta elkarbizitzari buruzko gai horiei buruz hitz eta pitz aritzen zarete lantaldetik kanpo, komunikabideetan. Badirudi gainerakook ez daukagula hitz egiteko eskubiderik Legebiltzar honetan. Orduan, zertarako dago Legebiltzarra? Vaquero andrea, kontua ez da minaren bidez enpatia lortzea. Horretarako, ez da hainbeste plan behar eta ez dago hezkuntza-komunitate osoa inplikatu beharrik. Erraza da biktimen minarekiko enpatia bilatzea. Hemen dugun arazoa ez da bakarrik biktimen minarekiko enpatia bilatu behar dugula. Arazoaren muinera joan behar dugu, arazoaren muinera, eta konturatu behar dugu helburu bat dugula, gizarte honek helburu bat duela, beldurra eta ikara alde batera uztea, baina, aldi berean, dogmatismoari eta fanatismoari aurre egitea eta terrorismoa deslegitimatzea. Arazo zehatz bat da hori. Gero, jakina hitz egin behar dela bortxakeria guztiei buruz, baina arazo zehatz bati buruz ari gara, eta arazo zehatz hori konpontzeko, erabaki argiak behar dira, helburua argi izan behar da. Eta ez zarete gai hona jaitsi, eta beste biktima batzuk, poliziaren gehiegikerien biktimak ekarriz zer helburu duzuen azaltzeko. Ez diguzu azaldu. Terrorismoaren biktimekin lortu nahi zen helburua argi zegoen: aurre egin behar genion EAEko ikasleen % 18 ETAren terrorismoa justifikatzeko prest egotea ahalbidetu duen ingurune horri. Jaitsiko zara hona poliziaren biktimen testigantzekin zeri aurre egin nahi zaion esatera, bortxakeria-mota horren aldeko ingurunerik dagoen, gure gizartean babesten ote den...? Gure gizartean inork babesten al ditu giza eskubideen urraketak, poliziaren gehiegikeriak, poliziak urte haietan erabilitako bortxakeria? Inork babesten du? Hona etorri, eta esango didazu ez zaiela hauspoa ematen gatazkaren teoria hori eraiki nahi dutenei eta terrorismoa erantzunezko bortxakeria gisa aurkeztu nahi dutenei, gaur eta hemen, 2014an, Espainiako legeriari buruz legeria kriminal bat balitz bezala hitz egiten dutenei? Baina zer hizkera demokratiko erabil dezakegu Bildurekin partekatzen duzuen gela ilun horretan, zer hizkera, esaten badiguzue Espainiako espetxe-politika, Europan berme gehien ematen duena, politika kriminala dela! Ezagutzen al duzue bada Frantziak, Alemaniak eta beste herrialde batzuek duten espetxe-politika? Gurea, denetan aurreratuena, politika kriminaltzat duzue? Biktimekin eta minarekin enpatia bilatzeaz gainera, kontua ez al da arazoaren muinera jotzea? Kontua ez al da iragan terrorista justifikatu nahi dutenen argumentuak deslegitimatzea, argumenturik gabe uztea, haien konplizitatea ez bilatzea? Ez al da hori kontua? Kontua ez al da demokrazia eta haren balioak gailentzea? Kontua ez al da elkarbizitza printzipio etikoen gainean eraikitzea? Gizarte honek ez al dio etorkizunari begiratu behar gertaturikoari buruzko egiazko kontakizuna eraikiz? Ez al da hori kontua? Ala soka horretan jarraitu nahi duzue oreka eginez, maltzurki gure historia faltsutu nahi dutenei plazer emanez? Hausnarketa hori egin behar du EAJk. Eskerrik asko. La | eu | https://www.legebiltzarra.eus/ic2/restAPI/pvgune_descargar/default/401120c0-aea2-45c6-81fd-8550eef6be37 | parl_eu_3315 |
10 | 63 | 06.02.2014 | UBERA ARANZETA | EH Bildu | Mozioa, Gorka Maneiro Labayen Mistoa-UPyD taldeko legebiltzarkideak aurkeztua, polizia-gehiegikeriak sufritu zituzten pertsonak ikasgeletara joateari buruz. Eztabaida eta behin betiko ebazpena | Lehenengo txandan esan dudanaren haritik, egin dezakegun gauzarik hoberena da hezkuntza-komunitateari uztea lanean, urteetan egiten ari den lana egiten jarrai dezan, eta horretarako bitartekoak eta babesa eskaintzea. Puntu, gehiago ez. Eta, gaur hemen agerian geratu den bezala, guztiok zintzilik ditugun etxeko lanak egiten hasi, ze hemen oso adituak gara lezioak ematen, baina gaur garbi ikusi da ez garela gai lehen aipatu dugun enpatiaren, elkarri entzutearen, errespetuaren ariketa egiteko, eta egiten dakigun gauza bakarra da lezioak eman eta pilota beste esparru batzuetara bideratu, gu soluzionatzeko gai ez garen gaiak soluzionatu ditzaten. Eta hemen hainbat taldek fanatismoaz, dogmatismoaz, sektarismoaz, manikeismoaz hitz egiten digute, askatasunaren izenean, demokraziaren izenean gorrotoa eta mendekua ezartzea besterik erakusten ez dutenean. Badirudi batzuen helburua gorrotoa eta mendekua ezartzea dela, lehenengo eta bigarren mailako pertsonen kategorizazioa ezarriz, garaile eta garaituena. Baina nora goaz horrela? Hori da desberdinen arteko elkarbizitza? Hori da askatasuna? Hori da demokrazia? Zer demokrazia? Iruditzen zait lehenik eta behin ikasi beharko dugula pertsona guztiak errespetatzen eta sufrimenduarekin ez jokatzen. Justu horretaz hitz egiten ari diren alderdiak azken hilabeteetan garbi ikusi dugu urteetan biktimekin, sufrimenduekin egin duten erabileraren instrumentalizazioaren ondorioak jasaten ari direla, eta horrek ez du laguntzen bakeari, giza eskubideei ateak irekitzen. Hemen garbi dagoena da, eta oinarri-oinarrizkoa da, guztion giza eskubideak errespetatzen ez ditugun bitartean eta defendatzeko gai ez garen bitartean, gauza gutxi dugula egiteko. Baina lasai, ze okurritzen zaigun gauza da ikastetxeetara bideratzea. Zer bideratuko dugu guk ikastetxeetara? Lehen esan dudan bezala, iruditzen zaigu arduraz jokatzeko garaia dela. Hemen guztiok ditugu gure motxilak, guztiok ditugu gure iraganak; bota dezala kulpatik libre dagoenak lehenengo harria. Baina garbi dago ditugun bitarteko guztiak baliatu beharko genituzkeela hitz egiteko, elkarrizketari bide emateko, hainbestetan aipatzen diren kritikak, autokritikak, hausnar- ketak egiteko. Askotan asko hitz egiten dugu horretaz, baina gero, egunerokoan, guztiok hor, lehen esan dudan bezala, zailtasunak ditugu, gizakioi oso zaila zaigun ariketa baita. Baina aukera bat daukagu. Legebiltzarrean bitarteko asko ditugu eta baita Legebiltzarretik kanpo ere. Horietako bat ponentzia da, eta ez luke izan behar hemen aipatzen den gela ilun hori edo bukaerarik ez duen zakua. Aktibatu beharko litzateke hitz egin behar den guztiaz hitz egiteko, kritikatzeko. Baina ez hitz egiteko eta kritikatzeko bakarrik, baita adostasunak lortzeko ere; bestela, gaizki ibiliko ginateke. Eta bien bitartean, eta ponentziak irauten duen eta aktibatzen den bitartean ere, beste foro batzuk erabili beharko genituzke gehiago hitz egiteko eta adostasunetara gehiago iristeko. Eta orain dela ja nahikotxo urtetik hezkuntzakomunitatetik kanpo nago, baina lehen sarritan irakasleek ikasleei esaten zieten, zerbait gertatzen zenean gelan, "hausnarketa-txokora!" edo "pentsaleku-txokora!". Seguru asko, gaur hemen irakasleren bat ikusten egongo balitz, guztiok hausnarketa-txokora edo pentsaleku-txokora bidaliko gintuzke. | eu | https://www.legebiltzarra.eus/ic2/restAPI/pvgune_descargar/default/401120c0-aea2-45c6-81fd-8550eef6be37 | parl_eu_3316 |
10 | 63 | 06.02.2014 | UNZALU HERMOSA | SV-ES | Mozioa, Gorka Maneiro Labayen Mistoa-UPyD taldeko legebiltzarkideak aurkeztua, polizia-gehiegikeriak sufritu zituzten pertsonak ikasgeletara joateari buruz. Eztabaida eta behin betiko ebazpena | Vaquero andrea, gauzak zehazte aldera, nik esan dut Patxi Lópezen Gobernuak arautu zuela ikasgeletako biktimen presentzia. Horrek esan nahi du, logikoki, lehen, ez zegoela arautua presentzia hori eta ez zela bultzatzen. Baina, nahi baduzue, esan duzun moduan, ahantz dezagun konfrontazioa eta joan gaitezen gauza zehatzetara; joan gaitezken gaur mahai gainean daukagun proposamenera. Joan gaitezen gauza zehatzetara; hitz egin dezagun gaur erabaki behar dugunari buruz. Eta mahai gainean ditugu UPyDren eta PPren arteko erdibideko bat, EAJren eta EH Bilduren arteko erdibideko bat, eta gure osoko zuzenketa UPyDk aurkezturiko mozioari. Hiru horietatik, gurea da biktima hezitzaileen programarekin 2012ko ekaineko dekretuan jasotzen diren biktimak kontuan hartuta jarraitzea proposatzen duen bakarra; Alderdi Sozialistak UPyDren mozioari egindako osoko zuzenketa. Jaurlaritzak aurkezturiko programarekin zuhurtzia osoz jokatu arren, programak aurrera jarrai dezan defendatzen dugun bakarrak gara. Paperaren gainean, mahai gainean, testu zehatzen bidez hala definituko diren bakarrak sozialistok gara. EAJk, aldiz, zuek, programarekiko atxikimendua printzipioen adierazpen bihurtu duzue, zuen erdibideko zuzenketaren lehenengo puntuan jasotzen dena, baina, adierazpen horren bidez, ez diozue inolaz ere heltzen gaiari; eta, ondoren, azken asteetan behin eta berriz ikusten ari garen moduan, Bake eta Elkarbizitzarako Lantalde batera bidaltzen duzue gaia, agian bakarrik geratuko zareten lantalde horretara, Arzuaga jaunak lehen esan duen moduan, haiek ere nahiko nekatuta baitaude. Alegia, agian bakarrik geratuko zarete lantalde horretan, eta, egia esan, jarrera horrekin, ez zarete lortzen ari gu hartara hurbiltzea. Uriarte andrea, zure gobernuak, zu kide zaren gobernuak, eta Urkullu jaunak arazo bat daukazue, arazo larri bat, ikusirik zuek bultzatu behar zaituzten taldeak ihes egiten diola berariaz plana babesteari, eta erdibideko bat sinatu duela, hain zuzen ere, zerorrek bultzatutako eta zerorrek aurkeztutako programa batek jarraitzearen aurka ageri direnekin. Uriarte andrea, esan bezala, arazo larri bat duzue, talde horrek nahiago baitu programa babesten ez dutenekin joan berariaz programa babestu baino, adibidez, guk geuk, arazorik gabe, gure erdibideko zuzenketan egiten dugun moduan. Izan ere, gaur, beste paragrafo bat idazten ari gara zuek idazten ari zareten orrialdean, Jaurlaritzako jaun-andreok; eta, orrialde horretan, argi dago aitzindaritza eta ekimena falta dela, hainbeste, ezen, behin eta berriz oposizioak eta, zehazki, sozialistek, hartu behar baitute beren gain aitzindaritza eta ekimen hori. Izan ere, zuek, berriz diot, ez duzue gaitasunik aitzindari izateko eta ekimenerako, ez baitzarete gai zuen taldearen, babesten zaituzten taldearen, berariazko babesa jasotzeko ere. Eta, Oyarzabal jauna, esan nahi nizuke poliziaren gehiegikerien biktimak ez direla ideologia jakin bat duten biktimak, ez dutela ideologia jakin bat. Biktimak dira bortxakeria baten, poliziaren gehiegikerien edo bortxakeria parapolizialaren atzaparkada jaso zutelako. Nire ustez, biktima horiek ere babestu egin beharko lirateke, pertsonak hezten diren lekuetan, etorkizuneko belaunaldiak hezten diren lekuetan, haiei ere entzun diezaieten. Horregatik, nire ustez, horri buruz hausnartu beharko zenukete. Ez zenukete ikusi behar dena modu linealean, baizik eta hitz egiten ari garen testuinguruan. 2012ko ekainean onarturiko dekretu baten, gauzak argi eta garbi uzten dituen dekretu baten testuinguruaz ari gara. Dena den, zuen erdibideko zuzenketaren lehenengo bi puntuen aldeko botoa emango dugu, onartzen baduzue botoa puntuka ematea. EH Bilduren eta EAJren arteko erdibideko zuzenketako lehenengo bi puntuen aldeko botoa emango dugu, eta hirugarrenaren aurkakoa. Eta, noski, osoko zuzenketaren aldeko botoa emango dugu. Eskerrik asko. | eu | https://www.legebiltzarra.eus/ic2/restAPI/pvgune_descargar/default/401120c0-aea2-45c6-81fd-8550eef6be37 | parl_eu_3317 |
10 | 63 | 06.02.2014 | VAQUERO MONTERO | EA-NV | Mozioa, Gorka Maneiro Labayen Mistoa-UPyD taldeko legebiltzarkideak aurkeztua, polizia-gehiegikeriak sufritu zituzten pertsonak ikasgeletara joateari buruz. Eztabaida eta behin betiko ebazpena | Labur-labur, ze uste dut debate honek ez gaituela inora eramaten. Ulertzen dut Alderdi Popularrak –eta UPyDk ere bai– beldurra izan dezakeela, eta saia daitekeela giza eskubideen urraketa batzuk ezkutatzen, beste batzuk ez justifikatzeko, baina horrek esan nahi du ez duela giza eskubideen urraketaren ikuspegi unibertsalik. Gainera, biktima nork eragin duen, horren arabera bereizten dituzue biktimak, eta horrekin errespetu gutxi adierazten diezue biktimei; izan ere, horren ondorioz, biktima batzuei eragindako bortxakeria kontuan hartzen da, eta haien testigantzak geletara iristen dira, baina beste batzuenak ez. Eta sentitzen dugu, baina mila aldiz esan dugu osotasunean landu behar dela gaia, baita hezkuntzan ere. Ez dizut irakurriko hezkuntzari buruzko justifikazioa, baina Adi-adian proiektuaren 21. orrialdean azaltzen da; zerorrek irakurri, nahi baduzu. Argi utzi nahi dizudan gauza bakarra da... La | eu | https://www.legebiltzarra.eus/ic2/restAPI/pvgune_descargar/default/401120c0-aea2-45c6-81fd-8550eef6be37 | parl_eu_3318 |
10 | 63 | 06.02.2014 | VAQUERO MONTERO | EA-NV | Mozioa, Gorka Maneiro Labayen Mistoa-UPyD taldeko legebiltzarkideak aurkeztua, polizia-gehiegikeriak sufritu zituzten pertsonak ikasgeletara joateari buruz. Eztabaida eta behin betiko ebazpena | ... gure ustez –hala diogu eta hala jasotzen da planean– giza duintasuna da goreneko balioa, arrazoi politiko eta estatuarrazoi ororen gainetik dagoena, eta hori jasota dago planean. Eta ez ditugu biktima batzuk legitimatuko beste batzuen aurrean, biktima eragin duenaren arabera. Ez dugu halakorik egingo. Beraz, badakizu nora jo behar duzun: 21. orrialdera. Eta gela iluna eta lantalde sekretua aipatzen dituzue... Zoazte, egizue lan lantaldean. Egizue lan lantaldean! Landu ditzagun gai hauek lantaldean! Zerekin ez zaudete ados? Hezkuntza-komunitateak eta Jaurlaritzak adosturikoarekin? Esazue lantaldean! Ez du ezertarako balio antzezpen honek, prentsako izenburuak lortzeko ez bada. Eta, noski, UPyD eroso dago, azken finean, badakielako zer nahi duen: boto batzuk. Baina, benetan, Maneiro jauna, merezi al du horrelako eztabaida antzuetan sartzea dozena bat botorengatik? Gracias. La | eu | https://www.legebiltzarra.eus/ic2/restAPI/pvgune_descargar/default/401120c0-aea2-45c6-81fd-8550eef6be37 | parl_eu_3319 |
10 | 63 | 06.02.2014 | MATUTE GARCÍA DE JALÓN | EH Bildu | EH Bildu legebiltzar-taldeak egindako legez besteko proposamena, Espainiako Ministroen Kontseiluan onartutako Herritarren Segurtasuna Babesteko Legearen aurreproiektuari buruz. Eztabaida eta behin betiko ebazpena | Gracias, señora presidenta. Señor lehendakari, señora consejera, señorías, buenas tardes. En Euskal Herria Bildu, creemos en una Euskal Herria y un mundo basados en los derechos humanos y en las libertades públicas, y ese es nuestro rumbo. Y quien vulnera los derechos humanos con la excusa de proteger la seguridad ciudadana no cree en un modelo social basado en la libertad; ni en Euskal Herria, ni en el mundo, ni en ningún sitio. Por eso, hemos querido traer hoy aquí el debate sobre la seguridad ciudadana, lo cual nos lleva inevitablemente a hablar de la última cacicada emprendida por el Partido Popular, la que denominan "ley de seguridad ciudadana", pero denominada "ley mordaza" o "ley de represión ciudadana" por la mayoría de la sociedad, por los cívicos ciudadanos de a pie. La seguridad colectiva debe favorecer a la ciudadanía, y nunca ir en contra de ella. Hoy abordamos este tema desde esa perspectiva, basándonos rigurosamente en esa perspectiva preventiva y en los derechos humanos, como he mencionado anteriormente. Eta jarrera horri eusten diogulako uste dugu, hain justu, Legebiltzar honek jarrera bat hartu behar duela, beste euskal erakunde publiko batzuek hartu duten bezala, gure ustez Alderdi Popularraren gobernuak egin duen askatasunaren aurkako burugabekeria honen aurrean; izan ere, legeak bihurritzen ditu, eta demokrazia itoarazten du isilarazi nahi duten –oraingoan bai– gehiengo isil batengandik babesteko, gehiengo isil hori gehiengo isildu bihur dadin. Azken finean, gutxi espero dezakegu Barne Ministerioa Fernández Díaz jaunaren esku uzten duen gobernu batengandik. Ministro horrek, duela urte batzuk, adibide bat bakarrik jartzearren, zera adierazi zuen La Gaceta egunkarian: "Atea itxi diogula dirudien arren, batzuetan ikusi edo entzun nahi ez dugun arren, uste sendoa daukat Jainkoa oso presente dagoela Kongresuan" (Jainkoa, eta Santa Teresa, eta Rocioko Ama Birjina, Alderdi Popularrak inbokatzen dituenez). "Gorteak Estatuaren eta Jainkoaren (unibertsoko legegile nagusiaren) organo legegilea dira". Pertsona horrek, Barne ministro jaunak, erabaki du, besteak beste, herritarren segurtasunerako legea, sistema demokratiko batean erabateko bermea ematen duena, aurrera eramatea. Alegia, erlijio monoteista honetan Jainko deitzen diogun hitza kendu edo ordeztuko bagenu, eta horren ordez Ala jarriko bagenu, ziurrenik gizon honek buzo laranja bat eramango luke soinean, Guantanamon egongo litzateke, eta erlijioso fanatiko edo yihadista deituko liokete. Baina, ministro honen hitzekin jarraitzea inbokatu lezakeen estasi andremariar batean ez erortzearren, eta, gainera, kontuan izanik elizetan adina jende bertaratzen dela, aldatu egingo dut… (Murmullos) Eliza batean…? Ez, ez… Bai, bai, daudenak hor daude, hori egia da, baina ez dauden guztietan ari nintzen pentsatzen. Esaten ari nintzenez, horrela bakarrik, halako asaldura batean edo agindu jainkotiar batean murgilduta –hori ere izan bailiteke–, eta agindu jainkotiar hori lotuta dagoelarik lehendabizi laneko eskubideak, gizarte-eskubideak, eskubide ekonomikoak eta giza eskubideak lapurtzen dizkiotela eta, orain, askatasuna lapurtzen ari zaizkiela salatzeko aukera lapurtzen diotela ikusten duen gehiengo batengandik babesteko duen behar gero eta nabariagoarekin. Bai, esan ahal izango didazue gehiengoa zaretela Diputatuen Kongresuan, gehiengo osoa duzuela espainiar Estatuko herritarrek hala nahi izan zutelako, eta egia da, baina ezin izango duzue ukatu bakarbakarrik zaudetela, ez dagoela ia talde politikorik zuen amildegiko saltoa, lege honekin eta antzekoekin urratzen duzuen eskubide-askatasuna, babesten duenik. Eta, beharbada, ez duzue hautemango lege honek ia herritar guztiengan eragiten duen gaitzespena, eta, agian, argudio politikoek bumeran-efektua dutenez, ekar nezake orain gogora zure talde politikoak, Llanos andrea, zenbat aldiz erabili duen tribuna honetan Hitlerren adibidea irudikatzeko boterera iristea hautestontzien bidez, eta, gero, politika guztiz zentzugabeak egitea –eta, kasu honetan, giza logika ororen aurkakoak–. Izan ere, Euskal Herria Bildurentzat bistakoa da lege hau gero eta gehiago iraintzen den eta gero eta bakardade handiagoan dagoen gobernu baten defentsa-parapeto bat besterik ez dela. Eta, gizartea inoiz baino haserreago dagoen honetan –joan naiteke motelago, askoz gehiago baitaukat, eta idazten ari zarela ikusten baitut–, herritarren erantzunak izan behar du espainiar Estatua salbuespenezko estatu bihurtzeko duzuen borondatea haustea. Eta Espainiako estatua esan dut –agian, zehatzagoa litzateke oraingoan esatea Espainiako estatu osoa–, Euskal Herrian hainbat hamarkadaz jasan baititugu Espainiako estatuak adierazpen-, elkarte-, manifestazio- edo prentsa-askatasunari jarri dizkion mugak, hertsadurak eta zigorrak. Izan ere, gero eta jende gehiagok pentsatzen du Euskal Herria laborategi bat izan zela, agertoki bat izan zela, ZEN Plana eta antzeko imajinarioak eta taktikak praktikara eramateko, askatasuna sakrifikatu ahal izan zezaten piramidearen goialdean daudenen segurtasuna eta egonkortasuna bermatzeko. Eta gauza bat esango dut: hondamendi demokratiko hau eragin dutenen, hau da, Alderdi Popularraren kontra zuzenduta dago batez ere ekimen hau. Eta gustatuko litzaiguke Euskadin ere irakurria izatea, eta erdibideko batera iritsi gara. Hor esaten da Ertzaintzak ezin duela inola ere pibotatu lege honek adierazten dituenak bezain elementu maltzur eta arriskutsuetatik. Baina, bide hori egiteko, egitateekin ere egin behar da, eta gaur hiru gazte atxilotzea Algortan bere kartzela-gelan hilda agertu den Arkaitz Bellónen argazkia zuten kartel batzuk itsasteagatik –karteletan jartzen duen gauza bakarra da "Ez dugu ahaztuko" (ez "Ez dugu barkatuko"; "Ez dugu ahaztuko"), ez zaigu iruditzen bide onena denik eskubideak eta askatasunak murriztuko dituen logika bat amaiarazteko. Lehen eta orain, hemen eta Espainiako estatuan, demokraziak eta askatasunak enbarazu egiten dizuete; oztopo bat dira eskasiara, miseriara, marjinaziora eta bazterketara kondenatzen gaituzten zuen erreformen egutegiarentzat. Ez litzateke askoz hobe giza segurtasuna, denona, bermatzea, giza segurtasuna eta herritar guztien bizi-kalitatea txirotzen eta depreziatzen dituztenei estaldura eta segurtasuna eman beharrean? Beharbada gogorra edo gehiegizkoa iruditzen zaizue esaten ari natzaizuena, baita handizkatua ere, baina hau ez da egunkari batzuetan, hala nola The Guardianen, Die Tageszeitungen, Der Spiegelen eta Il Giornalen, esan eta agertu dena baino biribilagoa eta askoz gordinagoa: "arazotsua", "autoritarioa", "diktadura bateranzko bidea", "demokraziarentzako mehatxua", "herstura neoliberalaren eta herri-demokraziaren arteko talka" eta "epe luzeko domestikazio-efektua". Horiek dira Fernández Díaz jaunaren herritarren segurtasunerako legeari nazioarteko prentsan jarri dizkioten izendapen batzuk. Uste dut horrek bakarrik hausnarrarazi egin behar lizuekeela, baina, hala eta guztiz ere, ez zarete originalak. Lege honek –hara! Bokazio erlijiosoa, aurreko paragrafoaren ondoren– 1906ko Jurisdikzioaren Legearen eta antzeko legeen bideari jarraitzen dio. Lege hark zioen zigorgarriak izan behar zutela aberriaren batasunari, banderari edo armadari ahoz eta idatziz egindako irainek. Eta, hara non, lege-aurreproiektuan berritasun gisa agertzen diren artikuluek, Barne ministroak berak berritzailetzat jotzen zituen horiek, bada, aipatzen dituzte Espainiari, autonomiaerkidegoei, ikurrei, zeinuei edo enblemei egindako irainak edo laidoak. Ikusten duzunez, 1906an onartutako lege baten ia hitzez hitzeko transposizioa. Baina badago gehiago. Tamalez, 1940ko Masoneriaren eta Komunismoaren Errepresioaren Legea ere aipatzen du, non esaten baitzen "erlijioaren, aberriaren eta haren oinarrizko erakundeen aurkako eta harmoniaren edo gizarte-ordenaren aurkako ideia desegileak zabaltzen dituen propaganda oro zigortua izango da hura babesten duten egunkariak edo erakundeak kenduz eta haren ondasunak konfiskatuz". Eta, berriro ere, neurri batean transposizio bat dirudien beste lege bat aurkitzen dugu, baina –aitortu beharra dago– arau-hauste arinen barruan, zigortzerakoan zenbateko ekonomiko txikiagoa eskatzen dutenak: "aberria, erakunde publikoak, agintariak, autoritatearen agenteak edo langile publikoak iraintzea helburu duten adierazpen publikoak, edozein hedabideren bitartez eginak…", eta horrela jarraitzen du. Eta zorigaiztoko beste lege bat ere ekartzen digu gogora, 1970eko Alferren eta Gaizkileen Legea, zeinak zehapen zigorgarriak ezartzen baitzizkion araubidearen ordenari eta ohoreari eraso egiten zionari. Eta lege honen berritasun handietako bat da, besteak beste –eta hauek dira ministroaren elementu nagusi, ekarpen berritzaile nagusiak–, lege hura zuzenean aipatzen duen aipamen bat. Laburbilduz, lege honek nabarmen okertzen du jada berez txarra zen Corcueraren legea, Alderdi Sozialistak onartu zuena eta "atean emandako ostikoaren legea" izenez ezagutzen dena. Itxuraz okerragoa ezin izan daitekeena okertzeko gai zarete zuek, eta indarkeria terroristaren alibia ere ez duzuen testuinguru batean okertu duzue; izan ere, indarkeria terrorista erabili zuen garai hartako Barne ministroak, Corcuera jaunak, askatasunaren funtsezko alderdi horietan, hala nola pribatutasunerako eta intimitaterako eskubidean, muturra sartzea justifikatzeko. Horrela, Llanos andrea, Gobernu honek lortuko du orain gutxi arte denok atzera begirako telesail gisa ikusten genuen "Cuéntame" telesaila futurista iruditzea, eta telesail horretan ikusten duguna, alegia, zuribeltzeko herrialde bat gris askorekin, gaur oraindik ere zure Gobernuaren eta erakundeen agindupean bizi garen herritar guztiok etorkizunean izango duguna izatea. Izan ere, lege horrek ez ditu aipatu ditudan alderdi horiek bakarrik jorratzen. Aipa genezake, halaber, prostituzioari buruz egiten duen irakurketa. Aipa genezake, halaber, drogen kontsumoa jazartzeari buruz egiten duen irakurketa; ez bakarrik droga-trafikoa, baita drogen kontsumoa ere, tartean marihuanarena. Begira zenbateraino doan kontrako norabidean, agian Jainkoarekin berriro elkartzeko norabidean, Fernández Díaz jaunak zioen moduan, baina, nolanahi ere, gizarteari bizkarra emanez. Hark, lehen zati bat irakurri dudan elkarrizketan, adierazten zuen urte asko zeramatzala Jainkoari bizkarra emanez, Las Vegasen harekin berriro elkartu zen arte, ez dakit agerraldiaren bidez edo olesaren bidez, edo Marilyn eta Elvis agertzen diren Las Vegasko kabinen bidez. Baina badakit, ordea, Jainkoa besarkatzeko bizkarra eman diela herritarrei, eta oso arriskutsua iruditzen zait. Eta ez da bakarrik hitz-joko bat, uste baitut oso ondo definitzen duela zein den haren borondatea eta zer herrialde-ikuspegi duen. Eta herrialde-ikuspegi horrek izutu egiten du, beldurra ematen du, eta, egia esan, zerikusi handiagoa du "Cuéntame" telesailaren hasierako kapituluekin zuek herrialde aurreratua, modernoa (progresista ez, modernoa) eta liberala izan behar duela esaten duzuenarekin baino. Lege honek ez ditu herritarrak babestsu nahi, baizik eta zeuen burua babestu nahi duzue herritarrengandik, eta horregatik erabiltzen dituzue legez zigorgarria den indarkeria bezain kontzeptu arriskutsuak. Hala, ez zaizue zigorgarria iruditzen poliziek buruak irekitzea manifestazio bat bereizketarik gabe desegiteko, duela lau egun eskas Valladoliden gertatu zen bezala, zuen batzorde nazionalaren egun berean, Etxegabetzeen Aurkako Plataformako emakume bat koman utzirik –oso elementu arriskutsua dirudi Estatuaren egonkortasunerako eta ordena sozialerako–; aldiz, zigortzekoa iruditzen zaizue, legez zigorgarria den indarkeria iruditzen zaizue neurri gabe jotzen dutenak iraintzea. Ustedes, con esta ley, defienden los abusos policiales. Aukera ematen diezue poliziaren agenteei, autoritatearen agenteei, beren testigantzak izaera frogagarria eta ia pribilegiozkoa izan dezan, ia ezinbestekoa, gainerako frogen aldean. Eta horrela adierazten duzue, adibidez, escracheei buruz hitz egiten duzuenean; Legebiltzar honetan askotan hitz egin dugu escrache famatu horietaz, eta, zuentzat, berriro ere, ordena publikoaren asalduraren parekoak ziren ia, eta herritarren eskubideak (kasu honetan, escracheak jasaten zituztenen eskubideak) hertsatzeko edo kikiltzeko modu bat. Y esta criminalización la hacen de manera interesada, sí, cuando se les llena la boca al decir, además, que respetan las decisiones judiciales, y he aquí un claro ejemplo de ello. El Tribunal de Madrid ha dictado recientemente lo siguiente: "Aniztasuna adierazteko eta gizarte zibilak demokratikoki parte hartzeko ohiko mekanismoa da escrachea". Oraindik justizia egiten saiatzeko ausardia duten epaileak baino arriskutsuagoak zarete zuek. Horregatik bukatzen dute batzuek, ziurrenik, bukatzen duten bezala. Y, a día de hoy, todos sabemos que el juez que instruye este caso ha sido apartado de la carrera judicial, como muchos otros. Así entienden ustedes el respeto a las decisiones judiciales. En resumen, y para ir terminando. Lege hau zeharo bat dator Antonio Gala izeneko –izena duen– espainiar idazleak behin adierazi zuenarekin. Hark esaten zuen diktadura korazatuta agertzen dela irabazi egin behar duelako, eta demokrazia biluzik agertzen dela konbentzitu egin behar duelako. Lege honek boterea blindatzen du, eta erakundeak bunker bihurtzen ditu herritarren aurrean, gizarte baten aurrean, desarmatuta dagoen baina arrazoi osoa duen eta suminduta dagoen gizartearen gehiengoaren aurrean. Horregatik, ezin duzuelako irabazi, ezin dituzuelako suntsitu bizia eta bizitzea merezi duen bizi baterako eskubidea, beharrezkoa eta presazkoa da kiribil zapaltzaile eta atzerakoi hau gelditzea. Eta beharrezkoa eta presazkoa da, lehenik eta behin, lege-aurreproiektu hau atzera botatzea. Eta benetan esango dizut: lege-proiektu honen ondoren, gainerako lege atzerakoi guztiak; gero, zuen Gobernua; eta, gero, zuen araubidea. Logika horri jarraitu behar litzaioke gizarte baketsu eta benetan demokratiko bat lortzeko. Eta, gainera, uste dut ona dela gu guztiontzat, eta, benetan esaten dizut, uste dut ona dela zuentzat ere. Uste dut lege hau atzera botatzea ona dela zuentzat ere, bai baitirudi historiaren ikasbide nagusia dela inork ez duela ikasten historiaren ikasbideetatik. Eta, zuen baimenarekin, zuen historiaren pasarte bat aipatuko dizuet, espainiar Estatuaren historiarena, eta gogoeta eginarazi behar lizueke. Duela hiru mendeko pasarte bat da. 1776ko martxoaren 10ean, espainiar gizartea gosete izugarri bat pasatzen ari zenean, ogiaren prezioa bost bider handitu zenean, eta jendea gosez hiltzen ari zenean, pertsona bati ediktu bat plazaratzea bururatu zitzaion, eta hauxe zioen: "Nahi dut eta agintzen dut jende zibil guztiak eta haien etxekoek eta morroiek ez dezatela erabili orain erabiltzen diren bezalako librerik, eta erabil ditzatela, hain justu, kapa motzekoak (gutxienez laurdena falta zaienak lurrera iristeko), edo redingota edo kapingota, eta ileordea edo berezko ilea, eta hiru puntako kapela, inola ere mozorrotuta edo aurpegia estalita ibili gabe". Ediktu hori egin zuen Gregorio de Esquilachek, eta Esquilacheren matxinada eragin zuen. Ez zaitezte Esquilacheren matxinada gertatu zain egon hain proiektu gaitzesgarria baztertzeko. La | eu | https://www.legebiltzarra.eus/ic2/restAPI/pvgune_descargar/default/401120c0-aea2-45c6-81fd-8550eef6be37 | parl_eu_3320 |
10 | 63 | 06.02.2014 | MANEIRO LABAYEN | Mixto-UPyD | EH Bildu legebiltzar-taldeak egindako legez besteko proposamena, Espainiako Ministroen Kontseiluan onartutako Herritarren Segurtasuna Babesteko Legearen aurreproiektuari buruz. Eztabaida eta behin betiko ebazpena | Eskerrik asko, presidente andrea. Arratsalde on. Uste dut gure osoko zuzenketa oso argia dela, eta hura irakurri duten legebiltzarkideek oso ondo ulertzen dutela zein den UPyDren jarrera. Osoko zuzenketa honetan, erabat gaitzesten dugu herritarren segurtasunerako lege organikoaren aurreproiektua, Espainiako Konstituzioak aitortu eta babesten dituen eskubide zibil eta demokratikoen aurkakoa delako, eta herritarren bermeak argi eta garbi murrizten dituelako. Eta proposatzen dugu Espainiako Gobernuari eskatzea baztertu dezala lege-aurreproiektua, alferrikakoa baita, eta gaur egun nahikoa tresna baitaude herritarren segurtasuna eta eskubide zibil eta demokratikoak bermatzeko. Egia esan, mundu guztia dago legeaurreproiektu honen aurka, ia mundu guztia, Alderdi Popularraren Gobernua izan ezik. Egungo gizarteko askotariko sektoreek goratu dute ahotsa, hasi Poliziaren sindikatuetatik eta 15-M eta antzeko mugimendu sozialetaraino, juristetatik eta Alderdi Popularraren Gobernuari oposizioa egiten dioten alderdi politiko guztietatik pasatuta. Beraz, mundu guztia dago, Alderdi Popularraren Gobernua izan ezik, legeaurreproiektu honen aurka. Erreformak modu zabalean interpretatzen du segurtasun publikoaren kontzeptua, eta uste du balitekeela gizartearen haserrea erakusten duten manifestazio baketsuek arriskuan jartzea segurtasun publiko hori; beraz, hortik ondorioztatzen dugu gizartearen haserrea isildu nahi dela lege baten bidez. Eta hori, bistan denez, oso ideia txarra iruditzen zaigu. Arau horren ataletako bat Konstituzioaren kontrakoa dela ere pentsatzen dugu. Egia esan, lehendabizi eskubideak murriztu dituzte –azken bi urte hauetan, eskubide ugari murriztu dituzte–, eta, orain, askatasunak murriztu nahi dituzte. Badirudi helburua dela Espainiako gizartea gizarte zibil beldurtiagoa bihurtzea, eta hori oso bide desegokia da. Beraz, hau da galdera, beste askoren artean: herrialdeak, Espainiak, dituen arazo larriak kontuan izanik, zergatik jartzen du arreta Alderdi Popularraren Gobernuak gauza hauetan, eta arazo bat sortzen du ez dagoen tokian? Hori da galdera. Eta burura datorkit, urrutira joan gabe, Abortuaren Legearekin egin nahi duzuen proiektua. Gauza berbera: inolako arazorik ez dagoen tokian, Alderdi Popularrak, dauden arazo ugariak konpondu beharrean, arazo berriak sortzen ditu. Gobernu honek konpondu behar dituen hainbat arazo gutxi ez, eta arazo berriak sortzen ditu herrialdearen arazo nagusiak konpondu beharrean, eta uste dut bistakoa dela zein diren arazo horiek. PPren Gobernuak arazo berriak sortzea onartu behar ote dugu ba! Alderdi Popularrak badu zertan lan egin. Europar Batasunak gazteen enplegurako plan bat eskatu zion, eta oraindik ez du martxan jarri. Diputatuen Kongresuak pobreziaren aurkako plan bat eskatu zion, eta tiraderan gordeta dauka. Kongresuak eskatutako zaintza partekatuaren lege bat dauka egiteke, eta hori ere oraindik ez da martxan jarri. Arazo larriak dira horiek, eta, konpondu beharrean, tiradera batean gordetzen ditu. Horiek ez konpontzeaz gain, esan bezala, arazo berriak sortzen ditu. Eta Espainiako Gobernuari eskatzen diogu jar dezala arreta garrantzitsua den honetan: herritarrak krisialditik erreskatatzea murrizketa sozialik egin gabe; alegia, egiten ari denaren justu kontrakoa. Ezin dugu ahaztu herritarren % 2k bakarrik jotzen duela herritarren segurtasuna Espainiako egungo arazo nagusitzat (% 2k baino gutxiagok); aldiz, % 55,5ek uste du langabezia dela herrialdearen arazo nagusia, eta % 13,5ek uste du ustelkeria edo iruzurra dela arazo nagusia. Horiek dira herrialdearen arazo nagusiak, Alderdi Popularreko jaun-andreok. Borrokatu zaitezte langabeziaren aurka, borrokatu zaitezte zerga-iruzurraren aurka, eta borrokatu zaitezte ustelkeria politikoaren aurka –horiek dira herritarrek dituzten arazo nagusiak–, arazo berriak sortu ordez. Lege zigortzaile bat da funtsean, bai kuantitatiboki, bai kualitatiboki. Legeak, edo lege-aurreproiektuak, funtsezko eskubideak erabiltzea mugatu nahi du, bereziki elkarte- eta manifestazio-eskubideak, askatasun-adierazpena eta greba-eskubidea, eta herritarrek Administrazioaren aurrean duten berme-arau oro falta zaio. Arau-hausteak areagotzea eta zehapenak gogortzea proposatzen da. Zehapenak desproportzionatzea planteatzen da, zehapenen zenbatekoa handitu egiten da, eta zehapenak preskribatzeko epeak luzatu egiten dira; gainera, isunen kasuan larriagoak dira Zigor Kode berriak destipifikatu nahi dituen faltei ezartzen zaizkien zigor batzuk baino. Kontrol judizialari ihes egitea nahi da. Prebentibismoaren hipertrofia proposatzen da. Herritarrek protesta egiteko dituzten modu baketsuak jazartzea planteatzen da. Funtsezko eskubideen erabilera jazartzea planteatu eta proposatzen da. Ez dugu ulertzen nola sar daitekeen Alderdi Popularraren Gobernua beste saltsa batean, konpondu beharreko nahikoa saltsa izango ez balitu bezala. Beraz, gure iritziz, aurreproiektu hau, azaldu den moduan, alferrikakoa da, eta, haren asmoari erreparatuz, zeharo alferrikakoa da, eta arazoak sortzen ditu ez dauden tokian. Gobernuak baditu jada nahikoa tresna herritarren segurtasuna bermatzeko. Onartezina iruditzen zaigu herritarrak argi eta garbi Konstituzioaren kontrakoak diren muturretaraino zapaldu eta isilarazi nahi izatea. Lege-aurreproiektuak Zigor Kodetik ateratzen ditu legez kanpoko ekintza jakin batzuk, eta falta administratibo huts bihurtzen ditu. Agian, arauak malgutzen direla esango da, baina, benetan, bermeen murrizketa bat da, akusatuak ez baitu benetako babes judizialerako eskubiderik izango. Hau da, zuzenbidearen araberako prozesu baten ondoren, Gobernuak jarriko ditu zehapenak, ez epaile batek. Espainiako Gobernuak herritarren segurtasun juridikoa bermatu behar du, ez bakarrik haien babesa, eta, lege honekin, segurtasun juridiko hori desagertu egiten da. Bestalde, Diputatuen Kongresuan egin zen agerraldi batean, Gobernuak esan zuen babestu egin nahi zituela sentimendu kolektiboak. Baina ez dira sentimendu kolektiboak babestu behar, gizabanakoaren eskubideak baizik. Hori babestu behar da. Tira, horiek guztiak dira gure argudioak, baita beste batzuk ere, gure osoko zuzenketa planteatzeko, eta, esan dudanez, oso argia da, eta hauxe bozkatuko dugu: aurreproiektua gaitzestea; gure ustez, eskubide zibil eta demokratikoen aurkakoa da, eta argi eta garbi murrizten ditu herritarren bermeak. Aurreproiektu hau alferrikakoa da. Aurreproiektu hau baztertzea eskatzen dugu, gaur egun nahikoa tresna baitaude herritarren segurtasuna eta eskubide zibil eta demokratikoak bermatzeko. Jar dezazuela arreta, beraz, garrantzitsua den horretan; Espainiako Gobernuak jar dezala arreta garrantzitsua den horretan: langabeziaren aurka borrokatzean, herritarrak krisialditik erreskatatzean, ustelkeria politikoaren aurka borrokatzean, eta zerga-iruzurraren aurka borrokatzean. Horiek dira herrialdearen arazo nagusiak. Horregatik guztiagatik, gure osoko zuzenketaren alde bozkatuko dugu. Zenbait taldek erdibideko bat sinatu dute; guk ez dugu erdibideko hori aldeztuko, EH Bilduk sinatu baitu, eta, azken finean, talde horrek, azken urteetan, eskubideak eta herritarren segurtasuna urratzea sustatu baitu, bai Euskadin, bai Espainian. Beraz, koherentziagatik, gure osoko zuzenketaren alde bozkatuko dugu. Eskerrik asko. La | eu | https://www.legebiltzarra.eus/ic2/restAPI/pvgune_descargar/default/401120c0-aea2-45c6-81fd-8550eef6be37 | parl_eu_3321 |
10 | 63 | 06.02.2014 | GALLASTEGUI OYARZÁBAL | EH Bildu legebiltzar-taldeak egindako legez besteko proposamena, Espainiako Ministroen Kontseiluan onartutako Herritarren Segurtasuna Babesteko Legearen aurreproiektuari buruz. Eztabaida eta behin betiko ebazpena | Eskerrik asko, presidente andrea. Arratsalde on, jaun-andreok. Hain zuzen, Gobernuari ez zaio gustatzen herritarrek beren iritzia ematea. Ez, ez zaio gustatzen. Are gehiago esan badezaket, ez zaio gustatzen ezta haren iritzi bera badute ere, badaezpada. Eta hori, hasteko, harropuzkeria besterik ez da: "Ni naiz egiaren jabe, eta, zu, ixo, eta kito". Eta harropuzkeriak, jaunandreok, lotsa ematen du, auzo-lotsa ematen du, baina, agintean dagoenaren harropuzkeria, lotsagarria izateaz gain, oso ere oso arriskutsua da. Eta hona hemen horren erakusgarri bat. Ganbera honetan, denak daude ados, eta, egia esan, Ministroen Kontseiluak azaroaren amaieran mundu guztiaren gaitzespenarekin (poliziarena; Kontseilu Fiskalarena, atzo igorritako txosten baten arabera; eragile juridikoena; elkarte guztiena) onartu zuen herritarren segurtasunerako lege-aurreproiektua lege zapaltzaile baten aurreproiektua da, zeinak herritarrak isilarazi nahi baititu, eta ez baitie uzten beren eskubide zibilak, oinarrizko eskubideak, erabiltzen, hala nola adierazpen-askatasuna, elkarte-askatasuna eta manifestazio-askatasuna. Lege honek herritarren mobilizazioa saihestu nahi du, jendea kalera ateratzea eragotzi nahi du, eta gizalegezko protesta abortatu nahi du – orain bai, kasu honetan bai, abortatu–. Baina hau ez da oraingoa, jaun-andreok, eta gauzak ez dira hargatik gertatzen. Gertatzen uzten diegun neurrian gertatzen dira. Eskuinak beti ezarri nahi izan du ordena. Eta ordena esaten dut, ez segurtasuna. Eskuinak beti eduki nahi izan du kalearen erabateko kontrola, gerta ez dadin jendailak kalea hartzea eta lasai-lasai jartzea, eta eskubideak aldarrikatzen hastea lasai ederrean: lana eskatzen, hezkuntza eskatzen, justizia eskatzen, mendekotasunerako laguntzak eskatzen, murrizketa gehiagorik ez egotea eskatzen, berdintasuna eskatzen… "Kalea nirea da" esan zuen 1976an Fragak, Herrizaintzako ministroak, eta, orain, 2014an, berriro esaten duzue: "Kalea gurea da". Eta esaten duzue irmoki sinesten duzuelako horretan, ordena publikoan sinesten duzuelako herritarren segurtasuna deitzen diozuen arren. Baina ez dago zalantzarik; denok dakigu zertaz ari zareten. Demokraziaurreko eta diktaduraren berezko kontzeptu juridiko zehaztugabe horretaz ari zarete. Eta denok dakigu zer dakarten kontzeptu juridiko zehaztugabeek. Ganbera legegile batean gaude. Eskuinaren esku eta, oro har, agintearen esku dauden kontzeptu juridiko zehaztugabe guztiek betikoa dakarte: arbitrariotasuna eta botere-gehiegikeriak. Llera fiskalak, zeina orain Andaluziako Juntako Justizia eta Barne sailburua baita, oso argi esaten du. Beti bereizi izan ditu ordena publikoa eta herritarren segurtasuna. Bi kontzeptu oso desberdin dira, eta, hain dira desberdinak, non baiezta baikenezake horiek egiten dutela desberdintasuna, horiek jartzen dutela estatu autoritarioa eta estatu demokratikoa bereizten eta desberdintzen dituen muga. Eta, esan bezala, Gobernuak ez du egiten egin behar duena, baizik eta guztiz kontrakoa, eta, gainera, harropuzkeriaz egiten du. Bizitzen ari garen krisialdi honetan, etsipen- eta deserrotze-garai hauetan, politikan sinesten ez den honetan, gobernu batek, herritarren egoera hobetzeko, legeak egin behar ditu justizia bermatzeko, legeak egin behar ditu bidegabekeria eragozteko, ez bidegabekeriaren aurka protesta egiten dutenak zapaltzeko. Berez, aurrera egin behar da oi- narrizko eskubideak eta askatasunak erabiltzeko berme handiagoen bidean, ez aurrera egin haiek murrizteko. Lotsarik gabe esaten digute herritarren segurtasunerako lege bat egin dutela manifestazioak egin ahal izatea bermatzeko, baina, egiaz, bitarteko eta neurri zapaltzaile gehiago dituen arau-babes bat, isun pentsaezin eta neurrigabeak eta presiopeko ura duen txongil-kamioi batzuk sartu dizkigute, baina, herrialde honetan, daukagun egoerarekin, herritarrek sobera erakutsi dute demokratikoki adinez nagusiak direla, eta gatazkak, nik baino lehen hitz egin duten beste legebiltzarkide batzuek esan dutenez, oso urriak dira. Gainera, poliziak berak esaten du lege hau ez dela beharrezkoa. Denok daukagu argi ezen, nahiz eta estatu demokratiko guztiek segurtasun-neurri onargarri batzuei eutsi behar dieten eskubide eta norbanakoaren askatasun horiek erabili ahal izateko, gobernu horiek segurtasuna bermatzeko egin behar dutela lan, baina bat etorri behar dutela argi eta garbi Konstituzioarekin; Konstituzioa argi eta garbi errespetatu behar dute, eta aurrekontu eta muga zehatzak izan behar dituzte, inoiz ezin izan dezaten urratu Konstituzioak aitortzen dituen herritarren oinarrizko eskubideen eta askatasun publikoen funtsezko edukia. Segurtasuna ezinbesteko baldintza da, jaun-andreok, eskubideak eta askatasunak erabiltzeko, baina segurtasuna inoiz ez da berez helburua. Horrez gain, esan beharra dago herritarren eskubideak mugatzen dituzten polizia-ahalmenek argi eta zehaztasunez aurreikusita egon behar dutela legean, zeren, bestela, arbitrariotasunari ateak irekiko baikenizkioke. Ahalmen horien eraginkortasuna ezin da egon hainbeste ezagutzen ditugun kontzeptu juridiko zehaztugabe horietaz Administrazioak egiten duen interpretazioaren mende, hala nola ordena publikoaren arrazoia edo estatu-arrazoia, beti balio izan baitute eskubideak mugatzeko. Edozein sistema demokratikok, edozein zuzenbide-estatuk, berezkoak dituen funtsezko gako horietatik abiatuta, Herritarren Segurtasunerako Legea aldatzeko egin den proposamenak erabateko ziurgabetasun juridikoan uzten gaitu herritarrok. Demokrazia aurreratu batek baino estatu autoritario batek berezkoagoa duen atzerapen historiko bat dakar, batez ere erreformak, funtsean, saihestu egin nahi dituelako Gobernuaren erabaki horien aurkako manifestazioak eta protestak, erabaki horiek eragin baitute herritarrek enpleguaren aurrean duten ziurgabetasuna areagotzea, herritarrek justiziaren aurrean, osasunaren aurrean, hezkuntzaren aurrean duten ziurgabetasuna areagotzea, eta horiek eragin baitute, funtsean, biziziurgabetasuna. Horretaz gero hitz egingo dizuet. Lege honek eraso zuzena egiten dio demokraziari. Lege hau ez da segurtasunerako. Egunetik egunera eskubideak murrizten zaizkien herritarrak geldiarazteko, kateatzeko eta isilarazteko da. Eta hori saihestea dagokigu, saihestu egin behar baita. Eta arrazoi horrengatik eta ez beste batengatik sinatu dugu erdibideko zuzenketa, Gobernuari eskatzeko baztertu dezala legea, eta, orobat, Eusko Jaurlaritzari eskatzeko ezen, bere eskumenek uzten dioten neurrian, Ertzaintzak –hark bermatu behar baitu herritarren segurtasuna, eta Jaurlaritzak pertsonentzat lan egiteko planteamendua duenez–, eman diezagula aukera euskal herritarroi gure eskubideak eta askatasunak askatasun osoz erabiltzeko. Gobernuari eskatu diogu baztertu dezala legea, baina, funtsean, herritarren segurtasuna lortzeko, pertsonen eskubideak erabili ahal izatea bermatu behar da. Eta horrek zerbitzu publikoak bermatzea esan nahi du: hezkuntza, osasuna eta, garrantzitsuena, bizi-segurtasuna bermatzea. Gonbita egiten dizuet, jaun-andreok, irakurtzeko López lehendakariak joan den udan Unibertsitate Konplutentsean aurkeztu zuen txosten oso interesgarri bat, bizi-segurtasunari buruzkoa, besteak beste. "Herritarren estatua" zuen izena. Gomendatu egiten dizuet. Hortik joanez gero, aurrera egingo dugu…, ez, ez dakit aurrera egingo dugun, baina, behintzat, zentzugabekeria hau oraingoz geldiaraztea lortuko dugu, eta interesatzen zaigun horren alde, hots, herrialde honetako herritarren askatasunen eta eskubideen alde, borrokatzen jarraituko dugu. Eskerrik asko. | eu | https://www.legebiltzarra.eus/ic2/restAPI/pvgune_descargar/default/401120c0-aea2-45c6-81fd-8550eef6be37 | parl_eu_3322 | |
10 | 63 | 06.02.2014 | ZORRILLA IBAÑEZ | EA-NV | EH Bildu legebiltzar-taldeak egindako legez besteko proposamena, Espainiako Ministroen Kontseiluan onartutako Herritarren Segurtasuna Babesteko Legearen aurreproiektuari buruz. Eztabaida eta behin betiko ebazpena | Bai, eskerrik asko, presidente andrea. Lehendakari jauna, sailburuok, legebiltzarkideok, arratsalde on guztioi. Hasiera-hasieratik argi utziko dugu gure taldeak, Euzko Abertzaleak taldeak, balorazio negatiboa egiten duela Herritarren Segurtasunerako Legearen aurreproiektuaz, Ministroen Kontseiluak azaroaren 20an onartu zuenaz. Horregatik sinatu dugu erdibideko zuzenketa. Izan ere, talka egiten dute bere edukiek zenbait funtsezko printzipiorekin, eta printzipio horiek beharrezkoak dira herritarren elkarbizitza aske eta demokratikorako. | eu | https://www.legebiltzarra.eus/ic2/restAPI/pvgune_descargar/default/401120c0-aea2-45c6-81fd-8550eef6be37 | parl_eu_3323 |
10 | 63 | 06.02.2014 | ZORRILLA IBAÑEZ | EA-NV | EH Bildu legebiltzar-taldeak egindako legez besteko proposamena, Espainiako Ministroen Kontseiluan onartutako Herritarren Segurtasuna Babesteko Legearen aurreproiektuari buruz. Eztabaida eta behin betiko ebazpena | … izan ere, Ganbera honetaz gain, Diputatuen Kongresuko talde guztiek ere, Talde Popularrak izan ezik, negatibotzat jo eta gaitzetsi egin dute, baita Amnistia Internazionalak, Demokraziarako Epaileak eta Francisco de Vitoria elkarteek, GKEen estatuko koordinatzaileak, Espainiako Kazetarien Federazioak, Foru Judizialak, Errefuxiatuei Laguntzeko Espainiako Batzordeak –René Cassin saria eman berri diote atzerritarrei eta atzerritarren legediari ematen dien tratamenduagatik– eta Guardia Zibilen Elkarte Bateratuak ere, besteak beste. Duela gutxi, zehazki urtarrilaren 22an, Euskadiko erakunde batean, Arabako Biltzar Nagusietan, biltzar-talde guztiek, Talde Popularrak izan ezik, erdibideko zuzenketa bat sinatu zuten aurreproiektu hau gaitzesteko, eta erdibideko zuzenketa horrek gida gisa balio izan du, koherentzia politikoagatik, Legebiltzarrari aurkezten zaion erdibideko zuzenketa hau adosteko Ganbera honetan. Eta, aurreproiektuaren artikuluak sakonki aztertzen hasi gabe, gure gaitzespenaren arrazoi nagusiak azalduko ditugu. Lehenik eta behin, iruditzen zaigu aurreproiektu honek herritarren segurtasuna ulertzen duela, gutxi gorabehera, antzinako ordena publikoa bezala, eta horrek kezkatu egiten gaitu. Herritarren segurtasunaren kontzeptu hedakor batean oinarritzen da, eta, gure ikuspuntutik, Konstituzioaren kontrakoa da, oinarrizko adierazpen- eta partaidetza-askatasunak hertsa ditzakeen statu quo instituzionala babestean datzan ondasun juridiko gisa ulertzen baita. Beraz, segurtasun publikoa, ordena publikoa, hartzen da baldintzatzat edozein eskubide eta askatasun erabiltzeko. Gure iritziz, segurtasuna justifikagarria da gainerako askatasun guztiak justifikatu eta ahalbidetzen baditu bakarrik. Ezin dugu bilatu, ezin dugu xede izan, hainbesteko segurtasuna izatea non Konstituzioak berak aitortzen dituen oinarrizko eskubideak eta askatasun publikoak mugatuko diren. Bigarrenik, erreformak arreta berezia eskaintzen dio zehapen-araubideari, eta, tira, Administrazioaren esku, zehazpen-zuzenbide administratiboaren esku uzten da jokabide sozial gaitzesgarri batzuk pertsegitzea, zigor-jurisdikzioaren kaltetan, Botere Judizialaren kaltetan, horrek dakartzan eta aipatu diren ondorioekin –gero hitz egingo dugu horietaz–. Badirudi segurtasunaren nolabaiteko zigor-kode administratibo gisa sortu dela. Izan ere, testuak dituen 55 artikuluetatik, 27 zehapen-araubideari buruzkoak dira; beraz, balirudike helburua ez dela hainbeste herritarren segurtasuna babestea, baizik eta, aldiz, Gobernuarentzat desatseginak edo deserosoak izan daitezkeen jokabide guztiak pertsegitzea edo atzeraraztea. Zehapen-araubidea protagonista bihurtzen da, eta aurreko legetik datozen motak biltzen ditu (zehazki, 14 mota), baita jokabideen despenalizaziotik datozen beste batzuk (11) eta sortu berriak diren beste batzuk ere (32), jasotzen diren 57 motetatik. Horiek guztiak sortu berriak dira, eta, dirudienez, jasotzen duen kasuistika badirudi aterata dagoela gaur egun Espainiako Gobernuaren politiken aurka egiten ari diren protesta-mugimenduei buruzko prentsa-tituluetatik. Aurreproiektuak, esan bezala, 57 arau-hauste tipifikatzen ditu (oso larriak, larriak eta arinak), 1992tik indarrean dagoen egungo Herritarren Segurtasuna Babesteko Lege Organikoak halako bi ia, baina kontzeptu horiek zehaztugabeak dira, eta aukera ematen dute gobernu-agintaritzak jokabide bat legez kanpokotzat jotzen duen edo ez norberaren irizpideen arabera erabakitzeko. Eta, tipifikazio horietako batzuek mugatu egiten dituzte askatasun publikoak, hala nola adierazpen-askatasuna, batetik bestera ibiltzeko askatasuna eta gai publikoetan askatasunez parte hartzeko askatasuna. Bestalde, uste dugu, halaber, aurreproiektuak ez duela nabarmen hobetzen indarrean dagoen 1992ko legea segurtasun juridikoari dagokionez, ez herritarrentzat, ez baita bermeen araubiderik ezartzen, ez Segurtasun Indarretako agenteentzat, ez baitira argi eta garbi arautzen polizia-ekintzak baimentzen dituzten aurrekontuak. Eta, gure ustez, segurtasuna ez da bakarrik babesa, baita herritar guztien segurtasun juridikoa ere. Lehen esan dugunez, aurreproiektu honetan, kendu egiten zaie zigor-jurisdikzioari eta haren bermeei interes orokorrei ustez eraso egiten dieten jokabideak epaitzeko ahalmena, eta jokabide horiek prebenitzeaz arduratzen diren segurtasun-agintari administratiboei –batzuetan, epaile eta alde dira– esleitzen zaie ahalmen hori, baina ñabardura garrantzitsu batekin: aurreproiektuaren arabera ezar daitezkeen zehapen ekonomikoak (arau-hauste larrien kasuan, 30.000 euroraino, eta, oso larrien kasuan, 600.000 euroraino) antzeko zigor-faltei ezarri ohi zaizkienak baino askoz handiagoak dira. Beraz, ados gaude Estatu Kontseiluak bere irizpenean aurreproiektu honi lotutako zigor-erreformari buruz adierazitakoarekin, esan baitu zigor-jurisdikzioari jokabide horiek epaitzeko ahalmena kentzeak gutxitu egiten dituela herritarrentzako berme prozesalak eta haien benetako babes judizialerako eskubidea. Bestalde, aurreproiektuan kendu egiten da herri-administrazioek, herri-erakundeek, herri-mailako prebentzioan eta herritarren segurtasuna mantentzean gaur egun duten parte-hartzea; aldiz, berariazko baimena ematen zaie Estatuko Segurtasun Indarrei herriaraudia betetzen ez denean esku hartzeko eta ezbetetze hori salatzeko. Eta, azkenik, ez da argia –ez dakigu nahita edo nahi gabe– autonomia-erkidegoetako (adibidez, Euskadiko) agintarien esleipenei eta ahalmenei buruz idatzitakoa –haiek dituzte eskumen orokor eta ohikoak herritarren segurtasunaren arloan, nahiz eta estatuko Administrazioak ere badituen bere esleipenak–. Gure Autonomia Estatutuaren arabera, herritarren segurtasunaren arloko ohiko eskumena Euskadiko Autonomia Erkidegoarena da; beraz, estatuko agintarien eskumena Autonomia Estatuan berariaz jasotako arloetara mugatzen da, zehazki NA eta pasaportea igortzea, atzerritarren araubide administratiboa, armak eta lehergailuak. Hortaz, ez da edonori eslei dakiokeen eskumena, testuan gaizki uler daitekeenez. Halaber, onartezina iruditzen zaigu, eskumenen ikuspegitik, estatuko segurtasun indarrek baimena izatea erkidegoko araudiaren arau-hauste administratiboak salatzeko. Gure ustez, interpretazio hori gure Autonomia Estatutuaren guztiz kontrakoa litzateke, eta, horrenbestez, komeni da testuak zalantzarik ez sortzea horri dagokionez. Arrazoi horiengatik guztiengatik, gaitzetsi egiten dugu aurreproiektu hau, baina, hala ere, hau onartzea garrantzitsutzat eta lehentasunezkotzat joz gero, eta kontuan izanik izapidetzen hasi berria dela, gure taldeak planteatzen du, beti bezala, lan egin behar dela aurkeztutako testua nabarmen hobetzeko eta gaur egun dituen gabeziak konpontzeko, asko baititu, ikusten dugunez. Nada más. Muchas gracias. La | eu | https://www.legebiltzarra.eus/ic2/restAPI/pvgune_descargar/default/401120c0-aea2-45c6-81fd-8550eef6be37 | parl_eu_3324 |
10 | 63 | 06.02.2014 | LLANOS GÓMEZ | PV-ETP | EH Bildu legebiltzar-taldeak egindako legez besteko proposamena, Espainiako Ministroen Kontseiluan onartutako Herritarren Segurtasuna Babesteko Legearen aurreproiektuari buruz. Eztabaida eta behin betiko ebazpena | Eskerrik asko, presidente andrea. Arratsalde on guztioi. Eztabaidatzera eta bozkatzera ekarri da herritarren babeserako eta segurtasunerako lege-aurreproiektua gaitzestea eskatzen duen proposamen bat. Eta hortik hasiko naiz hain justu, zeren, besterik ez bada ere, teknika legegilearen zehaztapen azkar bat egin behar da, zioen azalpenean adierazten baita herritarren segurtasunerako lege-proiektua onartu zuela Ministro Kontseiluak. Ez, aurreproiektua onartu zuen. Eta, Ganbera honetan zein besteetan hainbeste gustatzen ari den politika horren, hau da, guztiari ezezkoa esateko eta izapide legegileak hasteari ere ez itxaroteko prebentziozko politikaren estrategia horren beste erakusgarri baten gisa, jada kontra egiten diogu aurreproiektuak bere bidea hasteari, ekarpenak egiteari, nahitaezko txostenak ekartzeari… Ez; zuzenean, aurreproiektu horrek ez dezala aurrera egin. Eta hemen esan da Alderdi Popularraren Gobernuak fronte asko dituela, eta denbora galdu duela. Batzuek bakearen lantaldera eraman nahi dituzte Ganbera honetakoak diren gai batzuk; aldiz, gai hau, zeina Espainiako Gobernuaren eskumenekoa baita, Diputatuen Kongresuaren eskumenekoa baita –eta hemen zaudeten guztiok dituzue ordezkariak Diputatuen Kongresuan– eta han eztabaidatu eta onartu behar baita, hemen ari gara eztabaidatzen. Eta hori ez da denbora galtzea. Zuek etengabeko antsietate-egoeran zaudete, eta, esan dizuedanez, ez duzue utzi legegintzako araudia Legebiltzarrean izapidetzen hasterik ere. Eta demokrazia akordioan datza, adostasunean datza, arauditresnak hobetuko dituzten ekarpenak egitean datza, jakina baietz, baina, hobetzeko eta adosteko, izapideak hasi egin behar du. Si no, difícilmente. Eta etengabe kontra egiten zaie legitimitatetik sortu diren, bai, legitimitatetik eta hauteskunde orokorretan lortutako 11 milioi botoek ematen duten estalduratik sortu diren ekimenei, eta zuek ez duzue nahi erabat legitimoak diren ekimen horiek gutxieneko legegintza-ibilbide bat izaterik. Izan ere, esan zenez, geldiarazi egin behar da Alderdi Popularraren Gobernua, eta hurrengo hauteskundeak baino lehen geldiarazi behar da. Hori da…, antza. Ez hautetsontzien bidez geldiaraztea, ez, baizik eta nolanahi. Baina guk sinesten dugu demokrazian, sinesten dugu gure erakundeetan, sinesten dugu parlamentarismoan, eta, hortaz, sinesten dugu aurreproiektu honek behar duen legebiltzar-ibilbidea izan behar duela –bai, Zorrilla jauna–, eztabaidatu, ekarpenak egin eta, hala badagokio, hobetu ahal izan dadin. Nahi dudan gauza bakarra da zuek joko demokratiko hori onartzea, legebiltzar-dinamika onartzea, herritarrek hautatu dutenak egindako ekimenak onartzea. Hala ere, gaur hemen ekimen hau proposatu duenaren esperientzia demokratikoa kontuan izanik, eta, film batekin konparatuz, misión imposible da. Eta, arau-testuan sartuz, esan behar dut herritarren segurtasuna ezinbesteko baldintza dela konstituzio demokratiko guztiek aitortzen eta babesten dituzten eskubideak eta askatasunak erabiltzeko. Herrialde batean, eta, hortaz, haren gizartearen kalitate demokratikoari berez lotuta dauden ezaugarrietako eta oinarrizko parametroetako bat da herritarren segurta- suna. Herritarren segurtasuna ezin da segurtasun publikotik bereizi, pertsonak eta ondasunak babesteko eta bizikidetza baketsua bermatzeko jarduerak baitira biak; izan ere, horrela jasotzen du gure Konstituzioak, eta horrela interpretatzen dute doktrinak, jurisprudentziak eta justizia-epaitegiek. Herritarren segurtasuna agian ez da izango arazo nagusia, Maneiro jauna, baina herritarrek eskatu egiten dute. Eta botere publikook ekin egin behar diogu, nahiz eta lehentasunezko eskaria ez izan, funtsezko hiru zutabetan oinarritzen den osoko ikuspegi batetik: antolamendu juridiko egoki bat, zorroztasunean eta objektibotasun juridikoan oinarritutako sistema judizial bat, eta arau-hausteak prebenitzen eta pertsegitzen eraginkorrak diren Estatuko Segurtasun Indarrak. Beharrezkotzat jotzen dugu legedia berritzea, hogei urte baino gehiago igaro baitira Herritarren Segurtasunari buruzko 1/1992 Legea onartu zenetik. Ezinbestekoa da aurreko araudia hobetzea. Baina, Ganberari entzutea hainbeste eskatzen duzuenok, ekimen hau legebiltzar-talde batek eskatuta egin zen, eta talde horrek ekimen bat aurkeztu zuen Diputatuen Kongresuan Herritarren Segurtasunerako Legea alda zedin. Beharrezkoa da botere publikoaren esku-hartze arbitrarioak, gehiegizkoak eta nahierakoak saihestea, herritarren segurtasunaren kontzeptuaren definizio orokorrek eta kasu zehaztugabeek –batzuetan birtualek– justifikatu eta babesten baitituzte. Gobernuaren helburua izan behar du, Konstituzio Auzitegiarekin bat etorriz, askatasuna/segurtasuna binomioa bateragarri egitea, uztartzea eta orekatzea, bi kontzeptuak haztatu egin behar baitira. Beraz, proportzionaltasun-printzipioak babestu egin behar ditu gizarte batean Konstituzioak aitortzen dituen eskubideen eta askatasunen muga onargarriak, interes orokorra kontuan hartuz. Eskubide batzuk gehiegi mugatzeak beste batzuk murriztea dakar ezinbestean. Eta kontzeptu horiek guztiek bateragarriak izan behar dute gizarte heldu batean. Batzuek kontrako irudia eman nahi duten arren, Espainia demokrazia aurreratu bat da, eta legearen inperioak arautzen du. Eta, Matute jauna, ez duzue zuek jarriko zalantzan eta barregarri gure zuzenbideestatua; besteak beste, ez duzuelako gutxieneko legitimitaterik edozein sistema demokratiko gidatu behar duten printzipioei eta balioei buruz leziorik emateko. Proposamena egin duen taldearen ahotik entzutea erabat babesten dituztela oinarrizko eskubideak, hala nola adierazpen- edo manifestazio-askatasuna, eta eskubide zibilak edo politikoak aldarrikatzen dituztela, zinikoa iruditzen zaigu, gaur goizean esan dudanez. Oinarrizko eskubide nagusia, hots, bizitzeko eskubidea, urratzea gaitzetsi gabe jarraitzen duenaren zinismo ideologikoa da hori. Espainian, Konstituzioak aitortu eta babesten ditu oinarrizko eskubideak. Eta, errepresioa eta estatu zapaltzailea aipatu direnez, datu batzuk emango dizkizut. 2013an, 44.000 manifestazio baino gehiago egin ziren, egunean 120, batez beste, eta ordena-indarrek 300etan hartu zuten esku, hau da, kasuen % 0,7an. Euskadi da manifestazio gehien egiten diren bigarren autonomia-erkidegoa; ia 4.000 egiten dira, hau da, egunean bi manifestazio, batez beste. Hara zenbateraino den zapaltzailea Espainia: 2012an, ia 3.000 manifestazio edo elkarretaratze egin ziren ETAko preso terroristei babesa emateko. Matute jauna, benetan uste duzu, beste araubide politiko batzuez hitz egitea hainbeste gustatzen zaizun horrek, Kubako disidentziak 3.000 manifestazio egin litzakeela urtean Kubako preso politikoen –haiek bai dira politikoak– askatasuna eskatzeko? Galderak berak dakar erantzuna. Nik ulertzen dut proposamena egin duen taldeak kontra egitea lege-testua izango denari, eta ulertzen dut gaitzetsi egiten duzuelako indarkeria askatasunez erabiltzeko zigorgabetasun-guneak mugatzea dakarren guztia; ulertzen dut ez duzuelako batere errespetatzen gune publikoetako bizikidetza baketsua; ulertzen dut, aurreproiektu horretan agertzen diren gai batzuk aipatu dituzunez, aurreproiektu horrek saihesten duelako zuen propaganda-akelarreak kolektiboki plazaratzeko gune bihurtzea kalea, eta saihestuko duelako kalea book moduan erabiltzea ETAko presoen argazkiak erakusteko. Eta ulertzen dut aurreproiektuaren testuak saihestuko duelako leku publikoak guduzelai gisa erabiltzea gerrilla-ekintzak eta hiri-iskanbilak egiteko, eta gaur hemen esan da testuinguru batzuetan justifikatuta daudela horiek. Adierazpen batzuek samina eragiten dute esan dituenak esan dituelako. Zioen azalpenean aipatu duzu "ahoan ostikoa ematearen" legea dela, eta, esaera hori irakurtzean, irudi bat etorri zait gogora, ostikoez ari garela: Ander Susaeta ertzainaren irudia, zeina jipoitu egin baitzuten zuen aurreko politikariek 1993. urtean zipaio bat eta torturatzaile bat izateagatik, festak ospatzen ari zirenean. Hark bai jaso zituela ostikada ugari. Eta zuk atzerapena aipatu duzu hemen, Matute jauna: ziur naiz garai hartan gaitzets zenezakeela eraso hura; gaur irmotasun berarekin gaitzets dezakezu? Zuek zalantzan jartzen dituzue erreformaren parametro demokratikoak, eta esan nahi dizut, beste batzuetan esan dudanez, zuen eragozpenak berme eta babesik onena direla harekin jarraitzeko. Gero, zuzenketa aipatuko dut, zuzenketa ere marka baita, eta, kasu batzuetan, esango dizut, baina, bakarrik… Gallastegi andrea, zuk aldarrikapen alderdikoiak egin dituzu, eta ulertzen dut Talde Sozialistak une honetan duen bilakabidearen barruan sartzen direla, non bakoitzak bere harri-koskorra jarri behar baitu erakargarriena nor den ikusteko. Baina esan behar dizut egia dela bere izapidea jarraitzen duela, eta Kontseilu Fiskalarena ez dela egia. Ez da egia. Ez da egia, eta gero irakurriko dizut txostena. Kontseilu Fiskala, zuk hemen esan dituzun gauza batzuei dagokienez, manifestazioen gaiari dagokionez, aldeko agertzen da. Eta, Maneiro jauna, ez da kalea isilarazteko saiakera bat, ez. Nik ulertzen dut oso ongi geratzen dela esaldia, zuri hainbeste gustatzen zaizkizun esaldi demagogikoen tankera daukala, baina ez, ez da hori. Izan ere, eskubide konstituzionalak errespetuz erabiltzearen alde egiten dugu; askatasuna modu egokian erabiltzearen alde egiten dugu, herritar guztiek berme guztiak izateko moduan; eta gizarte seguruago baten alde egiten dugu, herritar gisa dauzkagun eskubideak interes kolektiboa errespetatuz erabiltzeko. Erreforma beharrezkoa, komenigarria eta egokia da, geroago esango dudanez. Erreforma haztatua da, orekatua, proportzionatua eta gizarteak eskatua. Bukatzeko, esango dut demokrazia moderno batean eta zuzenbide-estatu batean gizarte seguruago bat gizarte askeagoa dela. La | eu | https://www.legebiltzarra.eus/ic2/restAPI/pvgune_descargar/default/401120c0-aea2-45c6-81fd-8550eef6be37 | parl_eu_3325 |
10 | 63 | 06.02.2014 | MATUTE GARCÍA DE JALÓN | EH Bildu | EH Bildu legebiltzar-taldeak egindako legez besteko proposamena, Espainiako Ministroen Kontseiluan onartutako Herritarren Segurtasuna Babesteko Legearen aurreproiektuari buruz. Eztabaida eta behin betiko ebazpena | Eskerrik asko, presidente andrea. Llanos andrea, zure hitzaldiaren lehenengo zatiarekin ia lortu duzu nik txanda honetan ez erantzutea, eta, nolanahi ere, Aldous Huxley idazle britainiarraren esaldi bat bakarrik eskaintzea: "Zenbat eta maltzurragoak izan politikari baten nahiak, orduan eta hotsandikoagoa izaten da, oro har, haren hizkera biltzen duen erretorika". Izan ere, zure hitzaldiaren lehenengo zatia horixe izan da, justifikatu ezin dena justifikatzen saiatzeko erretorika bat. Gero bai, gero buruz burukoan sartu zara, eta ia eskertu ere egiten dizut, horrek ez bainau gehiegi kezkatzen, eta dauzkadan minutu hauetan –uste dut erlojuak markatzen duena baino gutxiago direla– izango dut denbora zuri erantzuteko. (Poztu egin naiz minutu hauek guztiak ikustean, baina uste dut ezetz. Ez, hiru ere ez). (Risas) Uste dut arrazoi nagusia oso ondo azaltzen duela zuen aurreproiektuak. Ez duzu tematu beharrik. Aurreproiektuak aukera-irizpidea aipatzen du, eta zera dio: "Manifestazio-eskubidea modu zabalean erabili da legealdi honetako lehenengo bi urteetan" (zuen legealdia, Alderdi Popularraren Gobernuarena). "Garai egokian gaude lege bat bultzatzeko, aukera emango duena hobeto finkatzeko…", eta, gero, eskubideekin, ondasun publikoekin eta abarrekin jarraitzen du. Zuek, egiaz, beldurra diozue kaleari, kalea aurka egiten ari baitzaizue. Eta hori ez da EH Bilduk Ganbera honetan sartzen duen arazo bat; hori ez da EH Bilduk Burgosen, Gamonalen, eragin duen arazo bat; ez da Lavapiéseko arazo bat, non pertsona bat kaleratu baitute; ez da Espainiako estatuko kaleetan nahikoa dela eta beldurrak beste aldera pasatu behar duela esaten ari diren eta, dena galtzen dutenean, beldurra ere galtzen duten milaka eta milaka lagunen arazo bat. Horixe ulertu behar duzue. Agian, zuen kristalezko hautetsontzietan, zuen etekin eta mesedeetan, zuen gutun-azaletan, administrazio-kontseiluetara egiten dituzuen saltoetan oso eroso zaudetelako, oso gutxi kezkatzen zaituzte kaleak esaten duenak, baina kalea deiadar egiten ari zaizue…, ez gu; kalea deiadar egiten ari zaizue bide horretatik ez dezazuen jarraitu. Bistan da zuk Kubaz hitz egin behar zenidala; jakina, nola ez! Bada, jakin behar zenuke zuriz jantzitako andreek –horrela baitute izena zuk aipatzen dituzunek– nahi adina manifestazio egiten dituztela; zuentzat erreferentziazko blogari den Yoani Sánchezek ere munduko aukera guztiak ditu herrialdetik ateratzeko eta esateko… Baina gauza bat esango dizut, argi izan dezazun: Ipar Korean zurrumurrua izan zena egia bihurtzeko bidean doa zure Gobernua; alegia, edozein egunetan ikusiko dugu ministroren batek beste ministro bat giltzapetu duela hamaika zakurrekin, hura akabatu dezaten. Baina zuk akelarreak aipatu dituzu, banderak aipatu dituzu, eta gorespenak aipatu dituzu. Ikusi nahi dut nola aplikatuko duzuen lege hori Cibelesen, mirotzak eta oilaskoak dituzten banderak ateratzen dituztenean zuen selekzio loriatsuaren kirol-lorpen bat ospatzen duten bakoitzean. Nola aplikatuko da Segurtasunaren Lege hori? Izan ere, akelarre horren eta ikur frankistak erakuste horren aurrean –pentsatzen baitut Konstituziotik datorren lege honen aurkakoak direla–, zerbait egin beharko duzue. Baina guk biok badakigu ez duzuela ezer egingo; onartu egingo duzuela, bultzatu egingo duzuela, edo, nolanahi ere, ez ikusiarena egingo duzuela, zeren eta, benetan, eta azken finean, zuen interesak defendatzen ari zarete, zuen aldekoenak, nahiz eta orain pixka bat mukertu egin zaizkizuen eta talde politiko desberdinak sortzen ari diren. Eta EH Bilduren legitimitatea aipatu duzu, eta esan diguzu zer gutxi kezkatzen gaituen adierazpen-, elkarte- eta manifestazio-askatasunak. Tira, interesatu nagusi garen aldetik behintzat, eragiten digu. Zuek eta zuen Gobernuaren ordezkari erregeordeak erabakitzen duzuenean manifestazioak bertan behera utzi behar direla, guri uzten dizkiguzue bertan behera. Mugimenduak legez kanpo uztea erabakitzen duzuenean, gu lanean ari garen mugimenduak uzten dituzue legez kanpo; adibidez, Herrira. Erabakitzen duzuenean ezin direla urtarrilaren 11koa bezalako manifestazio gehiago egin, zuek erabakitzen duzue. Eta legerik gabe erabakitzen duzue, eta, lege honekin, berdin egiten jarraituko duzue; egia da egoera ez dela aldatzen. Erakusten duena eta agerian uzten duena da ez dela demokratikoa, jartzen den bezala jartzen dela ere, eta nik esateak edo nire legebiltzar-taldeak, EH Bilduk, esateak molestatzen dizuna molestatzen dizula ere. Zuek beldurra diozue demokraziari, ez duzue onartzen demokrazia, diktaduraren garai ederren oroitzapenean murgilduta bizi baitzarete, Jaime Mayor Orejak adierazi zuenez. (Risas) Bai! Eta zuek asko dakizue egunkariak ixteaz ere, eta poztu eta harrotu egiten zarete Egin eta Egunkaria ixteaz. Baina, nolanahi ere, ez dut askoz denbora gehiago galduko, oso gutxi kezkatzen bainau zuen iritziak. Saihestu ezin ahal izango duzuena da –zeren, nik "atean jotako ostikoaren" legea esan dut, ez "ahoan jotako ostikoarena", eta, ulertu duzun bezala, badirudi "belarrian jotako ostikoarena" izango litzatekeela–…, ezin izango duzue gizartea isilarazi, eta gaur ere ezin izango gaituzue isilarazi eztabaida honetan, nahiz eta erretorika ugari… Izan ere, aurreproiektu honekin lortu nahi duzue etxegabetzeen aurkako protestak geldiaraztea, esaten baituzue "Arau-hauste larriak dira edozein autoritateri, langile publikori edo bere funtzioak legitimoki betetzen ari den edozein korporazio ofiziali akordio edo ebazpen administratibo edo judizialak betetzen utzi nahi ez dieten oztopo-ekintzak". Horiek etxegabetzeak dira, non zuek bankuak babesten baitituzue dena galtzen duten herritarren aurrean. Hori da lege honen arrazoietako bat. Baina gauza gehiago esaten dituzue. Esaten duzue arau-hauste larria dela, berebat, "herritarren segurtasuna oztopatzen parte hartzea txanoak, kaskoak edo aurpegia estaltzen duen eta identifikazioa zailtzen duen beste edozein jantzi edo objektu erabiliz". Hori ez zaie aplikatzen poliziei, ederki arduratzen baitira estalita joateaz. Baina, dena den, are gehiago esaten duzue. Kongresua inguratuko duten beldur zaretenean, bururatzen zaizue arau-hauste larri gisa jartzea "Diputatuen Kongresuaren, Senatuaren edo legebiltzarren egoitzen aurrean, bilerak egiten direnean, herritarren segurtasuna oztopatzea". Hori da zuen legearen benetako asmoa, herritarrengandik babestea, eta gertatu beharko luke… Izan ere, nik ez dut esan PPren Gobernua geldiarazi behar denik. Zuek zarete geldiarazten adituak, ez gu. Nik nahi dut zuek Gobernutik ateratzea, eta nahi dut zuek aldezten duzuen araubidea bukatzea. Hori bai, hori nahi dut. Eta, Maneiro jaunak adierazi duenarekin bukatzeko, uste dut herrialde honek jakingo duela gainditzen Unión, Progreso y Democraciak zuzenketa hau ez aldezteak dakarren galera izugarria. Badakit momentu gogorra eta zaila dela herrialde honentzat. Herrialde honetako herritar guztiei esan nahi nieke euts diezaiotela, herrialde hau atera baita gauza zailagoetatik, eta aurrera atera ahal izango dela Unión, Progreso y Democraciaren parte-hartze kualitatibo eta kuantitatibo izugarria ez badu ere. Nolanahi ere, esan behar dizut esan ohi dizkiguzun kalifikatzaileak eta epitetoak ez datozela inola ere bat hain pertsona demokrata eta ondradua den Ricardo Sáenz de Ynestrillasek etengabe azaltzen dizkizuen hitz eder eta izendapen goresleekin, esaten baitu haren alderdi gustukoena zaretela. Zerbaitegatik ez zarete lerrouxismotik ateratzen. Baina hara zer egingo zenuketen nirekin edo nire legebiltzar-taldeko edozein kiderekin… La | eu | https://www.legebiltzarra.eus/ic2/restAPI/pvgune_descargar/default/401120c0-aea2-45c6-81fd-8550eef6be37 | parl_eu_3326 |
10 | 63 | 06.02.2014 | MATUTE GARCÍA DE JALÓN | EH Bildu | EH Bildu legebiltzar-taldeak egindako legez besteko proposamena, Espainiako Ministroen Kontseiluan onartutako Herritarren Segurtasuna Babesteko Legearen aurreproiektuari buruz. Eztabaida eta behin betiko ebazpena | (Oraintxe amaituko dut, presidente andrea.) … Fernando Savater jaunak duela hiru urte esan zuen bezalako zirto bat esan izan bagenu: "Asko dibertitu naiz terrorismoarekin". Horixe esan zuen sortzaileetako batek. | eu | https://www.legebiltzarra.eus/ic2/restAPI/pvgune_descargar/default/401120c0-aea2-45c6-81fd-8550eef6be37 | parl_eu_3327 |
10 | 63 | 06.02.2014 | GALLASTEGUI OYARZÁBAL | EH Bildu legebiltzar-taldeak egindako legez besteko proposamena, Espainiako Ministroen Kontseiluan onartutako Herritarren Segurtasuna Babesteko Legearen aurreproiektuari buruz. Eztabaida eta behin betiko ebazpena | Eskerrik asko, presidente andrea. Arratsalde on berriro ere, jaun-andreok. Ea, lehen ezin izan dut aipamen bat egin denbora agortu zaidalako, baina aipamen bat egin nahi nioke zuk aipatu duzun gauza bati, Matute jauna, Corcuera Legeari dagokionez. Zuek ere aitortu ahal izango duzue 1992ko Corcueraren legeak, hain zuzen, eskubideak eta askatasunak bermatu dituela. Eskubideak eta askatasunak bermatu ditu. Zuek ez duzue Konstituzioari lotutako tradiziorik ez kulturarik izan –espero dezagun hasiko zaretela hartzen–, baina lege horrek ez du arazorik izan. Izan ere, konstituzionaltasun-errekurtso bat jarri zen, eta Konstituzio Auzitegiak 21. artikuluaren bigarren zenbakia, bakarrik jo zuen Konstituzioaren kontrakotzat; drogaren aurkako xedapen batzuei buruzkoa, alegia. Gainerako guztiak indarrean jarraitzen du, eta, gainera, gertatzen den gauza bakarra da duintzen jarraitzen dela, batez ere honelako aurreproiektuekin. Llanos andreak esan du adierazpen batzuk egin behar ditugula, eta, gure jarrerekin…, erakargarriagoak izan nahi dugula. Uste dut ez duzula ondo aukeratu adjektiboa, baina, nolanahi ere, erakargarria den guztia onartu egiten dizut, onartu egiten dizut. Baina oso ere oso erakargarriak diren esaldi batzuk esango dizkizut. Oso erakargarriak dira, eta, gainera, Ganbera hau guztia ados egongo da, ziurrenik, erakargarriak direla. Eta erakargarriak bakarrik ez, demokratikoak ere badira. Beste adjektibo bat ere badute, baina, agian, gero esango dizut. "Askatasuna eta segurtasuna ez dira kontzeptu parekagarriak. Askatasuna eta segurtasuna ez daude proportzio berean, ez Konstituzioan, ez estatu demokratiko batean. Nunca. Askatasuna lehentasunezkoa da, eta segurtasuna askatasunarekiko erlazioan dago, bitarteko/helburu erlazioan. Beraz, segurtasun handiagoa ez da lortzen askatasuna mugatuz. Herritarren segurtasun-maila handiagoa ez dugu lortuko herritarren askatasunak mugatuz". Federico Trillo dixit. Hori… Nola ez dut bada hartuko nik prebentziozko jarrera, aizu! Izan ere, prebentziozko jarrera hartu behar dut, eskizofrenia politikoa oso arriskutsua baita, oso arriskutsua! Eta zuek hori esan bazenuten 1992an, eta, orain, berriz, beste hau esaten baduzue lege-aurreproiektu honekin, kezkatu beharrean nago. Eta prebentzioak zerikusi handia du aurreproiektua ez gustatzearekin. Ez zaigu gustatzen aurreproiektua, eta, horrenbestez, badakigunez nola funtzionatzen duten gero gauzek, bi aukera bakarrik dauzkagu, bi aukera bakarrik gerta daitezke. Bata da denak okerrera egin dezakeela, eta hori gertatzen da askotan. Alegia, zuek aurreproiektu bat aurkezten duzue, eta, azkenean, aurreproiektua baino askoz ere lege okerragoa ateratzen da, batez ere gehiengo osoa duzuelako, eta lasai asko erabaki ditzakezuelako artikuluak, xedapenak…, baita legearen izenburua ere. Nahi duzuena alda diezaiokezue. Eta beste aukera bat ere badago, eta hargatik aurkezten edo aldezten ditugu guk honelako ekimenak, ez bakarrik lege honekin, baita tasenarekin…; azken batean, eskubideak mugatu besterik egiten ez duten lege horiekin guztiekin. Eta beste aukera da zuek justuen linboan zokoratzen dituzuela. Irakur ezazu zer gertatuko den abortuaren legearekin; ziurrenik, ez duzue baztertuko, baina legebiltzar-izapidean geratuko da lozorroan ahazten garen arte; eta zer gertatuko den zehazki –jada adierazi baitu Gallardón ministroak Aragoiko Autonomia Erkidegoko Justiziaren sailburuarekin hitz eginez– zer gertatuko den Auzitegi eta Epaitegien Mugape eta Antolaketari buruzko Legearekin. Eta horrela, bata bestearen atzetik. Gainera, esaera zaharren bilduma, askotan esan dizuedanez, oso jakintsua da, eta beti esan izan du "arriskuari aurrez begiak ezarri, kalte handiak ez daitezen etorri". Kalte handiak konpontzea beti izaten da askoz garestiagoa eta mingarriagoa, eta, hortaz, guk nahiago dugu arriskuari aurrez begiak ezarri. Eta, azkenik, irakurriko dizuet non dagoen eztabaidatzen ari garen gaiaren gakoa, hots, zer den herritarren segurtasuna. Herritarren segurtasuna –bide batez esanda, termino demokratiko bat da, termino demokratiko bat da, baina, lehen, segurtasun publikoa esaten zitzaion–, herritarren segurtasuna da, zehazki, indarkeriarik eta delitu-ekintzarik eza, herritarrek beren askatasunak erabili ahal izan ditzaten. Eta delituekintzak jurisdikzioaren eraginpean bakarrik daude (kasu honetan, zigor-jurisdikzioaren eraginpean), eta honek delituaren mugak gainditzen ditu, hala, zehapen administratibo batekin, zigorrak askoz ere handiagoak izan daitezen, herritarren erantzukizuna askoz handiagoa izan dadin, eta herritarrek kexatzeko duten ahalmenaren kalteak askoz handiagoak izan daitezen. Adierazpen bat aurkitu dut, halaber, esaten duena zer den zehazki herritarren segurtasuna eta zer balio konstituzional edo maila izan dezakeen herritarren segurtasunak, ez bakarrik kontzeptu juridikoei dagokienez, baita kontzeptu politikoei eta kontzeptu erabat demokratikoei dagokienez ere, eta hauxe da: "Herritarren segurtasunak ez du berez balio konstituzionalik; Konstituzioan jasotako pertsonaren eskubide eta askatasunen erabilera aske eta baketsuaren emaitza delako eta izan behar duelako du balio hori. Demokrazian herritarren bizitzaren muina den eskubide- eta askatasun-sistema baztertuz eta haren gainetik herritarren segurtasunari bizitza propioa emateko saiakera guztiek beti ekarri dute eskubide eta askatasun horiek ahultzea eta zalantzan jartzea. "Segurtasuna askatasunari gailentzen zaionean, balio ez, baizik eta historiaren funts bihurtzen den segurtasunaren gailentasun horrek pertsonaren eskubideak eta askatasunak deuseztatzea eta haiek erabili nahi dituztenak pertsegitzea ekartzen du"… La | eu | https://www.legebiltzarra.eus/ic2/restAPI/pvgune_descargar/default/401120c0-aea2-45c6-81fd-8550eef6be37 | parl_eu_3328 | |
10 | 63 | 06.02.2014 | GALLASTEGUI OYARZÁBAL | EH Bildu legebiltzar-taldeak egindako legez besteko proposamena, Espainiako Ministroen Kontseiluan onartutako Herritarren Segurtasuna Babesteko Legearen aurreproiektuari buruz. Eztabaida eta behin betiko ebazpena | Hortxe dago gakoa. | eu | https://www.legebiltzarra.eus/ic2/restAPI/pvgune_descargar/default/401120c0-aea2-45c6-81fd-8550eef6be37 | parl_eu_3329 | |
10 | 63 | 06.02.2014 | GALLASTEGUI OYARZÁBAL | EH Bildu legebiltzar-taldeak egindako legez besteko proposamena, Espainiako Ministroen Kontseiluan onartutako Herritarren Segurtasuna Babesteko Legearen aurreproiektuari buruz. Eztabaida eta behin betiko ebazpena | Eskerrik asko, presidente andrea. | eu | https://www.legebiltzarra.eus/ic2/restAPI/pvgune_descargar/default/401120c0-aea2-45c6-81fd-8550eef6be37 | parl_eu_3330 | |
10 | 63 | 06.02.2014 | ZORRILLA IBAÑEZ | EA-NV | EH Bildu legebiltzar-taldeak egindako legez besteko proposamena, Espainiako Ministroen Kontseiluan onartutako Herritarren Segurtasuna Babesteko Legearen aurreproiektuari buruz. Eztabaida eta behin betiko ebazpena | Eskerrik asko. Brevemente. Tira, Llanos andreak esan du gure helburua dela aurreproiektuak aurrera ez egitea. Aurreproiektua, berez, onartu zen –hemen dago Barne Ministerioak azaroaren 29an egindako aurkezpena–, aurkezpena onartu egin zen, eta herritarren segurtasuna babesteko lege-aurreproiektuaren arau-testu berria onartu egin zen. Beraz, aurreproiektua martxan dago, txostenen fasean, eta hemen esaten ari garena da –ez bakarrik Ganbera honek, baizik eta Ganbera honetako eta Kongresuko alderdi guztiek– horrela ezetz; aurreproiektu honek, planteatuta dagoen bezala, ez dituela errespetatzen oinarrizko askatasunak eta eskubideak. Eskumenari dagokionez, alegia, gai hau Ganbera honetan eztabaidatzea denbora galtzea dela ez dugulako eskumenik, tira, uste dut erraza izango litzatekeela orain, bat-batean, hemen eztabaidatzen diren eta, agian, kasu honetan baino denbora-galtze handiagoak liratekeen hainbat gai errepasatzea. Nire ustez, hemen agerian geratu da Ganberak, Ganberako gainerako taldeek, ez dutela iritzi bera, ez dela denbora-galtzea, eta, horrenbestez, zer gutxiago alde horretatik errespetua eskatzea baino. Eta, kontuan izanik, lehen baieztatu dugunez, aurreproiektu honek, idatzita dagoen bezala, eragin handia izan dezakeela euskal herritarrengan, uste dut garrantzitsua dela Gobernuak jakitea zer iritzi duen Euskal Autonomia Erkidegoko organo subiranoa den Ganbera honek. Ekimenari dagokionez, bai, erreforma honen ekimena, benetan, Convergència i Uniórena izan zen, eta uste dut ez zela izan…; izan ere, abenduaren 11ko eztabaidan, Convergència i Unió taldearen bozeramaileak zera esan zuen zehazki: "Geuk proposatu genuen Herritarren Segurtasunaren Legea aldatzea; beste arrazoi batengatik, berrerortze anizkunagatik, ez gero aurreproiektu hau egiteko erabili denagatik". Eta, azkenik, esan behar dut ados gaudela, logikoa denez, segurtasunaren eta askatasunaren eta proportzionaltasun-printzipioaren arteko oreka bilatu behar dela –printzipio hori jurisprudentziak jasotzen du, egokitasun- eta premia-printzipioekin batera–, eta gure taldeak uste duela aurreproiektuan jasotakoak ez duela betetzen jurisprudentziak jasotzen dituen hiru printzipio horietako bat ere. Eskerrik asko. | eu | https://www.legebiltzarra.eus/ic2/restAPI/pvgune_descargar/default/401120c0-aea2-45c6-81fd-8550eef6be37 | parl_eu_3331 |
10 | 63 | 06.02.2014 | LLANOS GÓMEZ | PV-ETP | EH Bildu legebiltzar-taldeak egindako legez besteko proposamena, Espainiako Ministroen Kontseiluan onartutako Herritarren Segurtasuna Babesteko Legearen aurreproiektuari buruz. Eztabaida eta behin betiko ebazpena | Eskerrik asko berriro ere, presidente andrea. Matute jauna, "ahoan jotako ostikoaren" legearena…, irakur ezazu ekimena, euskarazko itzulpenean ere gauza bera jartzen baitu: "patada en la boca". Beraz, ez dizut berriz esango lehen esan dizudana. Zorrilla jauna, alegia…! Niretzat ez da denbora-galtzea. Ikusten duzunez, lehenengo txandan eta bigarrenean atera naiz, eta eztabaidatzen ari naiz. Ez dut esaten lantalde batera joatea, zuek beste ekimen batean nahi duzuen bezala. Ez, ni hemen ari naiz eztabaidatzen. Esaten ari natzaizu gai honen eskumena Diputatuen Kongresuak duela. Eta Maneiro jaunari esan diot, esan baitu Gobernua denbora galtzen ari dela honekin. Aizu, bada, haren eskumena delako, eta uste duelako… Eta gauza bat esango dizut. CIU aipatu duzu, baina, ekimen horretan –nik ere irakurri dut–, Diputazio Iraunkorreko hitzaldi hartan, CIUko diputatuak berak esan zuen…, legea baztertzearen aurka bozkatu zuen. Legeak aurrera ez jarraitzeari buruz Alderdi Sozialistak aurkeztu zuen mozioaren aurka bozkatu zuen. Badakizu zer gertatzen den? Eta, honekin, Gallastegui andreari ere esaten diot. Nik ez dakit; azkenean, bakoitzak bere esperientzien arabera hitz egiten du. Alderdi Sozialistak aurreproiektu batzuk egiten dituenean, txostenek ez diote ezertarako balio, ez baitie kasurik egiten. Beste talde batzuek ekarpenak edo zuzenketak aurkezten dizkiotenean, baztertu egiten ditu; gehiengo osoa izan gabe ere, azpikeriak egiten dira, adibidez, Alderdi Popularrak aurreko legealdian aurkeztu zituen zuzenketak baztertzeko. Orduan, jakina, bere esperientziaren arabera hitz egiten duenez, eta ez dienez kasurik egiten Kontseilu Fiskalak edo Botere Judizialaren Kontseilu Nagusiak legeak izapidetzean egiten dituzten txostenei, bada, esaten du: "Ez, aurreproiektua bere horretan geratuko da". No. Esan dizudanez, Zerga Ministerioaren txostenak oso positibotzat jotzen ditu proiektu honen zati asko, eta esan du hain positibotzat jotzen ez dituenak aldatu egingo direla Kontseilu Fiskalak adierazten dituen zehaztapenen arabera. Jakina, zuentzat, aurreko legealdiko lege batzuei buruz Kontseilu Fiskalak egindako txostenek, bada, ez zuten askorako balio. Bestalde, barrea ere eragiten dit, zeren, egia esan, ekimena… Harrigarria egiten zait zuek jaunandre hauekin adostea segurtasun-gaiak. Marka da gero. Mediku batek ikusi beharko zaituzte. Konstituzio Auzitegian jarritako errekurtsoez hitz egiten duzue… Tira, badakigu, baina zuei asko gustatzen zaizkizue errekurtsoak oposizioan zaudetenean. Zuek hemen gobernatzen zenutenean, ez zen errekurtsorik onartzen. Zigor Kodeaz hitz egiten duzue, baina gauza bat esan behar dizut. Zigor Kodea Estatu Kontseilutik ere pasatu da. Handik ere pasatu da. Eta badakizu nork sinatu duen alde? Ez bozkatu, baizik eta sinatu, bere sinadura Zigor Kodearen alde botaz. Zapatero jaunak eta Fernández de la Vega andreak. (Murmullos) Aizu, bada, ez dirudi, sozialista batzuei, antza, ez zaie iruditzen… Jakina, agian zera esaten zuten: "Ba, sina dezagun, zeren, guk ez genionez kasurik egiten, bada, berdin da. Alde sinatzen dugun arren, gero egin dezakete…". Bakoitzak, Gallastegui andrea, bere esperientziaren arabera hitz egiten du. Eta esaten nizun: mundu guztia agertu da aurka, baina mundu horrek guztiak zer daki? Irakurri zuten aurreproiektua? Ala egunkariek aurreproiektuari buruz esaten zutena bakarrik irakurri zuten? Izan ere, Europako komisario batzuk aurreproiektuaren aurka zeudela ere esan zen, baina Barne ministroa haiei azalpenak ematera joan zen, eta, orduan, jada ez zeuden aurreproiektuaren aurka. Jakina, egunkariek esaten dutena bakarrik irakurriz gero –eta, nola ez, Alderdi Popularra eta Alderdi Popularraren Gobernua ezin hobeto tratatzen gaituzte ahal duten guztietan–, bada, hori irakurriz gero, errealitatearen ideia desitxuratu samarra izaten da. (Murmullos) Eta esan dut beharrezkoa, komenigarria eta egokia zela. Zergatik da beharrezkoa? Zigor Kodea berritzen duelako. Egia esan, harritu besterik ez naiz egiten hemen. Izan ere, eztabaidatzea, hemen entzun behar diren gauzengatik bakarrik bada ere… Bizitza guztia eman dugu esanez ez dela zigortu behar, jokabideak Zigor Kodetik atera behar direla, Zigor Kodeak azken baliabidea izan behar duela, horixe esaten baitu Konstituzio Auzitegiak berak, eta hemen esaten da nolatan ateratzen diren gauzak Zigor Kodetik arauhauste administrazioak izan daitezen, eta a zer lotsa den hori! Benetan, nik ez nekien hobe zela jokabide bat delitua izatea arau-hauste administratiboa izatea baino. Hamaika ikusteko jaioak gara. Beraz, Zigor Kodetik ateratzen badira, baina justiziaren aurkako jokabide izaten jarraitzen badute, bada, nonbait arautu beharko dira, eta horixe egiten da. Hemen esan da isunak neurrigabeak zirela, baina 1988ko legekoen berberak dira. Zenbateko berberak. Baina, are gehiago; adibidez, manifestazio baten berri ez ematea arau-hauste larria zen lehen, eta, orain, aldiz, arau-hauste arina izango da. Dena esan behar da, ezta? Eta egia da jokabide berriak agertzen direla, mota berriak daudelako, jokabide berriak agertzen direlako. 1992an egin zenean, esaterako, escracheak, balconinga eta abar ez ziren existitzen. Ez ziren existitzen! Ez ziren existitzen; beraz, orain arautu behar izan dira. | eu | https://www.legebiltzarra.eus/ic2/restAPI/pvgune_descargar/default/401120c0-aea2-45c6-81fd-8550eef6be37 | parl_eu_3332 |
10 | 63 | 06.02.2014 | LLANOS GÓMEZ | PV-ETP | EH Bildu legebiltzar-taldeak egindako legez besteko proposamena, Espainiako Ministroen Kontseiluan onartutako Herritarren Segurtasuna Babesteko Legearen aurreproiektuari buruz. Eztabaida eta behin betiko ebazpena | Ala nahiago duzue zuzenean Zigor Kodean sartzea, eta denak espetxean sartzea? Nahiago duzue hori? Horixe ari zarete eta esaten! Eta manifestazio-eskubidea… La | eu | https://www.legebiltzarra.eus/ic2/restAPI/pvgune_descargar/default/401120c0-aea2-45c6-81fd-8550eef6be37 | parl_eu_3333 |
10 | 63 | 06.02.2014 | LLANOS GÓMEZ | PV-ETP | EH Bildu legebiltzar-taldeak egindako legez besteko proposamena, Espainiako Ministroen Kontseiluan onartutako Herritarren Segurtasuna Babesteko Legearen aurreproiektuari buruz. Eztabaida eta behin betiko ebazpena | Manifestazioeskubidea, aizu. Honekin manifestariak pertsona bortitzetatik babesten dira eta! Manifestazio baketsu bat egin nahi duenak, egin dezake, manifestazio legitimo hori egiterik nahi ez duten lau txoroek zapuztu gabe! Horixe da helburua: manifestazio baketsu bat zapuztera joan nahi duenak –eta jakina manifestazioak egiten jarraitu behar dela, jendeak kalean bere iritzia ematen jarraitu behar baitu, eta gu gara hori aldezten lehenak–, baina hori zapuztera joaten denak jakin dezala horrek zehapen bat izango duela. Hori da segurtasuna eta askatasuna ziurtatzeko modurik onena. Besterik ez. Eskerrik asko. La | eu | https://www.legebiltzarra.eus/ic2/restAPI/pvgune_descargar/default/401120c0-aea2-45c6-81fd-8550eef6be37 | parl_eu_3334 |
10 | 63 | 06.02.2014 | ROJO SOLANA | SV-ES | Euskal Sozialistak legebiltzar-taldeak egindako legez besteko proposamena, kutsadura elektromagnetikoari buruz. Eztabaida eta behin betiko ebazpena | Eskerrik asko, presidente andrea, eta arratsalde on guztioi gai-zerrendako azken puntuan. Lehenik eta behin, eskerrak eman nahi dizkiet eztabaidaren berri izatera etorri diren pertsonei, uste dudalako ezen, hainbeste denboran egin duten lanaren ondoren, legez besteko proposamen honetan pozik hartuko dutela bozketaren emaitza. Izan ere, dakizuen bezala, gai hau ez da legegintzaldi honetan sortutakoa (hainbat aldiz eztabaidatu da, baita aurreko legegintzaldian ere), baina egia da gaur eztabaidatuko dugun legez besteko proposamena, modu honetan behintzat, guraso batzuen kezkatik eta guraso horiek mugitzearen ondorioz sortu zela, hain zuzen ere, Gasteizko Ibaiondo ikastolako gurasoak mugitzearen ondorioz. Gurasook indarreko legeria bete dadin eta Europako gomendioak bete daitezen egiten dute lan, eta espero dute Euskadin legeria espezifikoa garatuko dela, kutsadura elektromagnetikoarekin zerikusia duten neurketa, kontrol eta zehapenen gaian sakonduko duena. IGE horren jardueretan eta Bilduk eskatutako agerraldietan oinarrituta, sozialistok ekimen hori aurkeztea erabaki dugu. Ibaiondo ikastolaren problematika denok ezagutzen dugu Ganbera honetan, eta, gainera, orain Bilbon ere badugu problematika bera duen beste ikastetxe bat, Ibaiondoko IGErekin elkarlanean ari dena. Beraz, arazo zehatz baten aurrean gaude, politikaren bitartez ebatz dezakeguna eta ebatzi behar duguna. Oreka bilatu behar dugu osasunaren eta onura publikoaren artean, baina ez dugu onartu behar osasuna zapaldu dezaten inoren onura ekonomikoengatik. Hainbat zientzialari eta katedradunek adierazi duten bezala, guk ere esan genezakeen ebidentzia zientifikorik ez dagoela; baina zalantzak zentzuzkoak dira aurkakoa adierazi zuten zientzialari nahiz katedradunentzat. Beraz, zuhurtzia-printzipio horren aldeko apustua egin behar dugu, hori delako gizarteak eskatzen duena. Igor daitezkeen erradiazio-mailak kalkulatuta daude, eta kontrolatuta egon beharko lukete. Eta zehatu egin beharko litzateke araua ez betetzea. Estatuan indarrean dagoen araudiak segurtasun-mugak ditu ezarrita, eta operadoreek egindako neurketak eta ziurtagiriak ematea Industria Ministerioaren eskumena da. Egia da oso gai zientifikoa dela, eta oso zaila azaltzen; baina, bestalde, denok dakigu administrazioak direla erantzuleak, eta orain arte pilota baten teilatutik bestearen teilatura erortzen zen, eta hemen inork ez zion konponbiderik jarri nahi arazoari. Beraz, sozialistok uste dugu aurkeztu dugun legez besteko proposamenak oinarrizko bi puntu zituela, denetan azken helburua lortu nahi zela uste badugu ere. Batetik, eskatzen dugu Gobernu zentralak legeria espezifikoa egitea. Funtsezkoa da Komunikazioen Lege Orokorra erregelamenduz garatzen duen errege lege-dekretua aldatzea Salzburgoko ebazpeneko prebentziozko irizpideak jaso daitezen, hain zuzen ere, pertsonen osasuna kutsadura elektromagnetikotik babesteari buruzko irizpideak. Eta sozialistok ulertuko genuke lege bat egin eta garatu behar izatea, kutsadura elektromagnetikoak osasunean dituen eraginak ikertzeko plan nazional batez gain. Bigarren puntu gisa, eta sozialistontzat gaur hemen bozkatuko dugun akordioaren lorpen handiena, irrati-komunikazioen azpiegiturak arautuko dituen araudi autonomikoa onartzeko premia da, ingurumena eta pertsonen osasuna babesteko helburuarekin. Eusko Jaurlaritzak ere badu eskumena gai horretan, eta ez luke alde batera utzi beharko –eta badirudi ez duela utziko–, are gutxiago bere idearioko gai nagusitzat eskumenen erreklamazioa duen gobernu nazionalista batetik etorrita. Zeren eta Eusko Jaurlaritzaren eskumena da araudian xedatutako irizpideak hirigintza- eta lurralde-plangintzako tresnetan txertatzea ere. Sozialisten iritziz, bidezkoa da esatea Ibaiondori buruzko gaia sutu egin dela, eta, seguruenik, gizarteak egin izan ez balu Administrazioaren gainean egin duen presioa, lorpena, agian, txikiagoa izango zen. Beraz, zorionak eman nahi dizkiot IGEri beste behin ere. Beraz, honela laburbil liteke euskal sozialiston legez besteko proposamena. Leku jakin bateko errepikagailuen igorpenarazo baten aurrean gaude, ikastetxe bateko gurasoen artean kezka eta ziurgabetasuna eragiten dituen arazo baten aurrean. Herritarren mobilizazioak aspaldikoak dira, eta jarduketa politikoek hainbat ildo egin dituzte. Zientzialariek hitz egin dute, unibertsitateko irakasleek hitz egin dute, Arartekoak hitz egin du, sindikoak hitz egin du, eta gaur Ganbera honetan gauden alderdi politiko guztiok hitz egin dugu. Eta argi dagoena da Administrazio publikoak zerbait egin behar duela arazo horri konponbideren bat emateko eta antzekoak sortzea saihesteko; izan ere, hasieran esan dugun bezala, ez da Euskadik duen arazo bakarra. Sozialistok herritar guztiek teknologia berriak eskura izatearen alde gaude, dudarik gabe; baina kontrol publiko egokiak egon daitezen nahi dugu, eta baita osasunaren gaineko arrisku posibleak murrizteko mugapenak ere. Baina gaur-gaurkoz arau-esparru zehatz bat daukagu. Estatuan, lehen esan dugun bezala, Telekomunikazioen Lege Orokorra dago, eta eguneratzea merezi duen errege-dekretu bat. Autonomiei dagokienez, Balearrek, Errioxak eta Madrilek estatukoen muga berdinak dituzte, eta Kataluniak, Gaztela-Mantxak, Gaztela eta Leonek eta Nafarroak araudi autonomiko murriztaileagoa. Beraz, Euskadik ere bere lana bete behar du. Udalei dagokienez, azken datuen arabera eta Osasun eta Kontsumo Ministerioaren arabera, ehun eta hirurogeita hamar ordenantza baino gehiagok jorratzen dute gai hori. Beraz, badirudi administrazioek herritarrekiko duten kezka erantzunak izaten hasi dela, bidezkoa den arren aspaldiko kontua dela esatea. Baina argi dago Estatuko araudia ez zela nahikoa. Euskadik araudi propioa izan behar du Ibaiondo ikastetxearen arazoak eta antzekoak konpondu ahal izateko, eta Gasteizko Udalak bere eskumenak izan behar ditu. Egia da sentsibilizazio- eta informazio-kanpainak ondo daudela, eta bidezkoa da herritarrak egiten denari buruz, egiten ez denari buruz eta horien ondorioez informatuta egotea; baina kanpainek soilik ez dituzte arazoak konpontzen. Lehen esan dudan bezala, bakoitzak bere erantzukizunak hartu behar ditu, eta kontsekuente izan behar du administrazio bakoitzaren eskumenekin. Nolanahi ere, gaurko gauzarik garrantzitsuena da erdibideko zuzenketa hau Ganberak aho batez babestuko duela; eztabaida honen hasieran, hitz egiten ari zaizuen bozeramaile honi ezin pentsatuzkoa iruditzen zitzaion akordio hori. Euskadik dagokion erantzukizuna beteko du dituen eskumenak bere gain hartuta, zeinek posible egingo baitute arazo zehatz bat konpontzea eta etorkizunean beste batzuk sortzea saihestea. Europatik gomendioak jasoz joan gara; baina egia da gomendioak baino ez direla, eta asko falta zaiela estatuko legea izateko. Azkenik, azaldu nahi dut, batzuetan Ganbera honetan eztabaidatzen diren gai handi horietatik urrun geratu arren, politika arazoak konpontzeko tresna dela frogatzen duten legez besteko proposamen horietako bat dela hau. Eta amaitzeko, bai IGE eta bai gainerako kolektiboak zoriondu nahi ditut, alderdi politikook begiak gure ahaleginetatik harago zabal ditzagun lortzen dutelako azkenean, eta lortu dutelako arazo hori izatea soluzioaren bila egingo dugun lehen urratsak. Besterik ez. Eskerrik asko. La | eu | https://www.legebiltzarra.eus/ic2/restAPI/pvgune_descargar/default/401120c0-aea2-45c6-81fd-8550eef6be37 | parl_eu_3335 |
10 | 63 | 06.02.2014 | MAROTO ARANZÁBAL | PV-ETP | Euskal Sozialistak legebiltzar-taldeak egindako legez besteko proposamena, kutsadura elektromagnetikoari buruz. Eztabaida eta behin betiko ebazpena | Eskerrik asko, presidente andrea, eta arratsalde on guztioi. Gaur goizean, Legebiltzar honetan sartzera nindoala, ostegunetako goiz askotan gertatzen dena gertatu zait: elkarretaratzea egiten ari ziren hor kanpoan, tranbiaren geralekuan. Oraingo honetan elkarretaratze desberdina zen, modu deigarria asmatu duten guraso batzuen elkarretaratzea, zeinek erradiazio nuklearrak daudenean, zoritxarrez, erabiltzen diren arropak baitzituzten soinean gehiago nabarmentzeko, errealitatea baino gehiago filmak gogorarazten dizkigutenak baina, nolanahi ere, deigarriak zirenak. Haien artean pasatzen ari nintzela, gurasoetako batek esan dit: "Ea zer bozkatzen duzuen gaur". Eta taldeekin egindako elkarrizketen ondoren, uste dut zer bozkatuko dugun esan behar dizuegula. Sentsibilitate desberdinak, gauzak ikusteko modu desberdinak, ikuspegi desberdinak, baina arazo bera, eta elkarrekin bozkatuko dugu, denok batera, egoera konplexu bat konpontzeko. Beraz, legez besteko proposamen hori eta onartuko den erdibideko hori, gai horren inguruan dagoen nahasmena saihesteko aukera gisa ulertzea nahi nuke, eta gaur egun, une honetan, diagnostiko argia dagoela ulertzea, IGEren presentziarekin –Alderdi Popularraren izenean agurtzen dudana, noski–, eta % 0,1en inguruan Europako Parlamentuan hartutako posizionamenduaren ondorioz, denok lotesle gisa ezagutzen duguna, baina, alarma ez bada ere, kezka sortzen duena. Neure buruari galdetzen diot ikastola horretan, hau da, Ibaiondo ikastolan, edo beste edozein ikastolatan seme edo alaba bat duen edozein aitak edo amak ba ote duen nolabaiteko iritzirik. Norbaitek esaten duenean, oraingoan esan den bezala, ume horien osasunerako arrisku bat dagoela, gurasoak kezkatu egiten dira, eta erantzunak aurkitzeko premia dute. Eta ez da nahikoa orain arte jaso dituzten erantzunekin, ez da nahikoa udalaren ordenantza betetzen den jakitearekin, Legebiltzarraren ebazpena loteslea den jakitearekin, zientzialariek legea bat datorrela esatearekin… Bihotzaz ari gara hitz egiten, sentimenduaz ari gara hitz egiten, eztabaida hori sortzen denean aita batek edo ama batek sentitzen dutenaz ari gara hitz egiten. Beraz, argi dago alarma hori eta kezka hori existitzen direla oraindik, eta, neurri handiagoan edo txikiagoan, uler dezakegula kezka hori eta alarma hori zenbateraino diren zentzuzkoak. Legebiltzarrean ikusi dugu, Gasteizko Udalean ikusi dugu, kalean ikusi dugu. Beraz, ageriko kontu bat dago: arautu egin behar da, gehiago arautu behar da, gehiago eta garai berrien arabera arautu behar da; bermea eta segurtasuna eman behar zaielako denei. Lehenik eta behin, neurtzeko esparrua zein den, jokatzeko modua zein den erabaki behar da, kontu honetan parte garrantzitsua diren operadoreek zer zerrendatan joka dezaketen erabaki behar da. Bigarrenik, auzotarrak, auzotarerkidegoak (kasu honetan hotel bat) eta jabegoak daude, beren teilatuetan zer jarri dezaketen eta zer ez ulertu behar dutenak. Baina, batik bat, mezu argia, gardena eta irmoa eman behar da herritarren segurtasuna eta osasuna bermatzen dituen esparruari buruz; kasu honetan, eta arrazoi gehiagorekin, ikastola bateko umeen segurtasuna eta osasuna. Denen aldetik (bai IGEn eta bai instituzioetan, jakina) nik neuk ikusi dudan borondate ona azaldu nahi dut une honetan, baina lan positiboa egin dela ere ulertu behar da. Aitortu nahi dut, eta ondoren aitortuko dut, Darpón sailburuaren oposizio ausarta, esaterako, Gasteizko udalak eskatutako posizioen arabera egoerak eskatzen zuen mailan egoteari dagokionez eta, seguruenik, baita Eusko Jaurlaritzako Hezkuntza Sailarena eta gainerakoena ere. Aitortzen dut borondate ona izan dutela. Dena den, argi dago borondate on horien batura ez dela nahikoa izan eta, ondorioz, LBP honen eta gaur bozkatuko dugun erdibideko honen aukera, dirudienez –ziur gaude horretaz– aho batez onartuko dela. Zergatik? Ibaiondo ikastolako gurasoak eta, oro har, herritar guztiok, sail guztien borondate onarekin, mezu guztiz kontrajarriak entzuten aritu garelako. Alde batetik, ustez sail eskudunak –ustez diot inork ez duelako zalantzan jartzen Osakidetza dela erreferentzia– utzi du idatzita eta jasota Ibaiondo ikastolako erradiazioak ez direla kaltegarriak inorentzat. Hori sailburuak idatzi du…; hobeto esanda, sailburuak esan du eta idatzita utzi du. Horregatik jarri dut enfasia bere ausardia politikoan. Baina egia da Eusko Jaurlaritzak berak ere, eta borondate on berarekin (ez dezala inork hartu hau jarrera kritiko gisa), hain zuzen ere Hezkuntza Sailaren bitartez, aukera eman duela IGEk bere poltsikotik dirua jarrita umeen gelak zaintzeko, ume horiek erradiaziorik jaso ez dezaten. Administrazioaren mezua da, mezu dikotomiko nabarmena, ulertzen zaila dena: batetik Osakidetzak esaten duelako "Es dago arriskurik", eta bestetik Hezkuntza Sailak aukera ematen duelako gelak biniloz estaltzeko eta umeak babesteko. "Arrautzak bezala frijitzen zirela" ere esan da. Beraz… Esaldi hori ez da Hezkuntza Saileko eta Eusko Jaurlaritzako inork esandakoa, baina hori ere esan da. Beraz, ulertu egin behar da ebatzi gabeko egoera bat dagoela. Borondate ona Hezkuntza Sailean? Bai. Bereziki, eta esan egin nahi dut, Hezkuntza Saileko ordezkariarena, Gasteizko Udaleko funtzionarioarena, baina baita Osasun Sailarena eta administrazio guztiena ere, baita hiriko udalarena ere. Baina hori guztia ez da nahikoa izan eta, ondorioz, une hau funtsezkoa da eta nik uste dut oso une positiboa dela (Rojo andreak esan du eta ni bat nator berarekin), aurrerapausoa da, soluzio bat emateko aurrerapausoa da eta, gainera, soluzio bateratua da. Beste edozein administraziotan, gaur lortu dugun konpromiso horri buruzko aipamena egin dezakegu. Espainiako Gobernuak arautzeko konpromisoa, hobeto arautzeko konpromisoa, Eusko Jaurlaritzak ere arautu dezan eta, horren ondorioz, erregulazio argia egon dadin, erregulazio gardena egon dadin, segurtasun juridikoa bermatzen duena, egin behar denari buruzko eta jokatzeko moduari buruzko jakineko esparrua ezartzen duena eta, batik bat, –eta niretzat hori da garrantzitsuena– arazo sozial bat saihesten duena, auzotarren tentsioa saihesten duena eta aita edo ama denak sentitzen duen zalantzazko jarrera guztiz zentzuzkoa, hau da, "Zer gertatzen zaio nire seme/ alabari?" galdetzen duenaren jarrera saihesten duena. Eta zalantza horren aurrean beti da normala ezagutu duguna bezalako egoerak eta antzekoak bizitzea. Nik uste dut aurrerapauso hori beharrezkoa dela, eta uste dut gaur Legebiltzarrak, agerikoa den eta ebatzi egin beharko litzatekeen egoera nabari baten aurrean, baterako erantzuna emango duela, erantzun serioa eta arduratsua. Eta aho batez erabakiko du. Niri eredua iruditzen zait. Nahiago nuke gaurkoa bezalako asko egongo balira. Eskerrik asko. La | eu | https://www.legebiltzarra.eus/ic2/restAPI/pvgune_descargar/default/401120c0-aea2-45c6-81fd-8550eef6be37 | parl_eu_3336 |
10 | 63 | 06.02.2014 | MAEZTU PEREZ | EH Bildu | Euskal Sozialistak legebiltzar-taldeak egindako legez besteko proposamena, kutsadura elektromagnetikoari buruz. Eztabaida eta behin betiko ebazpena | Arratsalde on guztioi. Eta arratsalde on eztabaida hau ikustera etorri diren herritar guztiei ere. Askotan, Legebiltzar honetan jesarrita nagoenean eta hainbat eztabaida antzu entzuten ditudanean, ematen du ezertarako ez duela balio Legebiltzar honek eta ezertarako ez dutela balio egoten diren hainbat eztabaidak. Egia esanda, eztabaida batzuetan ematen du errotonda baten sartuta gaudela, beti bueltaka eta bueltaka gai berdinaren inguruan. Baina badaude gai batzuk non perspektiba batekin ikusi dezakegun batzuetan egiten diren eztabaidak zer edo zertarako baliagarriak direla, eta hau da kasu bat. Uste dut azken hiru urtean –lau urtean, beharbada– honen inguruan hiru eztabaida eduki ditugula, eta, egia esanda, urratsak egin, egin dira. Eta gaur, guretzat, beste urrats bat egiten da. Ikusi behar dugu urrats hau egin ondoren zein den Eusko Jaurlaritzaren jarrera eta urrats horri kontinuitate bat ematen dion ala ez. Baina egiten diren urratsak ez dira soilik Ganbera honetan dauden alderdien meritua, inondik inora. Kasu honetan, argi dago kalean, hainbat ikastetxetan, hainbat auzotan egon diren herritarren aldarrikapenek beren fruitua eman dutela. Gogoratu behar ditut nik ere hemen Ibaiondoko guraso-elkarteen aldarrikapenak eta jarrerak, eskola-kontseiluen kideen jarrera ere. Era berean, Bilboko Solokoetxeko eskolako bai guraso-elkarteen eta bai eskola-kontseiluen kideen jarrera, edo Lezoko eskola-kontseiluko jarrera edo gai honetaz diharduten hainbat elkarteren jarrera eta hainbat auzo-elkarteren jarrera. Uste dut horregatik, hain zuzen ere, euren aldarrikapenak hein batean behintzat entzun egin direlako, aukera daukagula gaur legez besteko proposamen hau hemen onartzeko. Gaia kokatzen saiatuko naiz, lehenengo eta behin. 2001eko araudi bat daukagu momentu honetan indarrean. Errege-dekretu bat, Estatu Espainolean 2001. urtean egin zena, eremu elektromagnetikoen eragin-mailak ezartzen zituena; 1999an Europan egindako ebazpen batean jasota zegoena jasotzen zuena eta araudi bihurtu zuena. Baina gerora hainbat ebazpen onartu dira Europa mailan: 2008 eta 2009. urtean, Europako Parlamentuan gehiengo zabal batek, eta gero, Europako Kontseiluak aho batez. Laburbilduta, ebazpen horiek esaten zutena zen 1999an ezarritako eremu elektromagnetikoen eragin-mailak zaharkituta daudela; bere garaian ondorio edo eragin termikoak neurtzen zirela –eta horren ondorioz jarri ziren eragin-maila horiek–, baina horretaz gain badaudela hainbat txosten zientifiko –eta aipamen berezi bat egiten zen Bioinitiative ikerketaz, 1.500 txosten zientifiko aztertzen zituen azterketa horretaz–, esateko eragin termikotik harago eragin biologikoak ere sortzen direla uhin elektromagnetikoen ondorioz. Momentu honetan argi dagoena da eremu elektromagnetikoek pertsonen osasunean eragina dutela. Porque, señor Maroto, no es o no se puede decir que las ondas electromagnéticas, los campos electromagnéticos, no son perjudiciales para la salud. Ese debate está superado. En 2001, cuando entró en vigor un real decreto a nivel estatal que establecía zonas sensibles y grupos sensibles, se estaba reconociendo, desde el momento en que hay zonas sensibles y grupos sensibles, el perjuicio hacia la salud de las personas de los campos electromagnéticos. Desde el momento en que existe una directiva desde el año 2013 a nivel europeo, una directiva sobre las disposi- ciones mínimas de salud y seguridad relativas a la exposición de los trabajadores a los riesgos derivados de campos electromagnéticos, se está reconociendo ya en la legislación europea que hay riesgo para la salud. El debate no está en que no sean perjudiciales para la salud, sino en a qué nivel son perjudiciales para la salud y cuáles son los perjuicios que pueden crear y en qué tipos de personas o en qué grupos de personas. Ahí está el debate. Por lo tanto, no es un debate de corazón o de sentimientos. Es un debate de cabeza. Es un debate de traer al ámbito político y a las instituciones lo que científicamente ya está quedando evidenciado. No es un debate de sentimientos de padres y madres sobre sus hijos. Eso está superado. Eta horren aurrean, ebidentzia horien aurrean, politikatik zer? Beste alde batera begiratu, ezer ez egin, edo dena debekatu? Ez bata, ez bestea. Politikan gutxitan aplikatzen den printzipio bat aplikatu, zuhurtzia- edo prekauzio-printzipioa aplikatu. Irakurri, entzun eta ikasi. Asko ikasi behar da gai honetan ere, baina iniziatiba hartu ere bai. Hori da zuhurtziaprintzipiok esaten duena, iniziatiba hartu ere bai, bestela ondorioak jasanezinak izango direlako. Arriskuak sortzen direnean, horiek saihesteko erabakiak hartu behar dira. Hori da zuhurtziaprintzipioaren laburpena. Eta hemen erabakiak hartzeko gaude, politikan horretarako gaude, eta gai honetan arriskuak egon badaude. Eta zelan aplikatzen da praktikan zuhurtziaprintzipioa kasu honetan? Guk oso argi daukagu, baina irakurriko dut kasu honetan ere Europako Kontseiluak esaten zuena: "Zuhurtzia-printzipioa erabili behar da balorazio zientifikoak ezin duenean zehazki ezarri zein den benetako arriskua. Populazioaren esposizioa gero eta handiagoa dela ikusita, eta bereziki kalteberak diren gazte eta umeena, eragindako giza kostuak eta kostu ekonomikoak ikaragarriak izan daitezke garaiz egindako oharpenei kasu egiten ez bazaie". Hori da teorian. Eta Europako Kontseiluak esaten zigun zeintzuk izan behar ziren momentu honetan, non adostasun zientifikorik ez dagoen zeintzuk diren ondorioak (badaudela, bai, esaten digute, baina zer motatakoak edo zer kaltegarritasun-mailarekin ez)… Eremu elektromagnetikoen eragin-maila bat gomendatzen da: 0,1 mikrowatt zentimetro karratuko. Hori da Europako Kontseiluak gomendatzen duen neurria edo arrisku-maila. Momentu honetan, Estatuan 4.500 bider altuago dago eragin-maila, 440 mikrowatt zentimetro karratuko. Zergatik 4.500 bider gehitu arriskua, posible baldin bada 4.500 bider gutxitzea edo murriztea arrisku hori? 0,1eko neurriarekin, demostratuta dago estaldura badagoela, enpresek estaldura eskaini ahal dietela bezeroei, eta, era berean, lortzen dugu arriskua milaka bider murriztea. Hori da zuhurtzia-printzipioa aplikatzea politikan. Eta hori da esaten digutena Europatik eta hori da guk hemen gaur aldarrikatzen duguna. Horregatik garrantzitsua iruditzen zaigu legez besteko proposamen honetan, eta kasu honetan erdibidekoan, sinatu dugun testua. Baina bereziki bigarren puntua: Estatuari behin esanda, eurek dutelako telekomunikazio arloan konpetentzia, eurek ez badute legedia garatzen, guk hemen ditugun konpetentziekin –eta baditugu konpetentziak, transbertsalak deitu direnak, ingurumen arloan, osasuna babesteko arloan– aplika ditzagun konpetentzia horiek eta lege bat egin dezagun arrisku hori jaisteko eta zuhurtzia-printzipioa Euskal Autonomia Erkidegoan aplikatzeko. | eu | https://www.legebiltzarra.eus/ic2/restAPI/pvgune_descargar/default/401120c0-aea2-45c6-81fd-8550eef6be37 | parl_eu_3337 |
10 | 63 | 06.02.2014 | CARRO IGLESIAS | EA-NV | Euskal Sozialistak legebiltzar-taldeak egindako legez besteko proposamena, kutsadura elektromagnetikoari buruz. Eztabaida eta behin betiko ebazpena | Gracias, señora presidenta. Buenas tardes a todos. Lortutako akordioagatik eskerrak emateaz gain, uhin elektromagnetikoen kontuan une honetan argi eta garbi non gauden kokatzen ahalegindu nahiko nuke. Egia da oraintxe bertan hemen gauden pertsona guztiok uhin elektromagnetikoak igortzen ari garela, eta ez dira mugikorrenak: uhin elektromagnetiko infragorriak dira, irrati-maiztasuneko uhinek baino askoz potentzia handiagoa eta energia handiagoa dutenak. Eta ez dezagun ahaztu uhin infragorri horiek baino askoz energia gehiago duten beste uhin elektromagnetiko batzuk ere badirela; esaterako, argi ikusgaia. Argi ikusgaiari esker, D bitamina ari gara lortzen giza espeziea existitzen denetik, hain zuzen ere, uhin elektromagnetiko ospetsu horren bitartez. Arazoa pixka bat kokatzeko da. Eta baita eztabaida amaitzeko xehetasun garrantzitsua ere. Uhin elektromagnetiko horien beste ezaugarri bat da zure lagunarengandik bi metro urruntze hutsarekin bere aldamenean egonda jasotzen duzun energiaren laurdena jasoko duzula. Eta hiru metro urrunduz gero bederatziren bat jasoko zenuke. Beraz, distantzia ber biren alderantziz proportzionala da. Uhin elektromagnetikoaren igorpen-fokutik urruntzen garen distantziak eragin hori izatea bezain sinplea da. Akordio horretan laburtzen joateko, nor da Europar Batasunean legeak egiten dituena? Logikaz, ez da Europako Kontseilua. Europako Kontseiluak gomendio bat egiten du, 1.815 gomendioa, positiboa, baina 47 estatu dira, eta estatu horiei egiten dizkie gomendioak. Europar Batasunean legeak egiten dituztenak Europar Batasuneko Kontseilua, Europako Parlamentua eta Europar Batasuneko Batzordea dira. Zer erakundetan oinarritzen dira Europar Batasuneko legegileak ebidentzia zientifikoa ziurtatzeko? Batik bat hiru erakundetan: Osasunaren Mundu Erakundean, Erradiazio Ez-ionizatzaileetatik Babesteko Nazioarteko Batzordean eta Azaleratzen ari diren eta berriki identifikatu diren osasun-arriskuen batzorde zientifikoan. Zer egin du Osasunaren Mundu Erakundeak? 2011ko maiatzean, zuhurtzia-printzipioa dela eta, irrati-maiztasuneko eremuak sailkatu ditu, irrati-maiztasuneko uhin elektromagnetiko horiek kartzinogeno posible gisa sailkatu ditu 2B taldean. Kafea kafeinagatik sailkatuta dagoen talde bera da, giza zelulen laborategiko hazkuntza zelularretan antzeko eragina duelako. Zelularen barruan askoz kaltzio-ioi gehiago egotea bideratzen dute. Kaltzioak egiten dituen beste ekintza batzuez gain, giza zeluletan kaltzio-ioiak gehitze horrek antiapoptotikoak deituriko proteinak sortzen laguntzen du. Shock termikoaren aurkako proteinak dira (eta igortzen ari garen infragorrien eta argi ikusgaiaren kontu hori dela eta, ulertuko duzue askoz energia gehiago dutela), uhin elektromagnetikoen erradiazio horietarako gure gorputza sortzen joan den defentsak dira. Printzipio bat dago, eta baliteke Osasunaren Mundu Erakundeak 2011n egindako zuhurtziaprintzipio hori izatea. Baina, bestalde, zer egiten du Osasunaren Mundu Erakundeak? 2013ko irailaren 20an esan zuen "orain arte egindako azterketek ez dute adierazten irrati-maiztasuneko eremuen ingurumen-eraginpean egoteak, esaterako, deien banaguneek igorritakoen eraginpean egoteak, minbizia edo beste edozein gaixotasun izateko arriskua handitzen duenik". Zer da orain arte arautu dena? 1999ko gomendio hori daukagu, 2008ko bigarren txosten bat daukagu eta Maeztu jaunak aditzera eman digun zuzentarau hori daukagu, 2013koa. Langileak agente fisikoetatik, hain zuzen ere, eremu elektromagnetikoetatik eratorritako arriskuen eraginpean egotearen inguruko gutxieneko osasun- eta segurtasun-xedapenei buruzko zuzentaraua da. Beraz, Europar Batasuna lanean ari da, eta Europar Batasunak egin behar duen hurrengo bileran, martxoaren 27an eta 28an, jendaurreko entzunaldia egingo du. La | eu | https://www.legebiltzarra.eus/ic2/restAPI/pvgune_descargar/default/401120c0-aea2-45c6-81fd-8550eef6be37 | parl_eu_3338 |
10 | 63 | 06.02.2014 | CARRO IGLESIAS | EA-NV | Euskal Sozialistak legebiltzar-taldeak egindako legez besteko proposamena, kutsadura elektromagnetikoari buruz. Eztabaida eta behin betiko ebazpena | … azaleratzen ari diren eta berriki identifikatu diren osasun-arriskuen batzorde zientifikoak eremu elektromagnetikoek osasunean duten eraginari buruz duen iritzi berria adieraz- teko. Eremu elektromagnetikoei buruz eta osasunean dituen eraginei buruz, zientziatik hasi eta politikara eta kontzientzia publikora: politiken formulazioan aurkikuntza zientifikoak eta ziurgabetasunak bateratzea. Hemendik hilabetera ikusiko dugu batzorde zientifiko hori, oraintxe bertan daukagun ebidentzia zientifikoa zein den ikusiko dugu. Beste kontu bat da entzun nahi ez dugunari jaramonik egin nahi ez izatea. Baina zer esan du Europar Batasunak? Europar Batasunak esan du estatuak subiranoak direla eta estatu bakoitzak, arriskuaz duen pertzepzioaren arabera, igorpen-potentzia horiek murriztu ditzakeela. Eta hori eskatzen diogu Estatu espainiarrari: zuk eskubide hori daukazu, eta erabil dezakezu. Eta 2. puntuari dagokionez, Autonomia Erkidego honek dituen eskumenei dagokienez, bi autonomia-erkidego ahalegindu dira eta baita egin ere, gai horren inguruko legeak egin dituzte. Egia da errekurtsoak jarri dizkietela ere. Azkena Gaztela-Mantxako 2012koa da. Bestalde, Auzitegi Konstituzionalaren epaiak nolakoak diren ere ikasi behar dugu. Eta zer dio Auzitegi Konstituzionalaren epaiak? Azken batean, estatuarena den telekomunikazioetako sektoreko eskumen-titulu baten eta izaera horizontaleko autonomia-erkidegoetakoen artean planteatzen den eztabaida da, esaterako, ingurumenaren babesari buruzkoa, osasun-gaiari buruzkoa eta, batez ere, eremu elektromagnetikoen eraginpean egoteari buruzkoa, babes sanitarioko neurriak hartzea eskatzen duten eraginak izan ditzaketelako osasunean, bereziki kolektibo sentikorrenetan. Eta, zer dio epaiak? 2012an (2001ean egin zuten legea) esan zuen: "Horregatik, bi eskumenak bat egiteko, lehenik eta behin erkidegoaren eta Estatuaren arteko lankidetza-formulak bilatu behar dira. Formula horiek beharrezkoak dira tituluen konkurrentzia-kasu horietan, bi eskumenen erabilera optimizatzea lortuko duten soluzioak bilatu behar direnean". Gehiago. Hala ere, bide horiekin ez bada nahikoa, Auzitegiak adierazi du "azken erabakia lehentasunezko eskumenaren titularrari dagokio, hau da, Estatuari. Estatuari ezin zaio kendu bere eskumen esklusiboak erabiltzeko eskubidea autonomia-erkidego baten eskumena dagoelako, ezta hori ere esklusiboa bada ere". Gehiago: "Konstituzioaren arabera legezkoa da Estatuak arautzea jabari publiko erradioelektrikoaren erabilera, kontzepzio unitario batean oinarrituta eta fenomenoaren unitate intrintsekoa kontuan hartuta, eta telekomunikazio eta irrati-komunikazioen aldagai guztien antolaketa bateratua egitea, erabilera bakoitzerako irrati-maiztasunak eta potentziak esleituta". Beraz, egin al ditzakegu legeak Euskal Autonomia Erkidegoan? Bai, baina lankidetzan. Hori bai, hori egin daiteke. Gehiago. Iruzkinei buruzko aipamena egitearren, nik ere esango dizut, Maroto jauna, nik ere ez dudala zalantzan jartzen udalen borondate ona, izan ere, 2011n ebazpen hori ikusi zutenean… Udal guztiek argi eta garbi daukate non dagoen euren planteamendua, non dauden identifikatutako lursailak, non egongo den biztanleria sentikorra, esaterako, haurtzaindegiak, ikastetxeak, eta ez direla jarri segurtasuneko distantzia minimoak (ikusi dugun bezala, bikoitza urruntze hutsarekin potentzia murriztea ari gara lortzen). Hala egin izan balitz, orain ez genuke izango Ibaiondo ikastetxeko hogeita hamar metroko arazoa edo Solokoetxeko berrogei metrokoa. Baina… Nik ere sinesten dut udalen borondate onean, baina hori ere hor dago. Gracias. La | eu | https://www.legebiltzarra.eus/ic2/restAPI/pvgune_descargar/default/401120c0-aea2-45c6-81fd-8550eef6be37 | parl_eu_3339 |
10 | 63 | 06.02.2014 | MANEIRO LABAYEN | Mixto-UPyD | Euskal Sozialistak legebiltzar-taldeak egindako legez besteko proposamena, kutsadura elektromagnetikoari buruz. Eztabaida eta behin betiko ebazpena | Eskerrik asko, presidente andrea. Gainerako taldeek adostu duten erdibideko zuzenketarekin bat natorrela esateko besterik ez. Uste dut elkarrizketa-lan ona egin dela taldeen artean eta, horregatik, zoriondu egin nahi ditut. Eta bereziki, Ibaiondo ikastolako gurasoak zoriondu nahi ditut, azken urte hauetan lan bikaina egin dutelako eta uste dudalako beraiei esker lortu dela guztion arteko adostasuna eta talde guztien aldeko botoa ekimen honetan. Besterik ez, eta eskerrik asko. | eu | https://www.legebiltzarra.eus/ic2/restAPI/pvgune_descargar/default/401120c0-aea2-45c6-81fd-8550eef6be37 | parl_eu_3340 |
10 | 63 | 06.02.2014 | ROJO SOLANA | SV-ES | Euskal Sozialistak legebiltzar-taldeak egindako legez besteko proposamena, kutsadura elektromagnetikoari buruz. Eztabaida eta behin betiko ebazpena | Bai. Eskerrik asko, presidente andrea. Uzten badidazu, eserlekutik hitz egingo dut. Hauxe bakarrik esateko: Legebiltzar honetan sarritan egiten dugula ekimenak aho batez edo adostasun handi batez sinatu eta tribunara igotakoan eztabaida sutzen ahalegindu. Horregatik, honen moduko gai serio batean, halako oihartzun soziala izan duen gai batean, nik uste dut… bueno, oihartzuna izan baino gehiago herritarren kolektibo jakin batek eragin du. Zati teknikoa entzun ondoren, eta hori bai entzun dudala, eta ez da ados egoteko edo ez egoteko kon- tua (gai zientifikoetan oinarrituta egongo dela iruditzen zait eta, horregatik, alde batera utziko dut), Carro jaunari galdetu nahiko nioke; Euzko Alderdi Jeltzalearen Gobernuak, hau da, zure alderdiaren Gobernuak sinatu dugun akordioa beteko duela iruditzen al zaizun galdetu nahiko nizuke. Zuk ere sinatu duzun akordioan Eusko Jaurlaritzari eskatu diogu, Espainiako Gobernuak egiten ez badu, lege bat egiteko eta garatzeko, eta eskumenarloko epai mordoa gehitu diozu horri. Beraz, zuk uste duzu Eusko Jaurlaritzak badituela eskumenak gai honetan zerbait egiteko? Egia da Gasteizko udalak egin zitzakeela egin ez zituen gauza batzuk, edo zure ustez garaiz egin ez zituenak, baina onartu beharko duzu Eusko Jaurlaritzak gai honetan beste alde batera begiratu duela presio soziala gainean izan duen arte. Izan ere, alde batetik, Darpón jaunak Maroto jaunak esandakoa egiten du, baina bestetik, Hezkuntza Saila ados jarri da IGErekin arrisku handieneko gelak babesteko. Beraz, gurasoak dirua aurreratzera behartzen dituzte sail baten esanetan arazorik eragiten ez duen gauza baterako eta bestearen esanetan agian neurriren bat hartuko dela esaten denerako, zerbait gertatuko den ala ez ziur ez dakigun arren. Beraz, erdibideko zuzenketa oso argia da: estatuko legea; estatukoa egiten ez bada, autonomialegea; azterketak, mapak eta sentsibilizazio-kanpainak. Baina ez ahaztu, Carro jauna, negoziazio-bileretan egon zarela eta bilera horietan parte hartu dugunontzako punturik garrantzitsuena autonomia-legea egiteko Eusko Jaurlaritzak hartu beharreko konpromisoa zela. Badakigu zer eskumen dituen Estatuak igorpenei dagokienez, baina zuk ere badakizu zer eskumen dituen Eusko Jaurlaritzak. Eusko Jaurlaritza presente zegoen euskal gizartean eta jakinaren gainean zegoen Ibaiondoko gaia etengabe hazten ari zenean, eta denok ikusi ditugu agerraldiak eta herritarren kezkak, denok hartu dugulako parte eztabaida horietan, eta hemen ez zen ezer gertatzen. Beraz, ez dezagun ez jakinarena egin, legez besteko proposamen hori Euzko Alderdi Jeltzaletik sortzea eragin zenezaketen eta. Zure diskurtsoaren alderdi zientifikoa ulertu dugu. Ongi. Zuk esandako gauza batzuengatik etorri naizenean baino ia kezkatuago noa, neure ezjakintasunagatik bada ere. Ezin da denetik jakin bizitza honetan. Beti oheratzen da gauza bat gehiago ikasita. Baina zuk esan diezadazun nahi dut Eusko Jaurlaritzak esandakoa beteko duela uste al duzun. Espainiak egin behar duelakoa alde batera utzita, zer iritzi du Eusko Jaurlaritzak? Ea zuk uste duzun egingo duela, izan ere, ezinezkoa da azkenean Eusko Legebiltzar honetan... Denok dakigu legez besteko proposamenak horixe direla, legez besteko proposamenak, beraz, ez direla nahitaez bete beharrekoak. Ganberak gomendioak egiten dizkio Jaurlaritzari jakineko jarduketa politiko batzuk egin ditzan. Batzuetan, legez besteko proposamen horiek presio sozialez eta gizarte zibileko kolektiboen lanaz kargatuta etortzen direnean, alderdi politiko batzuek akordioak sinatzen dituzte fardel soziala gainetik kentzeko. Ez da antenen kasua soilik, edo ezetz espero dut, baina beste batzuetan ere gertatu izan da plataformen eskutik etorri izan garenean gauza asko sinatzeko gai izan garela, baina Eusko Jaurlaritzara iritsitakoan, Lakuara iritsitakoan, eta kudeatzen hasi behar denean, badirudi akordioak ahazten zaizkigula eta tiraderetan geratzen direla, inoiz gauzatzen ez diren akordioz betetako tiraderetan. Beraz, espero dut gaur hemen lortu den akordioa –arrazoi duzu, Maneiro jauna, merezi dugula…; egia esan, talde guztiek egin dituzte ahaleginak zerbaitetan amore emateko, denok utzi baititugu guretik zerbait, eta gauzak gehitu denok sartu ahal izateko– ez dela izango adarjotzea, eta Eusko Jaurlaritza bihar bertan hasiko dela lege-proiektu horretan lanean, gaur Ibaiondo ikastetxean eta Bilbon dagoen uhin elektromagnetikoen arazoa konponduko lukeela uste dena, baina bihar, agian, gure seme-alaben ikastetxean egongo dena. La | eu | https://www.legebiltzarra.eus/ic2/restAPI/pvgune_descargar/default/401120c0-aea2-45c6-81fd-8550eef6be37 | parl_eu_3341 |
10 | 63 | 06.02.2014 | MAROTO ARANZÁBAL | PV-ETP | Euskal Sozialistak legebiltzar-taldeak egindako legez besteko proposamena, kutsadura elektromagnetikoari buruz. Eztabaida eta behin betiko ebazpena | Eskerrik asko, berriz ere. Rojo andrea, horrenbeste maiteko ez bazintut, ez nuke sinetsiko egin duzun interbentzioa. Carro jaunari interbentzioa sutan jartzea leporatu diozu, eta ez dakit aldamenean dituzun eta bizirik irradiatzen zaituzten korporatiboengandik (kasu honetan legebiltzarkideak) oso hurbil zaudelako den, baina nik esango nuke zuk jarri duzula sutan. (Risas) Gainera, batez ere IGE hemen dagoelako eta aho-zapore ona utzi behar dugulako lan honetan, nik uste dut aho-zapore ona dela, Maneiro jaunak ere onartu egin baitu, beraz, aho-zapore ona izango da benetan. Gaur goizean lan bat egin da alderdi politiko garrantzitsuen artean (egia esan denak dira garrantzitsuak), adostasun zabala lortu baita, 75. legebiltzarkidea gehitzen zaiona. Nik uste dut ahalegin hori ahalegin zintzoa dela. Nik zintzotasuna nabaritu dut Carro jaunaren- gan, eta baita zugan ere, Maeztu jauna! Eta baita Maneiro jaunak egin duen interbentzio laburrean ere. Baina nik uste dut akordio hori lortu ondoren gauzarik egokiena Jaurlaritzari esandakoa betetzeko aukera ematea dela. Eta uste dut Carro jaunak, bere taldearen ordezkari gisa, oso argi utzi nahi izan duela gauza bat, hain zuzen ere, IGEk hasieratik lortu nahi duen eta Gasteizko udaletik hainbat aldiz eta hemen batzorde bat baino gehiagotan aditzera eman dugun kontua: esparru zehatzagoa, osoagoa eta zorrotzagoa behar dela. Eta esparru hori Administrazioaren hainbat esparrutan gauza daiteke: Espainiako Gobernuan, Eusko Jaurlaritzan, udal-ordenantza eta -erregelamenduetan, bere kasuan aldundietan… Uhin horretan gaude –inoiz baino hobeto esana–, Rojo andrea. Baina gaur goizean akordioa sinatu ondoren, akordio hori betetzeko aukera ematea da kontua. Ziur nago hala gertatuko dela. Maeztu jaunari ere kontu bat argitu nahi nion. Esan du nik lehen pertsonan bizi izan dudala. Kasu honetan, Gasteizko udaletxean osoko bilkuran hartu ditugu. Eta ziurtatzen ahal dizut –ez dizut ziurtatzen zuk nik bezala egiaztatu duzulako, intentsitate berarekin– gurasoek bihotzez hitz egiten dutela, barru-barrutik hitz egiten dutela, baina buruarekin pentsatuz zer den euren seme-alabentzako onena. Eta argi dago egungo esparruak zalantza asko uzten zituela. Argi dago baita ere, eta ez da bi sailetako inori egindako gaitzespena, mezu guztiz kontrajarria ematen zela, bi sailek modu profesionalean eta borondate onez jokatu badute ere. Baina ezingo genuke ulertu, Ibaiondo ikastolako, hiriko beste edozein tokitako edo Euskal Herriko beste edozein tokitako aita edo ama bat bagina, sail batek gelak panelez eta biniloz estaltzeko baimena ematea, horrekin ados egotea eta horren koprotagonista izatea umeak babesteko, eta jolas-denboran lekuz aldatzea "arrautza baten moduan frijitu ez daitezen", horixe gertatu baita, eta beste sailburu bat profesionaltasun berarekin honako hau esaten jardutea –eta irakurri egingo dizut, jasota gera dadin–. Bestalde, nik ez dakit beste autonomia-erkidego batzuetako sailburuek hori esan eta idatziz jartzen duten. Horregatik balioztatu nahi dut Darpón jaunaren kasuan. Irakurri egingo dizut. Nire posta elektronikora bidalitako dokumentu bat da, Osakidetzak sinatua, eta honako hau dioena: "Egindako neurketen arabera, Osasun Publikoko Zuzendaritzak kalkulatu du Ibaiondo ikastetxeko adingabeek jasan duten esposizioa oso txikia izan dela; edozein kasutan, wifi eta aparatu elektriko ugariko inguruneetako esposizioaren antzekoa". Honaino zalantzaren bat izan genezake. Eta honako hau dio gero: "Beraz, ezin dugu espero ikasleen osasunak erasanik izango duenik Lakua hotelean jarritako antenen ondorioz", dakizuen bezala, hortxe baitaude kasu honi eragiten dioten antenak. Hori da esaten dena. Buruarekin esaten da, jende asko baitago bihotzarekin kezkatuta, eta baita buruarekin ere. Ez dut uste alde horretatik ñabardurarik dagoenik, IGEk primeran azaldu du lehen. Lehen esan dudan bezala, aho-zapore onarekin geratuko naiz ni. Ez dut aukerarik izan aho batezko erabakiekin bukatzen diren eztabaidetan parte hartzeko. Niri eredu bikaina iruditzen zait. Nahiago nuke, lehen esan dudan bezala, gauza asko egongo balira. Eta uste dut aho batezko akordio batera iristen denean, ez dakit adostasun horretarako bidean kontu dezente lagata, hurrengo minutuan akordioan parte hartu duenari akordioa betetzeko aukera ematea da garrantzitsuena. Eta ziur nago, Legebiltzar honek Jaurlaritzaren gainean duen kontrola kontuan hartuta, halaxe izango dela. Eta beste gauza bat ere esango dut ikastetxe horretako IGEari buruz (ez dakit Carro jaunak asko ezagutzen dituen. Nik bai, eta beste legebiltzarkide batzuek ere bai): asko mugitu dira eta mugitzen jarraituko dute, legez besteko proposamen hau aparte utzita. Adi-adi egongo dira eta egongo gara gaur onartzen ari garen akordioa betetzen den ala ez, bere termino guztietan betetzen den ala ez, akordio ona delako eta sinatzen ari garenoi buruzko gauza positibo asko esaten duelako. Eskerrik asko. La | eu | https://www.legebiltzarra.eus/ic2/restAPI/pvgune_descargar/default/401120c0-aea2-45c6-81fd-8550eef6be37 | parl_eu_3342 |
10 | 63 | 06.02.2014 | MAEZTU PEREZ | EH Bildu | Euskal Sozialistak legebiltzar-taldeak egindako legez besteko proposamena, kutsadura elektromagnetikoari buruz. Eztabaida eta behin betiko ebazpena | Gracias, señora presidenta. Egia da ahalegina egin dugula gai honetan akordioa lortzeko. Kontua ez zen bakoitzak bere buruari dominak jartzea, bakoitzak bere iritziari eustea eta esatea "Gai horretan nahasita dauden guraso elkarteak gehien defendatzen dituena naiz", edo kontua ez zen guztiz aurkakoa esatea, "Guztiz eszeptikoa naiz eta gaiari buruz idatzi den ezer ez dut sinesten". Ahalegina egin da, eta bakoitzak gauza batzuk utzi ditu negoziazioan. Guk argi geneukan zein zen gure eskaera: hona etorri nahi genuen eta gaur hemendik Eusko Jaurlaritzari egin beharreko eskaera atera zedin nahi genuen, Estatuko gobernua 2001eko errege-dekretua aldatzeko prest ez dagoela jakinda. Europako Parlamentuaren ebazpenak eta Europako Kontseiluaren ebazpena aurka izan arren, ez dago prest estatuko araudia aldatzeko, ez dago prest ingurumen- eta osasun-arloan ditugun zeharkako eskumenak arlo horretako legegintza-esparru propioa garatzeko erabiltzeko. Uste dugu testu horretan aitortuta dagoela, giro onaren izenean, dena ez da onargarria. Ez da onargarria, Carro jauna, zenbait gauza esatea, esaterako, ez dugula entzuten entzun nahi ez duguna… Norbaitek zalantzan jartzen al du ez dugula entzun nahi edo txosten batean irakurri nahi eremu elektromagnetikoak 400 mikrowatt/zentimetro karratuko mailan kantzerigenoak direla? Inork ez du hori entzun nahi. Nik ez dut entzun nahi. Kontua da hori entzun baino lehen, ea gai garen pertsonek eremu elektromagnetiko horien aurrean duten arriskua 4.500 bider murrizteko. Hori da zuhurtzia-printzipioa, eta hori egin behar zela esan eta eskatzen genuen. ALARA printzipioa sinatu dugun erdibidekoan dago jasota eta "zentzuz lor daitekeen baxuena" esan nahi du, eta horixe esaten digu: zergatik jarraitzen dugun 450 mikrowatt/zentimetro karratuko balioekin, 0,1 mikrowatt/zentimetro karratuko balioarekin estaldura eta telefonia mugikorraren funtzionamendua bermatuta daudenean. Eta horretara iritsi nahi genuen gaurkoan. Eta gero zu etorri zara Konstituzio Auzitegiaren epaiak dioena irakurtzera. Baliteke, araudi propioa eginez gero, araudi horren ezaugarrien arabera errekurtsoren bat izatea, Estatuarena edo telefonia mugikorreko konpainiena. Baina bien bitartean, herritarrek jarri behar dituzte errekurtsoak osasunerako eskubidea defendatzeko. Badakit zer defendatuko duten telefonia mugikorreko konpainiek, eskubide osoa baitute. Telefonia mugikorreko operadore pribatu batek urte amaieran Merkataritza Erregistroan kontuak aurkezten dituenean, kontu horiek positiboak izan daitezen nahi du. Hori da telefonia mugikorreko operadore batek nahi duena. Baina badakit herritar batek gai hori arautzeko eskatzen digunean osasunerako eskubidea defendatu nahi duela ere. Aukera dezagun hemen zer defendatu nahi dugun (operadoreak ala herritarrak), aukera hori daukagu eta. Eta eskumenak eta eskumen-tituluak ditugu horretarako. Eta, egia esan, atentzioa ematen dit "Egin dezagun Estatuarekin lankidetzan" entzuteak. Estatuak LOMCE legean, lan-erreforman, Kosta Legean, sendagaien koordainketan edo Konstituzio Auzitegian errekurtsoa jarri diegun hainbat legetan edo erregedekretutan bilatu duen lankidetza bera. Haiek ez dute lankidetzarik bilatzen, eta Euzko Alderdi Jeltzaleko ordezkari batek esan digu gai honetan lankidetza bilatu behar dugula. Une honetan bizi dugun egoerarekin eta Konstituzio Auzitegian aurkeztuak ditugun errekurtsoekin hori entzutea arraro samarra egiten da, hankartetik pasatzen baitute lankidetzaren kontua. Beraz, nik uste dut idatzita dagoena idatzita geratzen dela, uste dut oso argi dagoela, eta espero dut erdibideko hori sinatu dugun talde politiko guztiok kontsekuenteak izango garela. La | eu | https://www.legebiltzarra.eus/ic2/restAPI/pvgune_descargar/default/401120c0-aea2-45c6-81fd-8550eef6be37 | parl_eu_3343 |
10 | 63 | 06.02.2014 | CARRO IGLESIAS | EA-NV | Euskal Sozialistak legebiltzar-taldeak egindako legez besteko proposamena, kutsadura elektromagnetikoari buruz. Eztabaida eta behin betiko ebazpena | Gracias, señora presidenta. Konstituzio Auzitegiaren epaiaren kontua atera badut –errekurtsoa jarri duena Estatua da, utz diezaiegun bakean operadoreei– ni ere aita naizelako da, eta gaur egungo egoera zein den argi eta garbi izan nahi dudalako. Ez du balio gaur lasai-lasai geratzea, esanez: "Primeran, Eusko Jaurlaritzak lege bat egingo du". Geuk bakarrik legea egin, Konstituzio Auzitegiak errekurtsoa aurkeztu, eta hamar urte igarotzen utzi epaia eman arte. Hori al da soluzioa? Ez. Beraz, zer lurraldetan jokatzen ari garen jakin behar da argi eta garbi. Zer lurraldetan ari gara jokatzen? Konstituzio Auzitegiak talka egiten duten bi eskumen daudela esaten duen lurraldean. Estatuak telekomunikazioetan duen eskumena argia da, eta gurea osasunean eta ingurumenean. Jar zaitezte ados. Eta horretan ahaleginduko gara; izan ere, ados jartzen ez bagara, jaun horiek… Zer nahi dute azkenean? Potentzia murriztea nahi dute. Igorgailu horren potentzia murriztuko balute, ez lirateke hemen egongo. Eta nork du potentzia? Nork dauka? Nork erabakitzen du? Irakurri dugu jurisprudentzian: Estatuko telekomunikazioak dira. Eta hori ez da inorentzako soluzioa, ez da guraso batentzako soluzioa, ezta niretzako ere. Beraz, gauzak argi gera daitezen. Eusko Jaurlaritza hor egongo da, Euzko Alderdi Jeltzaleak beti egin izan duen bezala, zorroztasunez. Hori 2011n gertatu zen, gomendio ospetsu hura iritsi zenean. Osasunaren Mundu Erakundeak ere 2B taldean sailkatu zituen irrati-maiztasun horiek. 2012ko lehiakideak 2014ko berak izango ziren! Zer egin zuen Alderdi Sozialistak Euskal Autonomia Erkidegoan gobernatu zuenean, dena hain garbi baldin bazeukan? Zergatik ez zuen lege bat egin berehala eta akabo arazoa? Bietako bat: epaia irakurri ez zuelako, edo epaia irakurri eta esan zuelako "Adi, kontuz non sartzen garen". Izan zentzu pixka bat, Rojo andrea. Maeztu jaunari esan nahi diot bat natorrela esaten ari den gauza askotan, baina kontuz, zuek ikasleak aurreratuak zarete kasu honetan, badakizuelako Konstituzio Auzitegiak zer egiten duen edo zer ez duen egiten. Nik aste honetan irakurri dudanean nola onartzen diren Gipuzkoako lurralde historikoko aurrekontuak, eta Estatuari eman beharreko kupoaren historial luzea ezagututa, Erregeak gastatzen duen dirua eta Espainiako armadak gastatzen duen guztia kendu behar zaiona… Kupoan hori nola kendu duzuen ikustera etorri naiz, eta zer aurkitu dut? Estatuaren kupoa ordaintzeko esleitutako zenbatekoak ordaintzeko handitu daitezkeen kredituak eta kreditu-gaitzeak ere egiten dituzte eta. Denetik. Zergatik? Badakitelako, bestela, errekurtsoa jarriko dietela eta orduan Administrazioa geldituko dietela. Baina Gipuzkoako Administrazioa ezin da gelditu, noski. Eusko Jaurlaritza, bai. Edo pertsona horientzako soluzioa gelditu daiteke, eta hamar urte igaroko ditugu potentziarekin borrokan. Beraz, seriotasun pixka bat gai hauetan. Izan ere, irakasgaia jakiteaz gain, ikasle aurreratuak ere badira. Kontuz Gipuzkoako udal guztiok! Zer esan dizute? "Kontuz denok" (Gipuzkoako Aldizkari Ofizialean ere argitaratua), "ez dut ikusi nahi Estatuaren defizita gainditzen duenik. Lege organikoa bete egin behar da, eta betetzen ez duenari ez dizkiot aurrekontuak onartuko". Eta Gipuzkoako udal guztiak burua makurtu eta esandakoa egitera. Zergatik? Ikasle aurreratuak direlako Konstituzio Auzitegiaren epaiak ezagutzeko kontu horretan, bestela, gelditu egiten dituztelako eta udal bakar batek ere ez lukeelako aurrekonturik izango. Hauekin berdin-berdin. Jende horri, argitasuna eta gardentasuna. Hori da gaur hemen esan nahi izan duguna. Gracias. La | eu | https://www.legebiltzarra.eus/ic2/restAPI/pvgune_descargar/default/401120c0-aea2-45c6-81fd-8550eef6be37 | parl_eu_3344 |
10 | 64 | 07.02.2014 | ALDAITURRIAGA ZORROZUA | EA-NV | Galdera, Norberto Aldaiturriaga Zorrozua Euzko Abertzaleak taldeko legebiltzarkideak Ingurumen eta Lurralde Politikako sailburuari egina, Jaurlaritzak trenbide sare propioa delakoa garatzeko egiten dituen ekintzei buruz | Eskerrik asko, legebiltzarburu andrea. Lehendakari jauna, sailburu jaun-andreok, sailburu andrea, legebiltzarkideok, egun on guztioi. Egun bizi dugun egoera sozioekonomikoaren ondorioz, egunetik egunera gero eta argiago ikusten dugu zeintzuk izan behar diren gure baliabide publikoen lehentasunak: gizarte-politikak, osasuna, hezkuntza eta ekonomiari eta enplegu-sustapenari bultzada ematea. Horiek dira, behintzat, Eusko Jaurlaritza honen lehentasunak; alegia, gure erakundeei esleitu zaizkien baliabideak, eskura dauden baliabideak, gizarte-gastu deritzonera bideratzea lehentasunez; hala ere, guk nahiago dugu gizarte-inbertsio deitu, Ganbera honetan behin eta berriz azaldu dugun moduan. Gure ustez, arlo horietako inbertsioak lehenetsi behar dira azpiegitura fisikoetako inbertsioen aurrean. Hala ere, arreta jarri behar dugu azpiegitura fisikoetan ere. Arlo horretan ere inbertitu behar da. Azpiegitura fisiko horietako inbertsioei dagokienez, eta, batez ere, trenbide-sareari dagokionez, nabarmena da, halaber, Eusko Jaurlaritzak zer apustu egiten duen Atlantikoko Ardatz deritzonean abiadura handiko trenbide-sare berria eraikitzeko Europak zehaztu duen helburua garatzeko eta betetzeko, legebiltzarkideok. Astea joan, astea etorri ikusten dugu Legebiltzar honetan. Baina abiadura handiko sareari ez ezik, autonomia-erkidegoaren jabetzakoa den trenbide-sareari ere erreparatu behar zaio. Ez da komeni gure sare propioa arretarik gabe uztea; ez da komeni mantentze- eta hobekuntza-lanak ahaztea sare horretan. Euskadin bertan ibilbide laburrak egiteko garraiobidea ematen duen barne-sarea da. Milaka herritarri eguneroko lekualdatzeak egiteko zerbitzu ematen dien sarea. Horregatik galdetzen dizugu, sailburu andrea, zer jarduera egiten dituen Eusko Jaurlaritzak Euskal Autonomia Erkidegoko trenbide-sare deritzona mantentzeko eta garatzeko, hala nola Bilbo-BermeoDonostia eta Donostia-Irun trenbideak, metroa eta Gasteiz eta Bilboko tranbiak. Quedo a la espera de su respuesta, señora consejera. Zure erantzunaren zain geratzen naiz, sailburu andrea. Aldez aurretik eskertu egin dizut informazioa, eta, hortaz, ez dut bigarren txanda erabiliko, Ganberako Erregelamenduan aurreikusita dagoen moduan, mahaiburu andrea. Eskerrik asko. Besterik ez. | eu | https://www.legebiltzarra.eus/ic2/restAPI/pvgune_descargar/default/1d4551f8-1a5e-41aa-897b-7c84d4773c29 | parl_eu_3345 |
10 | 64 | 07.02.2014 | INGURUMEN ETA LURRALDE POLITIKAKO SAILBURUAK (OREGI BASTARRIKA) | EA-NV | Galdera, Norberto Aldaiturriaga Zorrozua Euzko Abertzaleak taldeko legebiltzarkideak Ingurumen eta Lurralde Politikako sailburuari egina, Jaurlaritzak trenbide sare propioa delakoa garatzeko egiten dituen ekintzei buruz | Egun on, mahaiburu anderea, legebiltzarkideok, lehendakari, sailburuok. Jada Jaurlaritzak bete-betean ekin dio Autonomia Erkidegoko hiru hiriburuak Irun eta Bordelerekin eta penintsulako barnealdearekin lotuko dituen abiadura handiko trenbide-azpiegitura garatzeari, Ardatz Atlantikoa deritzon horren esparruan. Garraio jasangarriaren eta lotura modernoak edukitzearen aldeko lehentasunezko apustua da, Europako Batzordeak zehaztutako estrategiaren barruan garatuko dena, gure eskualdearen nahiz Ardatz Atlantiko osoaren gizarte-garapena lortzeko. Bistan da, Europarako trenbide nagusia da aipatutako hori, baina egun gure herrialdearen barneko mugikortasun jasangarria ahalbidetzen duen gure trenbide-sarea ere kudeatu, landu eta garatzen dugu. Izan ere, Jaurlaritzaren lehentasuna da galderan aipatutako tren- eta tranbia-sarea mantentzea eta garatzea, herritarrek beren hiri barruko eta hiriarteko joan-etorriak egiteko erabiltzen dituztenez. Ez zaitut zifrekin gogaitu nahi, baina komenigarria iruditzen zait gure trenbide-sarean eginiko inbertsioen gaineko azaleko datu batzuk ematea. 2002 eta 2012. urteen artean, gure trenetan eta tranbietan 1.300 milioi euro inbertitu dira orotara. Horietatik, 1.110 milioi euroko inbertsioa egin dugu trenetan, eta 188koa tranbietan. Azpiegiturak hobetzera 238 milioi euro bideratu ditugu. Eusko Jaurlaritzak kudeatzen duen trenbide-sare propioak egunean milaka euskal herritar garraiatzen ditu. Arabaren kasuan, zuzenean kudeatzen dugu hiriburuko tranbia, baina ministerioak Renferen aldiriko zerbitzuak mantendu eta areagotzea ere lortu dugu Manzanos, Langraiz Oka eta Gasteiz artean. Txartel bakarra pixkanaka lortzeko ere lan egiten ari gara; abian da jada Ermua eta Elgoibar artean, eta Bilbo eta Gasteizko tranbietan ere erabilgarri izango da datorren urtean; Baiona-Donostia zerbitzuan ere hala izatea espero dugu. Hain zuzen, Akitania-Euskadi Euroeskualdeko trenbide-sare bidezko mugikortasunari buruzko bileretan parte hartzen ari da Eusko Jaurlaritza, eta Euskotrenen eta Donostialdeko metroaren (Topo) zerbitzuak Hendaiako geltokiarekin eta Baionarainoko TER-SNCF trenekin lotzeko zerbitzuak hobetzearen alde egiten dugu. Hendaiarekiko lotura bikaina izatea nahi dugu, ordutegiak bateratuz, Donostialdeko metroa eta TER edozein noranzkotan erabiltzen dutenei errazago eta gehiagotan bidaiatzeko aukera emanez, autoa har ez dezaten. Azken batean, Euskotrenek kudeatzen duen euskal trenbide-sarea gure lehentasunetako bat da garraio jasangarri, arin eta erakargarria lortzeko. Hori dela eta, lehentasunezko arreta du plangintzari, kudeaketari eta mantentze-lanei dagokienez. Eskerrik asko. Besterik ez. | eu | https://www.legebiltzarra.eus/ic2/restAPI/pvgune_descargar/default/1d4551f8-1a5e-41aa-897b-7c84d4773c29 | parl_eu_3346 |
10 | 64 | 07.02.2014 | ARRONDO ALDASORO | EH Bildu | Galdera, Belén Arrondo Aldasoro EH Bildu taldeko legebiltzarkideak lehendakariari egina, Ekonomiaren Susperraldiaren eta Enpleguaren aldeko Esparru Programari buruz | Eskerrik asko. Egun on. Urtarrilaren 28an, Jaurlaritzak ospe handiz aurkeztu du –zuk zeuk, lehendakari jauna– bezperan Alderdi Sozialistarekin zure alderdiak adostu eta aurkeztutako Ekonomiaren Susperraldiaren eta Enpleguaren aldeko Esparru Programa. Milaka enpresa eta lanpostu sortuko direla entzun dugu behin eta berriro komunikabideen bitartez. "Komunikabideen bitartez" diot, Legebiltzarrean plana ez dugulako ezagutu asteazken arte; aurretik sarean eskegitako power pointa besterik ez. Ezagutzen ez dugun bezala, egina badago behintzat, aurretik izandako enplegu-plan guztien ganorazko ebaluazioa. Planean denaz hitz egiten da (berrikuntzaz, industriaz, nazioartekotzeaz), baina ezer zehaztu gabe. Hori bai, plan zehatzak izan aurretik, diru kantitatea ipintzen da. Nora ezean zabiltzate eta hau horren adierazgarria da. Gainera, kritika ugari jaso ditu planak eragileen aldetik. Horregatik, gure galdera: zelan bermatuko du Jaurlaritzak ekimenaren helburuak beteko direla? | eu | https://www.legebiltzarra.eus/ic2/restAPI/pvgune_descargar/default/1d4551f8-1a5e-41aa-897b-7c84d4773c29 | parl_eu_3347 |
10 | 64 | 07.02.2014 | JAURLARITZAKO LEHENDAKARIAK (URKULLU RENTERIA) | EA-NV | Galdera, Belén Arrondo Aldasoro EH Bildu taldeko legebiltzarkideak lehendakariari egina, Ekonomiaren Susperraldiaren eta Enpleguaren aldeko Esparru Programari buruz | Legebiltzarburu anderea, legebiltzarkideok, sailburuok eta jaun-andre guztiok, egun on. Lehenik eta behin, Arrondo anderea, esparruprograma honen aurrekarien gaineko zehaztasun bat egin nahi dut. Programa hori Jaurlaritza osatu eta 13 hilabetera aurkeztu dela esatea, zuk esaten duzun bezala zure galderaren planteamenduan, ez da egia osoa esatea. Ez da egia osoa, programa horrek aurrekari bat duelako. Eta hau ospe handiz aurkeztu badugu, hura ere ospe handiz aurkeztu genuen. Duela 10 hilabete, 2013ko martxoan, Jaurlaritzak enpleguaren aldeko talka-plana onartu zuen. Orduan, zuek esan zenuten partxe bat zela eta presaz egindakoa zela, Arrondo anderea. Orain kontrakoa kritikatzen duzue. Esanak esan, baina, onartu eta martxan jarri zen, eta emaitzak izan ere izan zituen talkaplanak. Orain Jaurlaritzak esparru-programa berri hau onartu du. Orain lehen ez genituen hiru gauza ditugu: programan integratu ditugun jasotako ekarpenak eta ideiak, Arrondo anderea; 10 hilabeteko esperientzia, eskarmentua, jarduera eta emaitza jakin batzuekin; eta onartutako aurrekontu bat eta akordio politiko bat, programari eusten diotenak. Guztira, 6.477 milioi euroko inbertsioa onartu dugu hiru urterako. Iazko martxoko enpleguaren aldeko talkaplanean jaso ditugun ekarpenak, esperientziak dira, hura gauzatzean izandako emaitzak, akordioarekin eta ekimen honetatik sortzen diren baliabideekin batera, konprometitu ditugun ekimenak betetzeko bermea. Arrazoi horiek ematen digute aukera enplegu eta ekonomia suspertzearen aldeko esparru-programan zehaztu ditugun helburuak defendatzeko, eta 6.475 milioi euro inbertituko ditugu hiru urtean. Eskerrik asko. | eu | https://www.legebiltzarra.eus/ic2/restAPI/pvgune_descargar/default/1d4551f8-1a5e-41aa-897b-7c84d4773c29 | parl_eu_3348 |
10 | 64 | 07.02.2014 | ARRONDO ALDASORO | EH Bildu | Galdera, Belén Arrondo Aldasoro EH Bildu taldeko legebiltzarkideak lehendakariari egina, Ekonomiaren Susperraldiaren eta Enpleguaren aldeko Esparru Programari buruz | Zuk ondo diozun bezala, aurkeztu duzuena ez da berria inolaz ere: 2013ko martxoan –zuk zeuk esan duzu– aurkeztu zenutenaren jarraipena da. Orain, Alderdi Sozialistarekin batera, aurrekontuetan jasota dagoen guztiarekin puzzlea osatu duzue, argazki jakin bat, interesatua gainera, egiteko. Gure ikuspuntutik, propaganda egiteko, azken batean. Orain arte egon diren planen jarraipen hutsa da, egoera honetara ekarri gaituzten planen jarraipena: 174.000 langabetu, azken datuen arabera; 6.800 pertsona langabe gehiago azken hilabetean. Plan horien bidez sortzen den enplegu apurra, gainera, gehienetan prekarioa eta aldi baterako da. Alde batetik, enpleguaren etengabeko suntsiketa izaten ari da, eta, bestetik, plan hauen bidez kasu askotan, esan dudan bezala, aldi baterako enplegu prekarioa, bizitzeko ere nahikoa ez dena gehienetan. Egindako proposamenak onartu dituzuela eta hori dela aldaketa bat diozu. Orduan, ulergaitza da. Guzti horren ondorioz, sindikatu guztien kritika jaso duzue, eta guztiak bat etorri dira esatean kea salten ari zaretela. Era berean, CESek, Ekonomia eta Gizarte Kontseiluak, egindako kritika nagusiak, bai partehartzearen inguruan, baita ere neurrien konpilazioaren inguruan, hor gelditu dira. Eta, harrigarriagoa dena, Alderdi Sozialista, argazkian atera ondoren, beste plan bat eskatzen ari da jadanik, oraingoan jende gehiagorekin agertzeko argazkian. Iruditzen zaigu ez dela bidezkoa, ez dela bidea horrela jarraitzea. Urkullu jauna, lehendakari jauna, bat etorriko zara plan onena dagoen enplegua, kalitateko enplegua mantentzeko kapaz den plana dela. Horretarako, proposamen batzuk ere egin nahi dizkizugu: sektore publikoan Jaurlaritzak suntsitutako 4.000 lanpostu inguru errekuperatzeko bideak zabaldu (beharrak badaude, aukerak ere bai), enplegua eta lana banatu, etxeko lana duindu eta banatu, esternalizatutako enplegua zaindu eta klausula sozial argiak ipini, lanerreformari aurre egin eta gure eredu sozioekonomikoari lotutako lan-harremanetarako euskal esparrua eraiki. Proposamen hauek aintzat hartzen badituzu, etxeko lanak betetzen badituzu, gure ikuspuntutik behintzat, enplegua sortzeaz gain, gaur ez duzun sinesgarritasuna eskuratu dezakezu gauza hauetaz, enpleguaz, hitz egiteko. Bestela, orain arte bezala jarraituz gero, zaharrak berri. | eu | https://www.legebiltzarra.eus/ic2/restAPI/pvgune_descargar/default/1d4551f8-1a5e-41aa-897b-7c84d4773c29 | parl_eu_3349 |
10 | 64 | 07.02.2014 | JAURLARITZAKO LEHENDAKARIAK (URKULLU RENTERIA) | EA-NV | Galdera, Belén Arrondo Aldasoro EH Bildu taldeko legebiltzarkideak lehendakariari egina, Ekonomiaren Susperraldiaren eta Enpleguaren aldeko Esparru Programari buruz | Eskerrik asko, legebiltzarburu anderea. Arrondo anderea, berriro esango dut: ideia eta ekarpen batzuk jaso egin ditugu. Ez da egia zuk eragile batzuei buruz diozuna, ez da egia CESi buruz diozuna. Jaso egin ditugu batzuk, eta beste batzuk ez. Jardunak esperientzia bat eskaini digu. Helburu batzuk bete egin ditugu eta beste batzuk ez. Apaltasunez, esparru-programa berria onartu dugu, ekimen eta helburu argi batzuekin, Alderdi Sozialistarekin sinatu ondoren. Duela hamar hilabete, Arrondo andrea, talkaplan bat jarri genuen abian; orain bai, Alderdi Sozialistarekin adostu eta babes handiagoa duen esparruprograma onartu dugu. Eusko Jaurlaritzak, Arrondo andrea, dokumentua igorri zuen, alderatu eta hobetzeko. Alderatu eta hobetzeko igorri zuen dokumentua. Ekarpenak eta proposamenak egiteko aukera izan duzue zuek. Gaur tribuna honetara etorri zara zuen proposamenak zein izan daitezkeen aurkeztera. Ekarpenak eta proposamenak egiteko aukera izan duzue zuek. Ez duzue egin orain arte. Orain arte, ezetzaren estrategia izan duzue, eta ni ez naiz nahasiko etengabe ezetz esateko duzuen estrategia horretan. Beraz, ni ez naiz orain arte erakutsitako estrategia horretan, ezaren estrategian, korapilatuko. Nik batzeko eskatu nahi dizuet eta programa honekin bat egin dezazuela eskatu nahi dizuet. Ezaren estrategia albo batera uzteko eskatu nahi dizuet. Zenbat eta indar gehiago elkartu, orduan eta emaitza hobea lortuko dugu. Helburua garrantzitsua da oso. Partekatzen badugu, jarduerak ere partekatu ahal ditugu, Arrondo anderea. Beraz, batzeko eta enplegu eta ekonomia suspertzearen aldeko esparru-programa honi batzeko eskatzen dizuet. Proposamenak egiteko jarrera eta jarrera positiboa izatea eskatzen dizuet, orain arte izan duzuen ezetzaren estrategia alboratzeko. Eta helburua partekatzen badugu, Eusko Jaurlaritza honek Euskadin enplegua sustatzeko onartu duen eta abian jartzen ari den ekimenak partekatu ahal izango ditugu. | eu | https://www.legebiltzarra.eus/ic2/restAPI/pvgune_descargar/default/1d4551f8-1a5e-41aa-897b-7c84d4773c29 | parl_eu_3350 |
10 | 64 | 07.02.2014 | PASTOR GARRIDO | SV-ES | Galdera, José Antonio Pastor Garrido Euskal Sozialistak taldeko legebiltzarkideak lehendakariari egina, Jaurlaritza Bizkaiko diputatu nagusiak 2020ko Eurokopari buruz egindako adierazpenekin ados dagoen ala ez jakiteko | Eskerrik asko, presidente andrea. Lehendakari jauna, bi adierazpen izan dira bi urtean. Lehena: "Athletic eta Barcelona taldeen arteko partida bertan behera utzi behar da, eta ateak itxita jokatu beste lekuren batean". Esperanza Aguirreren hitzak dira, Madrilgo Erkidegoko presidentea zen garaian eginak, 2012ko maiatzean, Kopako finalaren bezperetan. Eta bigarrena: "Espainiako selekzioak San Mames zelaian jokatzen badu, ordena publikoko eta herri-segurtasuneko oso arazo serioa izango da". Bizkaiko ahaldun nagusi José Luis Bilbaoren hitzak dira, aurtengo urtarril amaierakoak, UEFAk 2020ko Eurokopako egoitzei buruzko erabakia hartu bezperetan eginak. Bi esaldi, biak tamalgarriak. Sozialistok gaitzesten ditugun bi esaldi. Bi esaldi, biak sentimendu chauvinista jakinen arabera jokatzen dutenek abian jarritako beste hainbat probokazio-joko arriskutsu. Eta lehendakariak, zer pentsatzen du horri buruz? Bi esaldiak maila berean gaitzesten ditu? 2012ko maiatzean esan zenuena gogorarazten dizut, Urkullu jauna: "Esperanza Aguirreren hitzak probokazioa dira". Eta nolakotzat hartzen dituzu José Luis Bilbaorenak? Gauza bera iruditzen zaizkizu? Ala bat zatoz haiekin? La | eu | https://www.legebiltzarra.eus/ic2/restAPI/pvgune_descargar/default/1d4551f8-1a5e-41aa-897b-7c84d4773c29 | parl_eu_3351 |
10 | 64 | 07.02.2014 | JAURLARITZAKO LEHENDAKARIAK (URKULLU RENTERIA) | EA-NV | Galdera, José Antonio Pastor Garrido Euskal Sozialistak taldeko legebiltzarkideak lehendakariari egina, Jaurlaritza Bizkaiko diputatu nagusiak 2020ko Eurokopari buruz egindako adierazpenekin ados dagoen ala ez jakiteko | Eskerrik asko, legebiltzarburu andrea. Pastor jauna, zenbait adierazpeni buruz hitz egin didazu; garrantzitsuenaz hitz egingo dizut nik, ados jartzen gaituenaz, eta da iazko irailaren 2an, 2013ko irailaren 2an, Athletic Club taldeak Espainiako Futbol Federazioari igorri zion interesadierazpena (hala esaten zaio, interes-adierazpena). Adierazpen hartan, 2020ko Eurokopako partidak hartzeko, antolatzeko eta ospatzeko interesaren berri ematen du Bilbok. Ulertuko duzunez, Eusko Jaurlaritzaren izenean erantzungo dizut, ez 2012an egiten nuen moduan, baina jakin behar duzu gertaera objektiboa, gertaera garrantzitsua dela hiru erakunde publikoek eta Athletic Club taldeak babesten dutela interes-adierazpen hori. Lau hirik igorri zuten interes-adierazpen hori: Valentzia, Bartzelona, Madril eta Bilbo. Ona izan zen emaitza, Bilbok eta Madrilek soilik lortu baitzuten lehen aukeraketan aurrera egitea. Espero dut horretan lagunduko zuela Udalaren, Bizkaiko Foru Aldundiaren eta Eusko Jaurlaritzaren erakunde-babes beharrezkoak izateak, Athletic Club taldearen babesaz gain. Helburu bera dugu, eta hori lortzeko lanean jarraituko dugu. | eu | https://www.legebiltzarra.eus/ic2/restAPI/pvgune_descargar/default/1d4551f8-1a5e-41aa-897b-7c84d4773c29 | parl_eu_3352 |
10 | 64 | 07.02.2014 | PASTOR GARRIDO | SV-ES | Galdera, José Antonio Pastor Garrido Euskal Sozialistak taldeko legebiltzarkideak lehendakariari egina, Jaurlaritza Bizkaiko diputatu nagusiak 2020ko Eurokopari buruz egindako adierazpenekin ados dagoen ala ez jakiteko | Ongi, lehendakari jauna, pozten nau adierazpen hori entzuteak, baina uste dut bi bilbao zirela adierazpen horretan: bata, Bilboko hiriaren erakunde-adierazpena, UEFA hartzeko eskaria egiten duena, UEFAren egoitzatzat; bestea, Bilbao jaunaren adierazpena, orduan Bizkaiko Ahaldun Nagusia, eta horregatik galdetu dizut nik, pentsatu nahi baitut adierazpen horiek ez zirela inoiz zure ahotik aterako, eta ziur naiz, gainera, seguru asko ez zatozela haiekin bat. Beraz, hori esateko ausardia izateko eskatzen dizut, eta ez babesteko nolabaiteko isiltasun konplizean, Bizkaiko ahaldun nagusiak esan zuena biziki larria iruditzen baitzaigu, eta, hain zuzen, Italiako Ipar Ligako berezkoagoa, edo eskuin mutur populistarena, erakunde demokratiko bateko goi-kargu batena baino. Eta gainera, adierazpen horiek muturrera eramanez gero, ezinezkoa izango litzateke, adibidez, Bilbon Real Madrid taldeak edo antzekoek jokatzea, duela gutxi ikusi ahal izan genuen moduan, edo euskal taldeak Madrilera joatea, segurtasun-arrazoiengatik hori ere, Bilbao jaunaren arabera. Ala, zure ustez, ahaldun nagusiaren hitzak ibiltzeko baimen onena dira euskal zaleak Espainiako hiriburura edo Espainiako beste hiri batzuetara joateko? Zu herri honetako erakunde-ordezkari nagusia zara; horregatik jotzen dugu zugana. Eta hausnarketaren bat egin beharko zenuke, zure alderdian beren kargua suminaren eta emozio chauvinisten suari gasolina botatzeko baliatzen duten batzuk baitituzu. Eta, gainera, EAJko jende askok defendatzen dituen kokapenen kontra egiten dute. Bilboko alkateak berak eta udalak, hain zuzen ere, Alderdi Sozialistaren eskariz, bai baitakigu zer nahi duten gure merkatariek, ostalariek eta herritarren gehiengoak, jakitun baita Bilbo Eurokoparen egoitza izateak ekar ditzakeen onura handienez, sendagileen kongresua izan zen moduan, edo Espainiako Itzuliko etapa bat, eta badirudi jende guztia bat datorrela esatean arrakasta garrantzitsua izan zuela. Gaur, Urkullu jauna, aukera duzu esateko herri honek herritarrak batu behar dituela krisia amaitzeko, eskubideak murriztu gabe, eta bestek arduragabe elikatzen dituzten nortasun-pasioengatik ez borrokatzeko. Nire ustez, gaur aukera duzu, hemen, Legebiltzarrean, euskal gizarteari hori esateko, lehendakari jauna, eta pedagogia demokratikoan jarduteko. Eskerrik asko. | eu | https://www.legebiltzarra.eus/ic2/restAPI/pvgune_descargar/default/1d4551f8-1a5e-41aa-897b-7c84d4773c29 | parl_eu_3353 |
10 | 64 | 07.02.2014 | JAURLARITZAKO LEHENDAKARIAK (URKULLU RENTERIA) | EA-NV | Galdera, José Antonio Pastor Garrido Euskal Sozialistak taldeko legebiltzarkideak lehendakariari egina, Jaurlaritza Bizkaiko diputatu nagusiak 2020ko Eurokopari buruz egindako adierazpenekin ados dagoen ala ez jakiteko | Eskerrik asko, legebiltzarburu andrea. Pastor jauna, 2020ko Eurokopa, Bilboren hautagaitza 2020ko Eurokoparen egoitza izateko. Erakunde-erantzule nagusia naizen heinean, esango dizut erakunde publikook konpromisoa dugula, ados gaudela. Udalak, foru-aldundiak eta Eusko Jaurlaritzak adierazi dugu Bilbo egoitzatzat aukeratzeak onura egingo liokeela hiriari, Bizkaiari eta Euskadi osoari. Euskal erakundeok, halaber, euskal selekzioak Eurokopa horretan parte hartzeko aukera izateko gure interesaren berri ere eman dugu. Gurea ere bada helburu hori. Erakunde guztiok dakigu, bistan denez, oso segurtasun-neurri handiak behar dituela halako ekitaldi batek, eta bermatzen dizut elkarrekin lan egingo dugula 2020ko Eurokopa lortzeko, eta bermatzeko, Bilbo egoitza izanez gero, segurtasun-neurri onenak bisitariei eta bertakoei, Eurokoparen egoitza moduan Bilbon jokatzen duten selekzioak direnak direla. Gertaerak dira garrantzitsuak, Pastor jauna. Elkarrekin lan egin dugu hiru erakundeok, adibidez, Saskibaloiko Munduko Txapelketa aurten Euskadin egiteko. Helburua partekatu dugu, eta lortu egin dugu. Eta bi helburu partekatzen ditugu orain: Bilbo 2020ko Eurokoparen egoitza izatea nahi dugu, eta Euskadik parte hartzea nahi dugu, ofizialki lehiatuz. Lor daitezke bi helburuak, eta bateragarriak dira bi helburuak. Gehiago esango dizut: elkar elikatzen dute bi helburuek, eta biak lortzeak askoz gehiago bikoiztuko luke guztien helburu den arrakasta. Eskerrik asko. | eu | https://www.legebiltzarra.eus/ic2/restAPI/pvgune_descargar/default/1d4551f8-1a5e-41aa-897b-7c84d4773c29 | parl_eu_3354 |
10 | 64 | 07.02.2014 | QUIROGA CIA | PV-ETP | Galdera, Arantza Quiroga Cia Euskal Talde Popularreko legebiltzarkideak lehendakariari egina, Bakerako eta Bizikidetzarako Lantaldearen baliotasunari buruz | Eskerrik asko, lehendakari andrea, eta, onartzen badidazu, eserlekutik bertatik hartuko dut hitza. Lehendakari, komunikabideen bidez jakin dugu 2013ko azken hilabeteetan bilerak izan dituzula –diskretuak, horiek bai– Sortuko buruzagiekin. Jardunaldi horien garapena ezagutu gabe ere, eta bilera horiek ekar diezazkiguketen hausnarketa politikoak bazter utzita, harrigarria egiten zaigu lehendakariak bere legebiltzar-taldearen erabakiaren kontra egitea; alegia, bakeari eta bizikidetzari buruzko gaiak Eusko Legebiltzarrean horretarako sortu zen batzordean lantzearen kontra. Horregatik galdetzen dizugu Sorturekin legebiltzar-eremutik kanpo izan dituzun bilera diskretu horietatik eta alderdi horretako buruzagiekin izandako dokumentu-trukeetatik ondorioztatu daitekeen Bake eta Bizikidetza Batzordearekiko konfiantzarik eza. Eskerrik asko. | eu | https://www.legebiltzarra.eus/ic2/restAPI/pvgune_descargar/default/1d4551f8-1a5e-41aa-897b-7c84d4773c29 | parl_eu_3355 |
10 | 64 | 07.02.2014 | JAURLARITZAKO LEHENDAKARIAK (URKULLU RENTERIA) | EA-NV | Galdera, Arantza Quiroga Cia Euskal Talde Popularreko legebiltzarkideak lehendakariari egina, Bakerako eta Bizikidetzarako Lantaldearen baliotasunari buruz | Legebiltzarburu andrea, eskerrik asko. Quiroga andrea, beste kasu batzuetan ere aritu gara sekretua eta diskretua denaz, eta uste dut ez dela nigatik izango diskrezioa haustea. Baina, dena den, halako salaketak izaten jarraituko dugu. Dena den, esan behar dizut erabateko konfiantza dudala Bake eta Bizikidetza Batzordean. Alderdi politiko eta legebiltzar-talde guztiak eseriko garen foroa izan dadin lan egiten dut, eta hala jarraituko dut, elkarrekin aurrera egiteko aurreko legegintzaldian onartu eta legegintzaldi honetan berretsi zen zoru etiko deritzonaren edukiaren printzipioan. Egin ditudan bilera guztiak, publikoak eta pribatuak, alderdi eta legebiltzar-taldeekin, gizarte-eragileekin, helburu horretara bideratu dira. Batzordean dudan konfiantza adierazten dute legebiltzar-eremuan egin ditudan bilerek. Baita eremu horretatik kanpo egin ditudanek ere. Ala uste duzu Espainiako Gobernuaren presidentearekin biltzeak batzordearekiko mesfidantza adierazten duela? Kontrakoa da! Batzea da helburua, inor ez uztea bazterrean, ahalik eta adostasun handiena lortzea. Nire hitza betetzen ari naiz. Nire hitza betetzen. Gobernu-planaren helburua da konfiantza sortzen eta oztopoak gainditzen laguntzea, txostenak irudikatzen duen elkarrizketa eta akordio demokratikorako gaitasuna baliatu ahal izateko. Nire konpromisoa betetzen ari naiz. Bilera guztiak, guztiak, zoru etikoan jaso ziren printzipioen arabera proposatu dira, eta printzipio horiek Legebiltzar honek onartu zituen, eta Bake eta Bizikidetza Planean jaso. Idatzita daude printzipioak: bidegabe eragindako minaren onarpena; modu ordenatu eta egiaztagarrian armagabetzeko egutegia; biktima guztien aitortza; espetxe-politikan legezko irtenbideen garapena, eta lau tradizio politikoen integrazioa. Zuk badakizu, Quiroga andrea, printzipio horiek proposatu ditugula uneoro. Eskerrik asko. | eu | https://www.legebiltzarra.eus/ic2/restAPI/pvgune_descargar/default/1d4551f8-1a5e-41aa-897b-7c84d4773c29 | parl_eu_3356 |
10 | 64 | 07.02.2014 | QUIROGA CIA | PV-ETP | Galdera, Arantza Quiroga Cia Euskal Talde Popularreko legebiltzarkideak lehendakariari egina, Bakerako eta Bizikidetzarako Lantaldearen baliotasunari buruz | Eskerrik asko, presidente andrea. "Erantzukizun politikoagatik esaten dugu, baita eraginkortasun politikoagatik ere: bakeari eta bizikidetzari eragiten dioten gai eta arlo guztiak, Legebiltzar honek hala erabaki zuelako, batzordean lantzea, horretarako sortu baitzen". Esaldi hori ez da nirea, lehendakari. Esaldi hori zuen bozeramailearena da, Euzko Abertzaleak legebiltzar-taldearen bozeramailearena, Egibar jaunarena, eta duela bi hilabete eskas esan zuen tribuna honetan. Gaur badakigu ordurako zuen legebiltzar-taldeak defendatzen zuenaz oso bestela jokatzea erabaki zenuela. Harrigarria da Euzko Alderdi Jeltzaleak eta Eusko Jaurlaritzak terrorismoaren amaierari buruzko politiketarako mugatutako esparrutzat Bake Batzordea jartzea, eta, aldi berean, handik kanpo, ezkutuan bezala, dokumentuak trukatzea ezker abertzalearekin. Urkullu jauna, zure kontraesanak baieztatzen du bistakoa dena, eta bat gatoz horretan, zuk oraindik ere onartzen ez duzun arren tribuna honetan. Baina salatu egiten zaituzte gertaerek eta zure jardunak. Eta hori Bilduren lotsa demokratikoak estaltzen soilik laguntzen duen tresnaren eraginkortasunik eza da, ibilbide politikorik gabea, berriro ere betiko harrian behaztopatzera kondenatua. Hogeita bat legebiltzarkide horiek berrogei urteko terrorismoa argi eta itzulingururik gabe gaitzesteko duten borondatezko edo ezarritako erresistentzia, milaka errugaberi eragindako mina onartzekoa, gainetik kentzeko erantzukizun eta betebehar politikoak. Hau, lehendakari, argi hitz egiteko unea da, lotsa demokratiko horiek ez ezkutatzekoa, aireratu eta erantzuna ematekoa. Hau da unea ETAren terrorismoari zilegitasuna eman eta Euskadiren eraikuntza demokratikoari batu nahi zaionik denean beste alde batera ez begiratzekoa. Bateraezinak dira gauza bat eta bestea. Ez dugu ezer irabazten, lehendakari, errealitate hori ezkutatuz Legebiltzarreko lantalde batean. Aitzitik, asko galtzen dugu. Eta bide horri terrorismoari zilegitasuna kenduz, ETA gaitzetsiz eta eragindako biktimak onartuz ekiten zaio. Ez ateak itxitako lantalde batetik, Euskadiko ibilbide demokratikoa baldintzatu nahian Espainiako Gobernuaren espetxe-politikaren aldaketekin. Eta argi esan behar da hori, lehendakari jauna. Espainiaren historiako etapa beltz horri zilegitasuna kentzen lan egiteko eskatzen dizut, hainbeste min eragin dutenekin eskutik helduta ez joateko, eta egiaz eraiki dezagun Euskadin erabateko demokrazia askea. Zure erantzukizuna da hori. Egoerak eskatzen duen mailan egoteko eskatzen dizut, eta ez, hainbeste, kalkulu politikoan. | eu | https://www.legebiltzarra.eus/ic2/restAPI/pvgune_descargar/default/1d4551f8-1a5e-41aa-897b-7c84d4773c29 | parl_eu_3357 |
10 | 64 | 07.02.2014 | JAURLARITZAKO LEHENDAKARIAK (URKULLU RENTERIA) | EA-NV | Galdera, Arantza Quiroga Cia Euskal Talde Popularreko legebiltzarkideak lehendakariari egina, Bakerako eta Bizikidetzarako Lantaldearen baliotasunari buruz | Quiroga andrea, Sorturekin eta alderdi politiko guztiekin hitz egin dugu. Badakizu. Bildu ginen, adibidez, iazko irailaren 20tik azaroaren 26ra bitartean, onartu aurretik Bake eta Bizikidetza Planari ekarpenak aurkezteko epean. Bilerak bi hilabetez alderdi politikoekin, legebiltzar-taldeekin eta gizarte-taldeekin. Zuk badakizu, Quiroga andrea. Zure legebiltzar-taldearekin urriaren 28an, azaroaren 7an, azaroaren 21ean... bildu ginen. Zurekin ere bildu naiz, Quiroga andrea. Begira, erdi-ezkutuan dokumentuak ematea leporatu didazu. Bada, hemen publikoki hau esan behar dut: nik ezker abertzaleari eman dizkiodan dokumentuak, dokumenturik eman badiot ezker abertzaleari, Espainiako Gobernuaren presidenteak ditu lehenagotik, eta zuk ere badituzu, Quiroga andrea. Zuk. Alderdi Popularrarekin hitz egin dugu, baita talde guztiekin ere. Baita ezker abertzalearekin ere. (Quiroga andrea, bai, halakoak esatera behartzen nauzu.) Gaitzesgarria hala ez egitea izango litzateke. Edo nola proposatzen duzu arazoak ebaztea ez bada hitz eginez, ez badugu bat egiteko punturik bilatzen? Azken emaitza da bilera horietan garrantzitsuena, ekarpenak txertatzeko lan eskergaren ondoren onartu genuen Bake eta Bizikidetza Planarekin zintzoak izanik. Plan hori da gure gidoia. Argia, gardena eta ezaguna da, eta bete egingo dugu. Erantzukizun eta konpromiso horiek hartu ditugu gizartearen aurrean. Batera aurrera egitera gonbidatzen zaitut. Ez eskatu zure mintzaldian hainbeste aipatu baina parte hartzen ez duzun batzordean konfiantza izateko. Zuri dagokizu konfiantza erakustea. La | eu | https://www.legebiltzarra.eus/ic2/restAPI/pvgune_descargar/default/1d4551f8-1a5e-41aa-897b-7c84d4773c29 | parl_eu_3358 |
10 | 64 | 07.02.2014 | MANEIRO LABAYEN | Mixto-UPyD | Galdera, Gorka Maneiro Labayen Mistoa-UPyD taldeko legebiltzarkideak Ekonomiaren Garapen eta Lehiakortasuneko sailburuari egina, Edesaren bideragarritasunplanari buruz | Egun on. Eskerrik asko, presidente andrea. Sailburu andrea, galdera konstruktiboa da hau. Konstruktiboa, atzo Legebiltzar honetan gai honi buruz onartu zen erakunde-adierazpena izan zen moduan, eta konstruktiboa Edesako langileak berak zegokion batzordean egotea izan zen moduan. Beraz, Jaurlaritzari lagundu nahi dion galdera bat da, eta Edesako langileei eta Edesari berari, ahalik etorkizun onena izan dezaten, positiboa izango bailitzateke gizarte osoarentzat. Galdera da ea Eusko Jaurlaritzak aztertu duen Edesako langileek aurkeztu duten bideragarritasunplana; horri erantzun publikorik emango dion; erantzun hori berehalakoa izango den, edo datozen egunetan emango den, edo, zehazki noiz; zuek babestu egingo duzuen. Langileek, hain zuzen, horri buruzko zalantzak dituzte. Uste dut Eusko Jaurlaritzaren jarrera argia behar dela. Uste dut langileek egin duten bideragarritasun-plana zorrotza, serioa, ongi planteatua eta ongi landua dela, eta Eusko Jaurlaritzari, MCCri, Gipuzkoako Foru Aldundiari, Bizkaiko Foru Aldundiari eta Legebiltzarrari aurkeztu diote. Uste dut, hain zuzen, plan hori serioa eta zorrotza dela, eta kontuan izan behar dela, Eusko Jaurlaritzak egoki deritzon hobekuntzak egin ditzakeen arren. Eusko Jaurlaritzaren eta MCCren erantzunaren zain daude langileak. Denbora amaitzen ari da. Edesa hil egin daiteke. Beraz, ahalik eta zehatzena izateko eskatzen dizut, hain zuzen ere, esan dezazun aztertu duzun bideragarritasun-plana, nola ikusten duzun, eta, hain zuzen, etorkizunik izan dezakeen. Esan dut positibotzat jaso dutela plana, oro har, legebiltzar-taldeek eta foru-aldundiek. Arazoa konpontzeke dago oraindik. Zenbat denbora behar da bideragarritasun-plan bat aztertzeko? Hori da galdera. Badirudi Eusko Jaurlaritza eta MCC isilik daudela, elkarri begi-zeharka begira bezala, lehena hitz egiten nor den ikusteko, gaiari buruzko jarrera argirik hartu nahi izan gabe, eta oso ondorio txarrak izan ditzake elkarri begizeharka begiratze horrek. Edesa hiltzen bada, ez dadila izan Eusko Jaurlaritzak ezer egin ez duelako, sentiberatasunik izan ez duelako edo presarik gabe aritu delako. Uste dut hori dela nik esan nahi dudan gauzarik garrantzitsuena: ez dadila izan Eusko Jaurlaritzak ez duelako egin zezakeen guztia egin enpresa horri laguntzeko. Esan dut, beti zorroztasun handienarekin, seriotasun handienarekin. Hori guk eskatzen dugu, bai noski. Baina baita arduraz eta argi. Galdera hori egiten dizut. Eskerrik asko. | eu | https://www.legebiltzarra.eus/ic2/restAPI/pvgune_descargar/default/1d4551f8-1a5e-41aa-897b-7c84d4773c29 | parl_eu_3359 |
10 | 64 | 07.02.2014 | EKONOMIAREN GARAPEN ETA LEHIAKORTASUNEKO SAILBURUAK (Tapia Otaegui) | Galdera, Gorka Maneiro Labayen Mistoa-UPyD taldeko legebiltzarkideak Ekonomiaren Garapen eta Lehiakortasuneko sailburuari egina, Edesaren bideragarritasunplanari buruz | Eskerrik asko, presidente anderea. Lehendakari, sailburuok, legebiltzarkideok, egun on. Eskertzen dizut, Maneiro jauna, galderaren espiritu konstruktiboa, eta ahalik eta zehatzen erantzuten ahaleginduko naiz. Hain zuzen, Edesak Fagor Etxetresnak konfort-atal osorako aurkeztu duen bideragarritasunplana jaso eta aztertu dugu. Atal osorakoa, Edesa eta Geiser enpresetarakoa. Beti aztertzen dugun bezala aztertu dugu, hiru premisari erreparatuz: hasteko, bideragarritasun-plan zorrotz baten beharra; jarraian, ekonomikoki parte hartuko duten akziodunak, enpresariak, jendea izateko beharra, eta, azkenik, Eusko Jaurlaritzaren eta gainerako erakundeen beharrezko laguntza, kasu honetan, Eusko Jaurlaritzarena, hori baitagokigu. Horri dagokionez, adierazi behar dut, hasteko, ongi aurkeztuta dagoela bideragarritasun-plana, baina adierazi behar dugu ez dagoela erabat garatuta, plan baten lehen hurbilpena baita, eta aldagai giltzarriak hirugarrenen mende daude oraindik, hirugarrenen borondatearen mende, eta hirugarren horiek ez dira, gainera, erakundeak. Bigarren elementuari dagokionez, elkartearen beraren jarrera argitu behar da, planak bideragarritasun-plan horrek etorkizunera begira izango lukeen inbertitzaile bakartzat, akziodun bakartzat jasotzen baitu, langileez gainera. Ezinbestekoa da gai hori argitzea, ez baita beste inbertitzaile pribaturik, eta, gainera, argitu behar da nor izango den proiektu horren burua. Requisitos imprescindibles. Hori dela eta, etengabe eskatzen ari gara erakundeok korporazioari, inbertitzaile bakartzat ageri den heinean, horri buruzko jarrera agertzeko. Eta esan behar dizut guk, Jaurlaritza moduan, erantzun diegula Edesako langileei, baina pribatuki, bistan denez, oraindik ere arlo asko landu behar direla baiteritzogu. Lehengo astean, asteartean, pribatuki erantzun zitzaien, egia da, iruditzen baitzaigu oraindik ere lan handia dagoela egiteke. Zalantza asko argitu behar dira oraindik. Eta adierazi nahi dizut beste bi alderdi osagarri ere izan behar direla kontuan: hartzekodunen konkurtsoan gaudela, eta Eusko Jaurlaritza bera hartzekoduna dela; eta, gainera, kontu handiz jokatu behar dugula lehia-lege guztiekin eta Europako esparruarekin, laguntza jakinak ematen eta enpresa jakinekin lan egiten uzten baitugu. | eu | https://www.legebiltzarra.eus/ic2/restAPI/pvgune_descargar/default/1d4551f8-1a5e-41aa-897b-7c84d4773c29 | parl_eu_3360 | |
10 | 64 | 07.02.2014 | MANEIRO LABAYEN | Mixto-UPyD | Galdera, Gorka Maneiro Labayen Mistoa-UPyD taldeko legebiltzarkideak Ekonomiaren Garapen eta Lehiakortasuneko sailburuari egina, Edesaren bideragarritasunplanari buruz | Eskerrik asko, sailburu andrea. Astelehenean bertan bildu nintzen ni zenbait langilerekin. Pozten nau jakiteak asteartean bertan Eusko Jaurlaritzaren berri izan zutela. Nik esan nahi dizut zure jarrera eta kokapena giltzarriak izan daitezkeela. Nire ustez, garrantzitsua da. Uste dut Eusko Jaurlaritzak ezin duela guztia egin, baina lagundu dezake enpresa hau salbatu eta haren etorkizuna bermatzen. Esan dut, ez dago Eusko Jaurlaritzaren eskuetan soilik, baina lagundu egin dezake Eusko Jaurlaritzak. Eta, noski, arduraz, serio jokatzeko eskatzen dizuet, eta, aldi berean, bizkor. Erantzun baten zain daude Edesa eta milaka pertsona, eta, bistan denez, amaitzen ari da denbora, eta korporazioak berak jarrera bat agertu beharko luke jada, lehenbailehen, biziki garrantzitsua baita gai hau. | eu | https://www.legebiltzarra.eus/ic2/restAPI/pvgune_descargar/default/1d4551f8-1a5e-41aa-897b-7c84d4773c29 | parl_eu_3361 |
10 | 64 | 07.02.2014 | EKONOMIAREN GARAPEN ETA LEHIAKORTASUNEKO SAILBURUAK (Tapia Otaegui) | Galdera, Gorka Maneiro Labayen Mistoa-UPyD taldeko legebiltzarkideak Ekonomiaren Garapen eta Lehiakortasuneko sailburuari egina, Edesaren bideragarritasunplanari buruz | Maneiro jauna, esan nahi dizut Eusko Jaurlaritza hau berregituraketa bat eta bideragarritasun-plan bat abian jartzea behar duten enpresa guztien aldamenean dagoela beti. Bai kasu honetan, bai beti. Ahalik eta diskrezio handienez, jendeari buruzko oso elementu garrantzitsuak baitira, azken batean, lanpostua galtzeko arriskuan dagoen jendeari buruzkoak. Eta hala egiten jarraituko dugu, ahalik eta azkarrena, eta gure borondate guztiarekin, baina enpresa guztiekin egiten dugun moduan. Eta kasu honetan adierazi nahi dut arlo garrantzitsua dela Edesa-Geiser, baina Fagor Etxetresnak atal osoarekin lanean ari garela, eta ez dela ahaztu behar askoz jende gehiago hartzen duela kontuak. Hartzekodunen konkurtsoaren administratzaileekin lanean ari gara. Ez da ahaztu behar oso eskaintza zehatza behar dutela, konkurtsoaren administrazio-epe horretan baikaude, eta aipatu ditugun hiru puntu horiek jasotzen dituen oso eskaintza zehatza behar dute: etorkizunerako inbertsioak jasotzen dituen eta etorkizunerako garapena duen bideragarritasun-plana, akziodunak (nork jarriko duen dirua, zer baldintzatan, pribatuak eta publikoak, laguntzak, eta, bereziki, zer epetan), aurkeztu diren beste eskaintza batzuekin lehiatuz. Horretan lanean ari gara, eta lanean jarraituko dugu. Muchas gracias. La | eu | https://www.legebiltzarra.eus/ic2/restAPI/pvgune_descargar/default/1d4551f8-1a5e-41aa-897b-7c84d4773c29 | parl_eu_3362 | |
10 | 64 | 07.02.2014 | ETXEBERRIA IRADI | EH Bildu | Interpelazioa, Lur Etxeberria Iradi EH Bildu taldeko legebiltzarkideak lehendakariari egina, Espainiako Gobernuak abortatzeko legean egin asmo dituen aldaketen inguruan | Eskerrik asko, presidente andrea. Egun on guztioi. Eta gaur, bereziki, egun on, Basauri, 1976an abortatzeagatik atxilotu eta beranduago epaitu zituzten Basauriko 11 emakumeak gogoan. Eta garai haietatik eta gaur egun oraindik abortu librearen eta doakoaren alde borrokatzen diren feminista nekaezinei ere egun on. Espainiako Gobernuak abortuaren legea aldatzeko aurreproiektua onartu du, kontzebituaren bizia eta haurdunaren eskubideak babesteko lege organikoa izenarekin bataiatu duena. Frankismoaren errautsetatik egindako proposamena da, emakumeon askatasunaren eta eskubideen kontrakoa. Abortua delitu bilakatu nahi du, amatasuna inposatu eta Estatua, Eliza eta komunitate zientifikoa emakumeon legezko tutore izendatu. Atzerapauso honen aurrean ardura berezia dute erakunde publikoek, eta, guri dagokigunez, Jaurlaritzak. Horrenbestez, honakoa jakin nahi dugu: zer egingo du Jaurlaritzak Espainiako Gobernuak abortatzeko legean egin nahi dituen aldaketen aurrean? Hemen eta gaur jokoan dagoena ez baita huskeria. Jokoan dago, batetik, norena den emakumeon gorputza eta, ondorioz, nori dagokion emakumeon gorputzaren inguruan erabakitzea. Bestetik, emakumeok pertsona helduak ote garen, pertsona osoak ote garen, eta, hortaz, eskubide osoko herritarrak ote garen. Eta, bestetik, zer den emakume izatea; emakume izateko modu eta aukera anitz dauden, edo, kontrara, emakume haur-sortzaile, -zaintzaile izatera behartuta dauden. Gaur egun, emakumeok gure erabakiz abortatzeko aukera daukagu, betiere 14 asteren barruan baldin bada, eta Gallardónen legearekin, hain zuzen, hori debekatu nahi dute, emakumeok gure borondatez erabaki ahal izatea, abortua delitu bihurtu. Horretarako, 1985eko legea berpiztu nahi dute, 30 urte atzera egin, lege hori are gehiago gogortuz. Bi kasutan baimendu nahi dute abortatzea: bortxaketa, betiere salaketa jartzeko baldintzarekin, eta emakumeen osasun fisiko eta psikikoarentzat arrisku larria suposatzen badu. Bi baldintza horiek beteta ere, prozesu zail bat, kalbario bat ezarri nahi digute. Baldintzak betetzen dituzten emakumeek psikiatra eta medikuen tramiteak eta txostenak beharko dituzte, aholkularitza-saioak jasotzera behartuta egongo lirateke, eta zazpi eguneko hausnarketa behartua izango lukete. Bi baldintza horiek beteko lituzketen 16 eta 17 urte bitarteko neskek ezingo lukete beraien kabuz erabaki. Heziketa afektibo-sexuala ikastetxeetatik kentzea proposatzen dute. Azken finean, zigor gehiago eta eskubide gutxiago. Zigorra abortuak egiten dituzten mediku eta osasun-langileentzat, baina zigorrik handiena emakumeontzat, erabakitzeko eskubidea ukatu nahi digutelako. Zigor gehiago eta eskubide gutxiago. Eta egia dena da kontrarreformak orain arte egiten diren aborturik gehienak delitu bihurtuko lituzkeela. Datu batzuk ematearren, 2011. urtean Hego Euskal Herrian 4.904 emakumek abortatu zuten, 4.904k urtebetean; konkretuki, Araba, Bizkai eta Gipuzkoan, 4.060 emakumek. Horietatik gehienek, 10etik 9k, haurra ez izatea erabaki zutelako, beraien kabuz erabakita. Horiek guztiak ama izatera behartu behar ditu Espainiako Gobernuak? Miguel Lorenteren galdera bat hona ekarriz, pertsona bat bere borondatearen kontra harreman sexualak izatera behartzen denean, bortxaketa bat da. Zer da norberaren borondatearen kontra ama izatera behartzea? Baina kontua da abortua delitu bihurtzeak ez duela ekarriko abortua desagertzea, baina bai baldintzak okertzea. Hemen, izan ere, batzuek politikak zerura begira egiten dituzte, eta ez hainbeste errealitatera begira, eta baldintzak okertzea ekarriko du. Emakume batzuei legeak debekatzen diena diruak ahalbidetuko die, atzerrira joan ahal izango dira atzerriko klinika pribatuetan abortatzera. Emakume gehienek, ordea, klandestinitatera jo beharko dute, osasuna eta bizitza arriskuan jarriz. Horregatik diogu lege hau klasista dela, klase-faktorea determinantea izango delako. Abortatzeko baldintzak betetzen direla ziurtatzeko, tribunal bat baino gehiago pasa beharko dugu, psikiatren eta medikuen txostenak beharko ditugu, adituen baimena, azken finean. Eta kuriosoa da, zeren aditu hauek argi eta garbi esan dute ez dutela horren gainean erabaki behar, ez dutela horren gainean erabaki nahi. Mundua alderantziz: gure gorputzaren inguruan erabaki nahi dugun emakumeoi erabakitzeko eskubidea ukatu nahi digute eta erabakitzeko betebeharra ezarri nahi diete mediku eta psikiatrei. Abortatzea, delitu, hortaz. Ez omen da emakumeoi dagokigun erabakia. Espainiako Gobernuak bi kasutan emango liguke baimena, betiere psikiatra eta medikuen baimenarekin. Zenbat filtro pasa behar ditugu? Zenbat tribunal? Nor da Estatua, nor Eliza, nor mediku eta psikiatrak erabakitzeko ama izan behar dugun edo ez? Bukatzen joateko, lehen esan dudan bezala, hemen eta gaur mahai gainean daukagun eztabaidan gauza asko daude jokoan. Bat, norena den emakumeon gorputza, eta, hortaz, nori dagokion gure bizitzen, gorputzen, amatasunaren eta sexualitatearen inguruan erabakitzea. Emakumeon gorputzak, eta bereziki umetokiak, esparru publiko omen. Osasun-sistema pribatizatzen ari diren bitartean, emakumeon gorputzak publifikatu nahi dituzte. Kontrarreformarekin, orain emakumeon gorputzen birkonkista abiatu nahi dute. Beatriz Preciadoren hitz batzuk hartuz, gure umetokietan bandera espainola ezarri. Hemen jokoan dagoena da emakumeok pertsona helduak garen eta, ondorioz, eskubide osoko herritarrak garen. Ez dira fidatzen emakumeon erabakiekin. Hobe, badaezpada, beste batzuek erabakitzea. Hemen jokoan dagoena da zer den emakume izatea. Emakumeon betebeharra den ama izatea eta zaintzaile izatea, edo emakumeok nahi duguna izateko, zernahi izateko eskubidea dugun. Eta azkenik, nola ulertzen dugun sexualitatea. Badaukagun gozatzeko eskubidea, edo sexualitatea ugalketarako bitartekoa besterik ez den por imperativo legal. Patriarkatuaren kiratsa, gela itxiaren kiratsa dario kontrarreforma honi. Gaurkoan gaia hona ekartzearen arrazoia honakoa da: nahiko genuke Jaurlaritzak azaltzea zer egingo duen Espainiako Gobernuak abortatzeko legean egin nahi dituen aldaketen aurrean. Zer egingo du Jaurlaritzak Espainiako Gobernuak abortatzeko legean egin nahi dituen aldaketen aurrean? Eskerrik asko. | eu | https://www.legebiltzarra.eus/ic2/restAPI/pvgune_descargar/default/1d4551f8-1a5e-41aa-897b-7c84d4773c29 | parl_eu_3363 |
10 | 64 | 07.02.2014 | ETXEBERRIA IRADI | EH Bildu | Interpelazioa, Lur Etxeberria Iradi EH Bildu taldeko legebiltzarkideak lehendakariari egina, Espainiako Gobernuak abortatzeko legean egin asmo dituen aldaketen inguruan | Eskerrik asko, presidente andrea. Eskertzen ditut zure azalpenak, Darpón jauna. Egia da orain arte entzun ez dudan ezer, zuk esan duzun bezala, ez dudala entzun zure ahotik, baina baita ere egia da espero nuela beste zerbait entzutea, espero nuela. Orain arte argi geratu dena da Jaurlaritzak ez duela bat egiten Espainiako Gobernuak egin nahi duen kontrarreformarekin, gaur egun indarrean dagoen legediarekin jarraitzeko borondatea daukala, baina uste genuen ja, denbora hau pasata, azterketa batzuk eginak izango zituela Jaurlaritzak, eta aurrera begira ere egitasmo batzuk finkatuta, eta ez da horrela izan. Esan dudan bezala, argi geratzen zaiguna da zuen posizioa, ez zatoztela bat kontrarreformarekin, baina hortik aurrera, gure galderari dagokionez, nire irudipena da erantzun gabe gelditzen dela: Madrildik datorren eraso honen aurrean, zer egingo du Jaurlaritzak, bere posizioa agertzeaz gain? Zer egingo du? Lege hau indarrean jartzen bada, zer egin du hemengo emakumeon eskubideak bermatzeko? Esan duzue Madrilgo legea hemengo legeen gainetik dagoela, eskumenen kontuak ere aipatu dituzue, eta hori eztabaidagarria izan daiteke. Baina, eskumenak eskumen eta legeak lege, guk uste dugu erakunde publikoen ardura eta bereziki Jaurlaritzaren ardura badela herritarren eskubideak bermatzea eta herritarren oinarrizko eskubideak, emakumeonak barne, bete daitezen lan egitea. Esaten duzue goizegi dela ezertan hasteko, oraindik aurreproiektu fasean dagoelako, eta uste dugu, hain zuzen, horrek aukera ematen digula gaurgaurtik lanean hasteko, aztertzen hasteko, aukerak aztertzeko, bitartekoak ezartzen hasteko, lege hau indarrean jarriko balitz Araba, Bizkai eta Gipuzkoako emakumeei hemen eskubide hori, abortatzeko eskubidea, bermatu ahal izateko. Uste dugu aukerak egon daitezkeela. Jabetzen gara ez dela erraza, baina hemen ez gaude errazkerietarako; mundua ausartena da. Garaiz gaude, aukerak baditugu, eta gu bide hori, gure bidea egiteko prest gaude. Hortaz, ez dakit zer gehiago esan. Ba horixe: gure prestasuna adierazi elkarlanerako, eta garaiz gaudela oraindik. Espero dut ezer egiten hasteko ez itxarotea lege hau indarrean jartzen den arte. Mila esker. | eu | https://www.legebiltzarra.eus/ic2/restAPI/pvgune_descargar/default/1d4551f8-1a5e-41aa-897b-7c84d4773c29 | parl_eu_3364 |
10 | 64 | 07.02.2014 | OSASUNEKO SAILBURUAK (Darpón Sierra) | Interpelazioa, Lur Etxeberria Iradi EH Bildu taldeko legebiltzarkideak lehendakariari egina, Espainiako Gobernuak abortatzeko legean egin asmo dituen aldaketen inguruan | Señora Etxeberria, uste dut, nire mintzaldiaren lehen atalean adierazi dudanez, argia dela gure jarrera. Epeen egungo legea mantentzearen alde gaude, gure ustez eragindako atalen eskubideak errespetatzen baititu, eta hala defendatuko dugu. Biziki kezkatzen gaitu kontuak, eta errealitatea ikusten dugu, eta landuko dugu. Eta errealitatea da jaurlaritzen politikek sexu-hezkuntza eta balioak, familia-plangintzako politikak, antisorgailuei buruzko informazioa eta haien eskuragarritasuna landu dituztela, betiere egoera horiei aurrea hartzeko. Izan ere, ez izan zalantzarik, gizarte-porrota eta trauma bat da haurdunaldia borondatez etetea, ziur, egoera hori jasaten duenarentzat. Emakundek ere urteak daramatza politikak lantzen emakume eta gizonak berdintasunean bizi daitezen, afektuen eta sexuaren arloei dagokienez ere bai, eta bizi-baldintzak hobetzen, hobeto bateratuz bizitza pertsonala eta lan-bizitza. Tresna horiek iruditzen zaizkigu, sexu-hezkuntzarekin eta familia-plangintzarekin batera, haurdunaldiak borondatez eteteari aurrea hartzeko politika eraginkorrenak, eta horietan ahalegintzen jarraituko dugu. Amaitzeko, hitz ematen dizut errealitatea landuko dugula, eta gure eskumenetatik, eta Gorteetan ere badugun erantzukizunetik, aurreko legedia mantentzen ahaleginduko garela. Gure konpromiso eta ahalegin guztiak jarriko ditugu gure eskumenak mantendu eta jende guztiaren eskubide eta uste etikoak bermatzeko, ahalik eta eremu zabalenean. Muchas gracias. La | eu | https://www.legebiltzarra.eus/ic2/restAPI/pvgune_descargar/default/1d4551f8-1a5e-41aa-897b-7c84d4773c29 | parl_eu_3365 | |
10 | 64 | 07.02.2014 | MANEIRO LABAYEN | Mixto-UPyD | Interpelazioa, Gorka Maneiro Labayen Mistoa-UPyD taldeko legebiltzarkideak lehendakariari egina, zergairuzurraren aurkako baterako plan bat martxan jartzeari buruz | Eskerrik asko, presidente andrea. Egun on guztioi. Egun on sailburu jauna, zuk erantzungo baitidazu, pentsatzen dudanez. Iazko irailaren 26an, zerga-iruzurraren eta -elusioaren aurkako ekintzei buruzko zenbait ebazpenproposamen onartu zituen Eusko Jaurlaritzak. Zergasistemari buruzko ebazpen-proposamen batzuk ere onartu zituen. Zerga-iruzurraren aurka borrokatzeko egin behar ziren jarduerei buruzko ebazpen-proposamenean jasotzen zen zerga-iruzurraren aurkako batzordea sortzea, zerga-iruzurraren aurka borrokatzeko baterako plana egiteko hiru lurralde historikoen eta Eusko Jaurlaritzaren artean, Zerga Koordinazioko Organoaren baitan. Legebiltzarrak onartu zuen ebazpen-proposamen hark zehazten zituen zerga-iruzurraren aurkako batzordearen ezaugarriak, erabakiak hartzeko modua, funtzioak eta bilera arrunten aldizkakotasuna. Bistan denez, euskal erakunde-sarearen ondorio da hori. Eusko Jaurlaritzak ezin du, besterik gabe, zerga-iruzurraren aurka borroka egiteko baterako plana egin. Ados jarri behar ditu foru-aldundiak, horretarako batzorde bat sortu, hilabete oso bat hartu batzordea osatzeko, bildu eta adostu egin behar du, eta kontuan izan, halaber, foru-aldundi bakoitzaren planak; horren guztiaren ondorioz, bada, 2014ko otsailean gaude jada, eta oraindik ez dugu zergairuzurraren aurka borroka egiteko baterako planik. Hori da errealitatea, nahiz eta urteak daramatzagun gai hori eztabaidatzen, urte batzuk jada. Foru-aldundien artean informazioa trukatzeko sistema egonkor eta elkarrekikoa osatzeko beharra jasotzen zuen zerga-iruzurraren aurkako ekintzei buruzko ebazpen-proposamen horrek, baita zer terminotan egin behar den ere trukea, zergei buruzko datubaseen lotura ere kontuan izanik. Hori ere guk dugun erakunde-sarearen ondorio da, eta hiru foru-aldundi, lau legebiltzar eta eskumenak lurralde historikoen batzar orokorrek eta foru-aldundiek berek izatearena. Horren ondorioz, zerga-iruzurraren aurka ahalik eta hobekien borrokatzen saiatzeko trepeta-multzo bat abian jarri behar dugu. Gainera, arlo horretan eskumenak dituzten erakunde guztien artean (eta asko dira) zergainformazio garrantzitsua trukatzeko modua hobetzeko eta osatzeko jarduerak jasotzen ziren, zerga-sistemen datu-baseak denbora errealean komunikatu eta lotzeko informatikoki. Guk, sailburu jauna, esaten dizudan honi buruz Eusko Jaurlaritzak zer asmo dituen galdetzen dizugu; alegia, zerga-iruzurraren aurkako batzordea sortu eta Zerga Koordinazioko Organoaren barruan iruzurraren aurka borrokatzeko baterako plana egiteari dagokionez. Esan dut, gezurra dirudi, baina 2014an gaude, 2014ko otsailean, eta UPyD 2009tik ari da zergairuzurraren aurkako baterako plana abian jartzea defendatzen. 2009tik zerga-iruzurraren aurkako baterako plana martxan jartzea defendatu dugu! Lau urte igaro dira, eta oraindik ere zain gaude plan hori noiz jarriko den abian iruzur hori ahalik eta gehien murrizten saiatzeko. Badakigu oso arazo larria dela Euskadin. Urtean 2.500 milioi euro inguru izan litezke galtzen ditugunak Eusko Jaurlaritzak iruzurraren aurkako borrokan egin dezakeen guztia ez egitearen ondorioz. Beraz, biziki etsigarria da hau –nolabait definitzearren–, bost urteren ondoren oraindik ere gai honi buruz hitz egiten aritzea, eta oraindik ere abian jarri ez izana ez dakit batzorde hori, baina badirudi baietz, baina iruzurraren aurka borroka egiteko baterako plan hori abian jarri ez izana. Zorakeria da, zinez, ez izatea gai, Eusko Jaurlaritzak nahi izan ez duelako, Euzko Alderdi Jeltzaleak nahi izan ez duelako, beste alderdi politiko batzuek nahi izan ez dutelako, eta, halaber, gure erakundesare aldrebes eta absurdoaren ondorioz, gai ez izatea iruzurraren aurka borrokatzeko ezinbestekoa den plan hau abian jartzeko. Esan dut, 2009tik. 2009tik, UPyD defendatzen ari da, eta urte hartan ere defendatzen zuen, ez soilik zergairuzurraren aurkako mekanismo hobeak eta tresna gehiago, baizik eta euskal zerga-sistemaren beraren erreforma. Ongi gogoratzen ditugu gaiari buruzko eztabaidak. Euzko Alderdi Jeltzaleak ezetz esaten zion etengabe, behin eta berriz, euskal zerga-sistema aldatzeari, egokia zela esaten baitzuen. Euzko Alderdi Jeltzaleak, oposizioan zenean, etengabe esaten zion ezetz euskal zerga-sistema aldatzeari –aldaketa txiki batzuetatik harago, ezetz esaten zuen–, gizarte-politikak inplementatu eta sustatzeko erabil zitezkeen baliabide publiko gehiago izateko. Ongi gogoratzen dugu euskal zerga-sistemaren koma bat ere aldatzeari Euzko Alderdi Jeltzaleak etengabe egiten zion boikota. Ongi gogoratzen dugu, halaber, alderdi foruzaleek ezetz esan ziotela lurralde historikoetako batzar nagusien zerga-eskumenak Eusko Jaurlaritzari emateari, ahalik eta berdintasun handiena bermatzeko. Gogoan dugu. Hain da hala, non gaur ere oso presente baitago zuek etengabe defendatzen duzuen foruzalekeria ultramontano hori, euskal herritarren interesei kalte nabarmena egiten diena. Gogoan dugu, beraz, ezezkoa eman ziola Euzko Alderdi Jeltzaleak zerga-erreforma hori sutatzeari, zerga-sistema bidezkoago eta progresiboagoa izateko. Gogoan dugu Euzko Alderdi Jeltzaleak ezetz esan ziola batzar nagusien zerga-eskumenak Legebiltzarrari emateari. Gogoan dugu, halaber, Euzko Alderdi Jeltzaleak ezetz esan ziola iruzurraren aurkako borrokarako neurri berriak sustatu edo proposatzeari. Urte luzez esan zuen ezetz Euzko Alderdi Jeltzaleak. Esan zuen ez zela ezer aldatu behar, gauzak ongi egiten ari zirela, iruzurra ez zela bereziki garrantzitsua, eta euskaldunok serioak eta zorrotzak ginela, zegokigun moduan ordaintzen genituela gure zergak. Beraz, etengabe ukatzen zuen Euskadin zerga-iruzurraren arazo handi hori dagoela. Ongi gogoan dugu. Gainera, esaten zeniguten ez genuela halako ekimenik aurkeztu behar Ganbera honetan, ez baikenuen esku- menik. Bada, hilabeteak eta urteak igaro ziren, eta gehiengo eta gutxiengo desberdinak izan ziren Legebiltzarrean, gehiengo eta gutxiengo desberdinak osatu ziren Legebiltzarrean, eta, hortik aurrera, mugimendu batzuk egin zituen Eusko Jaurlaritza berriak, zergaerreformaren proposamen batzuk bere egiteko, zergairuzurraren aurkako borrokari zegokionez. Azkenik, esan dudan moduan, ebazpen horiek onartu ziren irailaren 26an, eta, zehazki, ebazpen hori onartu zen UPyD taldearen aldeko botoarekin ere. Duela hilabete eta erdi inguru, gai horri buruz galdetu zitzaizun zuri, eta gogora ekarri zenuen Eusko Legebiltzarraren 2013ko irailaren 26ko osoko saioan onartu egin zela ebazpen hori, Eusko Jaurlaritzari eta foru-aldundiei iruzurraren aurka borrokatzeko batzordea osatzeko eskatzen ziena. Irailaren 26an onartu zen ebazpen hori; urrian sortu zen batzordea. Alegia, urri osoa batzordea sortzeko. "Azaroan, hiru foru-aldundiek eta Eusko Jaurlaritzak" –esan zenuen– "zerga-iruzurraren aurka borroka egiteko batzordeko kideak izendatu dituzte". Eta gogora ekarri zenuen egiteko nagusia zela zergairuzurraren aurka borrokatzeko plan bat prestatzea, eta Iruzurraren Kontrako Batzordeko kideak "erakundeebazpenak zehaztu zizkien egitekoak egiten ari dira" esan zenuen. Abenduaren erdialdean ginen. Legebiltzarrak –gogora ekarri zenuen zuk– "foru-aldundiei eskatu zien, beren artean adosteko, erakunde arteko lankidetzaren esparruan, erakunde arteko lankidetza-hitzarmenen bidez, zerga-datuei buruzko informazioa emateko sistemak abian jartzeko modua". Eta berriro: "Foru-aldundiak" –esan zenuen– "erakunde-lankidetzarako hitzarmenak adostu eta sinatzeko lanean ari dira, eta laguntzen Eusko Jaurlaritza; gainera, akordioak lortzen lagunduko du". Eta denbora badoa, abestiak zioen moduan, eta zu barraskiloaren erritmoan zabiltza, hori ere, esan dudan moduan, gure erakunde-sarearen ondorioz. Bada, sailburu jauna, nola dago kontua? UPyD taldeak aurreko Eusko Jaurlaritzari eskaera egin ziola lau urte eta erdi igaro direnean, nola dago zergairuzurraren aurka borrokatzeko baterako plana? Egina dago, ala ez? Eskerrik asko. La | eu | https://www.legebiltzarra.eus/ic2/restAPI/pvgune_descargar/default/1d4551f8-1a5e-41aa-897b-7c84d4773c29 | parl_eu_3366 |
10 | 64 | 07.02.2014 | OGASUN ETA FINANTZETAKO SAILBURUAK (GATZAGAETXEBARRIA BASTIDA) | EA-NV | Interpelazioa, Gorka Maneiro Labayen Mistoa-UPyD taldeko legebiltzarkideak lehendakariari egina, zergairuzurraren aurkako baterako plan bat martxan jartzeari buruz | Eskerrik asko, legebiltzarburu anderea. Eskerrik asko, Maneiro jauna. Zuk zure interpelazioan aipatu duzun moduan, Jaurlaritza lanean ari da 2013ko irailaren 26an Ganbera honek iruzur fiskalari buruz onartutako erabaki instituzionala betetzeko. Aipatu nuen moduan, erabaki instituzional horretan ardatz bi daude. Alde batetik, iruzur fiskalaren aurkako batzorde bat osatzea. Batzorde hori osatuta dago, eta sortu zen Zerga Koordinaziorako Organoaren barruan, 2013ko urrian. Nire aurreko hitzaldi bat hartuz ondo aipatu duzun moduan, azaroan zehar lau instituzioek (hiru foru aldundiek eta Eusko Jaurlaritzak) beraien ordezkari teknikoak izendatu zituzten batzorde horretarako. Batzorde hori bildu da abenduan, urtarrilean ere, eta bere lana egiten ari dira. Jakingo duzun moduan, pertsonal espezializatua da, ikuskaritza-lanetan oso jende prestatua. Eta itxaron behar dugu, lana egiten ari direlako, esan dizudan moduan, bai abenduan, bai urtarrilean; beraien artean lanean jarraitzen dute, eta, jakin dugun moduan, hurrengo asteetan ere beste batzarren bat edukitzekotan dira. Eta hori betetzen ari gara. Uste dut garrantzitsua dela –zeuk ere, UPyDko ordezkari moduan, onartu zenuen erabaki-proposamen hori–, eta Jaurlaritza ahalegin guztiak egiten ari da, bere konpetentzien arabera, betetzeko erabaki instituzional hori, esan dizkizudan arrazoiengatik. Bigarrena. Iruzur Fiskalaren aurkako Planak eduki batzuk dauzka, hor ipinita dauden moduan: zer jardunbide, zer aurreikuspen, zer arau eta zer ikuspegi hartu behar den iruzur fiskala ekiditeko. Eta gai horretan lanean ari dira hiru foru-aldundiak, Eusko Jaurlaritzarekin batera. Eta uste dugu lan horrek etekin bat edukiko duela, emaitza batzuk eta fruitu batzuk agertuko direla hurrengo denboretan. Uste dugu hemendik denbora labur batera adostuko dutela hiru forualdundiek eta Jaurlaritzak. Baina aipatu nahi dizut ere, Maneiro jauna, lan teknikoa errespetatu behar dugula. Jende oso aditua da, foru-aldundietako iruzur fiskalen aurkako arduradun nagusiak dira, bertako zerbitzuburuak dira eta horretan jende prestatua. Eta guk ere horretan ipinita daukagu Jaurlaritzako zerbitzuburu bat, langile publiko bat, eta horretan lanean ari dira eta uste dut horrek laster emaitzak emango dituela. Beste aldetik, badakizu ere foru-aldundi bakoitzak iruzur fiskalaren aurkako urteko plana aurkezten duela. Eta hori partekatu egin behar dugu, bateratu; iruzur fiskalari buruzko egitasmo bateratu bat egin behar dugu. Ipini dezagun balantzan, gai garrantzitsu bezala, elkarlan honen fruituz agertuko dela egitasmo bateratu hori. Gero bigarren gaia aipatu duzu eta horrek zerikusia dauka lau instituzioek fiskalitate arloan informazioa elkartrukatzearekin. Elkarlana hor dago, eta, erabakiak esaten duen moduan eta jakin dugun moduan, hiru foru-aldundiak lanean aritu dira azkenengo hiletan, beraien lan teknikoetan. Eta, guk onartutako erabakiak esaten duen moduan, lankidetza-hitzarmena sinatu behar dute beraien artean hiru foru-aldundiek, eta daukagun informazio zuzena da hiru forualdundiek nahiko aurreratuta dauzkatela beraien lanak eta, epe laburrera, beraien artean informazioa trukatzeko sistema egonkor hori lankidetza-hitzarmen horretan egongo dela. Hola jakin dugu: hemendik epe laburrera onartzeko moduan daude hiru foru-aldundiak. Eta baita ere, erabakiak aipatzen zuen moduan, hiru foru-aldundiek beraien artean zergen datu-baseen interkonexioa denbora errealean egitea. Hori ere betetzeko dago, hartuta eredua Itun Ekonomikoaren Batzorde Mistoaren 2007ko akordiotik, hor ipinitako ildotik joanda, eta gero 2011ko maiatzean Gipuzkoako Foru Aldundiak Estatuko Zerga Agentziarekin hitzartutako hitzarmenean ipintzen ziren esparru bietatik ere, hau da, alde batetik interkonexioa denbora errealean, eta bestetik zergen datu-baseen informazioa elkartrukatzea. Hori ere, hiru foru-aldundietatik jakin izan dugun moduan, nahiko aurreratuta dago eta uste dugu epe labur batean horrek bere emaitzak eta bere fruituak edukiko dituela. Gero beste balorazio politiko batzuk aipatu dituzu, eta badakizu Alderdi Jeltzaleak eta UPyDk ikuspegi ezberdinak dauzkagula: nola eratu gure esparru instituzionala eta gure Erkidegoaren barne-antolaketa eta fiskalitatea, non kokatuta egon behar den Estatutuaren arabera. Lurralde Historikoen Legeaz ere ikuspegi oso ezberdinak dauzkagu. Eta gero iruzur fiskalaren aurkako politika aipatu duzu. Ni hor ez nator bat zurekin, uste dugulako azken urteetan hiru foru-aldundiak… Eta hor daude hiru foru-aldundietako Ogasun ahaldunek emandako ebaluaketa publikoak: zelako neurriak eta zer ondorio izan diren urte bakoitzean, iruzur fiskalaren aurkako politikaren ondorioz lortutako diru-bilketak. Ikuspegi ezberdinak dauzkagu Unión, Progreso y Democraciak eta Euzko Alderdi Jeltzaleak, baina gaiaren eta interpelazioaren ildo nagusiak ez doaz hortik. Uste dut honekin erantzun egiten diodala zure informazio-eskaerari. Eskerrik asko. | eu | https://www.legebiltzarra.eus/ic2/restAPI/pvgune_descargar/default/1d4551f8-1a5e-41aa-897b-7c84d4773c29 | parl_eu_3367 |
10 | 64 | 07.02.2014 | MANEIRO LABAYEN | Mixto-UPyD | Interpelazioa, Gorka Maneiro Labayen Mistoa-UPyD taldeko legebiltzarkideak lehendakariari egina, zergairuzurraren aurkako baterako plan bat martxan jartzeari buruz | Eskerrik asko, presidente andrea. Bada, sailburu jauna, errespetu osoz, ez dakit zer egin, barre ala negar. Biziki harrigarria da zure erantzuna, funtsean etorri baitzara esatera eta esan baituzu jende guztia lanean ari dela, eta laster ikusiko direla emaitzak. Lanean ari da jende guztia, eta laster ikusiko dira emaitzak, baina, gaur-gaurkoz, ez dugu ez bata ez bestea. Ez dugu ez zerga-iruzurraren aurka borroka egiteko baterako plana ez datuen lotura. Izan ere, jende guztia lanean ari da, eta hilabeteak igarotzen dira, eta urteak igarotzen dira, eta, hain zuzen, alderdi politiko batzuek, bistan da, ez dute hatz bat ere mugitu nahi zerga-iruzurraren aurka gehiago eta hobeto borrokatzeko, eta bistakoa da Eusko Jaurlaritza honek ere ez duela hatz bat mugitu nahi gehiago eta hobeto borrokatzeko zerga-iruzurraren aurka. Hori da ondorioa. Bi ondorio, funtsean: Eusko Jaurlaritza honek ere ez duela hatz bat mugitu nahi gehiago eta hobeto borrokatzeko zerga-iruzurraren aurka, eta gure erakunde-sistemak galarazi egiten duela gehiago eta hobeto borrokatzea zerga-iruzurraren aurka, edo, gutxienez, galarazi egiten duela zerga-iruzurraren aurkako borroka hori hobetzea. Hor daude datuak, eta hor zure erantzuna; beste talde politiko bateko legebiltzarkide bati Legebiltzar honetan duela hilabete eta erdi eman zenion erantzun bera eman duzu. Biziki harrigarria da, baina ez hainbeste, guztiok ezagutzen baitugu zer zailtasun jartzen dizkion erakunde-sareak herritarrari, baina biziki harrigarria da urteak ematea horri buruz hitz egiten, gure kasuan eskatzen, zerga-iruzurraren aurka borrokatzeko baterako plana, eta hilabeteek aurrera egin eta oraindik ere martxan jarri gabe izatea. Elkarrizketak hilabete ugariz alderdi politikoen artean, zerga-sistemari buruzko osoko bilkura monografikoa irailaren 26an, ebazpenen onarpena, ebazpen jakin honen ebazpena, eta zuk esan duzu urrian sortu zela batzordea. Alegia, hilabete oso bat batzordea sortzeko; beste hilabete bat foru-aldundiek eta Eusko Jaurlaritzak batzordeko kideak aukeratzeko; beste hilabete bat bildu eta hitz egiteko, eta ez dakigu zehazki zeri buruz; beste hilabete bat (urtarrilean gaude jada) hitz egiten jarraitzeko, ikusteko, hain zuen, asko dakiten teknikariak ados jartzen diren eta gai diren zerga-iruzurraren aurka borrokatzeko eta datutrukea gauzatzeko sistema egokiena aukeratzeko baterako plan egokiena osatzeko... Eta denbora badoa. Horrek erakusten du, besteak beste, urrunago joan gabe, euskal erakunde-sarea, UPyDk izendatu ohi duen moduan, astakeria handia dela, eta euskal herritarrei kalte egiten diela, nabarmen kalte egiten diela euskal herritarrei. Eta aldatu egin behar da hori, eta aldatu egin behar da LHL. Gauza asko aldatu behar dira, ezin baita onartu iruzurraren aurka borrokatzeko baterako plana sortzeko hilabeteak eta hilabeteak igarotzea, eta zuek gai ez izatea adostu eta abian jartzeko. Bada, esan dut, bi ondorio horiek ateratzen ditugu guk. Zuk, funtsean, beste legebiltzar-talde bateko legebiltzarkide bati duela hilabete eta erdi eman zenion erantzun bera eman duzu, erantzun bera: egin denaren deskribapena; ebazpen-proposamenarena; batzordea osatu, teknikariak aukeratu eta lan handia egiten ari dela esan, eta laster ikusiko direla emaitzak. Noiz ikusiko dira emaitzak? Guk, dena den, eta, bistan denez, mozio bat aurkeztuko dugu Eusko Jaurlaritzari eskatzeko zerga-iruzurraren aurka borrokatzeko baterako plan hau eta sare hau nabarmen aldatzeko beharrezkoak diren erreforma guztiak abian jartzeko, oztopo nabarmena baita euskal herritarren bizitza hobetzeko. Besterik ez, eta eskerrik asko. | eu | https://www.legebiltzarra.eus/ic2/restAPI/pvgune_descargar/default/1d4551f8-1a5e-41aa-897b-7c84d4773c29 | parl_eu_3368 |
10 | 64 | 07.02.2014 | OGASUN ETA FINANTZETAKO SAILBURUAK (GATZAGAETXEBARRIA BASTIDA) | EA-NV | Interpelazioa, Gorka Maneiro Labayen Mistoa-UPyD taldeko legebiltzarkideak lehendakariari egina, zergairuzurraren aurkako baterako plan bat martxan jartzeari buruz | Gracias, señora presidenta. Señor Maneiro, tal y como ha citado, hay grandes diferencias entre su modelo institucional y el nuestro. Reír o llorar, llorar o reír, dice usted. Si tomamos el asunto desde esa perspectiva –reír o llorar, llorar o reír–, mire el proyecto político de su partido político. Lo piden desde el 2009, pero no tienen ni un concejal en ninguna institución, ni un concejal. Tampoco ningún juntero; de 151 junteros de las tres juntas generales, ningún juntero. Ningún concejal, ningún juntero... Sí, sí. Le estoy respondiendo sobre el modelo institucional que ha citado. Yo le he escuchado tranquilamente, y ahora le toca a usted escuchar con toda tranquilidad lo que yo diga. Un gran fracaso: zero zinegotzi, zero batzarkide, legebiltzarkide bakarra. Gizarteari aurkeztu zaion proiektu politikoa, legebiltzarkide bakarrarekin. Beno, barre edo negar… Nik ez dut kalifikaziorik egingo, hor daude emaitzak. Diskurtso argia, diskurtso zorrotza: zero zinegotzi udal-hauteskundeetan, zero batzarkide foru-hauteskundeetan, legebiltzarkide bat 75etik. Barre edo negar… Zuk ikusiko dituzu ondorioak, baina euskal herritarrek zilegitasun demokratiko horrekin erantzuten diote zure proiektu politikoari eta erakunde-ereduari: ordezkari bakarra. Hori erakunde-ereduari dagokionez. Gaiaren muinari dagokionez, erantzun behar dizut ez dela egia erakundeek ez dutela borroka egiten iruzurraren aurka. Ez dut nik hartuko hiru foru-aldundietako Ogasuneko diputatuen erantzukizuna. Bi aldiz izaten dira urtero dagokien legebiltzarrean azalpenak ematen, batzar nagusietan, edukiaren berri emateko (hasieran, urte hasieran), eta urtearen erdialdean, aurreko urtearen balantzearen, neurrien eta zergairuzurraren aurkako borrokaren ondorioen berri emateko. Beraz, nire ustez iruzurra egon daiteke... Konpromiso handia dute erakundeek, erakunde guztiek, gure erakunde-sistemarekin, zerga-iruzurraren aurka borrokatzeko. Zurearenaz oso bestelako balorazioa dut ni. Eta gero esan didazu ez dudala ezer berririk esan. Bi gauza garrantzitsu esaten ari naiz! Baina zuk ez baduzu entzun nahi, ez badiozu garrantzirik ematen... Nik bai ematen diodala. Esan dizut bi bilera egin dituztela adituek, ogasun bakoitzeko ikuskari-buruek, eta gaia lantzen ari direla. Izan errespetua erakundeei, zerga-ikuskaritzetako erantzule nagusiak eta Eusko Jaurlaritzako arlo horretako zerbitzuburua lanean ari dira, bi bilera formal izan dituzte, gehiago izango dituzte laster, eta epe laburrean ikusiko dituzu ondorioak edo emaitzak. Ulertuko duzu horrela erantzun behar dizudala erakunde-erantzukizunagatik eta foru-aldundi bakoitzaren edukiengatik nahiz haietako bakoitzak kudeatzen duen arloagatik. Badakit zuri ez zaizula behar bestekoa iruditzen, behar bestekoa iruditzen ez zaizun moduan guk aurkezten dugu guztia. Baina, tira, joko politikoaren eta zilegitasun demokratikoaren parte da hori, eta zuk defendatzen duzunak ordezkari bat du, eta guk defendatzen dugunak askoz ordezkaritza handiagoa, 27 legebiltzarkide. Baina, muinari dagokionez, berriro diotsut, lan bat egin da, eta errespetua, konfiantza eskatu nahi dizut. Agian zuk ez duzu gogoko izango baterako plan horretatik aterako dena; hori ere ikusiko dugu, baina, tira, lanean ari dira. Eta bigarren arloari dagokionez, loturari, lankidetzari dagokionez, berriro esaten dizut foru-aldundiak lanean ari direla –esan digutenagatik, eta guk dugun zuzeneko informazioagatik– zerga-datuei buruzko informazio-trukerako hitzarmen hori laster sinatzeko, eta, halaber, lotura denbora errealean egiteko. Beraz, ideia da hitzarmena sinatzea datozen egunetan; alegia, Alderdi Sozialistarekin dugun akordioaren barruan, urtearen lehen hiru hilabeteetan, 2014an. Eta arlo horretan lanean ari dira foru-aldundiak, eta laguntzen ari da Eusko Jaurlaritza, bestela ezin zitekeenez, iruzurraren aurkako baterako plana eta datu- loturak, erakunde-ebazpenean jasoak, egoki bete daitezen. Beraz, seriotasun handiz eta zorroztasunez ari garela uste dut. Zure ustea izan daiteke ez dela hala, baina nik Ganberari ematen dizkiot kontuak. Eta jakiteko aukera izango duzu zuk, zuzeneko informazioa izango baitu Legebiltzarrak, hala agindu baitigu Legebiltzarrak, planaren irizpideen, edukien eta ezaugarrien berri ematea Ganberari. Eta, gero, baterako plana amaitzean –urteko plana izango da, Maneiro jauna–, ebaluazioa egingo du erakunde bakoitzak bere legebiltzar-organoan. Horrela jokatzen ari dira fase honetan, errespetu osoz eta hiru foru-aldundien eta Eusko Jaurlaritzaren arteko erakunde-lankidetzaz. Besterik ez, eta eskerrik asko. La | eu | https://www.legebiltzarra.eus/ic2/restAPI/pvgune_descargar/default/1d4551f8-1a5e-41aa-897b-7c84d4773c29 | parl_eu_3369 |
10 | 64 | 07.02.2014 | MATUTE GARCÍA DE JALÓN | EH Bildu | Interpelazioa, Oskar Matute García de Jalón EH Bildu taldeko legebiltzarkideak lehendakariari egina, Bilbon martxoaren 3an eta 4an egingo den gailur ekonomikoari buruz | Gracias, señora presidenta. Lehendakari, consejeros, señorías, buenos días. "Espainia, egonkortasunetik hazkundera". Izenburu hori du martxoaren 3an eta 4an Bilbon egingo den biltzar edo goi-bilerak. Ez beste edozein hiriburutan, baizik eta Bilbon, eta izenburu horrekin: "Espainia, egonkortasunetik hazkundera". Ez naiz edukitzailean soilik geratuko, luze eta zabal hitz egiteko aukera emango lukeen arren. Edukiaz ere hitz egingo dut, han esango dutenaz, eta zer adieraziko duten, hain zuzen ere, munduko biztanleriaren zati handi bat, baita euskal herritarrak ere, pobretu egiten dituzten politiketara kondenatzen ari direnek, etorkizunik ez izatera kondenatzen dituzten politiketara eramaten dituztenek, beren baliabideak indarrez ebatsi eta seme-alaben nahiz hurrengo belaunaldien oraina eta etorkizuna hipotekatzen duten politiketara eramaten dituztenek. Beren austeritate-politiken eta zorra betetzeko politiken bidez ikustera behartzen gaituztenak nola murrizten diren gizarte-zerbitzuak, nola jaisten duen balioa gaizki izendatutako ongizate-estatuko gizarte-babeserako sistemak, berek irabazi eta dirukopuru eskergak betikoen eskuetan pilatzen jarraitzen duten bitartean. Eta ez da edozein egoeratarako balio duen diskurtso orokor edo hermetikoa, Euskal Herrian bizi eta jasaten ditugun datuetarako ere baliagarria baita. Izan ere, herri honetan, Euskal Herrian, % 17ko langabezia-tasa dugu, Europar Batasuneko batez bestekoa baino sei puntu altuagoa. Gure langabezia-tasa gainditzen duten bakarrak –baina termino negatiboetan, langabe gehiago dituztelako– Espainia eta Grezia dira. Ez da harro egoteko arrazoia. Nik ez diot Eusko Jaurlaritza honi egozten langabezia-tasa horren erantzukizun guztia (dagokiona izango du, eta agintean daraman denborari dagokiona). Dena den, ados izango zara nirekin, lehendakari jauna, langabezia-tasa hauek eta, halaber, gero eta duintasun gutxiagoko eta jendea gero eta gehiago esklabo bihurtzen duten kontratazio-eredu horiek (lanbaldintza txarragoak ezartzeagatik) izatearen erruaren zati handi batek zerikusi handia duela martxoaren 3an Bilbon bilduko den jende horrekin, "Espainia, egonkortasunetik hazkundera" deritzon goi-bilera arranditsu horretan bilduko denarekin. Ez dizut ezkutatuko, halaber, guk ez dugula gogoko goi-bilera horretan ez hizpide hartzea herri honetako langabeak, herri honetako 176.000 langabeak, langabezia-prestaziorik gabe bizi diren 100.000 lagun baino gehiago, jada agortu baitute, eta jada gizarte-prestazioak amaitzen ari zaizkien 76.000 lagun baino gehiago. Eta hori batuta, ematen digun argazkia da, gizarteak, gure gizarteak, euskal gizarteak jende hori babestu beharko duela, baina gero eta gehiago estutzen direla bizimodu duinari eusteko laguntzamailak. Ez dizut hitz egiten, ezta ere, herri honetan, Euskal Herrian –eta ez naiz ari bizi-kalitate txarrena duten tokiez–, elikagai-bankuetara jo behar dutenez. Ez dizut hitz egiten elikadura-arazo larriak dituztenez, haurren artean agertzen ari diren malnutrizio-kasuez. Ikusten duzun moduan, nahiko argazki gordin eta gogorra da, eta, ziur asko, talka egingo du, eta asko, alfonbra gorriekin, Guggenheimeko bisita gidatuekin, jende horrek izango dituen harrera lagunkoi edo beroekin. Ez zaigu gustatzen bi poloko ordena mantentzen jarraitzeko sistematikoki indarrez ebasten aritu den eta ari den jende horren erakusleiho eta beharrezko laguntzaile izatea Bilbo, gutxi batzuk goian eta gehientsuenak behean kokatzen gaituen egoera horrena. Tribuna hau, atril hau, kasu askotan –eta ez dut kritikatzen–, erabili da atril hau, tribuna hau, askotariko egoeretako izenen segida emateko, batzuetan biktimena, batzuetan kalte egiten dutenena. Nik tribuna hau erabiliko dut jende ospetsuaren, jende ospe- tsuen taldearen, Bilbora etorri eta herri honetako hiri batek hartuko duen talde antolatu baten errepasoa egiteko. Luis de Guindos etorriko da, Espainiako Ekonomia eta Lehiakortasunaren ministroa, Lehman Brothersen arduradun ohia Espainian eta Portugalen. Herritarrei funtsak usurpatzen erantzukizun-maila handienetakoa duen finantza-erakundeetako bat da, haiek aberasteko, eta modu desegokian finantza-krisi deritzonaren eragilea. Christine Lagarde ere etorriko da, NDFren zuzendari kudeatzailea. Ez dut Lagardek denbora honetan guztian esan duenaren errepaso zehatza egingo, asko esan baitu, eta ez oso gauza onak; duela hamar egun eskas esan zuena soilik aipatuko dut. Espainiako estatuari eskatu zion aldi baterako kontratuen babesa harmonizatzeko lan-kontratu mugatuen eta mugagabeen artean, baina, noski, lan-kontratu mugagabeen prestazioak eta duintasun-baldintzak murriztuz, baldintza txarragoak dituztenekin, lan-kontratu mugatuekin, berdintzeko. Jeroen Dijsselbloem ere badator, Eurotaldearen presidentea. Kasu honetan ere, ez dut oso atzera egingo haren adierazpenetan. Zenbait soilik aipatuko ditut; adibidez, duela hamar egun esan zuena. Espainiaren arrakasta nabarmendu zuen, erreskatetik garbi ateratzea lortu zuelako, eta krisi bati aurre egiteko adibidetzat jarri zuen Espainia. Eta esan zuen presio egiten jarraitu behar duela, langabezia jaisteko erreforma gehiago eginez. Jendaila hori izango dugu Bilbadon (hala esango lukete, ziur asko, hobeto ahoskatzen balekite). (Murmullos) Eta jarraitu egingo dut, jarraitu. Olli Rehn ere izango da. Ezaguna da hau guztion artean; asko entzun dugu hari buruz. Europako Batzordearen presidenteordea da, eta Euroaren Gai Ekonomiko eta Finantzarioen komisarioa. Berak ere esaten zuen, duela egun gutxi, garrantzitsua dela lan-erreformaren bigarren fasearekin jarraitzea, eta lan-merkatuko dualtasuna murrizten ahalegintzea, zerbitzuak liberalizatzea, Espainiako lan-merkatuaren funtzionamendu orokorra hobetzeko. Alegia, are gehiago estutzea langileen interesak. Bilbora etorriko den beste bat. Haiekin batera izango dira, nola ez, Espainiako estatuko exekutiboak eta erakunde eta makroerakundeetako presidenteak, hala nola Inditex, Telefónica, Iberdrola edo BBVAkoak. Eta haiekin batera izango da, halaber, Joaquín Almunia. Bi arrazoi izango ditu hark pozik egoteko Bilbon izateaz. San Mamesera ere joan ahal izango da, bazkide izateko zortea baitu. Baina gurekin izango dugu –eta Joaquín Almuniaz ari naiz– Googlerekin biziki otzan ageri dena, adibidez, eta nahiko zorrotz, La Navaleko langileek diotenez, adibidez, tax lease direlakoekin. Eta pertsona horri ere jende asko txaloka duela egingo diogu harrera. Eta azkenik, baina ez garrantzi gutxiago izateagatik, José Manuel Soria izango dugu, Mariano Rajoyren Gobernuko argia, eta herritar guztiei elektrizitate-tarifa ere –Barrio jauna, orain burua zabukatzen duzu– % 18 igoko diona. Eta, bestela ezin zitekeenez, don Mariano, Mariano Rajoy, Espainiako estatuko Gobernuaren burua, eta hari buruz ere luze eta zabal hitz egin nezake, eta ezaguna da Alderdi Popularraren Gobernuari diodan ezinikusia. Baina Ceutan gertatu zena gertatu ondoren erantzukizunak argitu, dimititu edo dimisioa emanaraziko ez duen pertsonari laguntzea izan daitekeen duintasun ezean geratuko naiz. Haren poliziak, Guardia Zibilak, erabaki zuen jendea tratatzeko modu onena zela –helburua pertsonak baitira– heriotza ziur bati ihes egiten ahalegintzeko erabiltzen dituzten flotagailuei tiro egitea, eta heriotza ziur horretan laguntzea. Esaten nuen moduan, isekaren argazkia aterako da gure ustez, eta ez du jakintsuen tribunalaren edo foro hori berpiztearen itxura eman nahi izate horrekin zerikusirik, eta, dena den –eta barkamena eskatzen dut nire hitzen gogortasunagatik–, Nurenbergeko tribunalaren argazkiaren itxura handiagoa du. Eta nahiago nuke hori izatea, urteen poderioz, haien noranzkoa. Eta uste dugu erantzun egin behar dela horren aurrean. Izan ere, ez zaigu egokia iruditzen Jaurlaritza hau, herri hau erabiltzea Espainiako Gobernuan dagoen alderdiak berak adierazi zuenerako: foro hori defendatu egin behar dela erakunde-lankidetzaren eta erakundeen baterako parte-hartzearen eredutzat Kataluniako frentismoaren aurrean. Nik ez dut uste Jaurlaritza honek Kataluniako Gobernuaren aurrean jarri nahi duenik, eta zinez diot. Ez dut uste. Baina jakin behar dute errealitate horretan parte hartuz gero hala egiten ari direla, hori baita Espainiako estatuko Gobernuaren azken helburua. Eta horregatik hitz egin dut edukiontziaz, horregatik erabaki dute hemen egitea, agian traizio egin dien probintziei beste ordain bat ematearren. Alfonbra gorria jarriko zaie gure eskubideak urratzen dituztenei, eta esaten da guztiak balio duela Bilbo kokatzeko. Pentsatzen dut nirekin ados egongo zaretela ez duela guztiak balio Bilbo kokatzeko; ziur asko, Eurovegas ekartzea ez da Bilbo kokatzeko modu onena; pobretu egiten gaituzten lan-erreformak eta defizit-baldintzak ezartzen dizkigutenak babesteak ez du balio Bilbo babesteko. Eta hori Ganbera honek esan du. Horregatik iruditzen zaigu errespetu eta begirunerik eza dela errealitate horretan parte hartzea, eta lehendakariari eskatzen diogu adierazteko zer helburu duen Eusko Jaurlaritza honek hain bidegabea den errealitate horretan parte hartuta, eta hura babestuta. La | eu | https://www.legebiltzarra.eus/ic2/restAPI/pvgune_descargar/default/1d4551f8-1a5e-41aa-897b-7c84d4773c29 | parl_eu_3370 |
10 | 64 | 07.02.2014 | JAURLARITZAKO LEHENDAKARIAK (URKULLU RENTERIA) | EA-NV | Interpelazioa, Oskar Matute García de Jalón EH Bildu taldeko legebiltzarkideak lehendakariari egina, Bilbon martxoaren 3an eta 4an egingo den gailur ekonomikoari buruz | Eskerrik asko, legebiltzarburu andrea. Matute jauna, martxoaren 3an eta 4an Bilbon egingo den gailur ekonomikoaren helburua eraginkortasunean, lehiakortasunean eta nazioartekotzean oinarritutako hazkunde ekonomikorako eredua bultzatzea da. Ekonomia eta Lehiakortasun Ministerioak Esportatzaileen eta Inbertsoreen Klubarekin elkarlanean antolatutako gailur ekonomikoa edo foroa da. Eusko Jaurlaritzak ez du foroaren antolakuntzan zuzenean parte hartu. Hori bai, lehendakaria naizen aldetik, inaugurazioan parte hartzeko gonbidapena jaso nuen eta onartu ere bai. Onartu egin dut, iruditzen zaidalako gure herrialdearentzat garrantzitsua dela foro hau hemen egitea. Egia bada ere, Matute jauna, goi-bilera ekonomikoa Bilbon egingo dela, Eusko Jaurlaritzak ez du zuzenean parte hartu hori antolatzen. Esan behar dut Ekonomia eta Lehiakortasun ministroak pertsonalki aurkeztu zidala ekimena, eta irekiera-ekitaldian parte hartzera gonbidatu ninduen. Foro hori Esportatzaile eta Inbertitzaileen Klubarekin batera antolatu du ministerioak, eta lehen mailako parte-hartzaileak ditu. Nik ez dut eztabaidatuko talde edo koadrila den. Bilbon egingo den goi-bilera ekonomiko horren helburua da eraginkortasunean, lehiakortasunean eta nazioartekotzean oinarritutako ekonomia-hazkundearen eredua sustatzea. Bat nator hazkunde-eredu berria sustatzeko beharrarekin; bat egiten dut, halaber, enpresetan eraginkortasuna hobetzeko eta lehiakortasuna sustatzeko erronkarekin, eta, noski, uste dut gure ekonomiaren erronka nazioartekotzea dela, herrierronkatzat hartzen dudan ibilbide luzeko helburua. Helburu horiek interesatzen zaizkio Eusko Jaurlaritzari, baita gure herriko enpresa-multzoari ere. Enpresa guztiek –txiki, ertain eta handi– giltzarri horiekin egiten diote aurre etorkizun ekonomikoari, eta ziur naiz interesa dutela topaketa ekonomiko horretan aurkeztuko diren proposamen eta ideiak ezagutzeko. Dena den, gailur ekonomiko hau Bilbora datorrela eta, Eusko Jaurlaritzak zein helburu dituen galdetu didazu. Garrantzitsuak iruditzen zaizkidan hiru aipatuko dizkizut: harrera egitea, entzutea eta partekatzea. Lehenik, gailur honetan parte hartuko dutenei harrera egitea. Gisa honetako bilerak antolatzeko gaitasuna izatea oso garrantzitsua da herrialde ororentzat. Euskadik urtean ehunka jardunaldi eta biltzar hartzen ditu. Horietako askok, gainera, nazioarteko izaera dute; izan ere, munduak gu ezagutzearen alde egiten dugu lan. Euskadi egiten jakitearen erreferente izatea nahi dugu, sektore honi dagokionez. Herrialde irekia eta abegitsua garela ohar daitezela nahi dugu, gaitasuna duen herrialdea garela, alegia. Eta zuk aipatutako edukiekin zerikusirik ez duten edukiak aitortu egiten ditut. Bigarrenik, parte-hartzaileei entzutea. Euskadik asko ikasi behar du lehiakortasunaren eta nazioartekotzearen gainean; gure ekonomia eta ongizatea esparru horietan sakontzearen mende daude. Enpresek eta erakundeek entzuten jakin behar dugu, hobetu nahi badugu. Ez dira maiz izaten gurean esperientzia- eta ezagutza-maila honetako goi-bilerak; horrenbestez, askorentzat ikasteko aukera bikaina dela irizten diot. Herritar askok izan nahiko du entzule, foroan zer ikasi asko egongo denez. Eta hirugarrenik, partekatzea. Goi-bilera hau aukera berrien iturri izatea nahi dugu eta izango delakoan gaude. Funtsezkoa da nazioartekotzea Euskadiren garapenean: enpresentzat, unibertsitateentzat, teknologia-zentroentzat, profesionalentzat; guztiontzat, beraz. Herrialde txikia izanik, aliatuak behar ditugu, mundura irekiko bagara. Foroan, atzerrian ibilbide luzea egindako proiektuak aurkeztuko dira; nazioarteko proiektuak, euskal proiektuak laguntzeko baliagarri gerta daitezkeenak; partekatzeko moduko proiektuak, nazioartera irekitzeko eta esportatzeko. Goi-bilera horretan Eusko Jaurlaritzak zer helburu dituen galdetu didazu. Garrantzitsuak iruditzen zaizkidan hiru aipatu dizkizut: harrera egitea, entzutea eta partekatzea. Jarrera hori dugu topaketa horretarako, bestelako balio-judiziorik egin gabe. Hasteko, parte hartuko duten pertsonei eta erakundeei harrera egitea. Munduan ezagut gaitzaten nahi dugu, eta herrialdearen helburu horri laguntzen diote nazioarteko halako ekitaldiek. Euskadi nazioarteko erreferentea izatea nahi dugu. Herri ireki eta abegikorra garela erakutsi nahi dugu, gaitasuna duen herria. Entzutea da bigarren helburua. Asko dugu ikasteke lehiakortasunari eta nazioartekotzeari dagokienez; enpresek eta erakundeok entzun egin behar dugu hobetzeko. Eredu ematea dagokigu, eta aukerari nolabaiteko apaltasunez aurre egitea; esperientzia handi eta ibilbide luzeko jendea ezagutzea interesatzen zaigula onartzea. Badakit jende askok duela interesa topaketa horretara entzutera eta ikastera joateko; ondorioak atera eta ikasteko, eta, horrenbestez, baita ere zer egin dezakegun eta zer ez gure eredu ekonomikoan, edo zer komeni den egitea, eta zer ez. Eta partekatzea da hirugarren helburua. Aukerak sortzen dira topaketatik. Garapen-giltzarri bat da nazioartekotzea gure enpresentzat, unibertsitateentzat eta teknologia-zentroentzat. Herri txikia gara, eta aliatuak behar ditugu gure proiektuetarako; eta foro hau aukera bat da, atzerrian ibilbide luzea egin duten proiektuak aurkeztuko baitira, eta, berriro diot, zuk aipatu duzun jendearen edo haiek ordezkatu dezaketenaren balio-judiziorik egin gabe. Harrera egitea, entzutea eta partekatzea, horra gure helburuak. Erraz lortzekoak. Apaltasun apur bat besterik ez da behar. Ikasteko eta hobetzeko asko dugula onartu egin behar dugu. Ekonomia-ereduez hitz egin duzue zuek, ordezko ekonomia-eredu berri batez. Ongi, hitz egiten duzue, baina, bien bitartean, aurrera doa gure euskal eredu ekonomikoa, eta hori defendatzeko prest nago ni. Entzuteko aukera bat da goi-bilera hau, baita gure ereduaren berri ematekoa ere, eta euskal eredu ekonomikoaren giltzarriak aurkeztuko ditut nire mintzaldian. Gure politika ekonomikoaren proiektuan jasoa dago, eta hamar lehentasun hauek zehazten dira: industria-politikaren eredua berreskuratzea; berrikuntza eta ekintzailea suspertzea; nazioartekotzearen alde egitea; finantzaketa enpresentzat eta lanpostuak sortzen dituzten proiektuentzat; jendearen gaikuntza; gizarte-ituna; enpresara bideratutako zientzia-, teknologia- eta berrikuntza-sistema; azpiegitura-sare aurreratua; enplegurako, lehiakortasunerako eta gizarteereduaren jasangarritasunerako zerga-sistema, eta sektore publiko eraginkorra, suspertze ekonomikoaren buru izateko gai dena. Ekonomia eta enplegua suspertzeko hamar lehentasun. Hau da gure eredua, egunean-egunean lantzen ari garena. Dakidanaren arabera, ez dago, Matute jauna, eredu perfekturik. Hori bai, argi daukat entzuteko gaitasuna, autokritika eta apaltasuna beharrezkoak direla eredu oro hobetzeko, baita gurea ere, gurea ere desberdina delakoan. Eskerrik asko. | eu | https://www.legebiltzarra.eus/ic2/restAPI/pvgune_descargar/default/1d4551f8-1a5e-41aa-897b-7c84d4773c29 | parl_eu_3371 |
10 | 64 | 07.02.2014 | MATUTE GARCÍA DE JALÓN | EH Bildu | Interpelazioa, Oskar Matute García de Jalón EH Bildu taldeko legebiltzarkideak lehendakariari egina, Bilbon martxoaren 3an eta 4an egingo den gailur ekonomikoari buruz | Gracias, lehendakari. Bi atal ditu zure erantzunak: atal bat da zerikusia duena ia balioekin, harrera ona emateko borondatearekin, aurreiritzirik ez izatearekin eta entzun eta partekatzearekin; eta bestea, jardunaldian zehar, eta jardunaldietako zure mintzaldian, euskal ereduaren arrakastak edo lan-ildoak azaltzeari buruzkoa. Oso eredu eskasa, txikia, laburra izan behar du, 10:15etik 10:40ra arteko denbora izango baituzu azaltzeko, eta, gainera, Iñaki Azkuna eta Luis de Guindosekin partekatu beharko duzu. Alegia, zortzi minutu inguru euskal miraria azaltzeko hain jende ospetsuari. Egia esan, hain boteretsuak direnez buruz eta adimenez, agian gai izango dira zortzi minutuan euskal errealitatea deskodetzeko eta hari buruzko ezagutza zabala garatzeko; baina, serio hitz eginez, badirudi ez dela hori izango helburua. Eta ez diot ezingo duzunik luze jardun zuk eta zure Jaurlaritzak herri honetako eredu ekonomikotzat hartzen duzuenari buruz. Ziur asko, orduak eman ditzakezue horri buruz hitz egiten, ez naiz hori zalantzan jartzen ari. Esaten ari naiz zuek ez duzuela funtzio hori jardunaldi horietan. Ez duzue. Duzuen denbora duzue, 10:15etik 10:40ra, Iñaki Azkuna eta Luis de Guindosekin batera: hogeita bost minutu, eta zortzi dagozkizu horietatik. Ez dirudi hori denik helburua. Beraz, ez gaitzazu eredu-eztabaida horretara eraman, egin nahi baitugu, baina iruditzen zait zuk ere ezingo duzula egin hemen, ezta guk ere, eta, bistan denez, gu ez gara han egongo, baizik eta kanpoan, izatekotan. Izan ere, zuk badakizun moduan jende askok parte hartu nahi duela, ikasteko, guk badakigu milaka lagunek ekiteko egon nahi dutela: kasu honetan, ziur asko, oihuka ekiteko, eta ezartzen ari zaizkigun guztiaren aurkako protesta-ahotsak izango dira. Izan ere, ez da egia jende horrek esperientzia handi eta ibilbide luzea duenik, edo, izatekotan, ez, noski, hain desiragarria den horretan. Ez du denak balio. Deabruarekin ituna egiteko esaten diguzu, ikasi ahal izateko, Bilbo erdigunean jarri ahal izateko. Milaka ideia bururatzen zaizkit Bilbo munduaren erdigunean jartzeko, eta, ziur asko, ez dira oso itxurazkoak izango zenbait. Ziur asko, zuek, gu, eta zentzu pixka bat duen edonor ados egongo ginateke esateko edozer gauza ez dela ona Bilbo munduaren erdigunean jartzeko, are gutxiago ezarria bada, eta are gutxiago Alderdi Popularraren asmo argi bat bultzatu nahi bada: herri hau errealitate nahiko zapaltzaile eta etsigarrian kokatzea, Espainiako estatuarenean. Eta nahiko zitala da Espainiako estatuko herritarren eskubideak agortzeko eta aurrezteko orduan. Partekatzeaz hitz egiten da. Partekatu, norekin? Intermon Oxfamek honela definitzen dituenekin (eta Intermon Oxfamek esaten du, ez ezker abertzalearen edo Bilduren erakunde sateliteren batek)? "Estatuko erakundeak bahitu dituzte eliteek eta botere publikoek" –ibilbide luzeko pertsona horiek–, "eta herritarrak baztertu egin dituzte erabaki politikoetatik, eta sistema demokratikoa apaldu dute" –Ganbera honek babestu behar lukeena–, "eta, hala jarraituz gero, partehartzearen fartsa bat baino ez da bihurtuko, boterearen pixkanakako pilaketa estaltzeko baizik balio ez duena". Hori egiten ari da jende hori, eta jende horrengandik ikasi nahi dugu, jende horrekin partekatu, eta jende horri ongi etorria eman. Zinez diot, nire ustez, jende horrek, talde moduan, itxura handiagoa du Ali Baba eta berrogei lapurren taldearena. Jauregi bat falta zitzaien, eta guk Guggenheim jauregia uztea erabaki dugu, beren ipuin perfekturako eszenatokia izan dezaten. Baina, zorionez, erantzun egingo zaio kaletik ipuin perfektu horri, protesta eta mobilizazioen bidez, haien baldintzak zuzenean jasaten dituzten milaka pertsonen aldetik, eta gogorarazten dut euskaldunak ere badirela. Eta haiek ere ikasi egin nahi dute, aurrera egin, eta onena nahi dute, halaber, herri honentzat, baina behetik, eta beirazko jauregietan ixten den jende horrek aurrera eramango dituen politiken ondorio zuzenak jasanez. Horregatik eskatzen dizugu ez parte hartzeko errealitate horretan, ez baita aukera bat errealitate hori. Irain bat da. Zeresana ematen du ospakizuna martxoaren 3an bertan egiteak ere, kontuan izanik zer gertatu zen Gasteizen duela hamarkada gutxi, eta zer gertatu zen, gainera, langileekin. Bitxia da, noski, dataren aukeraketa. Zigor bat da, erabakia probintzia traidoreen aurkako beste zigor bat iruditzen baitzaigu, bere garaian esaten zen moduan, beste ezer baino gehiago. Eta gutxiespena da. Legebiltzar hau gutxiestea. Izan ere, sinposium edo jardunaldi horretan parte hartuko duen jendeak adoretu duen lanerreformaren aurka agertu da Legebiltzar hau. Ziur asko nolabait inposatzen saiatuko den Herritarren Segurtasunerako Legearen aurka agertu da Legebiltzar hau. Lege hori ere etorkizuna eta duintasuna lapurtzen ari zaizkiela esateko eskubidea duen milaka pertsona erreprimitzeko da, edo horretan ahalegintzen ari dira gutxienez, ez baitiete utziko. Azken batean, herri honetan demokratikoki egin behar dugunaren aurkako jarrera orokor bat da. Horregatik eskatzen dizugu, lehendakari, berriro hausnartzeko zure jarrera, eta, dena den, irakurketa kritikoagoa egiteko. La | eu | https://www.legebiltzarra.eus/ic2/restAPI/pvgune_descargar/default/1d4551f8-1a5e-41aa-897b-7c84d4773c29 | parl_eu_3372 |
10 | 64 | 07.02.2014 | LLANOS GÓMEZ | PV-ETP | Galdera, Nerea Llanos Gómez Euskal Talde Popularreko legebiltzarkideak lehendakariari egina, Bilbo 2020ko Eurokopako egoitza gisa babesteari buruz | Eskerrik asko, presidente andrea. Egun on guztioi. Egun on, lehendakari jauna. Nirekin ados egongo zara, eta badakit hala zaudela, lehenago esan baituzu, beti dela garrantzitsua euskal hiri bat, kasu honetan Bilbo, oihartzuna duten nazioarteko ekitaldien egoitza izatea; esaterako, Eurokoparena. Aukera ona da ekitaldi hori euskaldunen interesetarako, gure irudirako eta nazioarteko etorkizunerako. Eta are garrantzitsuagoa egungo testuinguru ekonomikoan, diru-sarrera eta negozioen sustapena izan baitaiteke kontsumitu eta gure hotel eta jatetxeak erabiliko dituzten bisitariak erakartzeko. Hori dela eta, eragindako erakunde guztien lehen helburua izan beharko luke, hain zuzen, Bilbo 2020an Eurokoparen egoitza izateko aukera areagotzeko lan egiteak. Baina, horretatik urrun, zenbait arduradun politikok, esaterako Bizkaiko ahaldun nagusiak, betebehar hori izanik ere (Bilboren aukerak ikusarazteko borrokatzea), justu kontrakoa egiten du: auke- rak zapuztu. Eta behin zapuzteaz pozik ez, eta berriro egiten du. Hasteko, arduragabeak eta seriotasun gutxiko bezain probintzianoak ziren adierazpenak egin zituen, eta esan zuen Espainiak San Mamesen jokatzen bazuen, nahiago zuela Eurokoparik ez egitea Bilbon. Egia da barkamena eskatu zuela gero horregatik, baina aho txikiarekin, hurrengo egunean eman baitzuen azken kolpea, are gehiago zapuztuz Bilboren aukerak. Izan ere, esan zuen ez dagoela normaltasunez jokatzeko baldintza objektiborik, Espainiak San Mamesen jokatzen badu, Eurokopan ordena publikoko eta herritarren segurtasunerako arazoa izango baita. Horrek aukera asko kentzen dizkio UEFAren segurtasun-eskaerei dagokienez. Horregatik, hau galdetzen dizut, lehendakari jauna: Bat zatoz Bilbao jaunaren adierazpenekin? Izan ere, Euzko Alderdi Jeltzalearen DNAren parte den anbiguotasun kalkulatu hori dela eta, zuk ez bai ez ez, baizik eta guztiz kontrakoa esan zenuen: baietz esan zenion San Mamesi Eurokoparen egoitzatzat, Euskadiko selekzioak joka zezan. Horrek adierazten du, lehendakari jauna, nahiago duzula euskaldunak aberastasuna eta nazioarteko etorkizuna sor ditzakeen proiekturik gabe utzi, horrek adierazten badu Espainiak eta ez Euskadik jokatuko duela San Mamesen? Ados zaude ordena publikoko arazoa izango dela? Zure Jaurlaritza, Euskadiko segurtasunaren arduraduna, ez dela gai izango arazo hori kontrolatzeko, eta tankeak atera beharko dituela kalera, Bilbao jaunak esan zuen moduan? Eta zer da zuretzat ordena publikoko arazo bat, Urkullu jauna? Zer adierazten du? Ordena publikoa asaldatzea da euskaldun eta espainiar sentitzen garenok hori kalean adieraztea? Urkullu jauna, horrek adierazten du Euskadiko herritarren zati baten ezik duela Espainia babestu, ezin duela pentsatzen duena adierazi, horrek, hala eginez gero, ordena publikoko arazo bat sortuko bailuke? Horregatik, Urkullu jauna, hau galdetzen dizut: Zuk Euskadin aberastasuna sortzeko gai izango diren proiektuen alde lan egin eta borrokatzeko betebeharra duzu, eta, bistan denez, hala da Eurokopako egoitza izatea; horrenbestez, zer urrats ematea aurreikusten duzu San Mamesek eta Bilbok Eurokoparen egoitza izateko dituzten aukerak bizirik mantentzeko, eta, hala, Bilbao jaunaren zoritxarreko adierazpenen ondorioak murrizteko? Besterik ez. Eskerrik asko. La | eu | https://www.legebiltzarra.eus/ic2/restAPI/pvgune_descargar/default/1d4551f8-1a5e-41aa-897b-7c84d4773c29 | parl_eu_3373 |
10 | 64 | 07.02.2014 | JAURLARITZAKO LEHENDAKARIAK (URKULLU RENTERIA) | EA-NV | Galdera, Nerea Llanos Gómez Euskal Talde Popularreko legebiltzarkideak lehendakariari egina, Bilbo 2020ko Eurokopako egoitza gisa babesteari buruz | Eskerrik asko, legebiltzarburu anderea. Llanos andrea, aurreko mintzaldian gai horri berari buruz esan dudana errepikatzen dut. San Mames Barria sozietatearen parte garen erakunde guztiok beharrezkoak ziren urratsak egin ditugu orain arte. Bilboko Udalak, Bizkaiko Foru Aldundiak eta Eusko Jaurlaritzak, Athletic Club taldearekin batera, helburu bera partekatzen dugu, eta elkarrekin egin ditugu urratsak. Lehen urratsa izan zen hautagaitza aurkeztea irailean, zegokion denboran eta moduan, erakunde guztien bermearekin. Orain arte, nahi genuena izan da emaitza, lau hiri aurkeztu ondoren, bi bakarrik geratu baitira: Madril eta Bilbo. Eta horiek dira UEFArako bi hiri hautagaiak. Iragan abenduan, duela bi hilabete, beste urrats bat egin genuen: Bilboren hautagaitzaren arduraduna izendatu genuen, Athletic Club taldearen zuzendari orokorra. Eta, kasu horretan ere, erakunde publiko guztien adostasunez. Eta zure galdera zehatzari erantzungo diot: apirilaren 25etik aurrera egingo dugu hurrengo urratsa. UEFAk egingo duen ebaluazio-prozesurako txostenak egin eta aurkeztuko ditu Bilboren hautagaitzak. Hitz ematen dizut, Llanos andrea, erakunde guztien babesa izanik egingo dugula berriro urrats hori. Eskerrik asko. | eu | https://www.legebiltzarra.eus/ic2/restAPI/pvgune_descargar/default/1d4551f8-1a5e-41aa-897b-7c84d4773c29 | parl_eu_3374 |
10 | 64 | 07.02.2014 | LLANOS GÓMEZ | PV-ETP | Galdera, Nerea Llanos Gómez Euskal Talde Popularreko legebiltzarkideak lehendakariari egina, Bilbo 2020ko Eurokopako egoitza gisa babesteari buruz | Eskerrik asko berriro, presidente andrea. Urkullu jauna, erakundeez eta erakundeen urratsez hitz egin duzu, baina zuk badakizu, nik bezalaxe, oso garrantzitsuak direla adierazpenak, eta adierazpenek, kasu askotan, gertaerek adinako pisua edo handiagoa dutela hiri bat aukeratzeko orduan. Eta etsigarria da gure aukerei balioa emateko, erakundeen seriotasunaren eta berotasunaren berri emateko, nazioarteko proiektuak erakartzeko betebeharra dutenak, hori egitetik urrun, probintzianotasun zaharkitu horretan geratzea, zilborrari begira. Ulertzen dut zuretzat zaila dela zure alderdiko beste buru baten adierazpenei kontra egitea, baina zuk gaur hemen bermatu behar zenuke ez dela ordena publikoko arazorik izango, ez duela axola Espainiako Eurokopa jokatzea, eta Espainiak Bilbon jokatu arren ere, Eurokopak Bilbora etorri behar duela, eta Bilbok egoitza izan behar duela, hori baita politikari serio, fidagarri eta arduratsua izatea. Bestelakoan, esan di- zudana, probintzianotasun zaharkitua eta zilborrari begiratzea. Besterik ez. Eskerrik asko. | eu | https://www.legebiltzarra.eus/ic2/restAPI/pvgune_descargar/default/1d4551f8-1a5e-41aa-897b-7c84d4773c29 | parl_eu_3375 |
10 | 64 | 07.02.2014 | JAURLARITZAKO LEHENDAKARIAK (URKULLU RENTERIA) | EA-NV | Galdera, Nerea Llanos Gómez Euskal Talde Popularreko legebiltzarkideak lehendakariari egina, Bilbo 2020ko Eurokopako egoitza gisa babesteari buruz | Eskerrik asko, legebiltzarburu andrea. Begira, Llanos andrea, goazen kontu serioetara, goazen. Nik defendatu egiten dut Bilbo Eurokoparen egoitzatzat, lehendakari naizen heinean defendatzen dut, eta horren alde lan egingo dugu. Eta nik euskal futbol-selekzioaren ofizialtasuna ere defendatzen dut. Eta lehen, hasierako mintzaldian, baldintza erabili dut: "parte hartu ahal izango balu". 2014an gaude, zuk zure hitzekin ziurtzat jotzen duzu Espainiak jokatu egingo duela 2020ko Eurokopa. Nik ez dakit zergatik duzun segurtasun hori zuk! Dena den, erakunde publiko guztien lankidetza eta adostasunaren bidez ari gara gauzatzen proiektu hau, Llanos andrea, eta hala egiten jarraituko dugu. Gertaerak dira garrantzitsuak, eta hurrengo gertaera izango da Bilboren txostenaren aurkezpena, Llanos andrea. Antolakuntza-, finantzaketa-, merkataritza- eta azpiegitura-baldintzei erantzungo diegu, Bilbo 2020ko Eurokoparen egoitza izateko hautagai izan dadin eskatzen diren baldintzei. Eta berriro diot txosten hori San Mames Barria sozietatearen barruan idatziko dugula, erakunde publiko guztien parte-hartzearekin. Esan dut lehenago, eta berriro diot: helburu bera dugu erakunde guztiok, eta hori lotzeko lanean jarraituko dugu. Eta lehen aipatu dut, eta berriro ekarriko dut saskibaloiko munduko txapelketaren adibidea, eredugarria izan baitzen. Erakunde horiek, elkarrekin lanean, gure helburua lortu dugu, eta onarpen bat merezi du lorpen horrek. Elkarrekin lan egin dugu, eta hala egiten jarraituko dugu. Erakundeok erakutsi dugu badakigula egiten, eta uste dut konfiantza pixka bat merezi dugula, gure lorpenak tarteko. Ziur naiz, Llanos andrea, ziur naiz elkarrekin lan egingo dutela Bilboko Udalak, Bizkaiko Foru Aldundiak, Eusko Jaurlaritzak eta Athletic Club taldeak, Bilbo 2020ko Eurokopako egoitza izan dadin. Eskerrik asko. | eu | https://www.legebiltzarra.eus/ic2/restAPI/pvgune_descargar/default/1d4551f8-1a5e-41aa-897b-7c84d4773c29 | parl_eu_3376 |
10 | 64 | 07.02.2014 | PRIETO SAN VICENTE | SV-ES | Galdera, Txarli Prieto San Vicente Euskal Sozialistak taldeko legebiltzarkideak lehendakariari egina, Igeldori buruz | Presidenta, señorías, lehendakari. Donostian, Donostiako udalerrian, gutxiengo batek, zati batek, Igeldon, baterako espazio bati dagokionez, Donostiaren lurralde denari dagokionez, alde batek erabaki du erabakitzeko eskubidea gauzatzea, autodeterminazioaren ikuskera bat, lurralde horren independentziaren zentzu bat. Eta hori egin da zu buru zaituen herrian, zu agintari politiko nagusiena zaituenean, eta pentsatzen dut ikaragarri kezkatzen zaituela ikustea nola zatitzen den, demokraziaren bidezko jokoaraurik gabe, edo nola zatitu nahi den, alde bakarraren eta gutxiengo baten nahiari jarraikiz, lurralde bat. Hori dela eta, gure taldeak interes handia du jakiteko zer jarrera duzun, uste baitut oso saiakuntza arriskutsu baten aurrean gaudela, eta bai zure alderdia bai gurea bat datozela oso arriskutsua delako ideian. Hain zuzen, politikoki eta justiziaren bidez jarduten ari gara hori galarazteko, baina uste dut zuk ezin duzula gai honek politikoki eta instituzionalki adierazten duenetik kanpo geratu, eta horregatik eskatzen dizut gaiari buruzko balorazioa. | eu | https://www.legebiltzarra.eus/ic2/restAPI/pvgune_descargar/default/1d4551f8-1a5e-41aa-897b-7c84d4773c29 | parl_eu_3377 |
10 | 64 | 07.02.2014 | JAURLARITZAKO LEHENDAKARIAK (URKULLU RENTERIA) | EA-NV | Galdera, Txarli Prieto San Vicente Euskal Sozialistak taldeko legebiltzarkideak lehendakariari egina, Igeldori buruz | Gracias, señora presidenta. Prieto jauna, ni beste udalerri batetik, Barakaldotik, banandu zen udalerri batekoa naiz, Alonsotegikoa. Eta zati baten, Iurretaren, banaketa onartu zuen udalerri batean bizi izan naiz, edo bizi naiz, Durangon. Ongi ezagutu ditut bi prozesu horiek, eta bietan parte hartu dut. Adostuta jarri ziren abian, prozedura juridiko instituzionalak aztertu ziren, zegozkien batzorde mistoak sortu, beharrezkoak ziren ikerketa juridiko eta ekonomikoak egin eta aztertu ziren. Bi aldeek onartu zituzten prozesuak, eta bien onurarako izan zen. Egoera ezagututa, esan diezazuket banantzeprozesu bat baino ez dela Igeldoko prozesua, ez gehiago ez gutxiago, Prieto jauna. Ez dut ikusten, inolaz ere, erabakitzeko eskubidearen aldarrikapenaren eskala txikiko saiakuntza denik, norbaitek esan duen moduan. Hala agertu bada, Bilduren beraren interes hutsagatik izan da. Igeldoren arazoa da Bilduk prozesua aurrera eraman duela kontra eginez (kontra eginez, eta esaten dut), hasteko, Gipuzkoako Batzar Nagusietako gehiengoaren borondateari; gero, Gipuzkoako Foru Aldun- diaren barne-zerbitzuek egindako txosten juridikoei; jarraian, Donostiako Udaleko gehiengoaren borondateari; laugarren lekuan, udal horretako bertako txosten juridikoei, eta, azkenik, udalak gai horri buruz eskatu zuen txosten ekonomikoko gomendioei entzungor eginez. Hortik aurrera, arreta desbideratu nahi izan du Bilduk, eta sentitzen dut esatea ez dudala ulertzen, horrenbestez, zergatik planteatzen duzun zuk gai hau Bilduren estrategia izan denetik. Niri dagokidanez, udalak banatzeko prozesuak arautzen dituen ordenamendu juridikoa betetzeko konpromisoa erakutsi nahi dut, baita haiek baimentzeko prozedurei dagokienez ere, negoziaziotik eta akordiotik. Muchas gracias. La | eu | https://www.legebiltzarra.eus/ic2/restAPI/pvgune_descargar/default/1d4551f8-1a5e-41aa-897b-7c84d4773c29 | parl_eu_3378 |
10 | 64 | 07.02.2014 | PRIETO SAN VICENTE | SV-ES | Galdera, Txarli Prieto San Vicente Euskal Sozialistak taldeko legebiltzarkideak lehendakariari egina, Igeldori buruz | Lehendakari jauna, galdera hau zergatik egiten dizudan ulertarazten laguntzen ahaleginduko naiz. Izan ere, hain zuzen, dagoeneko adierazi dudanez, eskalako saiakuntza baita hau, eskala txikikoa, baina eskalak saiakuntza, ikusteko nora daraman erabakitzeko eskubideak, eskubidetzat aurkezten denak, autodeterminazioa denak, eta ez da aldarrikapena baino; ikusteko zer adierazten duen prozesu baten erdian joko-arauak asmatzeak alde batek bere helburuak bete ahal izan ditzan. Hain zuzen ere, udalerriak batzea eta banatzea jasota dago gure foru-eskumenetan, prozedura bat dago. Baina bada batzuek une honetan modu praktikoan erabiltzen duten prozedura politiko bat, Igeldoren zati batek, eta, beste batzuek oraingoz modu teorikoan, baina termino berak erabiltzen dituzte hitz egitean, erabakitzeko eskubidea, autodeterminazio-eskubidea... alegia, kontu berak. Noski, azkenean, halako politikek, une honetan eskala txikian gauzatu denak, baina, zenbaiten arabera, eskala handiagoan aplikatu nahi denak, bada, eragiten dute zuek eta gu honelako argudioekin lanean aritzea kasu zehatz honetan. Esaten dugu Igeldon egiten ari denak ez duela elementu historikoen babesik; ez dela bideragarria ekonomikoki, oso autofinantzaketa mugatua duela, eta, beraz, ez duela etorkizunik; gainera, oso biztanle gutxi direla; nortasuna, ohiturak, izaera mantentzeko ez dela erabakigarria formula hau, eta ez dela interes publikoko arrazoia… Esaten da helburua baliorik gabe uzten duten lege-zailtasunak daudela, ez dela gerora sortutako legezko baldintzarik, ez dela neurtzen Donostiako Udalari egiten zaion kaltea, borondatea bere horretan, eztabaidagarriak diren baldintzetan adiera- zia, ez dela nahikoa lurraldea banatzeko, egungo zerbitzuak ezingo direla izan... Pentsatzen dut ezaguna egiten zaizula pixka bat hau guztia, askotan eztabaidatu baitugu. Alegia, horrek erakusten du azkenean independentzia, termino aberkoietan azalduta, lardaskeria bat dela. Eta iruditzen zait Legebiltzar hau oso leku ikusgarri eta egokia dela halako gauzak aztertu eta horri buruz hausnartzeko. Espazio partekatuak, lurralde-espazioak, baterako politika adostasunean oinarrituta egin behar da, eta demokraziaren joko-arauei jarraikiz. Ez aldebakarreko tiraldiekin edo birekin. Hala egitean, hain zuen, ikusten dugu zuek nolabaiteko ideia abertzalea alde batera utzi behar duzuela gutxiengo batek zatitu egin nahi duen lurraldean ordena jartzeko. Hain zuzen, etorkizuna areago dago Flandesen, muturreko nazionalismoetan baino. | eu | https://www.legebiltzarra.eus/ic2/restAPI/pvgune_descargar/default/1d4551f8-1a5e-41aa-897b-7c84d4773c29 | parl_eu_3379 |
10 | 64 | 07.02.2014 | JAURLARITZAKO LEHENDAKARIAK (URKULLU RENTERIA) | EA-NV | Galdera, Txarli Prieto San Vicente Euskal Sozialistak taldeko legebiltzarkideak lehendakariari egina, Igeldori buruz | Eskerrik asko, legebiltzarburu andrea. Prieto jauna, niri, hain zuzen ere, erabakitzeko eskubidea, autodeterminazio-eskubidea, independentzia eta halako kontzeptuak ezagun egiten zaizkidan moduan, espero dut zuri ere ezagun egitea erakundeen akordioaren ondoren adostu eta gizarteak berretsitako lege-kontsultaren proposamena. Espero dut ezagun egitea. Igeldoren banatze-prozesuaren arazoa da negoziazioari eta akordioari aukerarik eman gabe egin dela, aldebakarrez, arrazoi juridiko, instituzional eta ekonomikoei jaramon egin gabe. Nire lehen erantzunean ere esan dizut! Entzungor egin zaie batzar nagusiei, entzungor udalari eta gainerako alderdiei, haiek herrien subiranotasuna ordezkatuko ez balute bezala. Eta gutxieneko akordio edo adostasunik ez zela, eta ardura saihestu nahian, Eskozian adostuta eta legez egingo den erreferendumarekin parekatuta proposatu du gaia, hain zuzen ere, Bilduk. Bildurentzat, Eskozia bezalakoa da Igeldo, baina, adibide hori den bezala, aste honetan bertan ikusi da adibide horrek ez duela balio. Adibidea da Bildurentzat, aste honetan frogatu den moduan, berriro diot, Bergara ez dela Eskozia-Igeldo eredua. Bildurentzat, berriro diot, proposamen interesatua izan da, eta nire balorazioa da, Prieto jauna, onartuko didazula ezker abertzaleak antolatu duen eta haren interesari erantzuten dion azpikeria honetan ez parte hartzea. Gaia ezagututa, nire erabateko errespetua agertzen diot udalak banatzeko prozesuak arautzen dituen ordenamendu juridikoari, Gipuzkoako Batzar Nagusiei eta horri dagokionez har daitezkeen erabakiei, banatze-prozesu horietako adostutako eguneratze-proposamenak barne. Eskerrik asko. | eu | https://www.legebiltzarra.eus/ic2/restAPI/pvgune_descargar/default/1d4551f8-1a5e-41aa-897b-7c84d4773c29 | parl_eu_3380 |
10 | 64 | 07.02.2014 | ITXASO GONZÁLEZ | SV-ES | Galdera, Bixen Itxaso González Euskal Sozialistak taldeko legebiltzarkideak lehendakariari egina, Euskotrenen 30 urtetik gora lanean aritutako langile baten bidegabeko kaleratzeagatik sozietate publiko horren aurka izandako kondena-epaiari buruz | Egun on, lehendakari jauna. Zuk edo zure Jaurlaritzako beste kideren batek erantzun edo ez, pentsatzen dut jada bikain ezagutuko duzula orain landuko dugun gaia. Kontrakoa desegokia irudituko litzaidake zure kargurako, eta, gainera, esan nahiko luke ez zenukeela ulertuko orain galdetuko dizudanaren munta. Izan ere, galdera oso esplizitua den arren, eta, gainera motibazio politikoak eransten ere ausartu gara, ziurtasun bat baino gehiago da hau. Zeren eta gure galderak aipatzen duen epaiak dio aipatzen ari garen langilea bidegabeki kaleratu zela, eta ez zela horretarako arrazoirik. Epaiaren berri izan ondoren, Euskotrenen zuzendaritzak jakinarazi zion baietz, berriro hartuko zutela, ordainsariak ordainduko zaizkiola, baina, hala ere, ez duela lanik egingo erregutzeerrekurtsoa ebazten ez den bitartean. Zure ustez, lehendakari jauna, bizi dugun egoeran, beste gogoeta batzuk bazter utzita, izan daiteke pertsona bat denbora horretan zerbitzurik eman gabe, lanik egin gabe, ohiko zereginak bete gabe, eta horregatik kobratzen? Izan ere, guk ez dugu sinekurarik eskatzen. Lan egiteko eskubidea eskatzen dugu, eta langilea dagokion zerbitzuan jartzeko, bidegabe kaleratu baitzen, horretarako arrazoirik gabe. Lan-arloko jurisdikzioa arautzeko Legeari jarraikiz, etxera bidali da, baina praktika hori, lege-babesik ez duen arren, jazarpenaren edo mobbingaren berdina da. Beraz, nire galdera: zure ustez, egoera honetan langilerik izan daiteke zerbitzurik eman gabe eta horregatik soldata kobratzen? La | eu | https://www.legebiltzarra.eus/ic2/restAPI/pvgune_descargar/default/1d4551f8-1a5e-41aa-897b-7c84d4773c29 | parl_eu_3381 |
10 | 64 | 07.02.2014 | INGURUMEN ETA LURRALDE POLITIKAKO SAILBURUAK (OREGI BASTARRIKA) | EA-NV | Galdera, Bixen Itxaso González Euskal Sozialistak taldeko legebiltzarkideak lehendakariari egina, Euskotrenen 30 urtetik gora lanean aritutako langile baten bidegabeko kaleratzeagatik sozietate publiko horren aurka izandako kondena-epaiari buruz | Gracias, señora presidenta. Bixen Itxaso jauna, osorik irakurri behar da epaia. Eta hala egingo dut, paragrafo labur bati dagokionez soilik bada ere: "Ekintzetatik ez da ondorioztatzen kaleratzea langilearen ideologiaren aurkako errepresalia bat estaltzeko eraikuntza amarrutsu bat denik. Ez da gorago aipatzen diren ekintzen erantzule, eta ezin zaizkio berari egotzi; hala ere, enpresa-arloan gatazka eragin duten ekintzatzat hartu behar dira. Beraz, kaleratzea ez da egin ad hoc langilearen aurkako errepresaliatzat, eta ez dute eraginik haren ideia politiko edo sindikalek; izan ziren gertaera batzuetan oinarritzen da, baina ezin da auzi-jartzailea egin haien erantzule". Epai horren aurrean, Euskotrenek, hain zuzen, langilea berriro hartzea erabaki zuen; epaiak jartzen zituen bi aukeren artean, erabaki zen berriro hartzea, eta erregutze-errekurtsoa aurkeztea. Eta hori jasota dago indarrean dagoen legedian ere. Nada más. La | eu | https://www.legebiltzarra.eus/ic2/restAPI/pvgune_descargar/default/1d4551f8-1a5e-41aa-897b-7c84d4773c29 | parl_eu_3382 |
10 | 64 | 07.02.2014 | ITXASO GONZÁLEZ | SV-ES | Galdera, Bixen Itxaso González Euskal Sozialistak taldeko legebiltzarkideak lehendakariari egina, Euskotrenen 30 urtetik gora lanean aritutako langile baten bidegabeko kaleratzeagatik sozietate publiko horren aurka izandako kondena-epaiari buruz | Legebiltzarkideok, lehendakari jauna. Egia da, osorik irakurri dut epaia, eta hori dio, baina, begira, jurisdikzioak osatzen dituen konbikzio-elementuak ez dira arlo politikoan, arlo honetan sortzen diren berak. Begira, zigor-prozesuan konbikzio-pieza deritzonak elementu tasatu batzuk ditu, baina hemen, politikaren arloan, bestelakoak dira probak. Eta zioen azalpenean esaten dugunean hori ez dela kasu bakarra... Hori ez da Alderdi Sozialistaren aldizkari ofiziala, eta esaten du epaile batek ere ikusten dituela, beste gai batean, arrazoi politikoak kaleratzeko. Alegia, hau bihurtzen ari da, lehendakari jauna, bihurtzen ari da gurekin, sozialistokin partekatuko duzula iruditzen zaidan zerbait, politika desiragarriak ez diren eremuetara, desiragarriak ez direnetara eramaten duena. Gainera, aldi berri bat pizten saiatzen ari zarete autogobernuan, eta zalantzak sortzen dizkigu, gaur gauza hauek gertatzen badira, zer gerta daitekeen iragartzen diguzun garaian. Izan ere, egiaz, langile bat arrazoirik gabe kaleratzen denean, eta etxean utzi (hemen da gaur, lanean egon behar baluke ere), hori mobbing gordina da. Eta bada ebazteke dagoen errekurtso bat, eta hitz egingo dugu hari buruz, etorkizunean izango dugu hari buruz hitz egiteko aukera, eta zuek haren baitan uzten duzue gaia. Bien bitartean, geldirik dago langilea, etxean, lanik ez egiteagatik jaso behar ez lukeen soldata jasotzen, eskubidez dagokion arren. Esan nahi dizut, lehendakari jauna, asko azpimarratzen duzuela pertsonekiko konpromisoa. Jakin nahi dugu pertsona guztiekikoa den konpromiso hori, edo pertsona jakin batzuekikoa. Baita gurekikoa ere. Eta zuk –hau ez da eskari eta galderen izapidea, baina eskari bat du galdera honek– egoera alda dezakezu. Ez onartu halako egoerak gehiago luzatzen, bai baitakizu ez gaituela onbidezko eremu batera eramaten politikan. La | eu | https://www.legebiltzarra.eus/ic2/restAPI/pvgune_descargar/default/1d4551f8-1a5e-41aa-897b-7c84d4773c29 | parl_eu_3383 |
10 | 64 | 07.02.2014 | INGURUMEN ETA LURRALDE POLITIKAKO SAILBURUAK (OREGI BASTARRIKA) | EA-NV | Galdera, Bixen Itxaso González Euskal Sozialistak taldeko legebiltzarkideak lehendakariari egina, Euskotrenen 30 urtetik gora lanean aritutako langile baten bidegabeko kaleratzeagatik sozietate publiko horren aurka izandako kondena-epaiari buruz | Itxaso jauna, garrantzitsua da guztia esatea, eta ez gauza batzuk soilik. Euskotrenek erabaki zuen langilea berriro hartzea, eta erregutze-errekurtsoa aurkeztea, lehen esan dugun moduan, EAEko Auzitegi Nagusian, epaia ez baita irmoa. Une hartan langilea lanerako ezintasun iragankorrean zegoenez, eta Lan Arloko Jurisdikzioa Arautzeko Legearen 297. artikuluak aukera hori jasotzen duenez, berriro hartzea erabaki zen, eta erregutzeerrekurtsoa ebatzi bitartean lan egiteko betebeharrik ez ezartzea. Lan-arrazoi hutsak dira berriro hartu baina erregutze-errekurtsoa ebatzi arte lanik ez egitearen arrazoiak, eta, zehazki, lan-arriskuak prebenitzeari eta osasuna zaintzearen betebeharrari dagozkio. Egungo zuzendaritzak erabaki zuenean langile hori zituen baldintza beretan berriro hartzea, langileak 2013ko urtarrilean sortutako lanerako ezintasun iragankorreko egoeran jarraitzen zuen, eta kezkagarria da haren osasun-egoera, lehenagoko lanaren eraginez. Epaia baieztatzen bada, eta irmo egin, behin betiko irtenbidea bilatuko du Euskotrenek, legea betez, noski. Bien bitartean, hartu den erabakiak epaitik eratortzen diren langile-eskubideak bermatzen ditu, haren osasuna babestu, eta segurtasun juridikoa eman Euskotreni errekurtsoa ebatzi arte. Eskerrik asko. | eu | https://www.legebiltzarra.eus/ic2/restAPI/pvgune_descargar/default/1d4551f8-1a5e-41aa-897b-7c84d4773c29 | parl_eu_3384 |
10 | 64 | 07.02.2014 | REYES MARTÍN | SV-ES | Galdera, Vicente Reyes Martín Euskal Sozialistak taldeko legebiltzarkideak lehendakariari egina, Barakaldoko Udalari buruz | Buenos días, señor lehendakari. Buenos días a todos. Lehendakari jauna, egin behar dizudan galdera uste dut ez nizukeela egin behar: zergatik ez duzu elkartu nahi Barakaldoko alkatearekin? Alfonso Garcíak, Euskadiko laugarren hiriko alkate izendatu zutenetik denbora gutxira, pentsatu zuen garrantzitsua zela erakunde-harreman bat izatea Euskadiko erakunde gorenaren buru denarekin; beraz, naturaltasunez, baina duintasun handiz, elkarrizketa bat eskatu zizun berak sinatutako gutun oso atsegin baten bidez. Han, alkateak erakunde-leialtasuna baloratzen zuen, eta espero zuen elkarrizketa horrek balioko zuela biok ordezkatzen dituzuen administrazioen arteko lankidetza oparo baten abiapuntu gisa. Horrez gain, Barakaldori eragiten dioten eta zurekin jorratu nahi lituzkeen gai batzuk adierazi zizkizun. Baina zuk ez duzu harekin elkartu nahi, eta zure idazkaritzako buruak kutsu administratiboko gutun baten bidez jakinarazi zion erabaki hori. Nik gutun hori irakurri dudanean, leihatila estu baten aurrean dagoen alkatearen irudia etorri zait gogora, handik funtzionario-hizkera zaharkitu batek berezkoa duen harrokeriatonu batekin bota izan balute bezala. Alkateari esaten diote okerreko leihatilara joan dela, eta zazpi sailetara bideratzen dute, sail bakoitzean norengana jo behar duen ere adierazi gabe. Leihatilan esango diote, pentsatzen dut. Kosta egiten zait tratu hori ulertzea, ezezkoa nolabaiteko begirunerik ezarekin botatzea, batez ere Ezkerraldeko hiri nagusiko alkateari –eskualde horrek oso langabezia handia du, eta ekintza berezia behar du botere publikoengandik–. Badaude jorratzeko gaiak eta ikuspegi globala, gero. Hori dela eta, alkateak proposatu zizun ekonomia suspertzeaz, enpleguaz eta etxebizitzaz hitz egitea, besteak beste. Gainera, lehendakari jauna, alkate bat herritarrengandik hurbilen dagoen ordezkaria da, eta, aldi berean, bere udalerriko biztanle guztiak ordezkatzen ditu. Ez zait bururatzen jendearengandik hurbilago dagoen ordezkaririk. Orduan, nola izan dezakezu lehendakaritzaren erakundearen duintasuna alkatetzaren erakundearekin elkartu gabe eta hura errespetatu gabe? Ez dut ulertzen. Nola egin diezaiokezu uko alkate batekin elkartzeari, hori baita, azken batean, Barakaldon duzun bisita-txartelik onena? Ziur naiz edonori konfiantza handia emango liokeela eta atsegin hartuko lukeela beraren alkatea eta lehendakaria elkartuko balira. Ez zait bururatzen erakundeen eta politikaren baliagarritasuna eta balioa helarazteko irudi hoberik. Uste dut huts egin duzula Barakaldoko alkatearekin elkartu nahi ez izatean. Oso erraza zeneukan, elkartu zintezkeen harekin erakunde-kortesia gisa Barakaldori buruz esateko zuena entzuteko, jakina, eta, gero, gai zehatzetarako zegozkion sailburuengana bideratu. Dena den, kontu honek oso irtenbide erraza du: har ezazu gaur hemen konpromisoa harekin elkartzeko, eta kito. Han goian dago, eta entzun diezazuke. Eskerrik asko. La | eu | https://www.legebiltzarra.eus/ic2/restAPI/pvgune_descargar/default/1d4551f8-1a5e-41aa-897b-7c84d4773c29 | parl_eu_3385 |
10 | 64 | 07.02.2014 | JAURLARITZAKO LEHENDAKARIAK (URKULLU RENTERIA) | EA-NV | Galdera, Vicente Reyes Martín Euskal Sozialistak taldeko legebiltzarkideak lehendakariari egina, Barakaldoko Udalari buruz | Eskerrik asko, legebiltzarburu andrea. Reyes jauna eta Alfonso García jauna, Barakaldoko alkatea, errespetu osoz. Egia da, Reyes jauna, Barakaldoko alkate berriak elkarrizketa bat eskatu ziola lehendakariari, eta egia da, halaber, elkarrizketa horretan jorratzea proposatzen zuen gaien zerrenda bat helarazi zidala bere gutunean. Baina ez da egia, Reyes jauna, nik erantzun niola ez nintzela harekin elkartuko, zure galderan baieztatzen duzunez. Inoiz ez diot uko egin Barakaldoko alkatearekin biltzeari. Hori ez da egia, eta baztertu dezazula eskatzen dizut, Reyes jauna. Nire jarrerak ez du zerikusirik zuk planteatu duzunarekin, eta, nahasmenik egon bada, barkamena eskatzen dut. Guztiz kontrakoa, interesarekin hartu nuen jasotako eskaera. Gaien zerrendaz pentsatu nuen zehaztu zitekeela ea gai horietan guztietan Eusko Jaurlaritza bakarrik den eskuduna, edo gai batzuek Barakaldori bakarrik eragiten dioten, edo beste esparru batzuetan jorratuta zeuden –halaxe baitaude gai batzuk–, edo Euskadiko Alderdi Sozialistarekin berarekin lortutako akordioetan aurreikusita dauden, eta, agenda-kontuei itxaron gabe, ekintzaren eraginkortasunean pentsatu nuen. Eta niretzat, Reyes jauna eta García jauna, Barakaldok beste edozein hirik edo beste edozein udalerrik duen garrantzi bera du. Beraz, iruditu zitzaidan ebazpen praktikoaren bidean jarri behar nituela eskatutako gai guztiak. Esan bezala, jorratu beharreko hemeretzi gairen zerrenda bat helarazi zidan alkateak, eta, lehenik eta behin, aztertu egin nituen, gero planteatutako gai horiek sail eskudunetara bideratzeko. Esan duzunez, Reyes jauna, Jaurlaritzako zazpi sailek jaso dute Barakaldoko alkatearen eskaera horri buruzko informazioa. Sail guztiak haren esanetara daude planteatutako gaien tratamenduan eta ebazpenean aurrera egiteko. Badakit bilera batzuk antolatu direla jada. Hori da garrantzitsuena, eraginkortasuna, eta ez dut inongo arazorik, Reyes jauna, ez dut inongo arazorik, García jauna, zurekin elkartzeko, baina, ulertuko duzunez, azaldu dut hemeretzi gai horietatik interpretatu dudala zertan garen eskudunak, zer beste erakunde diren eskudunak, eta abar, eta horrek gehiago pentsarazten dit eraginkortasunean protokolo-kontu batean baino, baina hor ez dut inongo arazorik. Eskerrik asko. | eu | https://www.legebiltzarra.eus/ic2/restAPI/pvgune_descargar/default/1d4551f8-1a5e-41aa-897b-7c84d4773c29 | parl_eu_3386 |
10 | 64 | 07.02.2014 | REYES MARTÍN | SV-ES | Galdera, Vicente Reyes Martín Euskal Sozialistak taldeko legebiltzarkideak lehendakariari egina, Barakaldoko Udalari buruz | Eskerrik asko. Eskertzen dizut erantzuna. Konstruktiboa iruditu zait, eta ez nuen besterik espero. Beraz…, nire asmoa, behintzat, asebeteta geratu da, baina ezin dut ezeztatu zuk uko egin diozula elkarrizketari; izan ere, norbaitek gutun bat bidaltzen duenean norbaitekin elkartzeko, eta beste norbaitengana bideratzen dutenean, ez dira elkartzen. Hori egia da. Orain harekin elkartuko bazara, oso ondo iruditzen zait. Eta sektore-gaiei dagokienez, adibide bat besterik ez. Zu, adibidez, beste jende askoren artean, hiru euskal gotzainekin elkartu zara Kristau Eskolan zuten gatazka bat berariaz jorratzeko, besteak beste. Tira, Deiak nahiko ondo asmatu ohi du EAJren elkarrizketen edukiekin. Eta zuk ez zenituen bideratu Hezkuntza Sailera. Baina horrek ez du axola. Esan nahi dut ezen, zuk, azkenean, hitzordu bat ematen badiozu Barakaldoko alkateari, uste dut beteta geratzen dela nire galderaren asmoa. Eskerrik asko. | eu | https://www.legebiltzarra.eus/ic2/restAPI/pvgune_descargar/default/1d4551f8-1a5e-41aa-897b-7c84d4773c29 | parl_eu_3387 |
10 | 64 | 07.02.2014 | JAURLARITZAKO LEHENDAKARIAK (URKULLU RENTERIA) | EA-NV | Galdera, Vicente Reyes Martín Euskal Sozialistak taldeko legebiltzarkideak lehendakariari egina, Barakaldoko Udalari buruz | Reyes jauna, eskatuko nizuke gotzainekin elkartzearen adibidea ere baztertu dezazula, argitara- tutako informazio batean oinarritzen baita, ez nik esandako ezertan. Eta argitaratutako informazioak aipatzen badituzu, eta Euzko Alderdi Jeltzalearekin lotzen badituzu, lot itzazu Euzko Alderdi Jeltzalearekin, baina ez lehendakariarekin, hura elkartu baitzen gotzainekin, eta ez bakarrik zuk planteatu duzun gai horretarako. Dena den, berriro diot, Reyes jauna, Barakaldoko alkateak gutun bat jaso zuen, bai, eta jakinarazi genion zer kudeaketa egin genituen aurretik, adierazi genion zein ziren sail arduradunak, eta iradoki genion jar zedila harremanetan haiekin. Nire ustez, hemeretzi gairen aurrean (hemeretzi gai, Reyes jauna), prozedura horrek ematen du aukera garrantzitsua den horretan, hots, planteatutako gaiak konpontzen saiatzean aurrera egiteko. Izan ere, berriro diot, uste dut jada egin dela aurrera gai batzuetan. Egia esan, Reyes jauna, ez dut ulertzen non dagoen arazoa, baldin eta ez bazaigu iruditzen kortesiazko bilera bat izan daitekeela, protokolozko bilera bat, edo gaiak jorratzeko bilera bat. Baina, ulertuko duzunez, hemeretzi gairen zerrenda bat jorratzeko eskudunak diren zazpi sailburuk eta nik bildu behar dugu alkatearekin elkartzeko, eta uste dut askoz eraginkorragoa dela alkatea zuzeneko arreta eraginkorrera bideratzea. Berriro diot, haiek guztiak prest daude alkateak planteatutako gaiak jorratzeko, aztertzeko eta garatzeko. Eta ni ere bai. | eu | https://www.legebiltzarra.eus/ic2/restAPI/pvgune_descargar/default/1d4551f8-1a5e-41aa-897b-7c84d4773c29 | parl_eu_3388 |
10 | 64 | 07.02.2014 | MANEIRO LABAYEN | Mixto-UPyD | Galdera, Gorka Maneiro Labayen Mistoa-UPyD taldeko legebiltzarkideak lehendakariari egina, Bilbo 2020ko Eurokopako egoitza gisa babesteari buruz | Eskerrik asko, presidente andrea. Lehendakari jauna, galdera da ea Eusko Jaurlaritzak babestuko duen 2020ko Eurokopa Bilbon egitea. Alegia, ea Eusko Jaurlaritzak babestuko duen futbol-selekzioen Europako txapelketaren egoitza izatea San Mames Barria. Oraingoz, bistakoa da Euzko Alderdi Jeltzalea ez dela ari Bilbo babesten. Izan ere, ahal duen guztia egiten ari da izendapen horri boikota egiteko, ez baitu ikusi nahi Espainia Bilbon etxeko talde gisa jokatzen. Edo EAJren zati bat behintzat, Euzko Alderdi Jeltzalearen zati bat, izendapen horri boikota egiten saiatzen ari da. Zehazki, EAJ sektarioena, EAJ geldoena, errealitatetik urrunen dagoen EAJ; EAJ hori ari da saiatzen San Mamesen izendapenari boikota egiten. Ekar ditzakegu gogora azken asteetan egin diren adierazpenak. Adibidez, Bizkaiko Foru Aldundiko ahaldun nagusiaren adierazpenak, esan baitzuen Euskadiren kontra ez bada Espainiak ezin duela jokatu San Mamesen. Egia da gero zuzendu egin zuela, eta barkamena eskatu zuela, baina, egia esan, hurrengo egunean guztiz onartezintzat jotzen ditugun adierazpen batzuk egin zituen. Lehendakari jauna, serioa iruditzen zaizu ahaldun nagusiak honako hau esatea: "Espainiako selekzioarekin, autobus mordoa etorriko da bandera gorrihoriekin, gainean mirotzak eta zezen beltzak dituztela, probintzia traidoreak hartzera. Ertzaintzako kide guztiek atera beharko dute kalera tanketa guztiekin. Ordena publikoaren eta herritarren segurtasunaren arazo oso larria izango genuke"? Arazo horrek ez lioke mesederik egingo hiriko ostalaritzari ere; izan ere, haren arabera, pertsianak jaitsi beharko lituzkete kristalak hautsi ez diezazkieten. Zuri, lehendakari jauna, pertsona moderatua, serioa eta zorrotza zarela esaten duzunez, serioak iruditzen zaizkizu adierazpen horiek, zentzugabekeria horiek? Zer iruditzen zaizkizu adierazpen horiek? Uste duzu adierazpen horiek laguntzen dutela San Mames egoitza gisa izendatzeko? Erantzun iezaiezu, mesedez, galdera horiei –uste dut oso zehatzak direla–. Gure iritziz, adierazpen horiek probokazio hutsa dira, arduragabekeria hutsa dira; adierazpen horiek sumindu eta bata bestearen aurka jartzen dituzte herritarrak, eta, hortaz, uste dut adierazpen horiek gaitzetsi egin behar dituzula, eta esan behar duzula ez zaudela ados zentzugabekeria horiekin. Pertsona moderatua zarela esaten duzunez, eta besteoi zorroztasuna eta seriotasuna eskatzen dizkiguzunez –eta ez ditzagula gauza jakin batzuk esan–, zer iruditzen zaizkizu adierazpen horiek? San Mames izenda dadin babestu nahi baduzu, nire ustez egin behar zenukeen lehenengo gauza da adierazpen horiek irmoki gaitzetsi, guztiz onartezinak baitira. | eu | https://www.legebiltzarra.eus/ic2/restAPI/pvgune_descargar/default/1d4551f8-1a5e-41aa-897b-7c84d4773c29 | parl_eu_3389 |
10 | 64 | 07.02.2014 | JAURLARITZAKO LEHENDAKARIAK (URKULLU RENTERIA) | EA-NV | Galdera, Gorka Maneiro Labayen Mistoa-UPyD taldeko legebiltzarkideak lehendakariari egina, Bilbo 2020ko Eurokopako egoitza gisa babesteari buruz | Eskerrik asko, legebiltzarburu andrea. Maneiro jauna, esaten dut horrelakoa naizela –eta horrela gustatuko litzaidake besteek ni juzgatzea–, horrelakoa izan nahi dudalako. Azaldu dut, eta errepikatu egingo dut, Maneiro jauna. Babestuko du Eusko Jaurlaritzak 2020ko Eurokopa Bilbon egitea? Erantzuna da bai. Eusko Jaurlaritzak bai esan dio Eurokopari eta bai esaten jarraituko du. Bai horretan ez gaude bakarrik, Maneiro jauna: Bilboko Udala, Bizkaiko Foru Aldundia eta Ahtletic Club bera ere gurekin bat datoz. Elkarrekin eta elkarlanean aritu gara eta elkarrekin eta elkarlanean arituko gara. Beraz, Maneiro jauna, Eusko Jaurlaritzak babestu egin du, babestu egiten du eta babesten jarraituko du 2020ko Eurokopa Bilbon egitea. Erakunde publiko guztiek babestu dute eta babesten dute hautagaitza hau, eta egitateak ikusi besterik ez dago, Maneiro jauna. Egitateak ikusi besterik ez dago. Zuk hitzetan jartzen duzu arreta, baina nik eskatzen dizut jar dezazula arreta egitateetan. Egitateak eztabaidaezinak dira. Denbora eta forma egokian egin dugun guztiak, lehen esan dudanez, denok dugun helburu berari jarraitzen dio. Eusko Jaurlaritzak eta San Mames Barria elkarte osoak babestu egiten dugu 2020ko Eurokopa Bilbon egitea; iazko irailean, horrela baieztatu genuen, eta urrats bat egin genuen aurrera. Lehen esan dudanez, datorren apirilaren 25etik aurrera, beste urrats bat egingo dugu, egitateak eztabaidaezinak izango dira berriro, eta espero dut hori ere ondo ateratzea. Eskerrik asko. | eu | https://www.legebiltzarra.eus/ic2/restAPI/pvgune_descargar/default/1d4551f8-1a5e-41aa-897b-7c84d4773c29 | parl_eu_3390 |
10 | 64 | 07.02.2014 | MANEIRO LABAYEN | Mixto-UPyD | Galdera, Gorka Maneiro Labayen Mistoa-UPyD taldeko legebiltzarkideak lehendakariari egina, Bilbo 2020ko Eurokopako egoitza gisa babesteari buruz | Eskerrik asko, presidente andrea. Begira zer titulu agertu zen komunikabide batean duela pare bat aste gai honi buruz: "Lehendakariak errematea eman dio Euzko Alderdi Jeltzalearen estrategiari, Espainiak ez dezan San Mamesen jokatu". Nire ustez, hain zuzen, egin diren adierazpen guztiei erreparatzen badiegu, baita zure adierazpenen bati ere, ondorioa da zuek ez duzuela nahi Bilbo egoitza izatea. Hori da gure ondorioa! Zuk zeuk esan zenuen Euskadiren partidak hartzeko izango dela hautagaitza. Adierazpen horrek eta aurreko guztiek, edo gehienek, helburu bat dute: San Mames Eurokopako egoitza izateari boikota egitea. Nik pronostiko bat egingo dizut: Bilbo egoitza izango da, Espainiak etxeko talde gisa jokatuko du, lehendakari jauna, eta ekitaldia arrakastatsua izango da ekonomia- eta kirol-arloetan. Arrakastatsua izango da ekonomia- eta kirol-arloetan, eta Espainiak etxeko talde gisa jokatuko du Bilbon. | eu | https://www.legebiltzarra.eus/ic2/restAPI/pvgune_descargar/default/1d4551f8-1a5e-41aa-897b-7c84d4773c29 | parl_eu_3391 |
10 | 64 | 07.02.2014 | JAURLARITZAKO LEHENDAKARIAK (URKULLU RENTERIA) | EA-NV | Galdera, Gorka Maneiro Labayen Mistoa-UPyD taldeko legebiltzarkideak lehendakariari egina, Bilbo 2020ko Eurokopako egoitza gisa babesteari buruz | Eskerrik asko, legebiltzarburu andrea. Maneiro jauna, ekintza politikoak eta, hortaz, legebiltzar-ekintzak komunikabideek esaten duten horretan eta komunikabideek egiten duten interpretazioan oinarritu behar badu, zuk egiten duzun bezala, bada, ondorioztatu beharko dut gezurti deitu beharko didazula, tribuna honetan bertan noiz edo noiz deitu izan didazun bezala. Bai, Giza Eskubideen Epaitegiak Parot doktrinari buruz eman zuen epaiaren ondorioz espetxetik ateratako preso ohiei ustez eginiko harrerei dagokienez –eta kontu horren datak, gainera, frogatu egin ditu Fiskaltzaren ekintzak–. Dena den, Maneiro jauna, esaten duzu Espainiak jokatu egingo duela. Hara, nik Euskadik jokatzea nahi dut. Nik Euskadik jokatzea nahi dut! Eta, ofizialki aitortzen badute, ez dakit parte hartu ahal izango duen, sailkatzen den edo ez. Izan ere, eskatzen dizut, orobat, pentsa dezazula 2020ko Eurokoparen formatuan, ez baitu orain arteko eurokopek eta munduko txapelketek izan duten formatu bera anfitrioia edo etxeko talde izateari dagokionez. Nolanahi ere, berriro diot, Maneiro jauna, 2020ko Eurokopa babestea helburu garrantzitsua da, baina niretzat ez da helburu bakarra. Uste dut bateragarria dela garrantzitsua den beste helburu batekin. Beraz, euskal selekzioak 2020ko Eurokopan parte hartu ahal izatea ere babesten dugu. Argi dago, Maneiro jauna, gauza batek ez duela bestea kentzen, eta are gehiago esango dizut: ziur naiz helburu bat ongi ateratzen bada bestea ere ongi aterako dela, eta alderantziz. Euskal selekzioak 2020ko Eurokopan parte hartuko balu, arrakasta handiagoa litzateke Bilborentzat eta Euskadirentzat. Zuk kontrakoa uste duzu; nik hori uste dut. Uste dut helburu horrekin ere bat gatozela euskal erakunde guztiak. Uste dut herrialde-helburu bat dela, eta merezi duela haren alde lan egitea. Helburu hori ez doa inoren aurka, Maneiro jauna, eta onena bilatzen du Euskadirentzat. Eta zuk eta zure taldeak arazorik gabe onar zenezakete, euskal legebiltzarkidea baitzara. Eskerrik asko. | eu | https://www.legebiltzarra.eus/ic2/restAPI/pvgune_descargar/default/1d4551f8-1a5e-41aa-897b-7c84d4773c29 | parl_eu_3392 |
10 | 64 | 07.02.2014 | LÓPEZ DE OCARIZ LÓPEZ DE MUNAIN | PV-ETP | Galdera, María del Carmen López de Ocariz López de Munain Euskal Talde Popularreko legebiltzarkideak Ekonomiaren Garapen eta Lehiakortasuneko sailburuari egina, Eusko Jaurlaritzaren eta Araba, Bizkaia eta Gipuzkoako foru-aldundien artean 2014-2020 aldirako LGENF funtsak banatzeari buruz | Bai, eskerrik asko, presidente andrea. Jaunandreok, sailburuok, egun on. Sailburu andrea, 2013ko abenduaren 27an, zure sailak (zuek) Nekazaritza eta Elikadura Politikako Batzordea antolatu zuen, Eusko Jaurlaritzak eta hiru aldundiek osatua. Gai-zerrendako bosgarren puntua zen –bide batez esanda, hogeita lau ordu lehenago bidali zen– 2014-2020 aldirako Landa Garapenerako Plana, LGENF funtsak banatzea Eusko Jaurlaritzaren eta aldundien artean, eta erabakita zegoen, baina ez zen aurreko ezein batzordetan jorratu, eta ez zen aurretiko informaziorik eman. Espainiako Gobernuak adierazle ekonomikoak, ingurumenekoak eta lurraldekoak erabili ditu funts horiek autonomia-erkidegoen artean banatzeko, eta landa-garapenerako politikaren hiru helburuekin daude lotuta: bata, nekazaritzaren lehiakortasuna; bestea, baliabide naturalak modu jasangarrian kudeatzea eta klimaren alde jardutea; eta, hirugarrena, lurralde-garapen orekatua; eta Europako Batzordeak kide diren estatuen artean banatzeko erabili zuen formula bera erabili zuen. Sailburu andrea, zer irizpide hartu ditu kontuan Eusko Jaurlaritzak LGENF funtsak Eusko Jaurlaritzaren eta foru-aldundien artean banatzeko 2014-2020 aldirako? | eu | https://www.legebiltzarra.eus/ic2/restAPI/pvgune_descargar/default/1d4551f8-1a5e-41aa-897b-7c84d4773c29 | parl_eu_3393 |
10 | 64 | 07.02.2014 | EKONOMIAREN GARAPEN ETA LEHIAKORTASUNEKO SAILBURUAK (Tapia Otaegui) | Galdera, María del Carmen López de Ocariz López de Munain Euskal Talde Popularreko legebiltzarkideak Ekonomiaren Garapen eta Lehiakortasuneko sailburuari egina, Eusko Jaurlaritzaren eta Araba, Bizkaia eta Gipuzkoako foru-aldundien artean 2014-2020 aldirako LGENF funtsak banatzeari buruz | Eskerrik asko, presidente andrea. López de Ocariz andrea, egia da, abenduaren 27an egin zen bilera hori eta batzorde horretan adostu zen, gehiengoz, proposamen bat, aurkako boto bakarra Gipuzkoako Foru Aldundiak izan zuelarik. Eusko Jaurlaritzak batez ere bi gauza izan ditu kontuan. Alde batetik, irizpide historikoak, irizpide historikoetan egin den banaketa, baina, beste alde batetik, baita ere nekazaritza-sektoreak zein nekazaritzako elikagaien industriak azken programazio-epean izandako egiazko pisua, hau da, izandako aktibitatea. Denok dakigun bezala, Jaurlaritzak eta forualdundiek Feader fondo hauek elkarren artean banatzen dituzte eta elkarren artean kudeatzen dituzte. Eta komenigarria da aipatzea, baita ere, kudeaketa-neurri horiek kontuan izanik, gero lurralde bakoitzari onura batzuk ekartzen dizkiotela, bai foru-aldundiek eginda, bai Jaurlaritzak eginda. Zertan justifikatzen dugu, orduan, proposatzen dugun banaketa? Alde batetik, ikusi dugu nekazaritzaeta basogintza-sektoreak % 0,4 edo 0,5eko ekarpena egiten diola, gutxi gorabehera, euskal BPGari –eskumen hori foru-aldundiei dagokie–; nekazaritzako elikagaien industriak, berriz, % 1,2ko ekarpena egiten du, eta hori Eusko Jaurlaritzari dagokio. Kontuan hartzen badugu, gainera, landagarapenean egindako inbertsioak, beste gai horizontal batzuk, berrikuntza-politikak, prestakuntza-politikak eta abar Eusko Jaurlaritzari dagozkiola, jo behar litzateke edo jo liteke % 50az, gutxi gorabehera, Jaurlaritzak arduratu behar duela. Horrez gain, kontuan hartu dugu Eustaten azterketa, eta ikusi dugu ezen, nekazaritza-sektorea eta elikagaien industria elkarrekin aztertzen baditugu lurralde bakoitzean, bakoitzaren pisua dela: Araban, % 43-44; Bizkaian, % 29-30; eta, Gipuzkoan, % 27-28. Horrez gain, azken denboraldian, 2007-2013an, nola banatu diren aztertu dugu, eta honela banatu da EGEF: Araban % 38, Bizkaian % 30, eta Gipuzkoan % 32, inbertsioak nork egin dituen –Eusko Jaurlaritzak edo foru aldundiek– begiratu gabe, dena batera aztertuta. Hasiko dugun azken programazio honetarako, gainera, MABek ardoarentzat eman dituen funtsak bi milioi igo dira urteko. Eta, alderdi horiek guztiak kontuan izanik, proposamen bat egin dugu, eta nahiko egokia iruditzen zaigu. Hori guztia ikusirik, ordea, ikusi dugu Araba, hala ere, zertxobait desorekatuta geratzen zela, eta desoreka hori zuzentzen saiatu gara Arabako Foru Aldundiari pasatuz Eusko Jaurlaritzaren funtsei zegokien % 1,5en kudeaketa. Hori izan zen abenduaren 27an onartu zen azken proposamena; hala, Arabak, aldundiak kudeatuta, % 17 du, Bizkaiak % 19,56, eta Gipuzkoak % 15. Hau da, aldundiek % 52 kudeatzen dute, eta Eusko Jaurlaritzak % 48. Eta, oro har, guztien ekarpenak batuz, Arabaren ekarpena % 43-45 da, eta Bizkaiarena eta Gipuzkoarena % 28 eta 30 bitarte. Benetan uste dugu banaketa bidezkoa dela, eta lurralde bakoitzaren errealitateari egokituta dagoela. Eskerrik asko. | eu | https://www.legebiltzarra.eus/ic2/restAPI/pvgune_descargar/default/1d4551f8-1a5e-41aa-897b-7c84d4773c29 | parl_eu_3394 | |
10 | 64 | 07.02.2014 | LÓPEZ DE OCARIZ LÓPEZ DE MUNAIN | PV-ETP | Galdera, María del Carmen López de Ocariz López de Munain Euskal Talde Popularreko legebiltzarkideak Ekonomiaren Garapen eta Lehiakortasuneko sailburuari egina, Eusko Jaurlaritzaren eta Araba, Bizkaia eta Gipuzkoako foru-aldundien artean 2014-2020 aldirako LGENF funtsak banatzeari buruz | Sailburu andrea, badakizu ez dela irizpiderik hartu banaketa egiteko, horrela baitago jasoa abenduaren 27an izan zenuten batzordeko aktan. Eta, horretaz ari garela, akta hori ez da onartu, Gipuzkoako eta Arabako aldundiek baieztatu baitzuten ez zela jaso haiek adierazitakoa. Beraz, sailburu andrea, Gipuzkoako eta Arabako aldundiek adierazi zizueten ez zeudela ados banaketa horrekin, historikoki kalte egiten ari baitzaizkie –batez ere Arabari–, eta adierazi zuten irizpide batzuk ezarri behar direla banaketa egiteko, hala nola gauzatze-maila, sektorearen pisua, errentak… Gainera, proposamena aztertzeko epe bat eskatu zizueten, baina Jaurlaritzak bereari eutsi zion, eta ez zuen beste aukerarik eman: nire agindua da. Nekazaritza-sektorearen eta nekazaritzako elikagaien industriaren pisua % 43 da Araban; zuek, ordea, % 17,31 esleitzen diozue. Lehen, Jaurlaritzak % 48 esleitu zion bere buruari bakarrik. Bizkaiak nekazaritza-sektorean duen pisua % 30 da, eta % 19,56 esleitu zaio. Gipuzkoak % 27ko pisua du, eta % 15,13 esleitu zaio. Gipuzkoak eta Arabak eskatzen dute aldundiei esleitzen zaien ehunekoa igotzea, baita irizpide objektiboak ezartzea ere, banaketa horretan ikusten baitugu Eusko Jaurlaritzak eta Bizkaiko Aldundiak batera % 70 hartzen dutela. Talde Popularrak ez du ulertzen etengabe zigortzea bi lurralde horietako nekazaritzasektorea, batez ere Arabakoa. Zera zioen prentsako titulu batek: "Funts gehiago eman dizkiogu Arabako nekazaritzari…". Izan ere, horrela egiten duzue, horrela egin izan baituzue historikoki: irizpiderik gabe, nahierara. "Eman dizkiogu"; ez "irizpide batzuen arabera, hainbeste dagokie…". Ez, sailburu andrea. Historikoki, Jaurlaritzak % 50 eraman du; historikoki, Jaurlaritza ez da gai % 50 hori gauzatzeko; historikoki, azken orduan banatzen du hala moduz, hori ere irizpiderik gabe. Sailburu andrea, zein da une honetan egungo LGParen gauzatze-maila? Nola banatuko duzu denboraldi honetan gauzatzeko gai ez zarena? Nola banatuko duzu? Zer irizpiderekin? Sailburu andrea, historikoki ez da irizpiderik egon, eta nahierara egiten duzue. Zerutik etorrita bezala egiten duzue antza, hemen azaldu dituzun irizpideak ez baitzenituen azaldu batzordean. Ez, ez baitago irizpiderik, sailburu andrea. La | eu | https://www.legebiltzarra.eus/ic2/restAPI/pvgune_descargar/default/1d4551f8-1a5e-41aa-897b-7c84d4773c29 | parl_eu_3395 |
10 | 64 | 07.02.2014 | EKONOMIAREN GARAPEN ETA LEHIAKORTASUNEKO SAILBURUAK (Tapia Otaegui) | Galdera, María del Carmen López de Ocariz López de Munain Euskal Talde Popularreko legebiltzarkideak Ekonomiaren Garapen eta Lehiakortasuneko sailburuari egina, Eusko Jaurlaritzaren eta Araba, Bizkaia eta Gipuzkoako foru-aldundien artean 2014-2020 aldirako LGENF funtsak banatzeari buruz | Eskerrik asko, presidente anderea. Ez dut berriro errepikatuko; lehen adierazi dizkizut irizpideak. Baina, batez ere, ez ezazu egin tranparik bakar-jokoan, mesedez. Esan dizut Arabari dagokion % 43-44a Foru Aldundia eta Eusko Jaurlaritza batera hartuta dela, eta horrela egin da, hori horrela da. Bide batez esanda, aurreko programazioari dagokionez, Arabak, zehazki, gora egin du, eta Gipuzkoak, zehazki, gora egin du. Beraz, ez ezazu egin tranparik bakar-jokoan, hori ez baita horrela. Eta ez ezazue orain esan abenduan esan ez zenutena, aldundiak onartu egin baitzuen proposamena abenduan. Eskerrik asko. | eu | https://www.legebiltzarra.eus/ic2/restAPI/pvgune_descargar/default/1d4551f8-1a5e-41aa-897b-7c84d4773c29 | parl_eu_3396 | |
10 | 64 | 07.02.2014 | URRUZUNO URRESTI | Galdera, Unai Urruzuno Urresti EH Bildu taldeko legebiltzarkideak Ekonomiaren Garapen eta Lehiakortasuneko sailburuari egina, Jaurlaritzak Bakioko Txakolinguneari emandako diru-laguntzen inguruan | Egun on guztioi. Bakioko Txakolingune proiektua hainbat erakundetatik hainbat subentzio publiko jaso duen proiektua izan da. Proiektua bera geldirik dago. Bakioko Udala, Bizkaiko zorpetuena ez bada, zorpetuenetarikoa da eta hori ja duda batzuk sortzen ari da proiektu horretaz. Jakina da ere azken egunotan Bakioko Udala diru-laguntza horietako batzuk bueltatzera behartua izan dela. Beraz, jakin nahiko genuke Eusko Jaurlaritzatik jaso dituen diru horiek jasotzeko baldintzetara egokitzen ari den edo atxikitzen ari den Bakioko Udala eta baldintza horiek momentu oro betetzen ari den. | eu | https://www.legebiltzarra.eus/ic2/restAPI/pvgune_descargar/default/1d4551f8-1a5e-41aa-897b-7c84d4773c29 | parl_eu_3397 | |
10 | 64 | 07.02.2014 | EKONOMIAREN GARAPEN ETA LEHIAKORTASUNEKO SAILBURUAK (Tapia Otaegui) | Galdera, Unai Urruzuno Urresti EH Bildu taldeko legebiltzarkideak Ekonomiaren Garapen eta Lehiakortasuneko sailburuari egina, Jaurlaritzak Bakioko Txakolinguneari emandako diru-laguntzen inguruan | Mila esker. Diozun bezala, Bakioko Udala 1997an hasi zen proiektu honen ideiarekin bueltaka, eta zertxobait geroago, 2005ean, Tokiko Ekintza Planaren esparruan oinarrizko azpiegitura bezala kalifikatzen da udalerria goitik behera berritzeko asmoz eta baita suspertze ekonomiko bat bultzatzeko asmoz ere. Zentzu horretan, bereziki esaten da udalerrian eskualdeko turismoeskaintza dibertsifikatzea ekarriko lukeela leku honek, Txakolingune azpiegitura honek, eta lehen sektorea bultzatzeko negozio berriaren jatorri gisa kontuan hartzen zela. Beraz, kultura- eta turismo-erreferente bezala bilakatu nahi zuen. Zentzu horretan, Bakioko Udalak subentzio bat eskatu zion Jaurlaritzari Leader programaren barruan, eta, proiektu hori aurrera eramateko, bi deialditan eskatu zuen dirua: 2009. urtean eta 2010. urtean. Bi fase aurrera eramateko; ez proiektu osoa, bi fase. Eta bi fase horiek, gutxi gorabehera, % 20 suposatzen dute Txakolingune horretako eraikinean. Debo decir que las obras subvencionadas por el programa Leader se han ejecutado en 2010 y en 2009 tanto en plazos como en procedimientos, y que se han hecho todas las justificaciones en tiempo y forma, tal y como exige el decreto. Hau da, turistikoki izango zuen balioagatik eman zitzaion dirua. Esan beharra dut subentzionatu ziren lanak, Leader programatik subentzionatu ziren lanak, 2010ean eta 2009an bete direla, bai plazoetan, bai prozeduretan, eta justifikazio guztiak eginak direla denboraz eta era egokian, dekretuak eskatzen duen bezala. Beraz, Jaurlaritzaren aldetik jarraipena egin da eta egoki bete dira epe guztiak. Y también se utilizan muchos otros sitios, para poner en marcha los comercios del sector, los trabajadores del sector, etcétera. Beraz, turistikoki bete dira epeak, bete dira prozedurak eta bete da egin behar zen lan guztia. Eta beste hainbat leku ere erabiltzen dira, sektoreko langileak eta sektoreko merkataritzak-eta martxan jartzeko. Beraz, Jaurlaritzaren laguntzen aldetik bete dira bete beharreko guztiak. | eu | https://www.legebiltzarra.eus/ic2/restAPI/pvgune_descargar/default/1d4551f8-1a5e-41aa-897b-7c84d4773c29 | parl_eu_3398 | |
10 | 64 | 07.02.2014 | URRUZUNO URRESTI | Galdera, Unai Urruzuno Urresti EH Bildu taldeko legebiltzarkideak Ekonomiaren Garapen eta Lehiakortasuneko sailburuari egina, Jaurlaritzak Bakioko Txakolinguneari emandako diru-laguntzen inguruan | Kontua da Txakolinguneak izan dezakeen garrantziaren inguruan egiten den irakurketa edo aurreikuspen hori lehendik ere hainbat eta hainbat proiekturekin egin dela, eta ikusi izan dugula proiektu horiek bertan behera geldi- tzen direla eta beraiei bideratu zaizkien diru kopuru handiak inork ez dakien lekuan geratzen direla. Espero dugu Txakolingunearekin berdin ez gertatzea, batez ere ikusten dugulako momentu honetan herritarrek duten kezkarik handienetakoa dela politikarien ustelkeriarekin eta irregulartasunekin lotutakoa. Urrunera joan gabe, atzo –Kultura sailburua hemen dagoenez, probestuko dut esateko– EITBk ustelkeriari eta politikoei buruzko debate bat jarri zuen mahai gainean. Debate hori ilustratzeko emandako irudiak politiko batzuenak dira. Ateratzen dira Mintegi anderea, López jauna, Maneiro jauna, Quiroga anderea, eta, kasualitatea baldin bada ere, ikusten da Alderdi Jeltzaleko inor ez dela agertzen irudi horietan, eta uste dugu, aipatu ditudan kasuei jarraiki, badaudela kasuak hemen (Epsilon, Hiriko, Zanbrana, De Miguel, Bravo, Margüello…), hainbat eta hainbat, non Euzko Alderdi Jeltzalea erabat inplikatua agertzen den. Eta uste dugu ez dela inondik inora bidezkoa, ustelkeriaz debate bat planteatzen denean, alderdi politiko guztiak agertzea, baina justu Euzko Alderdi Jeltzalea aparte uztea. Eta erabat desproportzionatua iruditzen zaigu, adibidez, Euskal Herria Bildu bezalako talde bat ustelkeriarekin oraindik, momentuz behintzat, ukitua edo murgildua ikusi ez denean. Uste dugu ustelkeriari aurre egin behar zaiola, irregulartasunei aurre egin behar zaiela. Hedabide batek, eta publikoa den heinean, berebiziko papera jokatu behar du horretan, eta uste dugu EITB guztiz kontrakoa ari dela egiten, eta baita ere, Gobernua sostengatzen duen alderdiarekiko erabateko konnibentzian, alderdi horrek irregulartasunetan eta ustelkerian dituen kasuak eta konplizitateak ezkutatu egin nahi dituela. Beraz, espero dugu Txakolingunea ez izatea zerrenda hori loditzera datorren beste kasu bat. | eu | https://www.legebiltzarra.eus/ic2/restAPI/pvgune_descargar/default/1d4551f8-1a5e-41aa-897b-7c84d4773c29 | parl_eu_3399 | |
10 | 64 | 07.02.2014 | EKONOMIAREN GARAPEN ETA LEHIAKORTASUNEKO SAILBURUAK (Tapia Otaegui) | Galdera, Unai Urruzuno Urresti EH Bildu taldeko legebiltzarkideak Ekonomiaren Garapen eta Lehiakortasuneko sailburuari egina, Jaurlaritzak Bakioko Txakolinguneari emandako diru-laguntzen inguruan | Urruzuno jauna, benetan galdu egin naiz. Uste nuen Txakolinguneari buruz hitz egitera gentozela gaur, baina badirudi zuk beste gauza batzuk nahastu dituzula. Jaurlaritzari dagokionez, esan dizut: bi laguntza ditu. Bereziki, esango dizut zer eskatu zen eta zer eman zen, eta epeak bete dira. 2009. urtean, Mendinet-en bitartez sartzen da eskaera,1.286.000 euro, eta eskaintzen dira eta ematen dira 103.000 euro Jaurlaritzatik. Y esos 103.000 euros son… Dice concretamente: "Eskaintza turistikoa dibertsifikatzera bideratutako azpiegitura erakargarri bat eman nahi diogu udalerriari". Onartzen da, ematen da eta justifikatzen da. Eta 2010. urtean, jarraitzeko, sartzen da leku berdinetik eskaera, kasu honetan 414.000 euro, eta ematen dira 124.000 euro. Eta kasu honetan ere zehazki bete da. Azpiegitura turistikoaren aldetik martxan dago eta guk ez daukagu beste ezer esateko. Betetzen da subentzioa emateko helburua eta justifikazioa. | eu | https://www.legebiltzarra.eus/ic2/restAPI/pvgune_descargar/default/1d4551f8-1a5e-41aa-897b-7c84d4773c29 | parl_eu_3400 |
Subsets and Splits
No community queries yet
The top public SQL queries from the community will appear here once available.